
CRIME SCENE PRESS 


Ann Cleeves este considerată noua Agatha Christie a literaturii britanice. 
S-a născut în 1954 şi a copilărit în partea de vest a Angliei, în Herefordshire 
şi apoi în North Devon. 

După ce a renunţat la facultate, a avut o serie de job-uri ocazionale dintre 
cele mai diverse: asistent social pentru copii, bucătar la un centru de 
observare a păsărilor, ajutor de salvamar şi ofiţer pentru eliberarea 
condiţionată. S-a căsătorit cu Tim Cleeves, un cunoscut ornitolog şi, când 
acesta a primit un post pe micuța insulă Hilbre, aflată în estuarul Dee, unde 
ei doi erau singurii locuitori, s-a apucat de scris. 

Au urmat mai multe romane (peste douăzeci), publicate începând cu 
1986, care au fost traduse în peste 20 de limbi până în prezent. 

Cele două serii de succes ale lui Ann Cleeves au fost transpuse în două 
seriale TV realizate de ITV (după cărţile care o au drept protagonistă pe 
Vera Stanhope) şi respectiv BBC (după volumele din seria Shetland). 
Serialul Vera a fost deja difuzat în peste 30 de ţări, printre care Australia, 
S.U.A., Germania, Cehia, Polonia, Japonia, Canada, Suedia etc. 

În 2006 Ann Cleeves a primit premiul Duncan Lawrie Dagger, acordat 
de către Crime Writers” Association (CWA) pentru volumul Negru de corb 
(Raven Black), primul din seria Shetland. 

Anul 2014 a reprezentat pentru autoare una dintre cele mai bune 
perioade literare, succesul celor două seriale TV atrăgând după sine vânzări 
excepţionale ale tuturor romanelor sale. 

În 2017, Ann Cleeves a fost distinsă cu Premiul Diamond Dagger pentru 
întreaga carieră, acordat de aceeaşi Crime Writers” Association. 


Pentru obişnuiţii agenţiei The Rockcliffe Arms din Whitley Bay, 
cu mulţumiri pentru compania lor şi pentru poveştile care au 
inspirat cartea. 


Prolog 
Iunie 1995 


Femeia vedea întreaga întindere a golfului în ciuda întunericului şi a 
faptului că în locul în care se afla, pe stradă, nu existau felinare. Uneori i se 
părea că-şi petrecuse întreaga viaţă în penumbra aceea; în visele ei era 
mângâiată de strălucirea Lunii, de lumina neoanelor sau de primele raze ale 
dimineţii. Tot noaptea era momentul când se simţea cel mai vie. 

Aştepta să audă nişte paşi, aştepta să vină persoana cu care stabilise să se 
întâlnească. Auzi, din depărtare, zgomotul oraşului: muzică ieftină şi râsete 
stridente provocate de alcool. O fi fost duminică seara, însă lumea petrecea 
în continuare, ieşea din baruri şi cluburi, zăbovea pe străzi pentru că era 
iunie şi vremea era frumoasă, foarte călduroasă şi liniştită. Parcul de 
distracţii din Orăşelul Spaniol era închis şi tăcut. Femeia vedea contururile 
maşinuţelor, scoase în evidenţă de şiruri de becuri colorate, stridente ziua, 
dar încântătoare atunci. Luna plină proiecta o lumină albă pe Dom, pe 
turnul farului din spatele ei şi pe formele seducătoare în stil Art-Deco ale 
Pescăruşului. 

Dac-aţi şti, îşi zise ea, voi, clienţi simandicoşi, cu sacourile şi rochiile 
voastre strălucitoare, voi, care staţi la terasă bând cocktail-uri şi şampanie! 
Dacă aţi şti ce se întâmplă acolo cu adevărat! 

Pierdută în gânduri, nu mai asculta. Îşi dădu seama că el era acolo abia 
când îl simţi în spatele ei, când îi simţi mâinile pe umeri şi respiraţia în 
ceafă. 

John se uita la uşă din scaunul lui cu rotile şi se întreba cine avea să fie 
târât să le vorbească în ziua respectivă. Un deţinut de serviciu aduse o cană 
de ceai şi o lăsă lângă el, pe podea, deşi probabil că îşi dăduse seama că lui 
John i-ar fi fost imposibil să ajungă la ea din scaun. Se gândi să-i strige să 
arate puţin respect, însă decise că nu merita efortul. Pentru că urma o vizită, 
pe o farfurie din biroul capelanului erau biscuiţi cu ciocolată, însă nu urmau 
să fie aduşi decât după întrevedere. O recompensă oferită numai dacă 
grupul se purta frumos. Formaseră un cerc în capelă — un grup de bărbaţi în 
vârstă având acelaşi ten palid şi aceleaşi haine care le veneau prost, iar John 
se întrebă cum de ajunsese aşa. N-avea ce căuta acolo. Când intrase prima 
oară fusese cuprins de o furie care nu-l lăsase să doarmă noaptea, plănuise 
răzbunări şi visase să facă rău. Însă rutina devenise liniştitoare, iar acum 
viaţa lui se concentra în jurul meselor, în cea mai mare parte a timpului 
fiind moleşit. Parcă-şi petrecea zilele fără rost, pe jumătate adormit, 
aşteptându-le să se termine şi să ia viaţa de la capăt, aşteptând rarele 
momente de bucurie care făceau ca totul să merite. Întâlnirile îl încântaseră 
cândva, le luase ca pe o ieşire din rutina închisorii; ajunsese să nu le mai 
suporte pentru că-i aduceau aminte de lumea de afară. 

În jurul lui, bărbaţii vorbeau, însă nu-i băga în seamă şi, în ciuda 
zgomotului de fundal, tot reuşi să-l audă pe vizitator înaintea celorlalţi. 
Auzi sunetul cheii în lacătul de la celălalt capăt al coridorului, sunetul greu, 
ca de clopot, al porţii care se deschidea, apoi auzi cum sunt închişi din nou 
şi cheile se întorc în borsetă. Cândva el fusese vizitatorul, însă de atunci 
trecuse atât de mult timp încât parcă îşi aducea aminte de altă persoană. Sau 
de un personaj dintr-o poveste. Pe linoleumul lucios se auziră paşi, apoi 
cheile ieşiră din nou din borsetă. Ceilalţi bărbaţi auziră zgomotul şi începură 
să murmure anticipativ. 

Sărmanii fraieri! În fiecare săptămână credeau că vine cineva interesant. 
Vreo femeiuşcă arătoasă sau vreun avocat cu idei cum să-i scoată de-acolo. 
Vreun jurnalist interesat să le cumpere povestea şi să-i îmbogăţească. Şi în 
fiecare săptămână erau dezamăgiţi. 

Capelanul intră primul. Era genul de individ care făcea pe plac tuturor, 
avea un râs forţat şi respiraţie urât mirositoare. John avusese oameni ca el în 
echipă şi scăpase de ei cu prima ocazie. Îşi zise că pentru un popă era floare 


la ureche. La închisoare avea parte de un public captiv, iar când oamenii 
sunt disperaţi îi poţi convinge să creadă în orice. Puteau fi momiţi să vină la 
predici cu biscuiţi cu ciocolată şi căni de porțelan pline cu ceai. Le erau 
ascultate poveştile despre suferinţă şi inocenţă. Abia apoi venea religia. 
Unii dintre ei poate chiar erau sinceri — ăia care citeau Biblia în celulă chiar 
şi când nu se uitau paznicii şi nu luau parte la bătăile de pe culoar. Însă John 
putea să pună pariu că n-aveau să continue aşa odată ce ieşeau. 

Capelanul se dădu la o parte şi îl lăsă pe vizitator să treacă, după care se 
întoarse şi încuie uşa din nou. John simţi dezamăgirea bărbaţilor încă 
înainte să ridice privirea. Era clar că nu-i interesa nimic la persoana care 
tocmai sosise. Nu era nimic atrăgător care să le coloreze în vreun fel vieţile 
cenuşii. Nu era vreo tipă în blugi strâmţi sau bluză decoltată. Nici vreun 
tânăr arătos, pentru cei care aveau astfel de înclinații. Îşi întoarse scaunul cu 
rotile astfel încât să-i vadă pe bărbaţii care îşi îndreptaseră deja atenţia 
înapoi la vecinii lor. Femeia stătea chiar în prag, scăldată de lumina 
colorată. Soarele care intra printr-un singur vitraliu îţi dădea impresia că se 
afla într-o revărsare de raze roşii. Era masivă şi purta o rochie de vară cu 
flori purpurii. Avea picioarele dezgolite şi purta genul de sandale pe care le- 
ar fi avut cineva care făcea drumeţii. Îşi putea da seama după felul în care 
stătea acolo şi se holba la ei că era ultimul loc în care-şi dorea să se afle. Era 
nerăbdătoare ca totul să se termine odată. 

Ceva îi stârni amintirile — felul în care stătea acolo, cu picioarele înfipte 
de parcă numai un buldozer ar fi putut s-o urnească, scrutând camera cu 
ochii ei căprui. John se afla într-o casă dintre dealuri, bând whisky. Deşi 
stătea acolo, în mirosul de ceapă şi dezinfectant care impregnase fiecare 
colţişor din închisoare, el simţea aroma de turbă din whisky şi căldura 
focului din şemineu pe faţă. Îşi aducea aminte de obsesia comună care îl 
făcuse să-şi piardă slujba şi care îl împinsese, în cele din urmă, în acel loc 
de coşmar, departe de una dintre puţinele persoane care avusese vreodată 
nevoie de el. Între timp, o mai văzuse pe femeia asta, fireşte, însă aceea era 
amintirea care stăruia. Şi simţi un fir de speranţă, o idee, şansa unei evadări. 
Apariţia nou-venitei era aproape de domeniul miracolului. Nu era 
credincios, însă din când în când, acolo în capelă, se rugase cerând 
intervenţia divină, iar în acea clipă i se păru că rugăciunile îi fuseseră 
ascultate. Pentru că în faţa lui era Vera Stanhope, fiica inspectorului de 
poliţie Hector. Iar el avea informaţii de dat la schimb. 

Vera se afla în vizită la închisoare pentru că noul ei şef era un individ uns 
cu toate alifiile şi avea un şarm manipulator. Avea ideea fixă că trebuiau să 
împărtăşească experienţa victimei. Nu era sigură dacă i se năzărise lui 
sintagma sau dacă venise de undeva de mai sus. N-avea habar ce însemna şi 
bănuia că, la rândul lui, nici el nu ştia. Îl chema Watkins şi, încă de când 
venise, Vera avusese impresia că vrea s-o prindă pe picior greşit, că o 
percepe ca pe o ameninţare dar, în acelaşi timp, că se simte dependent de ea. 
Şi că o urăşte doar fiindcă are nevoie de ea. O chemase la el în birou în ziua 
precedentă. 

— Capelanul de la Warkworth m-a rugat să-i trimit un vorbitor. 

Warkworth era o închisoare de grad B. Era îndeajuns de sigură încât să-i 
ţină înăuntru pe scandalagii şi pe vieţaşii aflaţi la finalul sentinţei. Mai 
exact, era o fostă cazarmă cu mai multe blocuri cu dependinţe, înconjurată 
de un zid cu sârmă ghimpată. larna era mocirlă peste tot iar vântul şuiera în 
jur, băgându-le deţinuţilor frigul în oase ca apa îngheţată. Acum era 
septembrie şi fusese o vară uscată, aşa încât paznicii şi deţinuţii puteau să 
umble fără haine groase sau cizme. 

— Vor să le vorbească cineva celor din EDW. 

— EDW? 

Schimbau acronimele mai des decât năştea soția lui Joe Ashworth. 

— Elderly and Disabled Wing”. 

Vera ştia ce însemna asta. De obicei, abuzuri sexuale comise în vechime. 
Bătrâni care comiseseră violuri pe vremea când se simțeau puternici şi 
aveau impresia că li se cuvine totul, un comportament care vine la pachet 
odată cu celebritatea. Deținuți vulnerabili care, în tinereţe, îşi făcuseră 
mendrele cu copii şi ar fi fost luaţi la bătaie dacă s-ar fi aflat în cealaltă 
aripă, cu restul deţinuţilor, dar care ajunseseră deja la vârsta la care aveau 
nevoie de îngrijitori care să-i scoată dimineaţa din aşternuturi. Mai însemna 
şi poliţişti corupți care evitaseră să fie prinşi atât de mult timp încât 
avuseseră impresia că au scăpat basma curată; asta până când venise o nouă 
generaţie, cu altă abordare, şi îi aruncase la lei. Dacă i-ar fi pus într-o aripă 
cu restul deţinuţilor, printre care se aflau, poate, şi unii băgaţi la zdup chiar 
de ei în urmă cu ani buni, ar fi fost sfârtecaţi. 

— Nu-l poţi trimite pe Ashworth. 


Vera ştia că Joe ar fi urât să facă asta. Avea copii, la rândul lui, şi mereu i 
se făcea rău când era vorba despre copii neglijaţi sau abuzati. 

— E nevoie de el aici. 

Se chinuia să ia o decizie. Trebuia să-i dea şefului pe cineva. Odată ce i 
se năzărea o idee, nu mai puteai să-l faci să se răzgândească. N-avea rost să- 
i distragă atenţia şi să spere că o să uite. Avea în el ceva nemilos — nu s-ar fi 
dat bătut niciodată. 

— Ce spui de Jackman? Poate învaţă ceva din asta şi dă bine pe CV-ul 
ei. Mereu am considerat-o bună de promovare. 

Şi s-ar putea ca lui Holly să-i facă bine să dea cu ochii de nişte deţinuţi 
mai vechi. Să înțeleagă unde-i trimite pe cei pe care vrea să-i bage la zdup. 

Vera ajunsese să aibă o părere mai bună despre Holly, însă tot i se părea 
că îi lipseşte o abordare mai umană. 

— Le-am spus că mergi tu. 

Se uitase peste biroul lui, întâlnindu-i privirea. O provocare. Se uita la ea 
implacabil. 

— Un agent cu experienţă transmite mesajul corect. 

Ar fi trebuit să-şi găsească vreo scuză, însă el ştia că nu sunt ocupati în 
perioada respectivă. lar Vera mai ştia că i-ar fi reorganizat întreaga 
săptămână, numai să se petreacă lucrurile aşa cum îşi dorea el. Doar ca să 
arate că putea s-o facă. Pe vremuri s-ar fi revoltat, dar era în vârstă şi 
îndeajuns de înțeleaptă să-şi da seama că n-are rost să înceapă bătălii pe 
care nu le putea câştiga. Nu avea chef de astfel de jocuri de putere. Nu cu 
un bărbat atât de rece. Îşi spuse că, probabil, are o sculă foarte mică dacă 
vede în ea vreo ameninţare de orice fel şi aprobă din cap. 

— De ce nu? Să-mi petrec o după-amiază în afara biroului şi să conduc 
pe drumul acela frumuşel de coastă. De ce nu? 

Îi oferi cel mai cuceritor zâmbet al ei şi ieşi din birou. 

Copiii abia reîncepuseră şcoala, aşa că drumul de coastă fu liniştit. Se 
opri devreme să ia prânzul în Druridge, la Drift Cafe: sandwich-uri cu crab 
şi prăjitură cu lămâie făcută în casă. O gură de Rai. Se simţi ca într-una 
dintre ocaziile când chiulise de la şcoală şi îi trecu prin minte că s-ar putea 
pensiona anticipat. Aşa nu s-ar mai fi simţit vinovată dacă îşi lua o zi pentru 
ea. Avea peste cincizeci de ani şi un serviciu cu normă întreagă, aşa că 
putea pleca oricând voia. Încă nu era nevoită să plece, însă poate că şeful 
voia să scape de ea curând, iar faptul că o obligase să le vorbească 
deţinuţilor în vârstă făcea parte din mesaj. 

Dă-l naibii! Am dat peste persoane mai dificile ca el şi o să plec numai 
când sunt gata. 

Îngheţata o tenta, dar se gândi să-şi ia la întoarcere. Nu se grăbea să 
ajungă înapoi la birou. 

Îşi încuie telefonul şi portofelul în torpedoul maşinii şi merse către 
poartă. La centrul de vizite era coadă. Tinerele care păreau prea mici să fie 
mame ignorau bebeluşii din cărucioare ca să mai butoneze pe telefoane 
înainte să trebuiască să le predea la poartă. Mai erau şi femei îmbătrânite 
înainte de vreme care-şi vizitau fiii trântori. Vera îşi spuse că nimeni nu 
venise să-i vadă pe vârstnici şi pe invalizi. Soţiile ar fi venit, probabil, cu 
ajutorul unui cadru, iar copiii se lepădaseră de astfel de părinţi de ani buni 
din pricina ruşinii. Îi arătă legitimaţia agentului de la recepţie, intră pe una 
dintre uşile automate şi aşteptă să se deschidă următoarea. 

Capelanul vorbi tot drumul de la poartă până la capelă. Trăncăneala fără 
rost îi arătă că bărbatul era neliniştit, însă nu-i stârni simpatia. Singurul 
lucru moştenit de la Hector — în afară de casa dintre dealuri şi un congelator 
plin de cadavre de animale — era neîncrederea în tot ceea ce ţinea de religie. 
Auzi cuvântul izbăvire, lucru care o făcu să se oprească. 

— Crezi că locul ăsta îi va izbăvi? 

— Sunt bărbaţi în vârstă. Unii dintre ei atât de aproape de moarte încât 
vor să se îngrijească de asta. 

Vera se gândi că nu primise neapărat un răspuns, dar hotărî să-şi ţină 
discursul, să le spună criminalilor bătrâni şi invalizi nişte poveşti despre 
urmările pe care faptele lor le avuseseră asupra victimelor, după care să se 
care acasă devreme, incluzând în traseu îngheţata de la Drift Café. Deţinuţii 


n-aveau s-o bage în seamă, iar ei nu îi păsa nicicum. Era un joc. N-avea rost 
să se implice serios în ceea ce-i privea pe ei, pe capelan sau pe ceilalţi 
agenţi. Era hotărâtă să plece după vreo oră. 

Traversară o curte de beton către o clădire nouă. Clădirea 
departamentelor de educaţie şi administraţie. Acolo, personalul nu suferea 
de curentul şi disconfortul din vechea cazarmă. Era protejată de o poartă 
încuiată, care se trânti în urma lor cu un sunet de clopot, iar apoi de o uşă 
încuiată. Capelanul mergea înaintea Verei, arătându-i biblioteca şi sălile de 
clasă, lăudând facilităţile. O femeie cu păr scurt şi grizonat stătea în faţa a 
patru bărbaţi, citind dintr-o carte. Păreau cu toţii surprinzător de captivaţi. 

— Ea e Hope, şefa Departamentului de Educaţie, cu grupa de engleză 
avansați. Promovabilitatea la examene e remarcabilă. 

Capelanul era o reclamă ambulantă pentru închisoare şi directorul ei. 
Ajunseră la o altă uşă de lemn. El o descuie şi se dădu la o parte ca s-o lase 
pe Vera să intre înaintea lui. Preţ de o clipă, ea fu orbită de o revărsare de 
lumină solară, complet neaşteptată după coridorul întunecat. 

Nu existau strane, dar vreo duzină de fotolii erau aranjate în semicerc. 
Vera se aşteptase să dea cu ochii de nişte bărbaţi în vârstă, însă nu se gândea 
că vor fi nişte indivizi care sufereau de diversele probleme pe care le vedea. 
Doi dintre ei erau în scaune cu rotile. Un deţinut costeliv arăta de parcă 
locul lui ar fi fost, de fapt, la spital. Avea faţa sfrijită, iar mâna de pe braţul 
fotoliului era numai os. Vreo doi deja dormeau. Câţiva dintre ei, doar puţin 
mai în vârstă decât Vera, păreau mai vioi şi erau mai îngrijit îmbrăcaţi şi 
bărbieriţi. I se păru că-l recunoaşte pe unul dintre ei ca fiind directorul unei 
şcoli private, care fusese condamnat pentru că abuzase de băieţii cărora le 
purta de grijă cu mai bine de treizeci de ani în urmă. Un altul fusese reporter 
la postul TV local — strânsese fonduri pentru câteva acţiuni umanitare ale 
poliţiei, era glumeţ şi energic, aşa că era adesea angajat drept amfitrion la 
diverse dineuri şi licitaţii. Asta până când apăruseră nişte femei care 
susțineau că le violase când erau încă adolescente. Şefului de poliţie îi 
fusese greu să iasă din încurcătură. 

Se întrebă ce părere ar fi avut victimele lor în legătură cu ideea de 
izbăvire. 

Apoi se uită mai de-aproape la bărbaţii aflaţi în scaune cu rotile. Unul 
dormea cu bărbia în piept, nu-i vedea decât creştetul capului şi părul 
grizonat, care se subţia şi era acoperit de mătreaţă. Din când în când sforăia 
şi bolborosea ca un câine care visează iepuri sau o plajă întinsă, cu 


pescăruşi pe care să-i fugărească. Ocupantul celuilalt scaun o fixa cu 
privirea. Nu era genul de privire încărcată de un vag interes politicos, 
precum cea pe care i-o aruncaseră ceilalţi deţinuţi când îşi făcuse intrarea, 
în timp ce capelanul mult prea zelos o prezenta, ci avea o intensitate 
fioroasă. Voia să fie văzut. 

Îl recunoscu pe dată, în ciuda picioarelor ca nişte bețe şi a feţei buhăite. 
John Brace. Fost inspector de poliţie, asta înainte ca Vera să dea o mână de 
ajutor să fie băgat la zdup. Colecţionar de ouă obsedat şi traficant de păsări 
de pradă. Corupător de avocaţi şi de tineri fără perspective. Adjunctul lui 
Hector şi unul dintre membrii Găştii celor Patru pe care o fondase Hector, 
de fapt, chiar atuul acestuia, motivul pentru care tatăl ei murise acasă, nu 
într-un asemenea loc. 

Îşi făcu numărul. Le descrise urmarea obişnuită a violului, vinovăția şi 
ruşinea. Le explică faptul că până şi o simplă spargere ar putea face victima 
să se simtă umilită. Publicul ei dădu din cap la momentele potrivite, cel 
puţin cei care mai erau capabili mintal să înţeleagă, însă Vera îşi zise că 
tocmai să provoace umilinţă era ceea ce le plăcuse multora. Sentimentul 
acela de putere. Primi două întrebări la final, însă doar de la cei cărora le 
plăcea să se audă vorbind. Dacă ar fi avut starea necesară, i-ar fi întrebat 
despre ocaziile în care ei se simţiseră lipsiţi de putere. Ar fi pus pariu pe 
cincizeci de lire că, în marea lor majoritate, fuseseră abuzaţi în copilărie. 
Însă era polițistă, nu lucra la Serviciile sociale, iar treaba ei era să-i ducă la 
judecată, nu să-şi facă probleme în legătură cu motivul pentru care 
ajunseseră cine erau. Pe lângă asta, tot ce-şi dorea era să se termine. Voia să 
plece din închisoarea aia, cu mirosul ei de dezinfectant şi de legume 
terciuite, să uite tot despre afurisitul de John Brace şi să mănânce îngheţată 
cu rom şi stafide în timp ce privea peste Druridge Bay şi vântul răcoros îi 
adia în faţă. 

În sfârşit, capelanul opri sesiunea de întrebări. Un deţinut de serviciu mai 
aduse ceai şi avu loc o busculadă, deloc elegantă, pentru biscuiţii cu 
ciocolată. Tocmai voia să îndruge o scuză când John Brace apăru în faţa ei, 
blocându-i calea. Poate că nu-i mai erau de folos picioarele, însă tot era 
solid. Avea umeri laţi şi un gât puternic. Acelaşi bătăuş dintotdeauna. 

— Trebuie să vorbim. 

— Poftim? 

Vera nu apăruse în sala de judecată. Îşi îndrumase colegii în direcţia 
corectă, îi ajutase să construiască întregul caz, însă procurorii consideraseră 


că ar fi fost nepotrivită prezenţa ei. Poate că Hector era deja mort când 
Brace fusese acuzat, însă tatăl ei avusese de-a face cu detectivul mulţi ani 
înainte de asta. 

Brace îl chemă pe capelan. 

— Am putea folosi biroul tău, părinte? Eu şi doamna inspector am vrea 
să depănăm amintiri. 

— Fireşte. 

Capelanul se opri. 

— Presupun că sunteţi prieteni vechi. 

— Nu tocmai, părinte. 

Aşa era Brace. Alunecos, sigur pe el. Siguranţa de sine fusese motivul 
care-i determinase pe superiorii lui să aibă impresia că pot avea încredere 
oarbă în el. 

— Dar l-am cunoscut pe tatăl doamnei inspector. Am nişte informaţii şi 
sunt convins că ar vrea să le audă. 

Îi captase atenţia Verei, exact cum se aşteptase. Chiar şi când era copil 
curiozitatea fusese punctul ei slab şi avea în continuare un interes bolnav 
pentru Hector şi toate activităţile lui ilicite. Brace porni cu scaunul înaintea 
ei şi intră în biroul înghesuit, fără să se uite măcar dacă ea îl urma. 

Vera dădu la o parte nişte cărţi de rugăciune şi se aşeză pe masă, 
privindu-l de sus. Afară, bărbaţii aşteptau să vină un paznic care să-i ducă 
înapoi în aripa lor. Profesoara tunsă scurt era şi ea acolo, sporovăind cu doi 
dintre bărbaţi. Prin uşile pe jumătate deschise ale biroului se auzea în fundal 
zgomotul stins al vocilor lor. Numai capelanul păruse cât de cât interesat de 
ei, iar el era prea departe pentru a le auzi discuţia. 

— Ce poţi să-mi dai, John? 

Îşi ridică faţa către ea. Dinţii îi erau galbeni. 

— Am scleroză multiplă. Ştiai? 

Vera clătină din cap. 

— E treaba avocaţilor tăi să se folosească de boala de care suferi ca să te 
scoată de aici. Nu ţine de mine. 

O vreme, Brace nu răspunse. Parcă nu considera că merită să-i răspundă. 

— Te-ai întrebat vreodată ce s-a întâmplat cu Robbie Marshall? 

Altul din Gaşca celor Patru. Lucrase la şantierul naval Swan Hunter's de 
pe râul Tyne. Fusese un mic directoraş a cărui sarcină era aprovizionarea cu 
piese. Ca şi cum ai fi lăsat un ţânc să conducă magazinul de dulciuri, iar 
ăsta era motivul pentru care devenise popular. Firmele locale îl mituiau, iar 


el avea acces la scule şi materiale pe care le putea vinde. Putea să găsească 
băieţi care să facă orice treabă pentru câteva lire. Cel puţin, aşa se zvonea. 

— Probabil şi-a luat tălpăşiţa când ai fost acuzat, spuse Vera. 

— Nuu, dispăruse cu mulţi ani înainte. 

John Brace zâmbi. 

— Umblă vorba că l-ar fi făcut cineva să dispară. 

— Ce vrei să spui? 

— Sunt la zdup acum, Vera. Deţinuţii nu dau informaţii pe ochi frumoşi. 

— "Ţi-am spus deja că nu am ce să fac ca să te scot de-aici mai repede. 

— Nu vreau nimic pentru mine, doamnă inspector. Îi subliniase titlul cu 
un sarcasm dispreţuitor. 

— Însă am o fiică. Patricia Keane. Patty. 

Tonul i se domoli. 

— S-a măritat cu un maniac în ciuda a ce i-am spus, iar el a părăsit-o. A 
lăsat-o cu trei copii şi probleme la cap. Nu vreau ca ea s-ajungă într-un loc 
ca ăsta şi copiii la Serviciile sociale. Mai ales ultima parte n-o vreau. Tu eşti 
a dracu”, Vera. Dacă e careva în stare să o ajute, tu eşti persoana aia. 

— Şi eu ce primesc în schimb? 

— Îţi spun unde e îngropat cadavrul. 

— Robbie Marshall e mort? 

Vera nu realizase că ridicase tonul, însă capelanul se uită spre ei. Se 
încruntă. Poată că pentru el ea era agresoarea care striga la sărmanul bărbat 
neajutorat şi paralizat. 

Brace dădu încet din cap. 

— Ai fost implicat în vreun fel, John? 

Vorbi încet, aplecată în faţă atât de mult că aproape îl putea atinge. 

— Ştii doar că dacă aflu că ai fost implicat nu facem nicio înţelegere. 

— Mă faci criminal, Vera? 

Vocea îi era batjocoritoare. 

— Pe mine, un agent al poliţiei? 

— Te cred în stare de orice, spuse ea. 

— N-are nicio treabă cu mine. Dar pe vremea aia auzeam lucruri, ştii şi 
tu cum e. Mă gândesc s-o sun pe Patty la sfârşitul săptămânii. Dacă-mi 
spune c-ai fost pe la ea, o să-ţi spun de unde să începi. Poţi să te acoperi tu 
de toată gloria, Vera. Prietenii mei din poliţie îmi spun că-ţi place în 
continuare să faci asta. Îmi spun că eşti în continuare femeia-orchestră. 


Capitolul 4 


Vera îşi aminti de îngheţată abia când ajunse în apropiere de 
Kimmerston, iar odată aflată acolo simţi doar o urmă de regret pentru un 
răsfăţ pe care-l ratase. Mintea îi stătea la altele. Pe drum erau din nou lucrări 
şi, până izbuti să ajungă la secţie, programul se încheiase deja. Când dădu 
de Joe Ashworth pe scări, acesta ţinea deja cheile de la maşină în mână. În 
ultima vreme, Vera avea impresia că el face mai mult pe şoferul de taxi 
decât pe detectivul. Acasă era mereu bătut la cap să-i ducă pe copii la 
lecţiile de muzică sau la fotbal. Verei îi era dor de berile de după program şi 
de sporovăială. Fusese mai simplu când copiii erau bebeluşi. O fi fost el 
bărbat modern, dar până şi Sal îşi dăduse seama că nu putea să alăpteze. 

— Dar nu pot, pur şi simplu, să iasă pe-afară la joacă? întrebase ea 
cândva. Cum făceam noi. 

Cu toate că spusese asta, pe lângă casa dintre dealuri în care locuise ea 
nu erau prea mulţi copii. De obicei se juca singură, iar atunci când se făcuse 
îndeajuns de mare, Hector o lua cu el în aventurile lui pe post de iscoadă 
sau ca s-o ridice în copaci să-i strângă ouă pentru colecţie, atunci când 
crengile nu-i puteau susţine greutatea. 

Joe o privise de parcă ar fi fost nebună. 

— Nu poţi să laşi copiii să umble aiurea acum! Lumea s-a schimbat. Nu 
mai eşti în siguranţă. 

Vera îşi zise că zona rezidenţială în care stătea cu familia lui era probabil 
cel mai sigur şi mai plictisitor loc din lume. Oricum, ea se născuse cam în 
perioada crimelor din mlaştină şi nici măcar acelea nu provocaseră vreo 
panică îngrozitoare în privinţa copiilor care se joacă afară. Dar ce ştia ea 
despre viaţa de părinte? 

Joe se opri cu picioarele pe trepte diferite, limbajul trupului său lăsând de 
înţeles că nu avea timp de o conversaţie lungă, dar o cunoştea îndeajuns de 
bine încât să-şi dea seama că e entuziasmată de ceva. 

— Am crezut că te duci direct acasă. 

— Da, ei bine, a intervenit ceva. 

Urmă un moment de ezitare. Vera simţea cum loialitatea pentru cele două 
femei din viaţa lui îl trăgea în direcţii diferite. 

— Dacă e important, aş putea să verific dacă nu cumva poate Sal s-o ia 
pe Jess de la Orchestra pentru copii. 


— N-aş vrea să se ajungă la asta, dragă. Deocamdată e vorba doar despre 
posibilitatea unui indiciu. lar dacă Holly mai e prin preajmă, poate să 
înceapă ea. 

Asta îl convinse. 

— Nuu, îi dau un ţâr lui Sal. Încă nu e ora de culcare pentru cei mici. 
Poate să-i bage în maşină şi s-o ia pe Jess. O să-nţeleagă ea. 

Vera se îndoia, apoi îşi permise un mic zâmbet triumfător în timp ce urca 
treptele ca să-i acorde intimitate, după care se gândi cât de copilăros se 
purta. Nu erau pe terenul de joacă, să afle care-i cel mai popular puşti din 
şcoală. 

Charlie încă era şi el la birou. Acolo se şi adunară — nucleul echipei: 
Holly Jackman, isteaţă, ambițioasă, însă cu abilităţile sociale ale unui expert 
în calculatoare, o singuratică, la fel ca Vera; ajunsese să o aprecieze mai 
mult în ultima vreme şi i se părea că se înţeleg ceva mai bine. Charlie, care 
era din aceeaşi generaţie ca Vera, jigărit şi singuratic, însă parcă renăscut de 
când fiica lui se întorsese acasă. Şi Joe, favoritul ei. Băiatul ei. 

— După cum ştiţi cu toţii, şefu” m-a trimis azi la Warkworth. 

Cu toţii îi spuneau şefu?, un apelativ încărcat de ironie. Uneori până şi 
Vera îi uita numele şi se chinuia să şi-l amintească în timp ce-i trimitea 
vreun e-mail. 

— Am vorbit cu bărbaţii din EDW. 

Îi privi, iar ei dădură din cap. În mod evident, erau la curent cu 
acronimele. 

— În public se afla şi un anume John Brace. 

Urmă o mică pauză. 

— Fostul inspector Brace. 

Nimeni nu o întrerupse, însă ştia că-i pusese pe jar cu asta. Brace fusese 
trimis la închisoare în urmă cu un deceniu pentru infracţiuni comise pe 
perioada a douăzeci de ani. Numai Charlie lucrase cu el, însă şi ceilalţi ştiau 
totul despre caz. Stricase reputaţia poliţiei din nord-estul ţării şi toată lumea 
ajunsese să se confrunte cu consecinţele. În acelaşi timp, îşi zise că era 
cazul să intre în detalii şi să le expună clar care fusese rolul ei în arestarea 
lui. Uneori circulau mai mult mituri decât adevăruri, iar unii dintre agenţi îl 
vedeau pe Brace drept un erou care încălcase câteva legi neimportante, dar 
reuşise să prindă o grămadă de infractori. 

— Brace era un prieten de-al tatei. Aveau aceleaşi pasiuni, aceleaşi 
obsesii. 


Se ridicase în picioare şi îşi intrase în rolul de profesor, savurând 
momentul din plin. 

— Există o preconcepţie cum că la ţară nu ar exista infracţiuni. Cel 
puţin, nu în toată puterea cuvântului. Se mai fură nişte oi, se mai foloseşte 
red diesel!” pe autostradă. Nu se pune problema de jafuri de mare valoare 
sau crime. Însă tata şi trei dintre amicii lui reuşeau să strângă nişte bani 
frumoşi din nişte activităţi în aparenţă liniştite. Făceau contrabandă cu ouă 
de păsări rare şi vindeau păsări de pradă din sălbăticie contra unor sume 
considerabile. Se pare că în Orientul Mijlociu sunt nişte împătimiţi după 
şoimii britanici. Tata mai făcea şi niţică taxidermie. Nimic nu era legal. 
Ştiam totul despre asta când eram mică, însă după ce am plecat de acasă la 
şaisprezece ani la şcoala de poliţie am pierdut legătura cu treburile astea. 
Hector deja bea prea mult şi îşi pierduse puterea în cadrul grupului. Mai 
târziu, Gaşca celor Patru părea să se fi diversificat şi nu mai exista vreun 
lider propriu-zis. 

De fapt, pe el îl ţineau ca pe un fel de animal de companie. Şi pentru că 
era aproape pe bune. Tânărul fiu al unui nobil de ţară. Oaie neagră, dar 
din stirpea care trebuia. Mereu erau obsedaţi de pedigri, indiferent dacă 
era vorba despre şoimi peregrini, oameni sau câini. 

— Gaşca celor Patru? 

Holly era cea care vorbise. Îşi lua notite pe un soi de dispozitiv 
electronic, pe genunchi. 

— Aşa-şi spuneau. Cam jalnic, de fapt. 

Când era mică, Verei i se păruse intimidant misterul din jurul grupului. 
Însă acum Hector murise şi John Brace era într-un scaun cu rotile. Iar 
Robbie Marshall putea să fie mort. 

— Cum s-au diversificat? 

Joe voia ca discuţia să nu devieze de la subiect. Poate că lui Sal nu prea-i 
convenise să facă ea pe taximetrista şi el îi promisese să ajungă devreme 
acasă. 

— Aveau un serviciu de recrutare. Angajau bătăuşi. Numai buni dacă 
voiai să împrăştii un protest împotriva vânătorii sau să trimiţi un 
avertisment localnicilor cărora nu le plăcea ideea ca paznicii să otrăvească 
ereţii vineţi. Sau dacă voiai să îngroşi rândurile unei demonstraţii împotriva 
interzicerii vânătorii de vulpi. Racolau băieţi de prin locuinţele sociale din 
Newcastle sau dinspre coastă, pe unde deja se închideau minele. Erau nişte 
băieţi zdraveni, care aveau nevoie de bani peşin şi cărora le suna bine 


bătaia. Totul era făcut de la distanţă. În niciun caz nu puteai să faci legătura 
între bătăuşi şi Gaşcă. Cel puţin până începeau să dea pe goarnă bătăuşii. 

— Mişto. 

Holly parcă admira stilul afacerii. 

Vera se uită la ea dezaprobator. 

— Mişto? N-a fost chiar mişto pentru nevasta paznicului de vânătoare 
care a ajuns acasă şi şi-a găsit bărbatul pe moarte fiindcă îi cedase splina 
după ce l-au bătut doi huligani. 

— Parcă ai spus că gorilele trebuiau să-i ajute pe paznici atunci când 
împuşcau... 

Holly se uită prin notite. 

— ...ereți. 

— Scumpo, nu toți paznicii sunt de partea răului. Glen Fenwick era 
pâinea lui Dumnezeu. Şi nu-i plăcea cum mergeau lucrurile, aşa că a venit 
la noi. 

Vera se opri, aducându-şi aminte de vechiul junghi de vinovăţie pe care-l 
simţise când nevasta lui Fenwick îi aruncase în faţă un noian de acuze, chiar 
după înmormântare, când ea voise să-i prezinte condoleanţe. 

— A hotărât să apeleze la mine. 

Încă o pauză. 

— Şi, chiar dacă nenorociţii l-au ucis, mi-a dat destule informaţii pe care 
să le trimit mai departe încât să poată fi demarată o anchetă în ceea ce 
priveşte implicarea lui Brace. Eu ar fi trebuit să dau semnalul de alarmă. 
Când eram mai mică. Ar fi trebuit să fiu mai atentă la ce se întâmpla şi mai 
curajoasă. 

Vera se opri. Ceilalţi ştiau că n-ar fi fost bine să vorbească. 

— Pe atunci deja mă mutasem înapoi cu tata. Avusese un atac de cord, 
iar asta în combinaţie cu alcoolul i-au provocat, în cele din urmă, demenţa. 
Dar în casă se găseau destule informaţii încât contabilii judiciari să 
depisteze implicarea lui John Brace. Se lăsase de asta, se pensionase 
imediat ce avusese ocazia şi locuia confortabil într-o casă luxoasă din 
Ponteland. Agenţii care i-au bătut la uşă trebuie să-l fi luat prin surprindere. 

Vera se opri o clipă, savurând gândul. Fireşte, ea nu fusese acolo. Fusese 
prea implicată. Cu toţii spuseseră că fusese prea implicată. Hector încă mai 
era în viaţă pe atunci. Cu greu. Dar ei îi plăcea să-şi imagineze moaca lui 
Brace. 

— Aşa că Brace a intrat la răcoare. 


Joe era din nou nerăbdător. 

— Băieţii pe care i-a plătit să-l sperie pe Glen Fenwick s-au speriat la 
rândul lor când el a murit, şi au confirmat informaţiile paznicului de 
vânătoare în ceea ce-l priveşte pe Brace. A avut loc o investigaţie lungă şi 
un proces, după care, în 2009, a intrat la zdup pentru planificarea atacului şi 
pentru coruperea justiţiei. Jucase la dublu întreaga carieră, iar asta a ieşit la 
iveală când contabilii judiciari s-au pus pe treabă. Aşa că nu înţeleg ce e 
nou în asta. 

— După cum am zis, îşi spuneau Gaşca celor Patru, spuse Vera. Hector, 
Brace, cineva pe care nu l-am cunoscut niciodată, zis Profu”, şi Robbie 
Marshall. Robbie era cel pe care-l trimiteau ca să-i racoleze pe băieţi. 
Crescuse în Wallsend şi dăduse din coate până a ajuns un directoraş prin 
Departamentul de logistică al şantierului Swan Hunter's. Se înţelegea cu cei 
din pătura de jos aşa cum Brace n-a putut niciodată. Însă a dispărut. Am 
crezut că şi-a luat tălpăşiţa cam când a fost arestat Brace, însă de fapt a 
plecat înainte de asta. A fost dat dispărut în '95. Am verificat în drum spre 
casă. Locuia cu maică-sa în casa în care crescuse. Toate economiile păreau 
să i se ducă pe călătorii în străinătate. Deoarece el era un colecţionar cu 
adevărat obsedat de ouă de pasăre şi bătea lumea largă să găsească ceva 
nou. 

Ar fi putut continua să vorbească despre Robbie, dar simţi că Joe 
devenea din nou agitat, aşa că decise să se abţină. 

— Astăzi, John Brace mi-a spus că Robbie Marshall e mort. 

Vera se uită la cei din grup. 

— Mi-a spus că o să-mi zică unde-i pot găsi cadavrul. 

— Deci, unde e? 

Charlie era sceptic, iar Vera n-avea ce să-i reproşeze. El nu fusese acolo, 
în biroul capelanului. 

— Ah, spuse ea. Ei bine, evident, vrea ceva la schimb. Vrea să mă duc să 
văd ce mai fac fiica lui şi cei trei copii ai ei, s-o sprijin puţin. Se pare că 
trece printr-o perioadă mai dificilă. 

Vera auzi un râs înfundat şi se uită către ceilalţi ca să vadă de unde 
venise. Colegii o priviră cu aer inocent. 

— Nu mă credeţi în stare? Nu mă credeţi în stare să ofer puţin sprijin 
unei mămici singure? 

Niciun răspuns. 

— Mi-a dat numărul ei de mobil, însă nicio adresă, aşa că dacă aveţi 


nişte timp liber diseară... 

Vera se uită la Joe Ashworth. Poate că era favoritul ei, însă uneori trebuia 
să-i amintească cine-i şefa. 

— ...puteţi să începeţi prin a afla tot ce se poate despre ea. Asta înainte 
să dau eu buzna cu bocancii mărimea patruzeci făcând pe Maica Tereza. 
Brace o s-o sune la sfârşitul săptămânii şi o s-o întrebe dacă am trecut pe la 
ea. O cheamă Patricia Keane, zisă Patty. Se pare că a fost căsătorită cu un 
individ despre care Brace a spus că e maniac. Nu-i ştim numele, dar unor 
detectivi de talia voastră n-ar trebui să le fie prea greu să afle câte ceva 
despre el. 

Vera se opri din nou, de data asta ca să-şi tragă sufletul. 

— Hol, Keane şi bărbatul ei îţi revin ţie. 

Holly dădu din cap. Se îndepărtă de grup, merse la biroul ei şi începu să 
tasteze la calculator înainte ca Vera să înceapă măcar să vorbească din nou. 
Treaba cu Holly era că mereu simţea nevoia să se afirme. Vera fusese la fel 
în tinereţe, numai că ea era singura femeie din echipă, grasă şi ţinta eternă a 
glumelor tuturor. Holly făcuse o facultate şi era sofisticată din toate 
punctele de vedere. Era deşteaptă foc şi întoarsă cu cheia, de parcă ar fi fost 
asistenta personală a vreunui şef de la o companie media de talie mondială. 
Avea doi părinţi care păreau să aibă grijă de ea. Ea nu fusese trasă în jos de 
vreun Hector Stanhope. Vera nu înţelegea cum lucrurile ar fi putut fi dificile 
pentru ea. 

Continuă să dea ordine. 

— Charlie, tu dă-mi tot ce poţi despre Robbie Marshall. 

Se opri imediat ce-i veni o idee. 

— L-ai întâlnit vreodată? 

Charlie era un funcţionar încet dar sigur, nu avea prea multă iniţiativă, 
însă poseda memoria unui elefant. Nu răspunse pe loc şi Vera îl urmări cum 
trecea în revistă anii petrecuţi în poliţie. Încercă să-şi imagineze ce vedea. 
Lucrurile de zi cu zi din viaţa unui agent comunitar: te întâlneşti cu 
informatori prin baruri împuţite, desparţi un cuplu proaspăt căsătorit atunci 
când masa de la nuntă se transformă în ring de box, vorbeşti la nesfârşit cu 
tot felul de terchea-berchea morocănoşi în camerele de interogatoriu. 

— N-a fost arestat niciodată, spuse Charlie, însă am dat de el de vreo 
două ori pe la începutul carierei mele. Pe atunci eram poliţist de proximitate 
în Wallsend. Era şi el tânăr şi lucra la şantierul naval. L-am prins cu ceva ce 
nu trebuia să aibă. Evident, ceva şterpelit de la muncă. Deşi, dacă te uitai la 


el, n-ai fi zis că-i în stare. Era mereu îmbrăcat frumos. Era politicos. 
Compania n-a cerut daune. 

— Cum aşa? 

Întrebarea venise de la Holly, care-şi ridicase nasul din calculator. Părea 
că, pe lângă celelalte abilităţi ale ei, putea şi să facă mai multe lucruri 
deodată. Se spunea că ar fi fost o aptitudine feminină, însă Verei nu i se 
părea că ea fusese vreodată capabilă de aşa ceva. 

— Avea un prieten bun cu o funcţie importantă în sindicat, spuse Charlie. 
Compania a hotărât că mai bine le trece la pierderi ocazionale decât să se 
confrunte cu o grevă. 

— Din câte-mi amintesc, mereu reuşea să-şi facă prieteni care aveau 
grijă de el. Ca prietenul nostru, fostul inspector Brace. Un talent folositor. 

Vera se simţea mai bine decât îi fusese de luni întregi. Vara trecuse 
liniştită şi cu toţii bătuseră pasul pe loc. O cuprinsese o letargie îngrozitoare 
şi vârsta începuse să-şi spună cuvântul. 

Poate că doar trebuie să mă simt utilă. Poate că despre asta e vorba. 

— Ce vrei să fac eu? 

Joe se ridicase. Încă era îmbrăcat cu paltonul pe care-l purta când Vera 
dăduse de el pe scări. 

— Parcă aveai treabă. 

— Pot să vin mâine dimineaţă. 

Deci Sal îi dăduse doar un scurt răgaz în seara aceea. 

Brusc, Vera simţi că-l compătimeşte. Probabil că era greu să ai impresia 
că nu-ţi aparţine propria viaţă. 

— Tu află tot ce poţi despre John Brace al nostru. Zice că n-a fost 
implicat în niciun fel în moartea lui Marshall şi nu cred că-i pasă atât de 
mult de fiică-sa încât să ispăşească întreaga pedeapsă pe viaţă pentru ea, aşa 
că îl cred. Urmează să iasă condiţionat în mai puţin de-un an. Dar trebuie să 
ştie cine l-a ucis, de fapt, aşa că e nevoie să trecem din nou în revistă toate 
dosarele, toţi oamenii cu care se vedea, prieteni, contacte, detalii. 

— S-ar putea ca toată chestia asta să fie scorneala lui Brace, spuse 
Charlie. Pentru puţină atenţie, sau ca să te facă s-o îndrăgeşti pe fiică-sa, sau 
pur şi simplu de-al dracu”, ca să râdă puţin pe seama noastră. 

— Ei bine, avem un singur mod de a afla, nu-i aşa? Trebuie să-l găsim pe 
Robbie Marshall. Indiferent dacă e viu sau mort. 

Echipa era gata să se împrăştie, dar Vera îi mai reţinu pentru o ultimă 
precizare. 


— Încă ceva. Să fim, pe cât posibil, discreţi. Nu-i nevoie să ştie şefu” că 
alergăm după cai verzi pe pereţi. În orice caz, nu până nu avem ceva 
relevant. 

Dădură din cap. Erau echipa ei. Verei îi venea să cânte de bucurie. 


Capitolul 5 


Patty Keane se trezi când băiatul ei de şase ani porni televizorul din 
camera de sub ea. Cumva reuşise să intre pe Netflix, iar acolo era un desen 
animat după care era ahtiat. Mereu exista o formă de obsesie, însă asta dura 
de luni întregi, iar muzica venită la pachet cu eroul Super-lepure îi bâzâia în 
timpane şi o făcea să vrea să urle. Ştia că ar trebui să se scoale, să închidă 
televizorul aşa încât vecinii să nu se plângă din nou, să se asigure că toţi 
copiii aveau uniforma pregătită şi să se ocupe de prânzul la pachet. Aşa cum 
în seara precedentă ştiuse că ar fi trebuit să se asigure că au făcut baie 
înainte să meargă la culcare, că aşternuturile lui Archie nu mai miroseau a 
pipi şi că Jen se spălase pe dinţi. Văzuse familiile ideale de la televizor şi îi 
privea pe părinţii perfecţi de la locul de joacă, îi asculta cum vorbeau despre 
lecţii de înot şi despre preţul imobiliarelor. Însă viaţa ei nu era aşa. Se 
simţea de parcă trăia în alt univers. Ştia că n-avea nicio şansă să fie la 
acelaşi nivel. Nu acum. Nu fără Gary. 

Când se trezi din nou era opt şi jumătate, iar Jen stătea la marginea 
patului, deja îmbrăcată în uniforma de şcoală. Gulerul cămăşii era puţin 
murdar unde îi atingea gâtul, însă nimeni n-ar fi observat decât dacă s-ar fi 
apropiat foarte mult. Jen avea treisprezece ani şi mergea la gimnaziu, aşa că 
era atentă la lucruri din astea. 

— Le-am făcut eu prânzul, dar trebuie să plec. Deja am întârziat o dată 
săptămâna asta. Va trebui să-ţi mişti fundu” ăla şi să-i duci la şcoală. 

— OK. 

Dacă s-ar fi simţit bine, Patty ar fi comentat ceva despre felul în care-i 
vorbise. Ea fusese crescută cum trebuie. Dar în ziua aceea până şi o astfel 
de replică era prea mult. Se rostogoli din pat, îmbrăcă un pulover peste 
vesta pe care o folosea pe post de pijama şi nişte pantaloni de jogging. Voia 
s-o mai roage pe Jen să pună ceainicul pe foc, însă auzi uşa trântindu-se 
când fata ieşi. 

Jos începea un alt episod din desenul animat. Copiii îşi încropiseră micul 
dejun. Patty se simţise ceva mai bine în ziua precedentă şi reuşise să ajungă 
la magazin. Jonnie era aproape îmbrăcat, însă era pierdut în tabletă. Ştia 
fără să verifice că se uita la un video de pe YouTube în care nişte tineri 
americani înjurau. Jonnie fusese botezat după bunicul lui, care le cumpărase 
casa din noua zonă rezidenţială de la marginea Kimmerston-ului. Patty era 


însărcinată în luna a doua cu el, iar ea şi Gary credeau că toate visele li se 
îndepliniseră. Imobilul fusese achiziţionat chiar înainte ca bătrânul să fie 
trimis la închisoare, însă chiar şi de acolo reuşea să le trimită suficient cât să 
nu ducă lipsă de nimic. 

Archie stătea în chiloti, absorbit de televizor, mişcându-şi buzele în 
tăcere, la unison cu versurile cântecului. 

Patty închise televizorul şi îi făcu semn să se îmbrace în hainele pentru 
şcoală, sărindu-i în cele din urmă ţandăra la final când Jonnie încerca să-şi 
pună jerseul în timp ce avea căştile în urechi. Îi scoase din casă la timp şi 
preţ de o clipă se simţi mândră când ajunseră la locul de joacă fix înainte să 
sune clopoţelul. Astfel de momente îi dădeau energie pentru jumătate de zi. 
Deseori se culca la loc după ce-i ducea la şcoală, însă în acea zi se hotărî să 
se apuce să mai deretice în baie. Poate punea şi câte ceva la spălat. Vremea 
era frumoasă şi hainele aveau să se usuce. Abia când ajunse acasă văzu pe 
bufet pachetele cu prânzul băieţilor şi deodată simţi că lumea se sfârşeşte 
din nou. Pentru o clipă avu impresia că e suficient de puternică încât să se 
întoarcă la şcoală. Voia să le lase prânzul la recepţie. Doamna de acolo era 
îndeajuns de drăguță încât s-o ajute. Dar păreau aşa de mici, de jalnice. Nici 
măcar nu erau ambalate în cutii de mâncare, ci în pungi de supermarket. lar 
apoi urma să i se ţină prelegerea legată de faptul că ar trebui să-şi înscrie 
copiii la mesele gratuite de la şcoală, iar ea avea să zâmbească şi să dea din 
cap, ştiind că n-o să completeze formularele şi că, oricum, ei tot ar fi aflat 
de banii care-i apăreau în mod magic în cont în fiecare lună. Ea ştia că erau 
de la tatăl ei, iar el era la închisoare, nu? Deci probabil că erau bani murdari 
şi era posibil ca ea să ajungă pe mâna justiţiei doar fiindcă îi primea. Stând 
în bucătăria cu pardoseala lipicioasă şi mormanele de farfurii din chiuvetă, 
Patty începu să plângă. Uneori i se părea că tot ce făcea în ultima perioadă 
era să bocească. 

Când se linişti, îşi aminti că nu-şi luase încă pastila şi merse la etaj. O 
scoase din cutie şi o dădu pe gât cu apă de la chiuveta de la baie. Apoi luă 
încă una fiindcă îi era foarte rău. Doctorul îi spusese să ia câte două doar 
noaptea, însă uneori nu putea face faţă unei zile întregi fără amorţeala pe 
care i-o dădeau două pastile. În seara aceea o să ia una singură şi poate aşa 
o să se trezească mai în forţă. Puse ceainicul pe foc, şterse bufetul şi îşi zise 
că mai avea timp să refacă prânzurile şi să le ducă la şcoală. Dar nu încă. 

Ajunsese în camera din faţă cu ceaiul, căzuse pe canapea şi se întreba 
dacă nu cumva avea vreun episod din Real Housewives la care să se uite, 


când se auzi soneria. Nu o luă în seamă. Cel mai probabil erau vecinii care 
veniseră să se plângă din nou de copii. Înţelegea că şi lor le era greu. Patty 
n-ar fi vrut să locuiască lângă o familie ca a ei. Însă auzi din nou ţârâitul şi 
se uită prin draperiile pe care le lăsase fostul locatar. Uneori îşi închipuia că 
Gary va apărea cu un buchet de flori sau o sticlă de şampanie, spunându-i 
ce greşeală cumplită făcuse părăsindu-i pe ea şi pe copii şi întrebând-o dacă 
puteau s-o ia de la capăt. 

Dar nu era Gary. Era o femeie durdulie îmbrăcată într-o rochie oribilă şi 
o jachetă de lână verde. Poate că strângea donaţii. Sau poate că scăpase de 
la azilul local. Dacă mai punea nişte kilograme şi vreo douăzeci de ani, 
Patty putea să arate la fel ca ea, asta în caz că nu-şi băga minţile-n cap. 
Gândul o trezi la realitate. Apoi femeia îşi scoase telefonul din buzunarul 
jachetei şi sună. Telefonul lui Patty, un pay-as-you-go ieftin, stătea pe 
poliţă. Începu să sune, iar asta chiar o făcu pe Patty s-o ia razna. Răspunse. 

— Alo? 

— Patricia Keane? 

Avea accent local şi nu părea nebună. 

Lui Patty îi veni brusc o idee. 

— Eşti de la Serviciile sociale? 

Uneori, asistenții sociali mai făceau vizite neanunţate. De regulă era 
Freya, o fată destul de drăguță, însă alteori erau străini. 

— lisuse, nu! 

Femeia părea oripilată. Se apropie de geam. Ştia că Patty o privea. 

— Ţi se pare că arăt de parc-aş lucra la Serviciile sociale? 

— Nu. 

Lui Patty îi venea să spună că, din contră, arăta precum cineva care avea 
nevoie de asistenţă socială. 

— Sunt o fostă colegă de muncă a tatălui tău. Tatăl tău biologic. Îmi dai 
voie să intru? E cam dubios să stau aici în faţa uşii când tu eşti de cealaltă 
parte. Pe lângă asta, aş ucide pentru o ceaşcă de ceai. 

Apoi se întoarse la geam şi făcu un mic semn cu mâna înspre Patty. 

Aşa că Patty se duse să deschidă uşa. Mereu i se păruse mai simplu să 
facă ce i se spunea. Sau să se prefacă. lar faptul că grăsana era aşa 
neîngrijită o făcea mai puţin intimidantă. Era suficient de bătrână cât să fie 
una dintre bunicile de la locul de joacă, dar s-ar fi potrivit în peisaj la fel de 
mult ca Patty însăşi. 

O conduse în bucătărie, pe de o parte pentru că acolo era puţin mai curat 


— încă nu reuşise să spele vasele, însă ştersese bufetul — şi pe de alta pentru 
că individa îi ceruse ceai. Nu puteau să se aşeze nicăieri. Nu era ca 
bucătăria din casa părinţilor adoptivi, cu masa de pin care strălucea lună şi 
canapeaua lipită de perete. Stăteau amândouă în picioare, aşteptând să 
fiarbă ceaiul. Femeia avea ochi foarte rotunzi, căprui. 

— Tatăl tău m-a rugat să văd cum o mai duci, spuse femeia. 

Apoi zâmbi împăciuitor. 

— Dar nu ştii cine sunt! Probabil mă crezi nebună fiindcă am apărut aşa 
la uşa ta fără să te anunţ. Mă cheamă Vera, Vera Stanhope. 

Patty nu mai înţelegea nimic. Pastilele îşi făceau efectul şi întregul 
episod părea ireal. Apa termină de fiert şi făcu ceai, mulţumită că odraslele 
îi lăsaseră puţin lapte în frigider. Rămaseră sprijinite de bufet şi Vera începu 
să soarbă din băutură. De regulă, lucrătorii sociali o refuzau, de parcă ar fi 
putut să se îmbolnăvească doar prin simplul fapt că intraseră în casă. Sau se 
prefăceau că beau, vărsând lichidul în chiuvetă când aveau impresia că 
Patty nu-i vede, ceea ce era şi mai rău. 

— Îşi face griji pentru tine şi copii, spuse Vera. Vrea să ştie dacă te 
descurci. 

Nu aştepta un răspuns. 

— Uite ce e, nu ştiu de tine, dar eu una nu am luat micul dejun şi pariez 
că nici tu n-ai avut timp de prea multe cu trei plozi pe care trebuie să-i 
pregăteşti pentru şcoală. Am văzut că printre magazinele de pe drumul către 
complexul rezidenţial e o cafenea. Ce zici să mergem acolo? Am mai lua şi 
o gură de aer. Fac cinste. 

Patty se pomeni că-şi pune adidaşii şi merge către zona verde în care se 
jucau copiii după şcoală, ascultând-o pe Vera vorbind despre cât de 
frumoasă fusese vara. Cafeneaua era liniştită, fiind ora de după micul dejun, 
dar înainte de agitația de la prânz. Fiind de modă veche, se potrivea ca 
nuca-n perete lângă complexul rezidenţial; era un loc pentru muncitori, nu 
pentru mame moderne sau doamne respectabile care luau prânzul. Vera o 
întrebă pe Patty ce voia să mănânce. 

— Eu o să-mi iau un sandwich cu bacon. Doctorul meu ar lua-o razna 
dacă m-ar vedea dar, până la urmă, ce ştie el? 

— Sunt vegetariană, spuse Patty. 

Părinţii ei adoptivi fuseseră vegetarieni, iar ea tot nu putea să mănânce 
carne. 

— Omletă şi pâine prăjită atunci? 


Vera comandă individului cu şorţ murdar de după tejghea. 

— Şi două ceaiuri. 

Părea să-şi dea seama că Patty nu era într-o stare în care să poate lua 
decizii. 

Aveau întregul local doar pentru ele şi se aşezară la geam. Lui Patty nu-i 
era teamă să fie văzută de afară. Niciunul dintre părinţii de la locul de joacă 
nu venea în zona aceea, care era formată tot din locuinţe pentru săraci. 
Copiii de acolo mergeau la altă şcoală. 

— Ce-ar fi să-mi spui câte ceva despre tine? 

Ceaiul sosise, iar Vera stătea cu mâinile în jurul cănii groase din porțelan. 

— N-am ştiut că tatăl tău avea o fiică. 

— Nu cred că ştia. Nu ştia sigur. Asta până când i-am dat de urmă la 
opşpe ani. 

Cumva Patty ajunse să spună povestea despre cum fusese ea adoptată 
când era bebeluş şi cum fusese dusă la casa mare de pe coastă, dar se 
simţise mereu ca o străină acolo. 

— Ştii, mama şi tata erau oameni buni, însă mereu mi se părea că-i 
dezamăgesc. Erau amândoi profesori şi voiau să mă descurc şi eu la şcoală, 
dar niciodată n-am fost genul care să fie cea mai bună din clasă. 

— Mai ţineţi legătura? 

Patty aşteptă înainte să răspundă, pentru că sosise mâncarea şi, odată ce 
avu farfuria cu omletă în faţă, i se făcu foame. Vera îşi turna ketchup pe 
chifla ei cu bacon şi nu părea nici ea să se grăbească. 

— Când le-am spus că vreau să-mi caut părinţii biologici mi-am dat 
seama că nu le-a picat bine, dar au acceptat. Sincer vorbind, au încercat să 
ţină legătura, dar Gary nu s-a înţeles niciodată prea bine cu ei şi ne-am cam 
înstrăinat. S-au pensionat nu demult şi s-au mutat în sud — amândoi sunt din 
Surrey şi nu s-au regăsit cu adevărat aici. 

Şi voiau să plece departe de mine şi de copii. Nu s-ar fi gândit că despre 
asta era vorba, dar aveau nevoie de o scuză să plece. 

Patty nu se mai gândise la asta până atunci, însă i se părea că aşa stăteau 
lucrurile. 

— Mă sună şi îmi trimit cadouri pentru copii de zilele lor şi de Crăciun. 

Patty încă se gândea că le datora mult şi nu voia să-i vorbească de rău. 
Doar o adoptaseră, nu-i aşa? O scăpaseră de casa de copii. 

— Cum ai dat de tatăl tău, de John? 

— A fost nevoie de ceva efort şi uneori treceau luni de zile în care nici 


nu mă mai chinuiam. N-am reuşit să dau de mama mea biologică dar, deşi 
n-am găsit nicio dovadă oficială, asistenta socială credea că murise. 

Făcu o pauză. 

— De la o supradoză. Fra heroinomană. De asta n-a putut să aibă grijă de 
mine şi m-a lăsat la casa de copii. Dar numele tatei era trecut pe certificatul 
meu de naştere şi, până la urmă, asistenta ne-a făcut legătura. Nu eram 
sigură dacă voia să mă vadă. Îmi spuseseră că era agent de poliţie. Eram 
măritată deja pe atunci. Jen era bebe şi eram însărcinată cu Jonnie. Gary îşi 
deschisese propria afacere şi treaba ba mergea, ba nu mergea. Tata ne-a 
cumpărat casa. Un apartament nou-nouţ într-un complex frumos. Nu ne-a 
venit să credem. 

Dar poate că după ce ne-am mutat la Hastings Gardens totul a început 
să meargă în direcţia greşită. De atunci a revenit sentimentul acela de 
înstrăinare. 

Femeia păru jenată când îi puse următoarea întrebare. 

— Tatăl tău ţi-a povestit cum a cunoscut-o pe mama ta? Un poliţai şi o 
dependentă de droguri... pare puţin ciudat. 

Patty nu-şi putu reprima un zâmbet. 

— A spus că era frumoasă şi că s-a îndrăgostit de ea din clipa în care a 
văzut-o. Dar era însurat şi ştia că n-avea să meargă în veci treaba asta. Dar 
nu mai avusese copii şi s-a bucurat când mama a rămas însărcinată. A fost 
şi mai bucuros când am luat legătura cu el. 

— Zici că-i basm. 

Patty se întrebă dacă individa era sarcastică, însă când îşi ridică ochii 
Vera doar îi întoarse zâmbetul. 

— Ar trebui să mă întorc acasă, spuse Patty. Trebuie să le las băieţilor 
pachetele de prânz la şcoală. 

Ştia că probabil nu avea să reuşească să facă asta, dar se simţea puţin 
agitată, avea nevoie de canapea şi de ceva la televizor care nu necesita efort 
intelectual. 

— Ascultă aici, drăguţo. Ce zici să luăm două sandwich-uri şi ceva dulce 
de-aici? Putem să le lăsăm la şcoală, în drum spre casă. Ca să nu mai fie 
nevoie să ieşi dacă nu te simţi prea bine. 

Aşa că Patty rămase la geamul cafenelei în timp ce Vera făcea toate 
pregătirile şi se gândi cum ar fi fost să aibă o astfel de mamă adoptivă. Mare 
şi neîngrijită, scormonind prin geantă după mărunţiş, în loc să fie elegantă, 
pusă la punct şi competentă în toate. 


Capitolul 6 


Vera îşi amintea de vremea când partea aceea din Kimmerston era 
împărţită în loturi de pământ; la est de loturi se înşiruiau două rânduri de 
case ţărăneşti, dincolo de care se înălţau cele construite de primărie în anii 
'30. Casele ţărăneşti şi grădinile dispăruseră, terenul fusese folosit în 
scopuri rezidenţiale, însă complexul primăriei era încă acolo, deşi cele mai 
multe case aparţineau acum persoanelor particulare. Prin comparaţie, casa 
lui Patty din Hastings Gardens părea foarte nouă, cu cărămida ei roşie, însă 
grădina era o harababură din cauza grămezii de jucării care ruginea acolo, 
iar uşa din faţă trebuia revopsită. Casele de lângă erau imaculate. Vera nu 
mai intră după ce lăsară sandwich-urile la şcoală. Rămase lângă maşină şi îi 
făcu cu mâna lui Patty până când intră în casă, după care demară încet. 

Încerca să-şi dea seama ce simţea legat de Patty. De regulă, Vera nu era 
uşor impresionabilă; în copilărie fusese singuratică, iar Hector păruse 
incapabil să-i ofere afecţiune sau s-o mângâie. Mama ei murise când Vera 
era foarte mică. Însă Patty părea complet pierdută. Probabil că avea treizeci 
şi ceva de ani dar, aşa subţire şi fragilă cum era, ea însăşi părea un copil. 
Era destul de drăguță dacă treceai peste părul slinos şi tenul neîngrijit. Poate 
că o moştenise pe mama ei biologică, frumoasa dependentă de droguri care 
îi furase inima lui John Brace. Asta dacă era să crezi basmul pe care 
detectivul i-l îndrugase fiicei sale. Vera se întrebă dacă lui Hector i-ar fi 
păsat îndeajuns de ea încât să mituiască un fost duşman să o aibă în grijă. 
Ajunse la secţie fără să fi găsit un răspuns clar. 


Deschise uşa de la biroul echipei ei şi îi găsi pe toţi muncind. Toată vara 
păruse locul de adunare al unor studenţi. Vorbăraie, perioade sporadice de 
concentrare, chiar şi câte o bătaie cu mâncare. Dar acum domnea o 
atmosferă efervescentă. Era echivalentul sesiunii. Îşi ridicară privirile în 
timp ce se apropia, însă reveniră cu ochii în calculatoare după ce o salutară 
cu o înclinare a capului. Ştiau că urma să le spună ce aflase de la Patricia 
Keane când avea să se simtă pregătită. 

Intră în biroul ei ca la ea acasă şi închise uşa. Acel spaţiu era numai al ei. 
Geamul dădea către peretele gol al clădirii Judecătoriei de lângă şi apoi în 
stradă. Nu avea privelişte, iar vara se cocea şi iama murea de frig, însă în 
epoca în care la putere erau conceptele de open-space şi de rotaţie a 


birourilor ţinuse cu dinţii de el, amenințând că-şi dă demisia dacă o lăsau 
fără birou. Îşi puse jacheta de lână pe spătarul scaunului şi porni cana- 
fierbător, făcându-şi o cafea instant. Neagră, fiindcă nu avea chef să ia lapte 
din frigiderul din cealaltă cameră. Porni calculatorul, văzu lista nesfârşită de 
e-mail-uri necitite şi le ignoră. În schimb, căută numărul de la biroul de 
Servicii sociale de care ţinea Hastings Gardens şi dădu, într-un final, de o 
lucrătoare socială care avusese de-a face cu Patty şi copiii ei. 

— Freya Samson, echipa de siguranţă. 

— Inspector Vera Stanhope de la poliţia din Northumbria. Vă sun în 
legătură cu familia Keane. 

Vera bău din cafea şi se gândi că era cazul să-şi repare cafetiera. Ori asta, 
ori să-şi cumpere alta. 

— S-a întâmplat ceva? 

Tânăra părea stresată. Poată că vara ei nu fusese aşa liniştită şi ultimul 
lucru de care avea nevoie era ca unul dintre cazurile pe care le avea în grijă 
s-o ia razna. 

— Speram să-mi poţi spune tu asta. În ce fel eşti implicată în cazul 
familiei Keane? 

— Va trebui să vă sun înapoi, spuse Freya. Să verific cine sunteţi. 

— Ştii ceva? Mai bine vin eu la tine să ne vedem. O să vin cu legitimatia 
şi o să putem discuta ca oamenii. Mereu e mai bine faţă-n faţă. 

Vera se opri şi făcu un efort să spună ceva convingător. 

— Acum se presupune că toate serviciile ar trebui să colaboreze, nu-i 
aşa? 

Se întrebă dacă putea să folosească sintagma părţile interesate în vreo 
altă frază, însă Freya păru îndeajuns de convinsă. 

— Sunt la o întâlnire despre protecţia copilului la douăsprezece. Va 
trebui să ne vedem fie înainte, fie mai târziu în după-amiaza asta. 

— Vin chiar acum. 

Vera puse receptorul în furcă şi se întrebă ce făcea. Alerga după fantome. 
Sau găsise un proiect cu care să-şi motiveze echipa după o vară 
plictisitoare. 4 


Biroul Serviciilor sociale era într-un turn de beton şi sticlă de la 
marginea oraşului, nu prea departe de zona rezidenţială în care locuia Patty. 
Vera avusese cândva parte de un lucrător social. Femeia venise după ce 
murise mama Verei; fusese îndeajuns de intimidată de Hector, sau de 


impresionată, încât nu se mai întorsese vreodată. Poate că de aici izvora 
părerea proastă a Verei legată de această ocupaţie. Poate că de aici venea 
simpatia pentru Patty. În timp ce o aştepta pe Freya la recepţie se gândi că, 
probabil, trebuia să fii tare curajos să intri acolo. Totul sclipea, mai ales 
femeile de la recepţia din hol. Puteai să crezi că eşti într-un hotel de lux 
dintr-un lanţ american. 

Freya părea să se grăbească şi aproape că o zbughi afară din lift. Era 
tânără, blondă, îmbrăcată într-o rochie înflorată şi încălţată cu balerini. Îi 
aducea aminte Verei de Alice în [ara Minunilor în timp ce alerga după 
iepurele alb. O conduse pe Vera într-o sală de întâlniri cu o masă mare, din 
lemn deschis la culoare. Se aşezară la un capăt al ei şi Vera îi întinse 
lucrătoarei legitimaţia. Freya o luă şi îşi notă în carneţel numele Verei. 
Rămase cu limba între dinţi pentru o clipă, arătând ca un copil care se 
concentrează la teme. 

— Ce treabă aveţi cu familia Keane, doamnă inspector? 

Freya îşi ridică privirea din cameţel şi se încruntă. 

— A avut Patty vreo problemă cu legea? N-am fost informată. 

— Nici vorbă. 

Vera băgă legitimaţia înapoi în portofel. Odată o pierduse şi fusese un 
coşmar să o înlocuiască. 

— S-ar putea să fie martoră într-o anchetă în desfăşurare. Am trecut azi- 
dimineaţă pe la ea şi nu părea să se simtă prea bine, aşa că am vrut doar să 
mă asigur că are cineva grijă de ea. 

— Copiii erau la şcoală? 

— Da. 

Vera făcu o pauză. 

— Au probleme cu absenţele? 

— Au avut în trecut. Copiii ajungeau târziu la ore sau nu mai ajungeau 
deloc. 

— De cât timp cunoşti familia? 

— Eu personal de vreun an. Departamentul — de aproape cinci. Patty era 
măritată cu un bărbat pe nume Gary Keane. Cineva mai în vârstă ca ea. 

Vorbea repede. Freya încă era pe fugă. 

— Avea propria afacere cu vânzări şi reparaţii de calculatoare, însă mai 
mult îi plăcea să cheltuiască banii decât să-i câştige. Chiar şi când s-au 
căsătorit se pare că avea datorii. 

Vera se gândi la femeia cu care vorbise în dimineaţa aceea. În casă 


văzuse un televizor mare şi diverse electronice cu care se jucau copiii. Dar 
poate că Patty crescuse datoriile sau poate că John Brace încă le trimitea 
bani din închisoare. 

— Patty n-avea cum să fi fost cine ştie ce partidă. Asta dacă umbla după 
banii ei. 

— Avea o slujbă, spuse Freya. Încă locuia cu familia ei atunci când s-au 
cunoscut şi aveau o casă frumoasă pe coastă. 

— Unde lucra? 

— Era asistentă. Tocmai terminase pregătirea şi lucra la geriatrie. Avea 
un venit stabil. Cred că lui Gary i-a plăcut asta. 

— Cum de au ajuns să fie implicate Serviciile sociale? 

Vera încercă să-şi imagineze cum s-ar fi descurcat femeia pe care o 
cunoscuse în dimineaţa aceea cu responsabilităţile care-i reveneau în 
calitate de asistentă. 

— A ajuns la Urgenţă după o supradoză de medicamente. 

— Tentativă de suicid? 

Freya aprobă din cap. 

— Keane o părăsise cu câteva luni înainte. Archie, mezinul, era încă 
bebeluş. Se dusese la doctor şi acesta îi prescrisese antidepresive. 

— Dar ea era încă în criză. 

Vera putea s-o înţeleagă. Rămăsese de una singură într-un loc în care nu 
cunoştea pe nimeni, cu trei copii mici. În locul ei şi ea ar fi vrut să scape. 

— A sunat la 999, deci nu sunt sigură cât de mult îşi dorea să facă asta. 

Tonul femeii era aspru. 

— Am convenit ca mama ei să vină şi să aibă grijă de copii cât a stat ea 
la spital. 

Mama adoptivă căreia i-a păsat aşa mult de fiica ei încât a plecat între 
timp la Surrey. 

— Şi pe urmă? 

— Am convocat la o întâlnire pentru „Copiii care au nevoie de ajutor” 
toate persoanele care aveau legătură cu familia. Profesori, asistente, medicul 
de familie. Medicul însă nu a venit. A spus că era prea ocupat. Gary nu mai 
era prin zonă — îşi luase tălpăşiţa de ceva vreme fără să-i lase lui Patty 
niciun contact. Au venit şi părinţii lui Patty. Şi Patty însăşi, evident. 

— Dar ce aţi făcut concret ca s-o ajutaţi pe Patty? 

Urmă un scurt moment de tăcere. 

— Cum adică? 


— Era îndeajuns de depresivă încât să ia o supradoză, n-avea prieteni, iar 
voi aţi trimis-o înapoi acasă cu trei copii. 

Vera încercă să nu ridice tonul. 

— Iar apoi v-aţi gândit că e bine să treacă prin stresul unei întâlniri cu tot 
felul de experţi care s-o judece. 

— Nimic nu ne-a făcut să credem că fata şi cei doi băieţi fuseseră 
neglijaţi sau bruscaţi. lar mama lui Patty locuia în apropiere şi părea o 
femeie extrem de competentă. Era profesoară. 

Era mama adoptivă a lui Patty ţi nu fuseseră niciodată prea apropiate. 

Verei îi venea să plângă. Avea din nou zece ani, era din nou în casa 
dintre dealuri, uitându-se cum maşina lucrătorului social dispare pe alee şi 
simțindu-se singură pe lume. 

— Nu puteţi să trimiteţi pe cineva acolo? S-o ajute puţin pe Patty? 

Freya păru uluită. 

— Nu ăsta e rolul nostru. 

— Trebuie să se găsească cineva! Vreo societate de binefacere. 

— Am trimis-o la un curs de instruire pentru părinţi, spuse Freya. Însă 
era o listă mare de aşteptare şi când a fost rândul ei, pur şi simplu nu a mai 
venit. 

Ei, ca să vezi! Aţi trimis-o la încă o chestie pe care ea simțea că n-o va 
face bine. Normal că n-avea chef. 

— Dar încă mai lucrezi cu familia? 

— Îi vizitez o dată pe lună. Am un carneţel în care notez cum evoluează 
situaţia. 

Îşi dădea seama, evident, de nemulţumirea Verei, aşa că adăugă: 

— Uitaţi care e treaba, Patty îşi iubeşte copiii. E puţin haotică, dar are 
grijă de ei, îi hrăneşte şi îi duce la şcoală la timp, în general. Suntem ocupati 
cu numeroase familii cu probleme mult mai mari. 

— Şi ce s-ar întâmpla dacă aţi avea motive reale de îngrijorare? 

Vera făcu o pauză. 

— Nu, drăguţo, lasă-mă pe mine să răspund. Ştiu! Aţi convoca o 
întâlnire! 

Pentru prima dată în decursul conversaţiei, Freya zâmbi ştrengăreşte. 


La secţie, Vera convocă ea însăşi o întâlnire. Pe drum cumpărase prăjituri 
de la brutăria din colţ şi o trimise pe Holly să facă un ceai. Apoi se aşeză pe 
biroul lui Charlie, cu picioarele pe un scaun liber. Era fericită. 


— Deci, ce avem până acum? Hol, să începem cu tine. Am fost azi- 
dimineaţă la Patty şi am discutat cu asistenta socială care se îngrijeşte de 
familie, însă ar fi bine să avem o imagine de ansamblu. 

Holly parcă prezenta o teză de doctorat. 

— N-o avem în baza de date pe Patty, însă copiii ei fac parte dintr-un 
plan al Serviciilor sociale pentru „Copiii care au nevoie de ajutor”. Asta 
pare să fie din cauza problemelor ei mintale. 

Vera dădu din cap. 

— După cum zice Patty, John Brace s-a îndrăgostit lulea de mama ei 
heroinomană, dar a fost prea onorabil ca să-şi părăsească nevasta, aşa că ea 
a ajuns la casa de copii. Hmm. Sigur că da, şi ce văd eu acolo, pe stradă, 
sunt nişte porci care zboară. Părinţii ei adoptivi aveau pretenţii, iar Patty s-a 
simţit puţin pierdută. Asta în ciuda faptului că a reuşit să meargă la 
Universitatea Northumbria şi să facă pregătirea necesară pentru a deveni 
asistentă, deci nu se pune problema să fi fost o ratată. 

Vera se opri brusc. 

— Scuze, Hol. E rândul tău, nu al meu. Ai onoarea. 

Holly dădu uşor din cap, scuzând-o pe Vera pentru întrerupere. Doamnă 
obraznică. Însă Verei îi plăcea, în secret, că Hol căpătase mai multă 
încredere în ea însăşi în ultima vreme. Holly continuă: 

— În schimb, fostul ei soţ, Gary Kane, se află în baza noastră de date. A 
avut probleme cu legea pentru fraudă şi pentru primirea unor bunuri furate, 
dar n-a intrat la închisoare până acum. 

Holly făcu o pauză. 

— Unele surse ne spun că a lucrat pentru infractori de talie mare, a spart 
calculatoare şi sisteme de alarmă, însă n-a fost prins niciodată. Are dosar 
penal, iar cei de la Crima organizată sunt cu ochii pe el. Însă în ultima 
vreme pare să se fi liniştit. 

Deci Brace trebuie să-l fi cunoscut. Sau măcar să ştie de existenţa lui. 

— Ştim pe unde stă acum? Mai e în zonă? 

— Da, are un magazinaş în Bebington, vinde calculatoare recondiţionate 
şi repară laptop-uri. Locuieşte în apartamentul de deasupra magazinului. E 
într-o zonă destul de bună a oraşului, care încă e în dezvoltare. Ai zice că e 
prea scump pentru el, însă pare să-şi fi plătit toate datoriile, aşa că probabil 
încă îi ajută pe barosani. Uite o fotografie cu el. 

Le întinse nişte poze rotunde şi Vera văzu un bărbat cu silueta unui star 
de cinema şi care afişa un zâmbet plăcut. Era uşor de înţeles ce o atrăsese pe 


Patty la el. Iar pe atunci şi ea probabil că arăta bine. Făcuseră o pereche 
frumoasă. 

— John Brace a spus că e un maniac, zise Vera. Are şi el probleme la 
cap? 

Holly clătină din cap. 

— N-a fost diagnosticat niciodată. Dar se ştie că-i sare ţandăra repede. S- 
a bătut cu paznici din localuri şi a băgat un tip în spital după un incident în 
trafic. Însă când se ajungea la poliţie, victimele alegeau mereu să-şi retragă 
plângerile. 

— Deci e protejat. Sau i-a speriat el însuşi pe respectivii. 

— Aşa s-ar părea. 

Vera căzu pe gânduri. O tânără care oricum se considera ratată, 
combinată cu un bărbat mai în vârstă şi cu accese de nervi părea reţeta 
sigură spre abuz conjugal. 

— Există vreo bănuială că ar fi bătut-o pe Patty sau că şi-ar fi bătut 
copiii? 

— N-am fost sunaţi niciodată de la adresa aceea. 

— Să verificăm la Urgenţă? Poate a ajuns pe-acolo cu răni inexplicabile. 
Serviciile sociale n-au avut de-a face cu familia decât după ce a plecat Gary 
Keane. 

Vera observase că Joe Ashworth nu avea stare. 

— Ai ceva de zis, Joe? 

— Nu sunt foarte convins cât de relevante sunt toate chestiile astea. 
Parcă ne interesa ce-a păţit Robbie Marshall acum mulţi ani. Uciderea lui. 
Nu o fetişcană cu probleme domestice. 

— O, eu una sunt interesată de tot, Joe. De-aia sunt o detectivă a naibii 
de bună. 

Îi zâmbi cu toţi dinţi. 

— De-aia eu sunt şefa, iar tu stai şi-asculţi. 


Capitolul 7 


John Brace stătea întins în celulă şi visa. Nu adormise de tot, dar visa. În 
mintea lui, avea treizeci de ani, arăta bine şi era în culmea puterii. Un 
detectiv bun. Până şi agenţii care-l urau recunoşteau că se pricepea de 
minune să prindă infractori. Îşi petrecea zilele libere plimbându-se pe 
dealuri, spaţiul larg şi aerul curat spălau împuţiciunea sălilor de 
interogatoriu şi a apartamentelor îmbâcsite. În plus, aşa avea o scuză să 
scape de nevasta lui respectabilă şi de prietenii ei de la clubul de golf. 
Deseori, Hector Stanhope venea cu el, îi arăta cuiburi şi găsea ouă, le 
manevra cu grijă şi le punea în cutiile pe care le avea mereu în rucsac. 
Făceau amândoi nişte bani în plus, deşi la început colecţionatul în sine 
fusese motivaţia, nu profitul. John Brace îl admira pe Hector pentru 
cunoştinţele lui despre viaţa la ţară şi pentru încrederea pe care o avea 
fiindcă provenea din mica nobilime, deşi familia îl dezmoştenise cu mult 
timp în urmă. 

Aceste lucruri se întâmplaseră în urmă cu treizeci şi cinci de ani. În 
1982, cu doi ani înainte de greva minerilor. În Northumberland încă mai 
existau mine şi bărbaţi care munceau la şantierul naval Swan Hunter's. 
Heroina nu mai era drogul starurilor rock, ci al tinerilor şomeri care 
bântuiau străzile satelor miniere părăginite. Traficantii stăteau în faţa 
şcolilor ca să-i momească pe adolescenţii care ieşeau din curte. lar John 
Brace o arestase pe Mary-Frances Lascuola pentru posesie şi cumpărare de 
stupefiante. 

Când îi spusese numele, nu-i venise să creadă. Cum s-o cheme aşa pe o 
fată care făcea trotuarul, îmbrăcată în blugi negri strâmţi şi cu faţa palidă? 
Însă nu-şi bătuse joc de ea, nu urlase şi n-o făcuse mincinoasă, fiindcă ceva 
îi plăcuse la ea. Mai făcuse sex cu femei pe care le arestase, la schimb 
pentru libertatea lor, gândindu-se că pentru ele nu era decât o tranzacţie. 
Era, pur şi simplu, un alt client. Le dădea drumul şi le dădea avertisment în 
loc să le ducă la secţie. Aşa că, în loc s-o închidă, o dusese la o cafenea non- 
stop de pe autostradă. Mary-Frances avea ceva fragil în ea. Îşi zisese că 
merita să nu se grăbească. Îi luase cafea şi cârnaţi, ouă şi cartofi prăjiţi şi o 
privise cum mănâncă delicat. Se ştersese la gură cu un şerveţel şi mai luase 
o cană de cafea, chiar dacă spusese că era foarte proastă. Abia atunci o 
întrebase de numele ei. 


— Bunicul era italian. 

Îl privise pe deasupra cănii de porțelan. Avea ochi mari şi căprui. 

— A fost prizonier de război. S-a căsătorit cu o englezoaică de aici. 

Lui John îi plăcuse povestea. O făcea pe Mary-Frances exotică, era mai 
mult decât o fată oarecare care făcea trotuarul. Aflase că fata fusese la o 
şcoală de maici şi i se păruse şi mai interesantă. 

— Şi cum ai ajuns aşa? 

Ea dăduse din umeri. Prin materialul subţire al bluzei dantelate îi vedea 
umerii îngrozitor de slabi, oasele şi pielea palidă. 

— Sunt dependentă, spusese. E o boală, dar nu există leac. Nimeni nu 
mă poate ajuta. 

Îi venise să spună că el avea s-o ajute. Doar că era politai, nu doctor, şi, 
oricum, probabil că ea îl juca pe degete, spunându-i ce voia să audă. O 
dusese înapoi la maşina parcată într-un colţ întunecat, ascuns de mai multe 
rânduri de camioane, şi i-o trăsese pe banchetă. Ea se aşteptase la asta, dar 
John îi simţise dezamăgirea. Se aşteptase la mai mult de la el. Apoi se 
simţise prost la rândul lui şi aproape că-şi ceruse iertare. O dusese cu 
maşina unde îl rugase. Adică la un apartament din Whitley Bay, nu departe 
de Dom şi de Orăşelul Spaniol. O ajutase, grijuliu, să coboare din maşină şi 
o sărutase uşor pe obraz. Simţise miros de alge şi vată de zahăr, dar şi de 
urină şi mizerie. 

— Aş vrea să ne mai vedem. 

— Data viitoare, îi spusese direct, plăteşti. 

Se întorsese acasă în Ponteland. Era întuneric. Judith începuse să nu-l 
mai aştepte. Soţia lui, Judith, fiică de paracliser şi profesoară la şcoala de 
duminică. Mama copilului lor mort la naştere. Cu inima frântă. Rece 
precum statuile sfinţilor din biserica în care îngenunchea şi se ruga. Cu 
ajutorul lui Judith ajunsese el în înalta societate şi îi era dator. Rămăsese o 
vreme în maşină în faţa casei, ascultând tipetele unei bufniţe şi întrebându- 
se pe unde îi era cuibul şi dacă lui Hector i-ar fi plăcut ouăle. 

În celula din Warkworth, John Brace îşi scutură capul ca să scape de 
amintirea abisului sufletesc din acea seară. Ascultă zgomotele de noapte din 
aripa EDW a închisorii. Un bărbat care dădea semne de demenţă urla după 
ajutor — era mereu confuz noaptea; ziua părea aproape normal. Şi, ca de 
obicei, întotdeauna se auzea zomăitul cheilor care îngâna gălăgia din 
creierul lui Brace. Îşi dorea să fie prin sălbăticie cu Hector, sau în casa 
dezordonată dintre dealuri, cu vedere la vale, cu Hector şi Robbie Marshall, 


bărbaţii care-i deveniseră singurii prieteni adevăraţi. Cu ei avusese o 
legătură mult mai profundă decât cu oricare dintre colegii de la muncă. 

Uneori aşteptau încă un vizitator, pe ultimul membru al Găştii celor 
Patru. Când venea Profu”, aducea cu el poveşti din cu totul altă lume. El 
avea de-a face cu oameni pe care John Brace îi vedea în gazetele 
pretenţioase de duminică. În sufrageria dezordonată a lui Hector, John se 
putea relaxa şi putea fi el însuşi. Uneori, o adolescentă morocănoasă le 
făcea ceai, după care pleca tropăind spre camera ei. Vera Stanhope. Ştia că 
ea îl băgase acolo. Însă tot ea devenise speranţa lui de izbăvire. 


Capitolul 8 


Joe Ashworth îşi petrecuse dimineaţa citind despre John Brace şi se 
simţea murdărit chiar şi prin asociere. Tatăl lui Joe fusese un predicator 
mirean metodist, un om moral, iar Joe intrase în poliţie fiindcă avea simţul 
datoriei. Considerase că e o profesie onorabilă, deşi îl convinsese cu greu pe 
tatăl lui. 

Prin anii '80 lucrurile stăteau diferit. Joe auzise poveştile despre grevele 
minerilor, despre autobuzele pline de poliţişti din sud trimişi să le facă faţă 
şi despre cum îşi fluturaseră plicurile cu prime pentru orele suplimentare ca 
să-i incite pe grevişti la violenţă. Nu că unii dintre ei ar fi avut nevoie de 
prea multă încurajare, îşi zise Joe. Tatălui său îi plăceau poveştile simple, în 
care era clar care sunt buni şi care sunt răi, iar evenimentele de pe atunci 
deveniseră mituri şi cântece, în ochii tatălui lui şi ai prietenilor săi, poliţiştii 
fuseseră mereu răi. 

Chiar şi după standardele anilor '80, Brace nu fusese un poliţist bun. 
Ameninţase, corupsese poliţişti noi, minţise. Dar trecuseră zeci de ani până 
intrase pe mâna legii. Joe venise dimineaţa devreme la secţie şi citise 
dosarele despre arestarea şi încarcerarea lui Brace, acuzat că avea legătură 
cu uciderea lui Glen Fenwick, un paznic de la Standrigg Estate. Găsise un 
clip video cu Brace intrând ţanţoş în sala de judecată în 2009, de parcă nu-i 
venea să creadă că ar fi putut fi condamnat. Înainte de asta, împotriva lui se 
mai luaseră anumite măsuri disciplinare, apăruseră diverşi cetăţeni care 
depuseseră plângeri în care-l acuzau de grosolănie crasă, un avocat al cărui 
client fusese bătut în celulă, şefa unui refugiu pentru femei care susţinea că 
Brace o abuzase pe una dintre persoanele aflate acolo. Brace părea să cadă 
mereu în picioare şi fusese promovat, în ciuda suspiciunilor că ar fi fost 
corupt şi rău-intenţionat. Joe nu era sigur dacă asta era abordarea generală 
din poliţie de la acea vreme sau dacă Brace avusese prieteni sus-puşi. 

În biroul open-space, Joe le ascultă pe Holly şi pe Vera cum vorbeau 
despre Patty Keane şi începu să nu mai aibă stare. Îi părea rău de fată dacă 
trecea printr-o perioadă mai dificilă, însă nu i se părea că e atât de dificilă 
din moment ce locuia fără să plătească ipotecă sau chirie într-o casă 
cumpărată de tatăl ei, detectivul corupt. Vera îşi făcuse datoria faţă de 
Brace; îi făcuse o vizită şi văzuse că nu era niciun pericol ca nepoţii lui să 
ajungă la casa de copii. Însă Brace spusese că un bărbat fusese ucis, pe asta 


ar fi trebuit să se concentreze. Vera să facă bine să se-ntoarcă la Warkworth 
şi să ceară mai multe informaţii. 

Când Vera îl întrebase ce credea, îi răspunsese şi fusese pus la punct 
pentru asta. Ar fi trebuit să se obişnuiască până acum cu observaţiile ei 
acide, însă tot îl afectase, mai ales pentru că se întâmplase de faţă cu toată 
echipa. Aşa că rămase tăcut şi îl ascultă pe Charlie, care le spuse tot ce ştia 
despre Robbie Marshall. Pe geam se vedea cum soarele coboară. Era 
vremea de care parcă aveau mereu parte la început de septembrie, imediat 
ce copiii începeau şcoala, şi, ascultând glasul lui Charlie, Joe se simţi din 
nou copil, stând pe covor în faţa profesorului, ascultând poveşti de demult. 

— John Brace şi Robbie Marshall au fost colegi de şcoală, spuse Charlie. 
Au ajuns amândoi la Bebington Grammar, deci erau băieţi isteţi. Tatăl lui 
John era subinginer la mină şi tatăl lui Robbie avea propria măcelărie. 
Niciuna dintre familii nu era bogată, dar erau respectabile. Erau prieteni de 
pe atunci, se înscriseseră la Cercul de Istorie naturală, făceau drumeţii pe 
dealuri. Un profesor de la cerc le-a stârnit interesul multora dintre băieţi. 
Niciunul dintre ei n-a mers la facultate. John a intrat în poliţie când avea 
optsprezece ani şi Robbie a început o ucenicie la Swan Hunter's, dar s-a 
dovedit că era mai priceput la socoteli decât la munca de hamal, aşa că a 
ajuns să lucreze la Achiziţii. Până la urmă a făcut nişte cursuri de pregătire, 
iar când a dispărut era deja manager de logistică. 

— Al patrulea individ din gaşcă. 

Vera nu se putu abtine să nu întrerupă. 

— Cel pe care nu l-am cunoscut niciodată, cel căruia-i ziceau Profu’. O 
fi fost şi el la Bebington Grammar? Hector era mai în vârstă şi învăţa la o 
şcoală privată de lângă Alnwick, aşa că el trebuie să-i fi cunoscut pe Brace 
şi pe Marshall mai târziu. 

Charlie clătină din cap. 

— Nu ştiu nimic despre Prof. Brace s-a căsătorit cu Judith Waterson 
când avea douăzeci şi cinci de ani. O căsătorie de convenienţă, zic unii. 
Tatăl ei era magistrat şi prieten cu şeful poliţiei din zonă. La început păreau 
destul de fericiţi. Cel puţin asta zic băieţii care-l ştiau pe atunci. 

Făcu o pauză. 

— Robbie nu s-a căsătorit niciodată şi a locuit mereu cu mama lui. Tatăl 
lui a murit la scurt timp după ce el a terminat şcoala şi nu avea fraţi. Casa 
mamei era pe lângă parcul din Wallsend. Un loc considerat foarte bun la 
momentul respectiv. 


— Ştim de ce nu s-a căsătorit niciodată? întrebă Vera. E posibil să fi fost 
homosexual? 

Charlie clătină din cap, arătând că n-avea nicio idee, şi lipi două poze cu 
Robbie Marshall pe panou. 

— Astea sunt pozele pe care le-am folosit când a dispărut şi le-am cerut 
oamenilor să ne ajute cu informaţii. 

Joe văzu un bărbat supt la faţă, cu aspect de şobolan şi cu pistrui pe nasul 
lung. Una dintre poze fusese făcută la o petrecere de pe şantier. Stătea cu 
mai mulţi bărbaţi la o masă pe care nu mai era mâncare, ci doar o cană de 
cafea şi un pahar de brandy. Rânjea la cameră şi avea nasul roşu. Cealaltă 
poză fusese făcută afară. Marshall era îmbrăcat în haine de gentleman de 
ţară, un pulovăr şi jachetă de tweed, şi se sprijinea de un pod de piatră care 
trecea peste un râu. În fundal, nefocalizată, se vedea o siluetă înaltă, 
îmbrăcată în palton şi încălţată cu cizme de piele. 

Joe se întrebă dacă era cumva Hector, însă Vera îl împunse cu un deget 
butucănos. 

— Ar putea fi Profu”? 

— Nu ştim. 

Charlie se uită peste notite, însă Joe ştia că n-avea nevoie cu adevărat de 
ele. De când i se întorsese fiica, bărbatul renăscuse. Dacă mai demult 
aluneca spre pensionare şi depresie când nevastă-sa îşi găsise pe altul, acum 
devenise unul dintre cei mai eficienţi membri ai echipei. 

— Marshall a fost dat dispărut de către mama lui în 25 iunie 1995. 
Şantierul a intrat în reorganizare în '93, după ce nu a reuşit să câştige o 
licitaţie guvernamentală pentru un nou vas al Marinei Regale, însă Robbie 
încă lucra acolo. ÎI păstrau ca să treacă în revistă echipamentul. Avea puţin 
peste patruzeci de ani şi avea pregătirea necesară să-şi găsească altceva de 
lucru, însă le era util şi bănuiesc că îl plăteau bine. Mama lui zice că-i 
plăcea noua funcţie; i se potrivea mai bine decât ce lucrase până atunci. Era 
vorba numai despre cifre, care-i plăcuseră mereu. 

Charlie făcu o pauză ca să respire. Joe se gândi la marele şantier naval de 
pe Tyne şi la toţi oamenii care lucraseră acolo, la vasele uriaşe, gigantice în 
comparaţie cu căsuţele aflate pe malul râului pe lângă care treceau când 
erau lansate la apă. Unul dintre unchii lui fusese nituitor, iar celălalt fusese 
tâmplar acolo. 

— Oare Marshall a fost văzut ca un trădător fiindcă a lucrat pentru 
administratorul judiciar? 


— Nu, cred că l-au considerat un norocos afurisit fiindcă a reuşit să iasă 
din toată chestia aia cu un loc de muncă. 

— Deci individul a dispărut pur şi simplu? 

Vera îşi pierdea din nou răbdarea. 

— Aproape. 

Charlie se uita la declaraţia dată de mama lui Marshall. 

— Era duminică. Robbie Marshall plecase spre nord ca să-şi petreacă o 
zi plimbându-se şi privind păsări cu prietenii lui, adică John Brace şi Hector 
Stanhope. 

Dădu din cap către Vera. 

— Pe vremea aia nu mai locuiam acasă, spuse Vera. Deja intrasem în 
poliţie. 

— Mama lui îl aşteptase acasă cu cina pe masă. În weekend, cina era 
mereu masa principală, fiindcă el era plecat toată ziua. Când nu a venit la 
ora obişnuită, ea a sunat acasă la Hector. El i-a spus că John şi Robbie 
plecaseră cu jumătate de oră mai înainte şi Robbie urma să ajungă acolo în 
cel mai scurt timp. Şi-a cerut scuze dacă o deranjaseră. Stăteau de vorbă şi 
nu-şi dăduseră seama cum trecuse timpul. După o oră l-a sunat pe John 
Brace. Nu era acasă şi a vorbit cu Judith, care i-a spus că John urma să se 
întoarcă mult mai târziu. Doamna Marshall s-a gândit că poate hotărâseră să 
iasă în oraş împreună, aşa că i-a băgat cina la frigider şi s-a culcat. Când a 
văzut că nu e acolo nici a doua zi, l-a dat dispărut. I-a spus agentului care i- 
a luat declaraţia că fiul ei nu lipsise de la muncă nici măcar o zi. 

— John Brace ce-a spus? Trebuie să fi fost ultima persoană care l-a văzut 
pe Robbie Marshall înainte să dispară. 

Vera se dăduse jos de pe birou şi se plimba înainte şi înapoi prin faţa 
panoului. 

— În declaraţia de la momentul respectiv, Brace a spus că plecaseră cu 
maşini diferite de la Hector. Au vorbit puţin în faţa casei, după care au 
plecat în vale. Robbie a lăsat de înţeles că urma să meargă direct acasă. Cu 
siguranţă aşa proceda de regulă duminica şi nu zisese că ar face altceva. 
Brace a spus că stabilise să se vadă cu un informator într-un bar de pe 
coastă, în Whitley Bay. De aceea îi zisese nevestei că avea să se întoarcă 
mult mai târziu. Judith dormea deja când el a ajuns acasă, aşa că nu i-a spus 
despre convorbirea cu mama lui Robbie. Brace a mai zis că aflase de 
Robbie abia a doua zi dimineaţă, când doamna Marshall l-a sunat panicată; 
Brace i-a spus să dea o declaraţie oficială cum că îi dispăruse fiul. 


Tăcerea din cameră era întreruptă doar de lipăitul sandalelor îngrozitoare 
ale Verei pe linoleum. Deodată se opri. 

— Ce măsuri au fost luate pentru a-l găsi pe Marshall? Era amic bun cu 
John Brace, supererou şi spaima hoţilor pe atunci. M-aş fi aşteptat să 
meargă până-n pânzele albe să dea de el. 

Charlie ridică din umeri. 

— l-au găsit maşina după trei zile în parcarea de lungă durată de la 
aeroportul Newcastle. S-a presupus că o ştersese în vreunul dintre locurile 
însorite în care-i plăcea să-şi petreacă vacanţele. Numele nu era pe nicio 
listă de pasageri, dar s-a crezut că, din moment ce cunoştea tot soiul de 
băieţi răi din Tyneside, probabil putea să-şi falsifice documentele. Potrivit 
unei teorii, furase bani şi echipamente de pe şantier când făcea auditul şi 
ştia că avea să fie prins. 

Pentru Joe, totul se lega. Şi-l imagină pe Robbie Marshall îmbătrânit, 
stând la soare pe balconul unui apartament din Spania, purtând un alt nume 
şi având un nas lung şi mai roşu. 

— Hector sau John Brace au mai vorbit cu el de atunci? 

Vera se căţără pe un birou. Operaţiunea necesită ceva efort. 

— Nu sunt sigur dacă măcar i-a întrebat cineva. Marshall era adult. 
Existau lucruri mai importante de care să-şi facă lumea griji. 

— Dar maică-sa şi-a făcut griji, spuse Vera. Bănuiesc că nu mai trăieşte. 

— Ba da. 

Charlie nu avu nevoie să-şi consulte notițele ca să răspundă. 

— Are peste nouăzeci de ani, dar locuieşte tot acolo. 

— Avem un punct de plecare. Dacă zboară în Malaga în fiecare vară ca 
să-şi facă vacantele acolo, vom şti că Brace ne spune gogoşi numai ca să 
alergăm după cai verzi pe pereţi. 

— Sau ca să fie sigur că are cineva grijă de fiica lui. 

Joe ura gândul că în spatele poveştii lui Brace despre moartea lui 
Marshall ar fi putut exista motive onorabile, însă ştia cum s-ar fi simţit dacă 
Jess ar fi fost în pericol şi n-ar fi avut cum s-o ajute. 

— Da, se poate. 

Vera părea să nu creadă o iotă. Însă Vera nu avea copii. 


Capitolul 9 


În ultima vreme, Joe era tot mai priceput să fie vioara întâi. Când lucrase 
prima oară cu Vera îşi dăduse seama că o enerva când ezita să-şi exprime 
punctul de vedere. Ea fusese cea care îi dăruise un fel de încredere în sine. 
Îl făcuse să creadă în propriile abilităţi. Însă în ziua aceea i-o retezase când 
abia începuse. 

— Ai aflat ceva despre mama lui Patty? N-ar fi rău să începem cu ea. 

— Ar putea fi oricine. Lui Brace i se dusese buhul că umbla cu fete care 
făceau trotuarul. Cele mai multe erau dependente de droguri. Lui i se părea 
normal. 

— Ai vreun nume pentru femeile astea cu care umbla Brace? 

Holly interveni înainte ca Joe să apuce să răspundă. 

— Patty ne poate spune numele mamei ei. Asta dacă a avut acces la 
certificatul ei de naştere. 

— Că bine zici. Ar fi trebuit s-o întreb pe Patty de numele mamei 
biologice când am fost acolo. 

Vera îşi recunoscuse greşeala. Un moment rar. 

— Iar femeia trebuie să fi însemnat ceva pentru Brace, nu-i aşa? Din 
moment ce a recunoscut că e tatăl copilului. 

Continuă din nou tot ea, fără să-i lase pe ceilalţi să răspundă, şi începu să 
facă socoteli în cap. 

— Patty are treizeci şi patru de ani acum, deci trebuie să se fi născut în 
'83. Brace ce făcea pe atunci? 

— Avea puţin peste treizeci de ani, era unul dintre cei mai tineri sergenţi- 
detectiv. Era însurat, dar n-avea copii. Soţia lucra în imobiliare, în afacerea 
tatălui ei. 

— Preţioasa de Judith, spuse Vera. Ea mai e printre noi? 

— Chiar mai mult decât atât — e unul dintre stâlpii comunităţii. Consilier 
pentru Partidul Conservator şi directoare de şcoală şi locuieşte tot în casa 
din Ponteland. Tatăl ei şi-a vândut business-ul la apogeul boom-ului 
imobiliar şi probabil că a investit banii cu cap. 

— Mai e căsătorită cu Brace? 

— Nuu, a avut loc un divorţ discret şi amiabil după ce el a intrat la zdup. 

— L-a plătit, deci, spuse Vera. 

— Posibil. Sau poate că el avea destui bani puşi deoparte încât să nu 


conteze. O fi având destui bani cât să-i ajungă până la sfârşitul vieţii, odată 
ce iese. 

— Dar poate că ai dreptate şi îşi doreşte mai mult de-atât. 

Vera se ridicase din nou. Făcea ture. 

— Vrea să aibă grijă şi de familia lui. E în joc mândria lui. Patty e 
singura lui fiică, iar copiii îi sunt nepoți. 

Se opri brusc şi păru să ia o hotărâre. 

— Joe, tu vii cu mine. Hai să vorbim cu mama lui Robbie Marshall. Tu 
ştii cum să te porţi cu doamnele în vârstă. 

Vera făcu o pauză. 

— Holly, tu mergi să te vezi cu Patty. Află numele mamei ei naturale. 
Dar poartă-te frumos cu ea. E depresivă clinic şi, dacă o superi, s-ar putea 
ca John Brace să se folosească de asta ca să nu ne ajute. 

Înainte ca Holly să răspundă măcar, Vera se îndrepta către biroul ei să-şi 
ia geanta şi haina. x 


Casa Marshall din Wallsend era construită în stilul tipic anilor '30; 
cărămidă roşie, bovindouri şi ceva ce părea să fie un vitraliu veritabil 
deasupra uşii. Majoritatea caselor de pe stradă erau duplexuri, însă aceasta 
era de sine stătătoare şi se afla pe un lot mai mare, pe un colţ. Grădina era 
îngrijită şi încă se mai vedeau câţiva trandafiri care înfloriseră târziu şi o 
fuchsia care mai adăuga un strop de culoare priveliştii. Joe îşi zise că mama 
lui Robbie Marshall avea destui bani să plătească pe cineva care să aibă 
grijă de grădină. Se întrebă dacă îi lăsase bani soţul ei, măcelarul, sau dacă 
Robbie plătea totul dintr-un apartament fitos din Malaga. Se gândi că Vera 
alerga după cai verzi pe pereţi fiindcă era plictisită. Viaţa ei se învârtea în 
jurul muncii, aşa încât avea nevoie de efortul şi adrenalina care veneau 
odată cu o anchetă complicată, ca să simtă că are un rost. Chiar dacă până 
atunci nu exista vreun cadavru. 

Vera apăsă pe sonerie şi Joe îi auzi sunetul puternic în casă. Bănui că 
mama lui Robbie era puţin cam surdă. După câteva minute, auzi un zgomot 
de cealaltă parte a uşii. Aceasta se deschise şi în prag apăru o femeie 
măruntă, ca o vrăbiuţă, cu bucle mici şi albe. Mergea cu ajutorul unui cadru 
Zimmer şi îi privea din profil, astfel încât să se poată ţine de el în 
continuare. 

— Am biserica mea. 

Vorbea foarte clar. 


— N-am nevoie să fiu convertită. 

Se holbă la Vera şi se gândi mai bine la cele spuse, zicându-şi probabil că 
un mormon sau un martor al lui Iehova ar fi fost îmbrăcat mai îngrijit. 

— Şi am şi societăţile mele de caritate. Niciodată nu donez la uşă. 

— Suntem de la poliţie. 

Vera nu se lezase. 

— Am venit aici ca să vorbim despre Robbie. 

Urmă un moment de tăcere. 

— Mai zi o dată! 

În mod clar, femeia avea impresia că auzise prost şi părea obişnuită să 
dea ordine. 

— Am venit să vorbim despre Robbie. 

De data asta, Vera ridică vocea. 

— L-aţi găsit? 

Vera clătină din cap. 

— Putem să intrăm? Doar nu vreţi să ne audă vecinii şi pun pariu că sunt 
numai băgăcioşi pe-aici. 

Femeia zâmbi uşor, fiind de acord cu remarca, şi se dădu la o parte din 
prag. Se aşezară în camera din faţă. Joe se gândi că probabil nu se 
schimbase prea mult faţă de vremurile când Robbie locuia acolo. În 
încăpere se vedeau draperii scrobite şi un televizor vechi. O pasăre împăiată 
stătea într-o vitrină de pe un raft din colţ. Lui Joe îi trecu prin minte faptul 
că era posibil să fie opera lui Hector. 

— Mă cheamă Vera. Sunt detectiv-inspector. Cum să vă spunem? 

Vera stătea pe o canapea mică şi femeia se aşezase pe un scaun cu spătar 
înalt, lângă geam. Joe nu voia să se înghesuie lângă şefa lui, aşa că rămase 
în picioare. 

— Bănuiesc că-mi puteţi spune Eleanor. E numele meu de botez şi lipsa 
de formalism pare să fie la modă în ultima vreme. 

Femeia făcu o pauză. 

— Deci de ce ai venit, inspectore? 

— Am informaţii despre fiul tău. Un martor susţine că ar fi murit la 
scurtă vreme de la dispariţie. 

Eleanor Marshall clipi, însă nu spuse nimic. Joe se întrebă dacă o auzise 
măcar. 

— Nu pari surprinsă, spuse Vera. 

— Fireşte că nu sunt surprinsă. Dacă Robert ar fi fost în viaţă, ar fi ţinut 


legătura cu mine. Poliţia mi-a spus la momentul respectiv că plecase în 
străinătate, dar nu şi-ar fi luat tălpăşiţa fără să-mi spună şi mie. Era un fiu 
bun. Devotat. O vreme m-am întrebat dacă nu se îmbolnăvise. Sau dacă nu 
cumva fusese implicat într-un accident de maşină. Dar am verificat la 
spitale şi nu era internat nimeni care să se potrivească descrierii lui. Am 
ţinut doliu de când a dispărut. Dar nu-i uşor. N-am ce trup să-ngrop. Nici 
mormânt pe care să-l vizitez. 

Femeia tăcu. 

— Poliţia a spus că era adult şi că dispar oameni în fiecare zi. 

— Există posibilitatea să fi fost ucis, zise Vera. Asta te-ar surprinde? 

De această dată, tăcerea dură mai mult. 

— Uneori mi-am spus că nu poate exista altă explicaţie. 

Eleanor se lăsă pe spătarul scaunului şi închise ochii o clipă. 

— Dacă ar fi fost în viaţă, ar fi luat legătura cu mine. Era singur la 
părinţi şi, mai ales după ce taică-su a murit, am fost foarte apropiaţi. 

— Mai povesteşte-ne despre el. 

Vera se aşeză mai bine pe canapeaua care cu greu părea îndeajuns de 
rezistentă să-i susţină gabaritul. Detectiva părea să aibă tot timpul din lume. 

— Mereu a avut o constituţie firavă. Nu era genul care să bată mingea pe 
stradă. A suferit de astm când era mic. Făcea alergii. Îi plăcea să citească. 
L-am învăţat să citească înainte să meargă la şcoală. 

Femeia tăcu. 

— Am fost învăţătoare înainte să mă mărit, dar lui Bernard nu-i plăcea 
ideea de a avea o nevastă care munceşte din moment ce el făcea destui bani 
pentru amândoi. 

— Cum de s-a dus Robbie la Bebington Grammar dacă stăteaţi aici, în 
Wallsend? 

— Locuiam în Bebington când Robert a început liceul. Acolo a avut 
Bernard prima prăvălie. A deschis încă una aici în Wallsend când ne-am 
mutat. Însă Robert se acomodase deja în Bebington; era o şcoală bună. 
Bernard îl ducea dimineaţa cu maşina şi seara Robert lua autobuzul către 
casă. 

— La şcoală l-a cunoscut pe John Brace. Ce părere v-a făcut? 

Joe se gândi că Eleanor îşi cântărea vorbele înainte de a răspunde. 

— John era un băiat isteţ. 

— Un prieten bun pentru Robbie? 

Femeia tăcu din nou. 


— Eram fericită că Robert îşi făcuse un prieten. Se chinuise în gimnaziu. 
Lipsise mult din cauza bolilor şi nu avusese cum să participe la jocurile 
copiilor. 

— Dar? 

Vera zâmbi uşor, dându-i de înţeles lui Eleanor că înțelesese că 
apropierea fiului ei de Brace n-o încântase prea mult. 

— John avea un caracter puternic. Forţa lucrurile. Tot aşa, singur la 
părinţi, dar cred că şi răsfăţat. Era obişnuit ca totul să meargă cum voia el. 
Nu era o prietenie între egali. 

— Totuşi, aveau un interes comun, nu-i aşa? 

Vera se aplecă înainte, sprijinindu-şi coatele pe genunchii masivi. 

— Cercul de Istorie naturală. 

— Da, iar ăsta a fost un alt motiv pentru care Robert a rămas la 
Bebington când ne-am mutat. Cercul de Istorie naturală însemna foarte mult 
pentru el. Îl făcea să iasă în natură şi m-am gândit că aerul curat avea să-i 
facă bine, fiind bolnav de astm. De mic copil fusese pasionat de animalele 
sălbatice. 

Eleanor îşi ridică brusc privirea. 

— Ar fi trebuit să vă ofer ceva de băut. A fost o reală surpriză să mă 
trezesc cu voi la uşă. Doriţi ceai sau cafea? 

— O cafea ar fi minunată, dar sergentul meu o va face, nu-i aşa, Joe? 

Joe se gândi că relaţia lui cu Vera era profund inechitabilă, dar făcu pe 
subordonatul politicos şi o întrebă pe Eleanor dacă dorea şi ea una. Lăsă 
uşile deschise în drum spre bucătărie, astfel încât să audă conversaţia în 
continuare. Eleanor păru să se deschidă şi mai mult când ele două rămaseră 
singure. 

— Bernard n-a înţeles niciodată pasiunea lui Robert pentru natură. El era 
mai bărbătos. Era cu fotbalul, cu berile băute în club cu amicii lui. Ştii tu. 

În timp ce umplea ibricul, Joe se întrebă cum se înţeleseseră măcelarul şi 
învăţătoarea. Probabil că nu făcuseră o pereche prea bună. Nu şi-o putea 
imagina pe Eleanor ducându-se cu soţul ei în St. James”s Park. 

— Robbie nu s-a gândit niciodată să meargă la facultate? întrebă Vera. 
Să facă ceva gen zoologie sau ecologie? Mă gândesc că i s-ar fi potrivit de 
minune. 

— Era îndeajuns de deştept! 

Eleanor lupta pentru fiul ei chiar şi după atâţia ani. 

— Sunt convinsă de asta. Pur şi simplu n-a vrut? 


— Cred că ţinea mai mult de încrederea în sine, spuse Eleanor. 

— N-o fi fost mâna lui John Brace? John Brace care era speriat că 
Robert şi-ar fi putut face alţi prieteni cu interese asemănătoare dacă s-ar fi 
apucat de facultate? 

Deşi făcuse cafeaua, Joe rămase în bucătărie. Nu voia să rupă vraja 
dintre Vera şi cealaltă femeie. 

— Cred că e posibil să se fi întâmplat ceva de genul ăsta. 

Eleanor tăcu. 

— Am încercat să-l conving pe Robert să se gândească la facultate, dar 
nici nu voia să audă. Şi nu voia să audă nimic împotriva lui Brace. În cele 
din urmă m-am lăsat păgubaşă; mereu fusese încăpățânat. Pe lângă asta, 
când s-a angajat la şantierul naval am crezut cu toţii că va avea o pâine 
asigurată pe viaţă. 

— Şi i-a plăcut acolo, nu-i aşa? 

În tonul Verei se simţea interesul. 

— Aşa părea. A fost promovat şi lumea părea să-l placă. 

Dar Eleanor era nemulțumită. Şi-ar fi dorit un fiu care să termine o 
facultate. Chiar şi după atâţia ani, cariera pe care o alesese el era o 
dezamăgire. Joe se gândi că lucrurile ar fi stat exact la fel cu Sal dacă Jess 
nu alegea să meargă la facultate. Se gândea deja la ceva cu pretenţii, dacă 
nu Oxford sau Cambridge, măcar Durham. Conversaţia se oprise pentru 
moment, aşa că profită şi aduse tava cu cafea. Se aşeză la o masă joasă 
lângă Eleanor, îi întinse o cană şi i-o oferi pe a doua Verei, care o luă şi îi 
făcu subtil cu ochiul. 

— Robbie umbla printre dealuri cu John Brace în ziua în care a dispărut? 

Vera sorbi din cafea ca o doamnă. 

— Cu Brace şi cu încă un bărbat. Hector-nu-ştiu-cum. Era puţin mai în 
vârstă. Robert îmi dăduse numărul lui de telefon pentru că-şi petrecea mult 
timp pe-acolo şi l-am sunat în seara aceea, când Robert nu a mai ajuns 
acasă. 

Joe îşi dădu seama că Vera nu-şi spusese numele de familie când se 
prezentase. Se întrebă dacă el s-ar fi gândit să procedeze la fel. 

— Deci ăsta era programul obişnuit de duminică? Se plimba pe dealuri 
cu Hector şi John? 

— Însă întotdeauna venea acasă la cină, adăugă Eleanor repede. 
Întotdeauna îşi petrecea seara de duminică împreună cu mine. Era 
momentul nostru special. 


— Aţi observat ceva diferit la fiul dumneavoastră în perioada de dinainte 
să dispară? 

Vera părea să-şi ceară scuze. 

— Ştiu că a trecut foarte mult timp de atunci ca să vă mai aduceţi aminte. 

— Era speriat. 

Femeia micuță păru să se piardă cu firea pentru prima oară de când 
începuseră discuţia. 

— Sunteţi sigură? Nu e doar impresia pe care o aveţi privind în urmă? 

— Ştiam şi pe atunci că ceva nu era în regulă. L-am întrebat ce se 
întâmplase. M-am gândit că poate era ceva legat de muncă. Pe atunci, 
şantierul fusese deja închis, dar el lucra pentru administratorii judiciari. 

— Şi ce-a spus? 

Deşi Vera vorbea îndeajuns de tare încât femeia s-o audă, avea un ton 
potolit, persuasiv. 

— Că avea ceva de rezolvat. 

— Niciun detaliu? 

Eleanor clătină din cap. 

— N-a vrut să-mi spună, a zis că nu era cazul să-mi fac eu griji. Dar mi- 
am făcut griji. Îl auzeam cum n-avea stare şi umbla prin cameră toată 
noaptea. Parcă n-a dormit deloc în ultimele două zile înainte să dispară. M- 
am gândit că o zi de drumeţie avea să-l relaxeze. 

— A venit cineva în vizită în zilele dinainte să nu-l mai vedeţi? 

Vera abordă un ton de conversaţie uşoară. 

— Poate John Brace? 

— A trecut cineva. Un bărbat pe care nu l-am recunoscut. 

— MIi-l puteţi descrie? 

Vera făcu o pauză. 

— Din nou, ştiu că a trecut tare mult de atunci. 

— Cu toate astea, mi l-am adus aminte când a dispărut Robert şi mi l-am 
fixat în minte, în caz că avea să-mi fie de folos mai târziu. Era înalt. Vorbea 
frumos. După accent, nu era din zonă. Era puţin mai tânăr decât Robert, 
cred, dar părea sigur pe el. Era un gentleman. Robert a părut să se bucure 
că-l vede. 

Joe simţi cum Vera se detensionează şi îi observă sentimentul de uşurare. 
Poate se aşteptase să audă cum femeia îl descrie pe Hector, iar portretul pe 
care îl făcuse nu se potrivea. 

— N-aţi auzit niciun nume, bănuiesc. 


Eleanor clătină din cap. 

— Robert v-a spus de ce venise în vizită? 

— Nu. În săptămânile dinainte să dispară nu prea mai vorbea cu mine. 

Femeia păru deodată slăbită şi tristă. 

Vera se ridică. 

— Îmi pare rău că am scormonit în trecut după atâta vreme. 

— Nu! 

Eleanor se întinse şi o prinse pe Vera de încheietură cu mâna ei ca o 
gheară. 

— Mă bucur că aţi venit. Asta-mi şi doream. Nu e ca şi cum aş fi uitat de 
el. Uneori mă gândesc că Dumnezeu mă ţine în viaţă numai ca să-l pot 
înmormânta cum se cuvine. 

Femeia se ridică în picioare cu ajutorul cadrului. 

— Găsiţi-l! le porunci. Găsiţi-l pe băiatul meu! 


Capitolul 10 


Vera intră în maşină, se uită înapoi către casa dichisită şi o văzu pe 
Eleanor Marshall cum îi priveşte printre draperii; femeia le făcu un mic 
semn cu mâna. 

— Săraca! Are impresia că o să-i aducem fiul înapoi. 

— Şi n-o vom face? 

Joe Ashworth băgă maşina în viteză şi porni. 

— Ba da, cred că da. Măcar îndeajuns de mult din el încât să aibă ce 
înmormânta. Şi-l vom prinde şi pe ucigaş. 

— Dacă mai trăieşte. 

Vera căzu o clipă pe gânduri. Se întoarse către sergentul ei, care se 
concentra să conducă. 

— Crezi că o fi fost mâna lui Hector? 

— Nu la asta te tot gândeai şi tu? 

Vera nu răspunse. Încercă să şi-l amintească pe Hector aşa cum era prin 
anii '90. Un bărbat masiv, solid, care deja bea prea mult şi era predispus la 
accese de nervi. Dar care era şi sentimental. Dăduse o căruţă de bani la 
veterinar ca să salveze un câine pe care-l iubea şi singura dată când Vera îl 
văzuse plângând fusese la eutanasierea animalului. Ea se gândi că probabil 
plânsese şi când îi murise nevasta, dar pe ascuns, în tovărăşia unei sticle de 
whisky, nu alături de tânăra lui fiică. Îşi dădu seama că era posibil ca Brace 
şi Marshall s-o fi cunoscut pe mama ei. Pe atunci erau tineri, dar ea nu 
aflase niciodată cu exactitate când începuse prietenia dintre ei şi Hector. 
Poate pe vremea când băieţii erau încă la şcoală. Poate avea să-l întrebe pe 
Brace data viitoare când se întâlneau. Sau poate că nu. 

— Neah, spuse Vera. Nu cred că Hector avea stofă de criminal. 

— Încotro mergem? 

Maşina oprise la semafor. 

— Înapoi la secţie? 

Ea se gândi o clipă. 

— Hai să aflăm cum trăieşte cealaltă jumătate, ce zici? la să vedem dacă 
minunata Judith Brace e acasă. 

— E puţin cam mult de mers până în Ponteland dacă nu-i acasă. N-ar fi 
mai bine să sunăm înainte ca să stabilim o întâlnire? 

Era tipic lui Joe să nu vrea să-şi asume riscuri, nici măcar pentru ceva 


atât de mic. 

— Hai să vedem ce iese, spuse Vera. Aş vrea s-o iau prin surprindere. 

— Ai cunoscut-o? Când Brace era în poliţie? 

Joe urmase deja ordinele şi intra pe drumul de coastă care ducea spre 
Vest, către Newcastle. Vera văzu stârci prin râu, iar mai încolo clădirile în 
care pe vremuri fuseseră birourile de la Swan Hunter's. 

— Am întâlnit-o de câteva ori. La nişte dineuri caritabile. La o petrecere 
de Crăciun. Pe atunci, nevestele nu erau încurajate să socializeze prea mult. 

Păreau mai mult nişte ieşiri cu băieţii. Bărbaţii scăpau din lesă o seară 
şi orice polițistă devenea o pradă bună. Deşi ar fi trebuit să fie chiar mangă 
ca să se dea la mine. Şi, oricum, n-ar fi îndrăznit. 

— În continuare nevestele nu prea sunt încurajate să facă aşa ceva, spuse 
Joe. 

Vera se gândi că Sal îl bătuse la cap legat de asta şi îl întrebase de ce nu 
putea să vină şi ea la petrecerile de la muncă. 

— Ce impresia ţi-a făcut Judith? 

— Părea o soţie-trofeu înainte ca aşa ceva să fie la modă, spuse Vera. 
Drăguţă. Asta dacă-ţi plac blondele slăbănoage. Încrezătoare. Fusese la o 
şcoală privată de fete din Jesmond şi se vedea. Ştia că n-avea nevoie să-şi 
facă vreodată griji legate de viitorul ei şi că va avea mereu un loc în 
afacerea tatălui său. 

Îşi aduse aminte de ultima oară când o văzuse pe Judith. Vera se dusese 
cu cineva din echipa de investigaţii ca să o anunţe pe femeie că soţul ei 
fusese arestat. Era dimineaţa devreme şi Judith era îmbrăcată încă în 
neglijeu. Nu se machiase şi era deja la vârsta a doua, dar chiar şi aşa arăta 
bine. Avea o anumită graţie. Le făcuse o cafea bună şi le mulţumise că o 
anunţaseră înainte ca totul să ajungă în mâna presei. 

— Trebuie să fie şocantă vestea, spusese Vera după ce Judith îi poftise 
înăuntru. 

— Nu. Nu tocmai. 

Femeia păruse să aibă sufletul îngheţat. 

Vera îşi aminti de povestea care se răspândise prin secţie cu mult timp 
înainte de arestarea lui Brace: după ce încercaseră ani întregi să facă un 
copil, Judith născuse un făt mort. Probabil că nimic nu te mai poate şoca 
după aşa ceva. P 


Mai mult ca sigur John şi Judith se mutaseră în casă când aceasta era 


nouă. Clădirea era înconjurată de un zid de cărămidă care avea în partea de 
sus un gard din fier forjat, iar grădina era decorată cu pomi şi tufe. Era mult 
mai mare decât orice şi-ar fi putut permite în mod normal un poliţist. În faţa 
casei era parcat un 4x4 elegant. 

— Pare să fie acasă. 

Locuinţa era destul de departe de oraş şi Vera îşi zise că ar fi prea mult să 
mergi pe jos până la primul magazin să-ţi cumperi o cutie de lapte. 

Joe intră cu maşina pe poartă şi parcă lângă Toyota lui Judith. Părea 
intimidat. Era deseori intimidat de bogăţie şi de persoanele educate din 
clasa de mijloc. Când Vera bătu la uşă, detectivul se postă în spatele ei. 

Poate că Judith auzise maşina, pentru că deschise imediat uşa. De data 
asta era machiată. Un machiaj discret şi scump. Purta nişte pantaloni care-i 
veneau ca tumaţi pe un corp care dovedea că petrecea prea mult timp la 
sală. În partea de sus avea un pulovăr probabil din caşmir. La gât un şirag 
de perle, iar în urechi cercei cu perle. 

— Da? 

Întrebarea nu fusese pusă pe un ton agresiv, iar Vera avu impresia că o 
recunoaşte vag. 

— Probabil nu-ţi aduci aminte de mine, dragă. 

Se baza pe accent. 

— Vera Stanhope. Acum sunt inspector. El e sergentul meu, Joe 
Ashworth. 

— Aşa e — Vera! 

Femeia încă era curtenitoare. 

— Poftiti înăuntru. 

Însă era neliniştită. Se juca cu cercelul din urechea stângă. 

Se aşezară în bucătăria care dădea spre grădina din spate. Era mare cât 
un lot de teren şi avea o zonă special amenajată pentru legume şi una pentru 
fructe. În depărtare se vedeau doi meri. Un gard viu ocupa locul unde 
crezuseră că aveau să se joace copiii. 

— Cu ce vă pot ajuta? Probabil ştiţi că eu şi John nu mai suntem 
căsătoriţi. Am crezut că ancheta s-a terminat acum mulţi ani. 

Îşi făcea de lucru cu o maşină de cafea şi stătea cu spatele la ei. 

— John ar trebui să poată fi eliberat condiţionat în curând. 

— Am vorbit cu John acum câteva zile, spuse Vera. Nu-i e deloc bine în 
ultima vreme. 

— Scleroză multiplă. Ştiu. Mare păcat. 


Judith putea la fel de bine să vorbească despre un străin. 

— Am primit informaţii noi despre Robert Marshall. Robbie. Aşa că 
anchetăm din nou dispariţia lui. 

— După atâta vreme? 

Judith făcu o pauză. 

— De asta ai mers la Warkworth şi te-ai văzut cu John? 

Vera zâmbi. 

— Cunoşti îndeajuns de bine profesia încât să ştii că nu-ţi pot da 
informaţii despre o anchetă aflată în desfăşurare. 

Fu rândul Verei să facă o pauză. 

— Cât de bine îl ştiai pe Robbie? 

Femeia dădu din umeri, indiferentă. 

— Mai deloc. Era un amic bun de-al lui John de pe vremea când mergea 
la şcoală. Noi aveam foarte puţine în comun. 

— Era şi el interesat de ştiinţele naturii, la fel ca soţul tău. 

— Îşi păstraseră entuziasmul de băieţandri. Colecţionau ouă de păsări, 
alergau după fluturi. 

Zâmbi. 

— Dar probabil că toţi bărbaţii se maturizează greu. 

Vorbise de parcă Joe Ashworth nici nu era de faţă. 

— Dar te-ai întâlnit, totuşi, cu Robbie Marshall? 

— O dată sau de două ori. Venea pe-aici uneori, când el şi John plănuiau 
expediţii în natură. În insulele scoțiene. 

Ca să fure ouă de păsări marine. 

— Sau şi mai departe. Bineînţeles, de fiecare dată l-am invitat să rămână 
la cină, dar de regulă spunea că trebuie să ajungă acasă. Îl aştepta mama lui. 
N-am interacţionat prea mult. 

— Ce părere aveai despre el? 

— Nu cred că am avut vreo părere. 

Tonul devenise mai aspru. 

— Era o cunoştinţă de-a soţului meu şi atât. Eu aveam propria viaţă, 
proprii prieteni. 

— Credem că e posibil să fi fost ucis. 

Judith inspiră. 

— Ei bine, locuia în Wallsend, nu-i aşa? Probabil era implicat în diverse 
treburi cu tot felul de indivizi dubioşi. Tati a fost magistrat până când a fost 
obligat să se pensioneze. Ştiu că drogurile sunt o mare problemă în unele 


părţi din North Tyneside. 

— Robbie era contabil la Swan Hunter's. 

Îi exagerase puţin rolul de la şantierul naval, însă Vera simţea nevoia 
iraţională de a-l susţine pe fiul lui Eleanor Marshall. 

— Nu cred că printre prietenii lui se numărau traficanţi de heroină. 

Judith îşi dădu seama că fusese pusă la punct şi zâmbi. 

— Fireşte, nu vreau să-l bag în aceeaşi oală, inspectore. 

Ah, deci acum sunt „inspector”, nu Vera. Vrei să-mi aduci aminte unde 
mi-e locul. Până şi nenorocitul de bărbat-su a devenit inspector-şef. 

Telefonul Verei ţârâi. Primise un SMS de la Holly, care se întorsese din 
vizita pe care i-o făcuse lui Patty Keane. Aflase numele mamei ei naturale. 
Vera aruncă un ochi la mesaj şi apoi reveni la Judith Brace. 

— Mama lui Robbie te-a sunat în seara în care fiul ei a dispărut, spuse 
detectiva. 

— Da, iar poliţia m-a întrebat despre asta la momentul respectiv. Am dat 
şi o declaraţie. Trebuie să fie pe undeva, în vreo arhivă. Nu te poţi aştepta să 
ţin minte toate detaliile după mai bine de douăzeci de ani. 

— Normal că nu, dragă. 

Însă mama lui Robbie era încă în doliu şi ţinea minte tot. Îşi adusese 
aminte că sunase. 

— l-ai spus doamnei Marshall că John a plecat pe coastă să stea de vorbă 
cu un informator. 

— Aşa am făcut? 

O spusese de parcă nu-i mai păsa nici cât negru sub unghie. 

— Atunci aşa o fi. 

Tăcură. Afară, undeva departe, un vecin tundea gazonul, iar maşina de 
tuns zumzăia ca o insectă nervoasă. 

— John trebuie să fi fost necăjit, spuse Vera. Îi dispăruse cel mai bun 
prieten. 

— Nu sunt sigură că Robbie era cel mai bun prieten ai lui. Aveau un 
interes comun şi John se bucura mereu când avea public. Mereu avea 
nevoie de cineva în faţa căruia să se laude. Îi trebuiau admiratori. 

Judith luă cănile de cafea şi le puse în chiuvetă. Un semn nu tocmai 
subtil că se săturase. 

— De fapt, nu cred că avea prea multe în comun cu Marshall în afară de 
treaba cu păsările. 

— Deci nu a părut îngrijorat când a dispărut Robbie? 


Judith nu ştia cum să răspundă. Avu nevoie de timp să se gândească. 

— După cum am spus, inspectore, a trecut multă vreme de atunci. Sunt 
convinsă că John a făcut tot ce-a putut ca să-l găsească pe Robbie. 

Tăcu, după care continuă de parcă tocmai îi venise o idee. 

— N-a umblat vorba că furase de la patron şi că fugise în Europa? 

— Cred că asta era una dintre teorii, spuse Vera, dar s-a dovedit că n-a 
avut loc niciun furt. 

— Atunci mai bine vorbeşti cu John. 

Judith îşi recăpătase stăpânirea de sine. 

— Dacă ai terminat, inspectore, trebuie să plec. Am o întâlnire la 
primărie. 

— Desigur. 

Vera parcă-l auzea pe Joe Ashworth care gândea că totul fusese o 
pierdere de vreme. Mai bine ar fi mers direct la secţia de poliţie din 
Kimmerston. Se uită din nou la telefon. 

— Un ultim lucru, doamnă Brace. Numele de Mary-Frances Lascuola îţi 
spune ceva? 

Era ultimul lucru la care se aşteptase femeia, care se făcu pământie la 
faţă. Verei aproape că-i păru rău de ea. Aproape. 

— Văd că recunoşti numele, chiar şi după atâta timp. Nu-i un nume pe 
care să-l uiţi uşor, nu? Sună foarte exotic. 

— Cred că era o heroinomană, spuse Judith. O informatoare de-a soţului 
meu. Pe atunci, la începuturi, lucra mai mult pe teren. 

— Aşa-i zicea el? Informatoarea lui? Poate că era persoana cu care 
trebuia să se vadă John în seara în care a dispărut Robbie Marshall. Deşi, 
dacă e să ne luăm după ce spune fiica ei, Mary-Frances a fost mult mai mult 
decât atât. Se pare că a fost iubirea vieţii pentru soţul tău. 

Femeia căzu înapoi pe scaunul înalt pe care stătuse, uitând cu totul de 
întâlnirea de la primărie. 

— A avut o fiică? 

Vera nu răspunse. Nu voia ca Judith Brace să înceapă să se bage în viaţa 
lui Patty. N-ar fi trebuit să reacționeze la provocare şi să pomenească de ea. 

— Ştii ce s-a întâmplat cu Mary-Frances? 

Judith se îndreptă, îşi luă geanta de pe genunchi şi scoase un ruj şi o 
oglindă compactă. Răspunse doar după ce-şi dădu cu ruj şi îşi strânse buzele 
ca să fie sigură că stratul e uniform. 

— Normal că nu! Soţul meu avea de-a face cu o grămadă de femei de 


felul ăla! 

— Ce fel de femei? 

— Infractoare, spuse cu scârbă Judith. Drojdia societăţii. Şi-a petrecut 
atâta vreme cu infractorii încât până la urmă a devenit unul dintre ei. De 
asta e la închisoare, inspectore. De asta nu mai suntem căsătoriţi. Acum, 
scuzaţi-mă, trebuie să ajung la întâlnirea aceea. 

Aproape că îi dădu afară. 

În timp ce Joe conducea înapoi către secţie, Vera era pierdută în gânduri 
şi observă împrejurimile abia când ajunseră la şoseaua care ducea afară din 
Oraş. 

— Ăla e aeroportul. La mai puţin de zece minute de casa lui Brace. 

— Ce-ţi trece prin minte? 

— Dacă Robbie Marshall l-a vizitat pe John Brace în noaptea în care a 
dispărut în neant, n-ar fi durat prea mult să scape de maşină. 

Vera ştia că asta nu dovedea nimic, însă reţinu acest detaliu drept încă o 
legătură interesantă. 

— De ce să mintă Judith? Nu mai are nimic de pierdut după atâta vreme. 

Vera îşi dădea seama că Joe Ashworth fusese dat pe spate de Judith. 
Femeile elegante îl impresionau uşor. 

— Riscă doar o acuzaţie de sperjur, spuse Vera. Dacă a minţit când s-a 
întâmplat toată povestea. 

Şi-o imagină Judith petrecând ceva timp la răcoare şi schiţă un zâmbet. 
Femeile elegante n-o impresionau deloc pe Vera. 


Capitolul 11 


Era sâmbătă dimineaţă. Patty nu-şi dădea niciodată seama dacă sfârşitul 
săptămânii era mai greu sau mai lejer decât zilele cu şcoală. În timpul 
săptămânii era mereu graba îngrozitoare de a ieşi din casă, însă măcar avea 
câteva ore pentru ea înainte să trebuiască să-l ia pe Archie de la şcoală. 
Jonnie şi Jen îşi purtau singuri de grijă peste weekend, dar cu Archie era un 
coşmar. Era hiperactiv şi imposibil de controlat. Poate că ar fi ascultat mai 
mult de tatăl lui, însă Gary nu mişca un deget să-şi viziteze copiii şi nu 
dăduse niciodată vreun ban să-i sprijine. Ar fi fost minunat să mai aibă şi ea 
o pauză la final de săptămână, iar copiilor le-ar fi plăcut la nebunie să 
petreacă timp cu tatăl lor, să bată mingea în parc sau să meargă să vadă un 
film. Nu aşa procedau alţi taţi care divorţaseră? 

Patty ştia că Gary locuia în Bebington. Avea un magazinaş unde repara 
calculatoare şi le vindea. Fusese dintotdeauna pasionat de tehnologie şi 
mereu îi simţea lipsea când tabletele sau telefoanele copiilor aveau vreo 
problemă. Deasupra magazinaşului era un apartament în care locuia Gary. 
Ştia cum arăta fiindcă deschisese afacerea când încă erau împreună. 
Închiriase apartamentul pentru nişte bănuţi în plus şi Patty intrase la un 
moment dat să-l curețe înainte de venirea noului chiriaş. Era micuţ — avea 
un Singur dormitor — însă îndeajuns de primitor. Uneori îşi imagina că 
merge să-l viziteze. Renunţase la maşină după ce se îmbolnăvise prima 
oară, însă exista un autobuz care pleca de pe Kimmerston Front Street şi 
care ar fi putut s-o ducă acolo. Verificase orarul mijloacelor de transport în 
comun. Ştia că obsesia legată de Gary nu-i făcea deloc bine. Gândurile 
despre el îi sufocau mintea şi o făceau să nu se mai poată concentra la 
nimic. O făceau să se închidă în ea şi să uite de copii. În adâncul inimii ştia 
că el nu avea să se mai întoarcă niciodată. Însă prefera să-şi facă iluzii 
despre un viitor împreună decât să înfrunte realitatea absenței lui. Patty nu 
se descurcase niciodată prea bine să facă faţă realităţii. 

Jen era încă în pat. În weekend rareori ieşea din cameră înainte de prânz. 
Patty avea impresia că fiica ei devenise adolescentă pe nesimţite. Băieţii se 
jucau la calculator. Patty urcă la etaj şi făcu un duş, se îmbrăcă, strânse 
hainele băieţilor, care păreau să fi ocupat toată podeaua din dormitor, şi le 
puse la spălat. Se simţea mai bine când nu era aşa multă dezordine. 

În timp ce cobora cu mormanul de haine, se gândi la femeia elegantă 


care o vizitase în ziua precedentă. La început Patty crezuse că era de la 
şcoală, că poate Jonnie trăsese chiulul sau Archie începuse iarăşi să muşte 
pe cineva. Arăta ca o profesoară. Era cam de aceeaşi vârstă cu Patty, însă 
era băţoasă şi îmbrăcată bine, într-un mod profesionist, tern. Chiar o 
speriase puţin. Chiar şi când avusese un serviciu ca lumea, Patty nu se 
îmbrăcase niciodată aşa. Femeia rămăsese în faţa uşii şi se prezentase drept 
Holly Jackman. 

— Sunt o colegă de-a inspectorului Stanhope. 

Cu greu şi-ar fi putut imagina pe cineva mai diferit de Vera. 

Patty îi oferise ceai, însă Holly o refuzase. 

— Nu vreau să-ţi răpesc prea mult timp. 

Traducere liberă: N-aş bea ceva în casa asta nici dacă m-ai plăti. 

Apoi o întrebase cum o chema pe mama ei biologică. 

— De ce vreţi să ştiţi asta? 

— Vera m-a rugat să-i aflu numele. 

Holly dăduse din umeri. 

— Ai cunoscut-o. Ai văzut cum e. Vrea ceva şi obţine ce vrea. Nu dă 
explicaţii. Poate că e doar băgăcioasă. 

Patty se gândise că Vera chiar era băgăcioasă, dar măcar îi păsa. Nu-şi 
amintea când se interesase ultima oară cineva cu adevărat de viaţa ei. 

— O chema Mary-Frances Lascuola. 

Mereu îi făcea plăcere să-i pronunțe numele. O făcea să se simtă 
specială. 

— Un nume deosebit. 

Holly păruse cu adevărat impresionată. 

— Tatăl ei a fost prizonier de război italian. Cel puţin aşa zice tata. 

Apoi Patty îi spusese povestea aşa cum o ştia ea, aşa cum i-o spusese 
John Brace. Îi vorbise despre cum Mary-Frances fusese heroinomană, 
despre cum Brace o cunoscuse, ca poliţist, pe vremea când ea încerca din 
răsputeri să se lase de droguri şi despre cum se îndrăgostise de ea. 

— A fost dragoste la prima vedere. Ca în filmele siropoase. 

Holly zâmbise, dar păruse un zâmbet forţat. 

— Ştia că n-avea cum să aibă grijă cu adevărat de un copil, aşa că a 
renunţat la mine. Dar tocmai asta i-a frânt inima, a început să ia din nou 
droguri care până la urmă au ucis-o. 

— Ai idee când a murit? Cu exactitate? 

Până atunci stătuseră pe canapeaua din sufragerie. Patty dăduse la o parte 


cariocile şi piesele de Lego, punându-le pe jos ca să facă loc, aşa încât părea 
că se aflau într-o barcă pe o mare de gunoi. Holly pusese întrebarea pe un 
ton delicat. Patty îşi dăduse seama că femeia chiar încerca din răsputeri să 
nu pară polițistă. Însă ceva din felul în care rostise cuvintele o pusese pe 
gânduri pe Patty. 

— Vrei să spui că n-ar fi moartă? 

— Nu, chiar nu e vorba de asta. Nici nu ştiam cum o cheamă până mai 
adineauri, când mi-ai spus. 

Holly făcuse o pauză. 

— Ai văzut certificatul de deces? 

— Nu era nevoie. Mi-a spus tata că nu mai trăia. Ce motiv ar fi avut să 
mă mintă? lar lucrătorii de la Serviciile sociale nu i-au dat de urmă. 

Însă, în timp ce cobora scările cu rufele murdare, Patty se întrebă cât de 
multă încredere putea avea, de fapt, în John Brace. Până la urmă el era la 
închisoare, iar o parte dintre acuzaţii se refereau la faptul că minţise la 
procesul legat de implicarea lui în uciderea unui paznic de vânătoare. Îi 
povestise lui Patty propria versiune atunci când îl vizitase prima oară, iar ea 
îl crezuse. Normal că-l crezuse, doar era tatăl ei şi era clar că-i păsa de ea şi, 
în plus, se simţea de parcă nu mai are pe nimeni. N-avea cum să nu-i pese 
de familia ei din moment ce le cumpărase casa şi le tot punea bani în cont în 
fiecare lună, astfel încât să nu aibă nevoie să meargă cu mâna întinsă la 
Serviciile sociale sau să lucreze înainte să fie capabilă. 

Îi trimisese un permis de vizitare, aşa cum făcea în fiecare lună. De 
regulă nu-l băga în seamă, pentru că nu putea să facă faţă călătoriei pe 
coastă cu copiii după ea. În schimb, el trebuia să se mulțumească doar cu 
conversațiile telefonice. Brace o suna în fiecare sâmbătă noapte, cu o 
precizie aproape matematică, ceea ce trebuia să însemne că îi păsa de ei. 
Însă, de data aceea i se păru că n-avea cum să vorbească lucruri personale 
prin telefon. Mereu auzea zgomote de fundal când vorbeau, auzea bărbaţi 
care strigau şi râdeau. Chiar dacă n-auzeau ce vorbeşte, îi distrăgeau atenţia. 
Aşa că se gândi să treacă pe la închisoare în după-amiaza aceea. Jen era 
plecată oricum la o amică — stabiliseră să rămână peste noapte — şi erau 
destui voluntari la Centrul de asistenţă din Warkworth care să aibă grijă de 
băieţi odată ce ajungeau acolo. De când îi bătuse la uşă Vera Stanhope, se 
simţise mai bine. Mai curajoasă. 


Drumul autobuzului pe lângă terenurile proaspăt arate, către coastă, 


părea să nu se mai termine. Băieţii însă stăteau smirnă, doar se uitau pe 
geam şi se bucurau de excursie, ronţăind dulciurile pe care le cumpărase ca 
să-i facă să tacă. Când ajunseră acolo, Patty fu intimidată de toţi oamenii 
care-şi vizitau rudele din închisoare şi păreau să ştie toate procedurile, aşa 
încât, pentru o clipă, se gândi că mai bine ar face cale întoarsă. Însă, până la 
urmă, băieţii o traseră spre clădirea folosită pe post de creşă. Sunase la 
închisoare în prealabil ca să anunţe că vine în vizită, iar atunci când îi lăsă 
pe băieţi îl văzu pe tatăl ei aşteptând-o la una dintre mesele din sala mare, 
plină de reverberaţii, destinată vizitatorilor. Venise la masă în scaunul cu 
rotile. Ultima oară când îl văzuse încă mai putea merge cu ajutorul unui 
baston. Încercă să se ridice ca să o întâmpine, dar nu reuşi, aşa că Patty se 
aplecă şi îl sărută. Pielea obrazului era fină, de parcă abia se răsese, şi 
mirosea a curat, a săpun sau after-shave. Patty îşi dori să fi depus mai mult 
efort în ceea ce privea înfăţişarea ei. Unul dintre paznici se apropie. Bănui 
că voia să verifice ca nu cumva ea să-i dea lui Brace ceva pe ascuns, însă 
paznicul păru mulţumit şi trecu mai departe. 

— Ce surpriză frumoasă! 

John Brace părea realmente fericit să o vadă. 

— Ce te-a făcut să baţi atâta drum? 

— M-am simţit puţin mai bine. 

Patty făcu o pauză. 

— Vera Stanhope mi-a făcut o vizită. 

— Chiar aşa? Şi ce părere ţi-a făcut Vera noastră? 

— A fost super. 

Patty nu prea ştia ce să mai spună. 

— M-a scos la micul dejun. 

— Mda, mereu i-a plăcut să mănânce. 

Patty voia să menţioneze şi faptul că o vizitase Holly, însă se răzgândi. 
Nu voia s-o bage pe Vera în belele mai ales că tatăl ei spusese mereu că 
urăşte oamenii băgăcioşi. 

— Vera m-a făcut să mă gândesc la mama. 

— Cum aşa? 

Brace îşi păstrase tonul voios, însă deveni în mod clar mai atent. Se 
vedea din privire. 

— Nu ştiu. M-am gândit că Vera ar fi o mamă minunată. 

Fusese răspunsul potrivit. Brace îşi dădu capul pe spate, râzând. 

— Mira-m-aş să găseşti măcar o părticică din Vera care să fie bună de 


mamă. 

— Când a murit? Mă refer la Mary-Frances Lascuola. 

Patty se gândi din nou că era un nume foarte frumos. Poate că ar fi 
trebuit s-o boteze Mary-Frances pe Jen. Dar Gary alesese numele fiindcă pe 
atunci îi plăcea de Jennifer Aniston. 

— Nu ştiu data exactă. 

Brace părea serios din nou. 

— N-am mai ţinut legătura când a început să se drogheze din nou. 

— Atunci, cum de-ai aflat că a murit? 

— Mi-a spus un coleg. Ştia că-mi fusese informatoare cândva. 

Brace făcu o pauză. 

— În perioada în care se lăsase, îmi dădea informaţii despre traficanţi. 
Însă nu de asta ne-am tot întâlnit. Ţi-am spus că m-am îndrăgostit de ea din 
clipa în care am văzut-o. Dar m-a şi ajutat. Ştii cât de important e să nu mai 
fie droguri pe toate drumurile. 

Patty se gândi că vorbea prea mult — părea că inventează povestea pe loc 
— însă nu comentă. Un prizonier care purta acelaşi tricou dungat ca tatăl ei 
veni şi îi oferi o cană de ceai. Patty clătină din cap şi tăcu până când acesta 
se îndepărtă. 

— l-ai văzut trupul? 

— Nu! 

Ideea îl şocase. 

— N-aş fi avut nicio justificare ca să fac asta. În plus, n-am aflat că 
murise decât după câteva săptămâni. 

— E îngropată? Aş vrea să-i vizitez mormântul. 

— Nu ştiu. 

Brace părea realmente trist. 

— Şi eu aş fi vrut să-i vizitez mormântul. 

Amândoi rămaseră tăcuţi. 

— De ce ai rugat-o pe Vera să mă viziteze? 

Patty se tot gândise la asta în autobuz. Tatăl ei nu era genul de om care să 
ceară favoruri. Nu voia să rămână dator nimănui. 

— Pentru că îmi făceam griji pentru tine şi copii. Ultimele dăţi când te- 
am sunat mi s-a părut că eşti puţin pierdută. Parcă nu mai făceai faţă. N-aş 
vrea să ajungi ca mama ta. 

— Nu iau droguri! 

Fu rândul ei să fie şocată. 


— Nu iei? Dar medicamentele alea de la doctor? Şi alea creează 
dependenţă. 

Brace tăcu. 

— Sunt obsedat de control. Nu pot să am grijă de tine dacă-s încuiat aici. 
Vera, în schimb, mai poate arunca un ochi. 

— Dar de ce ar face-o? 

— Pentru că am ceva să-i dau la schimb. 

Brace se întoarse şi privi pe geam. Afară era foarte însorit; părea chiar 
mijlocul verii. Patty îşi zise că atunci vorbea cu el însuşi, nu cu ea. Apoi el 
se întoarse şi îi explică. 

— Aici, înăuntru, aud tot soiul de lucruri. Lucruri care s-ar putea s-o 
ajute. Şi am fost, la rândul meu, în poliţie multă vreme. Ştiu unde sunt 
îngropate cadavrele. 

— Deci o să-mi mai facă vizite? 

— Îţi doreşti asta? 

Patty se gândi o clipă. Şi-o imagină pe femeia durdulie, cu haine boţite şi 
ochi mari şi căprui. 

— Da, spuse. Chiar mi-ar plăcea. 

— Atunci o să văd ce pot face. 

Brace îi făcu cu ochiul. Ăsta era şi obiceiul lui Gary cu copiii, când făcea 
ceva ce nu-i plăcea lui Patty, ca să-i atragă de partea lui. 

— Eu ar trebui să plec, spuse Patty. Doamnele sunt destul de drăguţe, dar 
ştii cum sunt băieţii. Mai ales Archie. Mereu o iau razna când încep să se 
plictisească. 

Se ridică şi îl privi. Nu-i venea să-l mai sărute o dată, pentru că nu prea 
credea ce-i spusese despre mama ei. Poate că Mary-Frances era încă în 
viaţă. lar dacă era în viaţă, îşi zise Patty, Vera Stanhope era persoana care 
putea s-o găsească. 


Capitolul 12 


Era duminică şi Vera le dăduse liber tuturor din echipă. Nu prea mai 
puteau face mare lucru până vorbea cu John Brace; deja stabilise o vizită 
oficială luni dimineaţa. Urma să aibă loc într-una dintre camerele de 
interogatoriu, aşa că trebuiau să stea la coadă printre avocaţi şi ofiţeri 
supraveghetori. Nimeni nu putea să-i audă acolo şi deja îşi pregătea 
replicile. N-avea de gând să se lase până când Brace nu-i spunea unde să-l 
găsească pe Robbie Marshall. Vera îşi zise că Holly probabil muncea în 
continuare, deşi era weekend. Dacă era să dea crezare zvonurilor, nu prea 
avea viaţă în afara slujbei, iar Hol făcuse o fixaţie legată de mama lui Patty 
Keane. Mary-Frances Lascuola. Ce fel de nume mai era şi ăsta? Şi-o 
imagină pe Holly în apartamentul ei dichisit din Newcastle cum stă şi caută 
pe Google, cuprinsă de frenezie. 

Vera se trezi târziu. În seara precedentă fusese la un chef dat de Jack şi 
Joanna, vecinii ei hipioţi. Sărbătoriseră publicarea celui de-al doilea roman 
al Joannei. Vera îi citise prima carte, care i se păruse foarte întunecată. Îi 
ajungeau anchetele de la muncă. Dar îi făcuse plăcere să sărbătorească 
împreună cu ei. Cei doi lucrau zi şi noapte la mica lor fermă şi Vera ştia că 
nu aveau niciodată prea mulţi bani. Agricultura pe dealuri nu putea să 
transforme pe nimeni în milionar. Orice bănuţ pe care doamna putea să-l 
facă în plus le era de folos. Verei îi era teamă ca ei să nu dea faliment sau să 
li se pară un efort prea mare să locuiască acolo; ura ideea ca alături să se 
mute nişte străini. Jack şi Joanna erau oameni de treabă. O ajutau când 
rămânea înzăpezită, îi tăiau lemne pentru foc şi îi umpleau congelatorul. Şi 
ştiau să petreacă. 

Vera tocmai îşi făcuse cafeaua când îi sună telefonul. Era mobilul, ceea 
ce o luă prin surprindere pentru că, de regulă, semnalul era atât de prost 
printre dealuri, că lumea folosea fixul. Aproape că nu-l băgă în seamă, însă 
curiozitatea o împinse să răspundă. În general, duminica nu se trezea cu 
agenţi de vânzări sau persoane care cereau donaţii. Constată că era Patty 
Keane. 

— Patty, aşteaptă să te sun eu de pe celălalt telefon. Nu prea mai am 
baterie pe ăsta. 

Era mai simplu decât să-i explice că locuieşte în vârful unui deal la 
câţiva kilometri de civilizaţie, în casa în care taică-su îşi câştigase existenţa 


împăind animale. 

Patty răspunse aproape pe loc. Vera auzi nişte copii care făceau gălăgie 
în fundal. 

— Eşti în regulă, dragă? 

Vera nu credea că Patty ar fi contactat-o altfel decât în caz de urgenţă. 

— Nu e important. 

Vera îşi dădu seama că femeia deja se simţea prost şi regreta că o sunase. 

— N-ar fi trebuit să te deranjez duminica. 

— Chiar nu-i nicio problemă. Pot să te ajut cu ceva? 

— Aveam doar nişte întrebări. Legate de mama. M-am văzut cu tata ieri. 

— Fii atentă. 

Verei deja îi trecuse mahmureala. 

— Ce zici, să trec pe la tine? E mai simplu decât să vorbim la telefon. 
Ajung într-o oră. 

xr 


Hotărâse să meargă cu toții la plajă. Doar copiilor le plăcea la plajă, nu-i 
aşa? Iar dacă alergau încoace şi-ncolo, nu aveau cum să tragă cu urechea la 
ce discuta ea cu Patty. Era la volanul Land Roverului antic al lui Hector iar 
copiii adorau să se îngrămădească în spate, stând pe-o parte, de parcă ar fi 
fost la cine ştie ce parc de distractii. Patty părea ceva mai veselă, mai 
stăpână pe sine. Luase un prosop, spunând că Archie niciodată nu mergea la 
plajă fără să se ude, şi două găletuşe şi lopeti. 

— E foarte drăguţ din partea ta. 

Tot repeta asta, de parcă nu-i venea să creadă că Vera alesese să-i răsfeţe 
aşa. 

Vera îi duse la Druridge Bay, unde plaja era întinsă, iar în spatele ei se 
înălţau dune. Mai departe de țărm era rezervaţia naturală care la început 
fusese formată doar din nişte băltoace apărute în urma alunecărilor de teren, 
cu pâlcuri de arbuşti şi ascunzişuri de unde puteai să urmăreşti păsările. 
Merseră în şir indian printre dune până când ajunseră pe cea mai înaltă. 
Apoi se uitară în jos la plajă: într-un capăt era vechea fabrică de la Alcan, 
iar în cealaltă Insula Coquet, pe care se afla farul. Marea era la reflux, iar 
apa formase băltoace puţin adânci, care sclipeau atât de puternic încât Vera 
trebuia să se încrunte ca să le poată privi. Deşi era duminică şi soarele 
strălucea pe cer, nu prea era lume. Doar câteva familii şi câteva persoane 
care-şi plimbau câinii, care păreau foarte mici de la distanţă. 

Copiii porniră ca din puşcă, până şi fata care avea toane când Vera 


ajunsese acasă la ei. Patty şi Vera rămaseră pe prosopul întins la poalele 
dunei, ferite de bătaia vântului. 

— Veneam aici când eram mică, spuse Patty. Părinţii mei locuiau mai sus 
pe coastă. 

Femeia tăcu. 

— Părinţii mei adoptivi, adică. 

— Trebuie să fi fost puţin ciudat. Toată treaba cu două perechi de părinţi. 
Eu n-am avut decât un tată şi mi-a fost de-ajuns. 

— Nu prea îi mai consider pe cei din Surrey părinţii mei. Nu în 
adevăratul sens al cuvântului. Pentru mine sunt doar Neil şi Anna, care au 
avut grijă de mine o vreme. 

Patty privi cum Archie sărea prin băltoace, dar nu făcu nimic să-l 
oprească. Verei i se păru firesc. N-ar fi băgat-o în seamă şi, oricum, avea să- 
şi dea seama curând că nu-i o idee prea bună după ce urma să dârdâie tot 
drumul până acasă. 

— Am trecut pe la tata ieri. 

— Mi-ai spus. Sper că nu te-a afectat. 

— Nu. Chiar deloc. 

Patty tăcu din nou şi îi făcu lui Archie semn cu mâna. Ceilalţi doi copii 
săreau de pe dune. 

— L-am întrebat de mama. De ce ai trimis-o pe femeia aceea să afli cum 
o cheamă? 

— Pentru că sunt băgăcioasă, spuse Vera. Voiam să ştiu câte ceva despre 
tine. Să aflu în ce mă implic. 

— Şi tata a zis că eşti băgăcioasă. Mi-a spus că are informaţii care-ţi pot 
fi de folos. 

— Chiar aşa? 

Vera se întrebă ce spusese Brace mai exact. 

— Vreau să aflu dacă mama e încă în viaţă. Mama mea adevărată. Cei de 
la Serviciile sociale nu i-au dat de urmă. Nu ştiu cât de mult au încercat. Au 
bănuit că murise fiindcă nu mai figurează nicăieri, iar eu credeam că e 
moartă numai fiindcă aşa mi-a zis tata. 

Patty îşi cuprinse genunchii osoşi cu braţele şi se uită la Vera. 

— Poţi să mă ajuţi? 

Vera îşi zise că deja era cam mult. Brace o rugase să mai aibă grijă de 
familie, nu să înceapă să scormonească în trecut ca să o găsească pe iubirea 
vieţii lui. Pe mama copilului lui. 


— Nu văd de ce nu, dragă, şi poate mă ajuţi şi tu cu ceva în schimb. 
Tatăl tău a pomenit vreodată ceva despre un anume Robbie Marshall? Erau 
amici pe vremuri. 

Patty închise ochii o clipă. Vera se gândi că o făcuse atât din cauza 
luminii reflectate în apă, cât şi a faptului că se întorcea cu zece ani în urmă, 
rememorând conversațiile avute cu John Brace. 

— Poate că Robbie a cunoscut-o pe mama ta, Mary-Frances? întrebă 
Vera, dându-şi seama că Patty era, de fapt, interesată doar de mama ei. 

Patty clătină din cap. 

— Îmi pare rău. Mi s-a părut că numele mi-e oarecum cunoscut, dar nu- 
mi aduc aminte dacă tata a vorbit despre el sau dacă l-am auzit pe 
altundeva. 

— Nu contează. Dacă-ţi aduci aminte de ceva, anunţă-mă. 

Vera simţea că bâjbâie pe întuneric. Căutau doi oameni care fuseseră 
apropiaţi de John Brace, şi despre care habar n-aveau dacă erau vii sau 
morţi. 

— Ce zici să mergem la magazinul de îngheţată din Cresswell înainte ca 
băieţelul tău să moară de frig? Nu se poate să vii la plajă fără îngheţată. 


Când ajunse acasă, Vera n-avea stare. Nu putea sta locului şi niciodată nu 
înţelesese de ce lumea se plimba doar de dragul de-a o face; îşi zicea că 
oamenii care treceau pe lângă casa ei făcând drumeţii, echipați cu bocanci şi 
alpenştocuri, o luaseră razna. Pe lângă asta, în curând se însera. O sună pe 
Holly fără să se gândească. Cu puţin noroc, se poticnise şi ea la fel ca Vera. 

— Doamnă? 

Nimeni din echipă nu-i mai spunea aşa în ultima vreme. 

— Eşti ocupată? 

Nu răspunse imediat. Holly voia să ştie în ce se băga. 

— Te întreb fiindcă am fost pe la Patty Keane şi am purtat o discuţie 
interesantă. 

— Da? 

Reuşise să-i stârnească interesul. 

— Dacă nu eşti prea ocupată, mă gândeam să ne vedem să discutăm 
despre asta. 

Vera tocmai voia s-o invite pe Holly la ea acasă, dar apoi îi veni altă 
idee. În seara aceea nu voia să bea. Nu după ce sărise calul în seara 
precedentă. Pe lângă asta, fusese mereu curioasă în privinţa vieţii personale 


a lui Holly. 

— Auzi, ce-ar fi să trec eu pe la e 

Apartamentul avea vedere la un cimitir şi era liniştit. Poate fiindcă era 
duminică nu se auzea zgomot de maşini în depărtare. Când ajunse Vera, 
soarele tocmai apunea, însă jaluzelele nu erau trase, iar felinarele din fier 
forjat luminau şirurile de morminte. Pe dinăuntru, apartamentul era exact 
cum şi-l imaginase. Domnea o ordine perfectă. Nici măcar o urmă de 
vopsea ciobită. Curăţenia ajunsese la rang de obsesie. Pe un perete erau 
două fotografii alb-negru. Holly îi oferi un pahar de vin. 

— Mi-e teamă că n-am bere. 

— Ai putea să faci un ceai? Eu, una, fac pauză de la băutură. 

Se aşezară pe o canapea albă, din piele. Ceaiul avea o aromă florală, 
deloc neplăcută. Nu o servise şi cu biscuiţi. Vera ar fi ronţăit nişte biscuiţi 
căci trecuse ceva vreme de la îngheţata din Cresswell. 

— De ce ai trecut pe la Patty? 

Holly părea că-i reproşează. Considera că Vera era prea implicată 
emoţional în anchete. 

— Pentru că m-a sunat şi m-a întrebat dacă ne putem vedea. Eram 
curioasă să aflu despre ce era vorba. Şi pentru că trebuie să mă am bine cu 
ea până când John Brace o să ne dea informaţii folositoare. 

— Şi ce dorea? 

Holly era îmbrăcată ca în afara programului — avea blugi şi un pulovăr cu 
sigla unei universităţi, genul de chestie pe care ar fi purtat-o în studenţie. 
Vera şi-o imagină ca pe o studentă perfect ordonată, genul care alerga 
dimineaţa înainte de ore şi care mergea noaptea la sală. În niciun caz n-ar fi 
petrecut toată noaptea şi n-ar fi vomitat în closet. 

— Vrea să dau de mama ei. De Mary-Frances Lascuola. 

— Mie mi-a spus că mama ei e moartă. 

— Ei, da, mă rog, s-o fi gândit mai bine. Poate se gândeşte că John Brace 
i-a vândut gogoşi. 

Vera tăcu. 

— Mă întrebam dacă ai încercat ceva pe calculatorul ăla al tău. Făcând 
ce ştii tu să faci mai bine. 

Vera făcu semn din cap către laptop-ul care stătea pe un birou din lemn 
de culoare deschisă, sub fereastră. 

Holly se duse la calculator. Pe drum se opri să tragă jaluzelele, acoperind 


priveliştea lugubră. 

— Mi s-a părut mie puţin ciudat... 

— Ce anume? 

— M-aş fi aşteptat ca moartea femeii să fie menţionată. Pe undeva. 
Măcar în vreun ziar local, dacă a murit în Kimmerston. Sau în vreun 
document de la morgă. Nu e ca şi cum numele era comun. Dar nici nu 
găsesc vreo dovadă că ar fi în viaţă. 

— Nimic? 

— Ei, nimic după jumătatea anilor '80, la câţiva ani de la naşterea fetei 
ei. Certificatul de naştere al lui Patty e pe numele Patricia Mariella 
Lascuola. Când a fost adoptată, a devenit Patricia Smith, iar când s-a 
măritat a luat numele soţului, Keane. Pe certificatul ei, Mary-Frances e 
trecută drept mamă şi John Brace drept tată. 

Între timp, Holly îşi luase notițe pe un bloc-notes A4 şi se uita prin ele. 

— Înainte de asta, Mary-Frances apărea fără doar şi poate în sistem. 
Există documente care atestă că a fost prezentă în sala de judecată şi chiar 
şi-a petrecut trei luni la închisoare pentru că a furat din magazine când era 
minoră. 

— Îşi finanta viciile. 

Vera se gândi că o sentinţă atât de scurtă era o pierdere totală de vreme. 

— Avem adresa ei de atunci? 

— Avea un apartament în Whitley Bay. Pe St. Anne's Terrace. Am 
verificat şi e vorba despre o străduţă între Whitley Road şi staţia de metrou. 
De asemenea, se pare că a petrecut o vreme la dezintoxicare, într-un loc din 
Bebington administrat de Ministerul Sănătăţii, dar se presupune că a început 
să folosească heroină din nou imediat ce a ieşit. 

Vera se lăsă pe spate pe canapeaua din piele, care era surprinzător de 
confortabilă, şi se gândi la Whitley Bay din anii '80. Oraşul decăzuse între 
timp şi era puţin deprimant. Pensiunile fuseseră transformate în locuinţe 
pentru foşti puşcăriaşi şi refugiaţi. Existau planuri pentru o dezvoltare mai 
amplă de-a lungul coastei, iar în ultimele rânduri când trecuse pe acolo 
simţise un val de optimism, dar seara oraşul era deseori tăcut, aproape 
sinistru. Pe la jumătatea anilor '80, în schimb, forfotea de activitate. În 
weekend, cluburile de noapte şi pub-urile gemeau de cât de pline erau, peste 
tot era zgomot şi străzile erau pline de oameni. Totul era cam de prost gust: 
stripteuze, chelneriţe şi barmani mai mult goi decât îmbrăcaţi, reduceri la 
băutura care alimenta diverse încăierări nocturne. Pe atunci nu era nimic 


sofisticat în Whitley Bay, însă fusese o zonă vie şi înfloritoare. Acolo 
veneau cei din Newcastle şi Northumberland să se distreze. Vera deschise 
ochii. 

— Whitley Bay era o zonă bună, spuse. Pentru o fată care făcea trotuarul 
şi avea nevoie de heroină. 

— Pot să mai caut. 

Holly îşi scoase nasul din notite. 

— Însă, după câte-mi dau eu seama, n-a fost emis niciodată un certificat 
de deces pe numele Mary-Frances Lascuola. 

— Nuu, spuse Vera. Nu-ţi bate capul. Dacă ar fi existat, sigur l-ai fi găsit 
până acum. la o pauză. Să vedem ce o să ne spună mâine John Brace. Am o 
întâlnire cu el la prima oră. Azi după-amiază am cumpărat îngheţată la 
Cresswell pentru toţi nepoţii lui şi m-a costat o avere. Îmi e dator. 


Capitolul 13 


Vera merse aţă la închisoare. În ziua aceea nu se opri la cafeneaua Drift; 
era concentrată numai la persoana lui John Brace şi la povestea lui 
complicată. Se gândi că ar trebui s-o pună pe Holly să facă o schemă 
cronologică în care să noteze datele cu culori diferite. Ei i-ar fi făcut sigur 
plăcere — doar nu era nevoie să interacţioneze cu nicio fiinţă umană — şi era 
posibil s-o ajute pe Vera să-şi ordoneze gândurile. 

La poartă era acelaşi agent ca atunci când venise să-şi ţină prelegerea, 
care o recunoscu şi dădu din cap. Era devreme şi ajunsese acolo înaintea 
celorlalţi indivizi din branşă care băteau drumul până acolo să stea de vorbă 
cu clienţii lor. Era de una singură în camera de aşteptare când veni un ofiţer, 
anunţând-o că Brace era pregătit. Camera era micuță, mai mult înaltă decât 
lungă. De podea era fixată o masă, care avea câte un scaun de plastic de 
ambele părţi. Agentul mutase scaunul cel mai apropiat de uşă pentru a face 
loc scaunului cu rotile. Vera puse pe masă traista de cumpărături din pânză 
care-i ţinea loc de servietă şi scoase un caiet. Şi-ar fi dorit să înregistreze 
discuţia, dar ştia că n-avea voie să ia telefonul; pe lângă asta, nici nu avea 
habar cum funcţionează exact. Dură puţin până când găsi un instrument de 
scris şi scoase în cele din urmă o bucată de creion bont. Faţa lui Brace nu 
trădă nicio expresie pe durata întregii scene. Nu era nerăbdător. Dar nici 
amuzat. 

— Aşa deci, spuse Vera. Rândul tău. 

— Cum adică? 

— E momentul să ne spui unde se află cadavrul. Am mers în vizită la 
Patty. Ştii asta fiindcă a trecut pe aici sâmbătă. Şi am dus-o şi ieri pe afară, 
împreună cu copiii. Am mers la plajă. Mi-am dus la bun sfârşit partea de 
înţelegere cu vârf şi îndesat. Acum e rândul tău. 

Vera tăcu. 

— Şi să nu-mi torni gogoşi, John Brace. Nu stai deloc rău aici. Asta nu 
înseamnă că lucrurile trebuie să rămână aşa. Pe lângă asta, nici eu nu sunt 
obligată să mai trec pe la Patty şi copii. Ştii foarte bine că Serviciile sociale 
nu fac mai nimic. Mă rog, în afară de a convoca o întâlnire, ca să fie totul şi 
mai tensionat. 

Probabil ridicase tonul, din moment ce la gemuleţul de sticlă apăruse un 
chip. Un paznic aruncă o privire înăuntru ca să verifice dacă situaţia era sub 


control. Vera îi făcu un mic semn cu mâna şi acesta dispăru. 

— Pare să-i placă de tine. Dumnezeu ştie de ce. 

Brace se aplecă înainte. 

— Deci. Robbie Marshall. Unde-l putem găsi? 

— Nu ştiu cine l-a ucis. 

— Povesteşte-mi, John. Păstrează scuzele pentru mai târziu. 

— Era iunie '95, într-o duminică, iar noi fuseserăm pe dealuri. Nimic 
ieşit din comun. Doar eu, Robbie şi Hector. 

— Dar Profu'? El n-a fost acolo? 

Vera ştia că făcuse o greşeală întrerupându-l, dar nu se putuse abţine. 
Proful părea o figură enigmatică, care avea un loc secundar în întâmplări, 
exact cât să nu fie văzut. Misteriosul membru cu numărul patru din Gaşcă. 

Însă Brace refuză provocarea. Clătină din cap. 

— Profu” n-are nicio treabă cu asta. Nici nu venea aşa mult pe teren. Nu 
cu noi. Nu cu lumea obişnuită. El stătea numai printre cei cu sânge albastru. 

Hector se considerase dintotdeauna mai bun decât nobilimea de la ţară, 
însă Vera ştia că era mai înţelept să nu meargă pe pista aceea. Avea să afle 
mai multe ulterior. Dădu din cap către Brace, îndemnându-l să continue. 

— Am ajuns acasă la Hector ca să bem o bere. Era cald afară şi 
merseserăm o grămadă. 

Brace făcu o pauză. 

— Robbie fusese tăcut toată ziua. Era puţin închis în el. Nu ştiu dacă 
Hector observase. Nu era tocmai cel mai sensibil individ din lume. Mă rog, 
cred că ştii şi tu asta. 

Vera aprobă din cap, dar nu spuse nimic. 

— Venisem fiecare cu maşina lui şi în faţa casei l-am întrebat pe Robbie 
ce era în neregulă şi dacă puteam să-l ajut cu ceva. Robbie făcea şmecherii 
pe atunci. Era puţin cam la limita legii. Se vedea cu băieţii răi, cu cei care 
aveau putere. 

— Mama lui nu vrea să audă nimic de rău despre el. 

Brace încercă un zâmbet. 

— Ei bine, nici maică-mea n-ar fi stat să asculte de rău despre mine. Lui 
Robbie îi plăcea să facă pe plac oamenilor. Era slab. Îi plăcea să se 
amestece cu băieţii răi, dar uneori nu ştia în ce se bagă. 

— Ce-a spus Robbie? 

— Că intrase într-un mic bucluc, dar că trebuia să rezolve singur 
problema. Stabilise o întâlnire pentru seara respectivă şi totul urma să fie 


bine. 

Brace tăcu o clipă. 

— Ar fi trebuit să-i cer mai multe detalii, dar aveam propriile planuri 
pentru seara aceea. 

— Urma să te vezi cu un informator la Whitley Bay? 

— De unde ştii? 

Vera îşi atinse nasul cu degetul şi abordă o mină misterioasă. 

— Ah, spuse Brace. Ai trecut pe la Judith. Normal. Mereu ai lucrat 
temeinic, nu-i aşa, Vera? Aşa ţi s-a dus buhul. Dintotdeauna compensai 
lipsa şarmului prin muncă susţinută. 

Pe coridorul din afară se trânti o uşă, după care se auzi, inevitabil, 
zornăitul cheilor. O altă întrevedere începea în curând în cealaltă cameră. 

— Dar da, trebuia să mă văd cu un informator la Whitley Bay. 
Stabiliserăm să ne vedem la intrarea în Orăşelul Spaniol. Duminică seara 
era îndeajuns de mare aglomeraţie încât să nu fim băgaţi în seamă. 

— Ah, Orăşelul Spaniol! Mă năpădesc amintirile... 

Parcul de distracţii de lângă Domul mare şi alb fusese construit ca să 
rivalizeze cu Pleasure Beach din Liverpool. În fiecare dimineaţă când se 
deschidea, se auzea melodia Tunnel of Love de la Dire Straits, cântecul în 
care fusese menţionat şi care îi conferise statutul de legendă. În 1995 
trecuse deja de perioada de apogeu, însă era tot acolo, zgomotos şi de prost 
gust, atrăgând turiştii. În serile calde de iunie se simţea mirosul de vată de 
zahăr, ceapă prăjită şi motorină de la trenuleţe. Apoi, construcţiile din 
parcul de distracţii fuseseră demolate şi unii spuneau că Domul se va 
transforma într-un fel de complex comercial. Vera se înfioră numai 
gândindu-se la aşa ceva. 

— Evident, pe atunci n-aveam cu toţii telefoane mobile. 

Brace aproape că-şi cerea scuze. 

— Şi chiar şi când aveam, nu puteai conta pe ele. N-am reuşit să dau de 
Robbie, n-am putut să-i spun să mă sune dacă dădea de bucluc. Ar fi trebuit 
să mă străduiesc mai mult. 

— Cu cine urma să te vezi, John? Spune-mi numele informatorului. 

Vera făcu o pauză. 

— Alibiul tău. 

— Doar ştii că nu-ţi pot spune asta. 

Părea obosit, de parcă nu dormise bine de luni întregi, şi îşi înclină capul 
de parcă ar fi fost prea greu să-l mai ţină drept. 


— N-o fi fost vorba despre Mary-Frances Lascuola? 

Brace îşi ridică privirea şi râse scurt. 

— Nu fac spiritism, Vera. Deja era moartă de multă vreme la momentul 
respectiv. Şi poate că sunt responsabil şi pentru moartea ei. Altă persoană de 
care ar fi trebuit să am mai multă grijă. 

Vera voia să-l întrebe mai multe despre Mary-Frances, însă nu mama lui 
Patty era obiectivul principal al vizitei. 

— Deci te-ai văzut cu acest informator misterios în faţa Orăşelului 
Spaniol. 

— Era hărmălaie. Erau câteva petreceri de burlaci şi burlăciţe care-şi 
terminau weekend-ul în stil mare. Ştii cum era în Whitley pe atunci. 

Vera aprobă din cap. 

— Am parcat pe chei. Am mers acolo mai întâi, apoi cu maşina până la 
farul de la St. Mary. Deja se făcuse întuneric — era zece —, dar era Lună 
plină. N-am mers până pe insulă pentru că nivelul apei era ridicat, dar am 
rămas pe o bancă şi am stat de vorbă. Nu mă aşteptasem să mai fie cineva 
prin preajmă. Peste zi nu poţi să arunci niciun ac din cauza bicicliştilor şi a 
celor care-şi plimbă câinii, dar la ora aceea, noaptea, am crezut că vom fi 
singuri-singurei. Era prea devreme pentru cei cu câini şi prea târziu pentru 
oricine altcineva. 

Brace făcu din nou o pauză, însă Vera nu-i mai întrerupse şirul 
gândurilor. 

John inspiră. 

— Mai era o maşină în parcare. Maşina lui Robbie. Am recunoscut-o 
imediat ce am ajuns. M-am gândit că poate şi el se gândise la fel ca mine — 
că era un loc liniştit, potrivit pentru o întâlnire, numai bun să rezolve ce-l 
deranja pe el — însă nu era nimeni prin preajmă. Când mi-am terminat eu 
treaba era aproape ora unsprezece. Mi-am dus omul înapoi în Whitley cu 
maşina, ca să poată lua metroul până în oraş, dar nu mi-l puteam scoate pe 
Robbie Marshall din minte. 

Brace făcu din nou o pauză. Întâlnirea din camera de-alături probabil că 
fusese ceva de rutină sau avocatului nu-i păsase, pentru că uşa se trânti din 
nou şi deţinutul fu condus afară. Vera mâzgăli pe hârtie: Informatorul lui 
Brace era din Newcastle. Nu mare lucru, dar măcar se mai făcea puţină 
lumină. 

Până la urmă, detectiva îşi pierdu răbdarea. 

— Presupun, deci, că te-ai întors la St. Mary ca să verifici. Eraţi prieteni 


din şcoală. Era cel mai bun prieten al tău. Voiai să afli ce se întâmpla. 

Brace aprobă din cap şi se foi în scaun. 

— Era duminică noapte, aşa că era linişte în zonă. Orăşelul Spaniol se 
închisese deja, iar pe malul mării se mai plimbau doar câţiva oameni. 
Maşina lui Robbie era tot acolo unde o văzusem prima oară, chiar la capătul 
din nord al golfului. M-am gândit că poate plecase în maşina individului cu 
care se văzuse, dar era destul de puţin probabil. Robbie avea serviciu a doua 
zi şi nu lipsea niciodată. Asta îl făcea respectabil. 

— Şi îi oferea acoperire. La fel procedai şi tu, John. Nu tu spuneai asta 
mereu? Nu lipseai niciodată pe motiv de boală. Niciodată nu-ţi luai toate 
zilele libere. Erai angajatul model. 

Brace n-o luă în seamă. Vera îşi dădu seama că bărbatul îşi retrăia 
amintirile. Drumul care ducea către Insula St. Mary şi către far era suficient 
de lat încât să aibă două benzi. Pe o parte era marea, iar pe cealaltă un teren 
uşor sălbatic, cu zone umede care se transformau în ditamai bălțile de noroi 
când ploua. Între timp, devenise rezervaţie naturală, însă Vera nu-şi putea 
aminti cum fusese în urmă cu atâţia ani. Să fi fost un loc de păşunat? 
Accesul pe insulă era stabilit în funcţie de maree, iar farul şi casele ţărăneşti 
erau folosite de primărie drept centru de vizitare, fiind un loc în care copiii 
veneau să înveţe despre natură. Vera se gândi că poate şi copiilor lui Patty 
le-ar fi plăcut să meargă acolo, şi că nici ei nu i-ar fi displăcut să se 
bălăcească prin băltoacele din stâncă echipată cu o plasă şi o găletuşă. 

Brace continuă. 

— Aproape că mi-a venit să plec şi să merg direct acasă dar, după cum ai 
spus şi tu, eram prieteni din şcoală, îmi era ca un frate. 

— Deci ce-ai făcut? 

Verei îi era teamă să nu vină vreun paznic la uşă, anunțând că 
întrevederea se terminase, înainte ca ea să fi obţinut vreo informaţie 
folositoare. Abia aştepta ca Brace să-şi termine povestea. 

— Am ieşit din maşină şi l-am căutat. Aveam o lanternă, dar la început 
n-am avut nevoie de ea. După cum am spus, era Lună plină, iar după scurtă 
vreme ochii ţi se acomodează. Doar ştii şi tu asta, locuieşti în sălbăticie, nu 
ai stâlpi de iluminat prin preajmă. Am mers spre nord, de-a lungul coastei, 
către Hartley Point şi Seaton Sluice. Am mers în tăcere. Nu l-am strigat. Nu 
ştiam ce fel de întrevedere aş fi putut întrerupe, iar un poliţai care apare din 
senin putea fi cel mai rău lucru din lume, în caz că avea probleme cu vreun 
amic periculos de-al lui. 


— Trebuie să fi văzut ceva, spuse Vera, altfel nu ne-am fi aflat aici acum. 

— Am găsit ceva. 

Brace tăcu. 

— Am găsit cadavrul lui Robbie. Era aruncat la marginea potecii ca un 
sac de gunoi. Avea capul spart. 

Îşi ridică privirea şi se holbă în ochii Verei. 

— Dacă ar mai fi fost vreo şansă, cât de mică, să fie în viaţă, aş fi 
raportat pe loc. Sincer. Dar mi-am dat seama că era, cel mai probabil, mort 
încă de când mă văzusem cu informatorul meu. 

— Şi de ce n-ai chemat poliţia, ca orice persoană cu simţ civic? 

Vera o spusese pe un ton înşelător de liniştit. Pe dinăuntru, însă, spumega 
de furie, deoarece Brace fusese poliţist. Fusese unul dintre ei. 

— Pentru că aveam prea multe de pierdut. Odată ce echipa de 
investigaţii ar fi început să sape în trecutul lui, ar fi aflat că avea legături şi 
cu mine şi cu amicii lui puternici aflaţi de cealaltă parte a baricadei. Deja 
intrasem în destule belele şi îmi fusese acordată o ultimă şansă. 

— Dar de ce îmi spui toate astea acum? Eşti bântuit de fantoma lui 
Robbie Marshall, nu-i aşa? Până acum n-a părut să te deranjeze. 

— Pentru că-mi iubesc fiica! 

Brace aproape că urlase. 

— Pentru că-mi doresc să aibă o viaţă mai bună! 

După tonul ridicat, tăcerea care urmă păru şocantă. 

— John Brace, fraier sentimental ce eşti, aproape că te cred! 

Vera clătină din cap. 

— Bun, nu ai raportat. Dar ce ai făcut? 

— La mal era un canal de scurgere. Trecea prin stâncă şi forma un mic 
tunel chiar înainte de promontoriu. Nu ştiu la ce folosea. Cred că la celălalt 
capăt era un fel de scurgere pentru apa de pe câmp, ca să ajungă apa de 
ploaie în mare. Am băgat cadavrul în canal şi am pus nişte bolovani în 
spatele lui, ca să nu fie luat de reflux. Îi găsisem cheile în buzunarul de la 
geacă. Am mers cu maşina lui în parcarea de lungă durată de la aeroport şi 
am luat un taxi înapoi, până în Whitley, după care am mers pe jos ultimii 
trei kilometri până la St. Mary, fiindcă nu voiam să reţină şoferul că a dus 
pe cineva până acolo, în caz că ar fi fost descoperit cadavrul. I-am aruncat 
cheile în mare. Apoi mi-am luat maşina şi am mers acasă. Aproape că 
răsărise soarele când am ajuns. 

— Iar Judith a crezut că ai fost plecat toată noaptea cu un... informator. 


— Se mai întâmpla, spuse Brace. Nu era ciudat. 

— Şi ai lăsat-o pe mama lui Robbie să spere că fiul ei s-ar putea să 
revină cândva. 

— Cum aş fi putut să-i spun? 

Brace rămase o clipă cu capul sprijinit în mâini. 

— Uite care-i treaba, nu-s mândru de ce am făcut. Dacă aş fi avut mai 
mult timp, m-aş fi gândit la ceva mai bun, poate aş fi făcut să pară că a avut 
loc un accident de maşină. M-am gândit de mii de ori la asta. Dar n-am avut 
ce să fac. Nu puteam să risc o anchetă în care eu să fiu bănuit că aş fi 
criminalul. 

— Mai ales când ai fost la faţa locului, nu-i aşa, John? Erai acolo când a 
fost ucis Robbie. Ce mai coincidenţă! 

— Nu l-am ucis. Crezi că dacă aş fi făcut-o aş risca să nu mai ies de aici 
viu spunându-ţi unde e cadavrul? Nu-mi iubesc fiica atât de mult. Era 
prietenul meu. Ce motiv să am? 

— N-ai văzut pe nimeni prin preajmă când stăteai la taclale cu 
informatorul tău pe malul mării? Nicio maşină? Nimeni care să se plimbe 
noaptea sau să facă jogging? 

Preţ de o clipă, Vera îşi pierdu şirul gândurilor. Se făcea jogging în 1995? 
Cu siguranţă că da, doar că nu era aşa de popular. 

Brace clătină din cap. 

— Mă gândesc la asta de mai bine de douăzeci de ani. Nu-mi aduc 
aminte să fi văzut pe nimeni. 

Pe coridor se auziră paşi, apoi uşa se deschise. Era paznicul. 

— Hai să mergem, amice. 

Îi vorbise pe un ton înţelegător. Poate că îl considera pe Brace un fel de 
erou care o păţise din cauza sistemului. Vera şi-ar fi dorit să-i explice cum 
stăteau lucrurile de fapt, dar n-avea timp. 

— O să verificăm ce mi-ai spus. 

Îi vorbi pe un ton formal şi îşi vâri caietul în traistă. 

— Probabil că ne auzim săptămâna viitoare. 

Brace nu spuse nimic în timp ce paznicul îi împingea scaunul cu rotile. 


Capitolul 14 


La secţie o aştepta echipa. Intră cu mintea împrăştiată în toate părţile şi 
se gândi pentru o clipă dacă aşa se simțeau puştii care tocmai luaseră 
droguri. Dacă da, putea să înţeleagă de ce deveneau dependenţi. Nu se putea 
compara cu nimic: simţea adrenalină şi simţea că orice era posibil, că 
oricând putea urma un alt moment de glorie. Însă nu se lăsă pradă 
entuziasmului până când nu se adunară în jurul biroului lui Charlie. Trebuia 
să fie atentă; încă nu era complet convinsă că John Brace nu juca după 
propriile reguli, iar ultimul lucru pe care şi-l dorea era să-nceapă să 
scormonească în văzul lumii un loc aglomerat de pe coasta din Tyneside şi 
să nu găsească nimic. Sau, mai rău, să dea de câteva oase de câine sau de 
oaie. Lui Brace îi plăcuse mereu s-o facă de râs. 

— O să avem o abordare discretă. 

Se aşezase pe un birou. Îi supraveghea ca o matcă stăpână peste tot ce 
vedea. 

— Am vorbit cu un vechi amic care lucrează la echipa de specialişti. Mi- 
a spus că ei pot fi acolo mâine la prima oră. Fără mare tam-tam, doar nişte 
colegi care-i fac o favoare unei prietene. 

Vera se opri şi dădu din cap către scările care duceau la birourile fistichii 
în care se aflau poliţiştii mai mari în grad. 

— Ei nu trebuie să afle nimic până nu avem ceva concret. 

— Aşteptăm până mâine? 

Holly părea oripilată. Vera îşi zise că mai mult o deranja eludarea 
procedurii decât aşteptarea în sine. 

— Dacă Robbie Marshall e în canalul ăla, a stat acolo mai bine de 
douăzeci de ani, aşa că o zi în plus n-o să schimbe nimic. 

Însă şi Vera era nerăbdătoare, n-avea stare şi nu-şi putea da seama cum 
avea să-şi petreacă ziua. 

— Holly, Brace a spus că în noaptea aia s-a văzut cu un informator în 
Whitley. A dat de înţeles că locuia în Newcastle, dar n-a vrut să-mi dea 
niciun nume. Te poţi uita prin arhive după colaboratorii cunoscuţi ai lui 
Brace de atunci? O luăm pe bâjbâite, dar n-ar strica să dăm de cineva care 
să confirme povestea pe care ne-a spus-o, ăsta e genul de lucru la care te 
pricepi de minune. 

Îşi dăduse seama că Holly avea nevoie din când în când de încurajări. 


— Şi, dacă ai timp, încropeşte şi tu o schemă cronologică. Brace a spus 
că Mary-Frances era moartă de mult când Robbie Marshall a dispărut, dar 
cumva eu tot am impresia că toate astea au o legătură între ele. 

Holly dădu din cap. Vera era sigură că femeia avea să urmărească 
obiectivul stabilit. 

— Charlie, te poţi folosi de memoria ta de elefant s-o îndrumi pe Holly? 
Poate-ţi dai seama cu cine s-a văzut Brace noaptea târziu în Whitley Bay. 
Trebuie să fi fost un peşte gras dacă l-a făcut pe Brace să renunţe la seara 
lui de duminică. 

Charlie clătină din cap. 

— Ştii cum stă treaba cu informatorii, Vera. Mai ales cum era pe atunci. 
E o chestiune de onoare să nu li se afle identitatea. 

— Dar s-ar putea să-ţi faci o idee despre ce urmărea Brace pe atunci. Ce 
priorităţi avea şi ce-l făcea să se trezească dimineaţa. 

— Mă voi gândi. 

— Aşa să faci, Charlie, şi anunţă-mă dacă iese ceva. 

Vera se dădu jos de pe birou. Pur şi simplu nu mai avea stare. 

— Joe, tu vii cu mine. 

Îl puse pe Joe să conducă până la Whitley Bay. Soarele încă strălucea pe 
cer şi se întrebă cum era vremea în seara aceea de iunie când dispăruse 
Robbie Marshall. Probabil că şi atunci fusese senin, Brace îi povestise 
despre Luna plină şi faptul că văzuse fără ajutorul lanternei. Parcară lângă 
cimitirul din apropierea golfului. De acolo mai aveau de parcurs doar o 
mică distanţă până la St. Mary. Vera încerca să meargă mai mult pe jos în 
ultima vreme, mai înspăimântată decât voia să recunoască de avertismentele 
teribile primite din partea doctorului în privinţa obezității şi tensiunii 
ridicate. Câteva persoane îmbrăcate în negru stăteau în faţa cimitirului 
fumând, apoi îşi stinseră ţigările repede când ajunse dricul, parcă speriaţi să 
nu rateze înmormântarea. 

— Ce facem aici? 

Joe mergea lejer alături de ea. Mereu fusese în formă, iar Sal avea grijă 
ce mânca soţul ei. 

— Vreau doar să văd puţin cum e locul. N-am mai fost pe aici de ceva 
vreme. 

Traversară şoseaua din dreptul cimitirului şi în faţă li se deschise 
priveliştea întregului golf, cu întinderea de nisip care atrăgea cândva turişti 
scoțieni în vacanţă şi lume din Newcastle venită să stea o zi. Odinioară, 


casele de oaspeţi şi hotelurile gemeau de oameni; acum, în schimb, 
hotelurile erau distruse sau transformate în apartamente pentru navetiştii din 
oraş, iar pensiunile erau folosite de oameni care nu veneau pe coastă în 
vacanţă. Însă marea şi sunetele pescăruşilor erau aceleaşi; spaţiul deschis şi 
lumina reflectată creau un sentiment de libertate. În depărtare se vedea 
globul impresionant, de culoare albă, al Domului. Vera era pierdută în 
gânduri, încercând să readucă la viaţă zgomotele şi efervescenţa Orăşelului 
Spaniol din anii '90, aducându-şi aminte că pe atunci se mai profila şi 
arhitectura elegantă, de culoare albă, a unui club de noapte numit 
Pescăruşul, care arsese într-un incendiu. Fiind construit în anii '30, parcă 
reprezentase apogeul oraşului. Iar atunci când fusese distrus, golul lăsat în 
urmă la malul mării parcă reprezentase declinul urbei. Vera încerca să-şi 
imagineze locul aşa cum era pe vremuri, când deodată fu trântită de un 
biciclist într-un costum din Lycra. 

— Mama naibii! De ce nu pot circula pe altundeva decât pe trotuar? 

— Stai fix pe mijlocul pistei de biciclişti. 

Vera se gândi că în anii '90 probabil nici piste nu existau. De cealaltă 
parte a drumului era un loc special amenajat pentru rulote; de pe poteca 
unde se aflau se vedea locul de joacă. Vera îşi zise că acestea făcuseră parte 
din peisaj de când lumea şi pământul, dar că probabil era dificil să mai dea 
de vreun martor după atâţia ani. Merse agale către far, urmată de Joe, care 
ţinea pasul cu ea în tăcere. Ştia că nu voia să fie deranjată. Rezervaţia fusese 
îngrădită de puţină vreme — cu toate că gardurile nu l-ar fi ţinut niciodată pe 
Hector departe de cuiburile păsărilor — şi existau locuri de observaţie pentru 
fotografi şi păsărari. Tocmai se produsese refluxul, aşa că mai mulţi oameni 
mergeau de-a lungul digului îngust până pe Insula St. Mary. Vera făcu un 
calcul în minte şi se gândi că nivelul mării avea să fie scăzut a doua zi 
dimineaţă. Exact ce le trebuia. În parcare era o dubă din care se vindeau 
gogoşi, iar din alta — îngheţată. Păreau să profite din plin de vara târzie. 

În apropiere de dube era un semn cât casa, făcut din lemn acoperit cu 
plastic, care afişa o hartă viu colorată, precum şi explicaţiile planurilor de 
reabilitare a zonei. Totul părea să se învârtă în jurul unei cafenele noi şi a 
unui restaurant care urmau să fie construite exact unde se aflau ei. Exista 
chiar şi schiţa unui arhitect, care propunea o clădire numai din lemn de 
culoare deschisă şi sticlă. Arăta destul de drăguţ, dar Vera bănuia că asta 
însemna că nu mai era loc pentru vânzătorii de îngheţată şi gogoşi care 
fuseseră acolo dintotdeauna. Ideea schimbării o nelinişti. Cu siguranţă că 


existau destule cafenele în Whitley care se luptau pentru clienţi. Vera merse 
mai departe de-a lungul malului stâncos, căutând scurgerea din povestea lui 
Brace. Dacă nu-l găseau acolo, nu ştia ce era de făcut. 

Pe mal era linişte. Copiii erau din nou la şcoală, aşa că nu era nimeni cu 
familia, iar alergătorii şi bicicliştii rămâneau în general pe pistă. Un cuplu în 
vârstă stătea pe o bancă, însă aveau ochii închişi şi feţele îndreptate spre 
soare. Joe era mai sprinten decât ea şi o luă înainte. Vera abia dacă-şi ţinea 
echilibrul şi începu să-şi regândească intenţiile privind băltoacele din stâncă 
şi copiii lui Patty. 

— Crezi că asta o fi? 

Joe arătă către o despicătură din stâncă. Era fără doar şi poate făcută de 
mâna omului şi, cândva, poate găzduise un canal de scurgere, însă se 
dezintegrase cu zeci de ani în urmă, probabil cu mult înainte ca Brace să se 
fi întâlnit cu informatorul lui. Vera se gândi că poate scurgerea ajungea pe 
vremuri până în Marea Nordului, aruncând mizeriile din Epoca Edwardiană 
în apa sărată. În unele pietre încă se mai vedeau şuruburi ruginite care 
marcau locul în care fusese amplasat cadrul de susţinere a ţevii. 

— Nu cred că e o scurgere pentru apa de pe câmp, dar se potriveşte 
descrierii. 

lar Vera îşi zise că noaptea, puţin panicat, în căutarea unui loc unde să 
scape de cadavru, de cadavrul prietenului din copilărie, Brace probabil nu 
şi-ar fi putut da seama prea bine despre ce era vorba. 

— Cel puţin, mâine echipa poate să înceapă să caute de aici. 

Simţi imboldul să scoată bolovanii şi pietrele care blocau orificiul 
scurgerii. 

— Mai bine ne întoarcem. Ultimul lucru pe care vrem să-l facem e să 
atragem atenţia asupra noastră. 

Joe începu să urce înapoi către potecă, dar ea mai rămase o vreme acolo, 
holbându-se la despicătură din stânca baia 

Când ajunse la Joe, acesta stătea lângă maşina de îngheţată, ţinând în 
ambele mâini câte un cornet din al cărui vârf ieşea o bucăţică de ciocolată. 

— M-am gândit că, din moment ce tot ne prefacem că ne plimbăm de 
plăcere, ar fi bine s-o facem ca lumea. 

Vera îşi zise că şi el era la fel de entuziasmat ca ea. 

— A, da, iar eu cine sunt? Maică-ta? 

Joe rânji. 


— Nt. Eşti bunica. 

— Maimuţoi obraznic ce eşti! 

Dar, în timp ce mânca din îngheţată, Vera se gândi că nu mai fusese atât 
de fericită de luni bune. FI 


Se întâlniră în parcarea de la St. Mary a doua zi dimineaţa devreme, 
înainte de răsărit. Holly şi Charlie erau în maşina lui Holly, iar Vera îl luase 
din drum pe Joe în Land Rover-ul care părea să fi făcut războiul. Echipa de 
specialişti ieşi dintr-o dubă sub acoperire, după care se auziră mai multe 
glume pe seama lipsei de cafea la o asemenea oră matinală. 

— Îi fac cinste cu un întreg mic dejun englezesc, spuse Vera, cui găseşte 
ceea ce căutăm. 

Dormise puţin, dar profund, şi se simţea foarte trează şi într-o stare de 
alertă. La orizont se vedea o lumină gri, aşa că îi duse printre stânci, fără 
ajutorul lanternei, la locul în care Joe găsise scurgerea. Cu toţii aveau un pas 
mult mai sigur, dar o lăsară să meargă înainte. Ea îi chemase, ea era şefa. 
Vera purta pantaloni de catifea cord şi era încălţată în ghete de drumeţie; 
Holly purta nişte cizme de firmă decorate cu floricele şi fluturi. Ajunseră la 
deschizătură tocmai când lumina de deasupra mării deveni roz. Vera făcu 
semn cu capul către orificiul din stâncă. 

— Ăsta e locul pe care l-a descris. Să vă lăsăm să vă apucaţi de treabă, 
da? 

Şeful echipei de căutare aprobă din cap şi rânji. 

— Aşa e, nu vrem să se amestece amatorii. 

Aşa că Vera şi ceilalţi detectivi găsiră o piatră netedă pe care să se aşeze 
şi să privească de la distanţă. Vera îşi zise că orice alergător matinal care ar 
fi văzut echipa şi-ar fi spus că erau de la compania de apă sau de la 
primărie, făcând nişte cercetări premergătoare dezvoltării urbanistice 
planificate. Nu ştia însă ce-ar fi crezut despre cei patru care priveau stând 
jos: Charlie în haina lui străveche, trăgând dintr-o ţigară şi întorcându-se 
încât să sufle fumul în cealaltă direcţie, Holly care reuşea să pară sofisticată 
în ciuda faptului că, evident, nu se simţea în largul ei, Joe, atent şi neliniştit, 
holbându-se la bărbaţii care mutau cu atenţie bolovanii de la gura 
deschiderii, şi Vera. Vera, care era atât de mare încât pe lângă ea ceilalţi 
păreau pitici. Uneori îşi făcea griji că îi trăgea în jos cu personalitatea şi 
prejudecățile ei, că nu le dădea destul spaţiu şi nu le acorda destulă 
încredere încât să fie capabili de propriile decizii. Îşi spuse însă că, de 


regulă, avea dreptate şi că oricum nu-i ajuta cu nimic dacă greşeau de capul 
lor. Simţi cum îi intră frigul în oase de la piatra rece. 

Se luminase în toată regula. Răsăritul îşi croise un drum portocaliu către 
ei, pe suprafaţa apei. În depărtare, trei nave comerciale ieşeau din Tyne. 
Siluetele lor se conturau întunecate pe fundalul soarelui. Două vehicule 
opriră în parcarea de deasupra lor. Un păsărar îmbrăcat într-o haină 
impermeabilă şi echipat cu un binoclu scump merse de-a lungul potecii de 
pe faleză, însă părea mai interesat de rezervaţie decât să se uite la ei. Echipa 
reuşise să degajeze intrarea în scurgere şi unul dintre bărbaţii mai slabi se 
băgase înăuntru, ţinând o lanternă în mână. Vera nu mai avea răbdare. Până 
atunci ar fi fost cazul să găsească ce căutau. Începu să se gândească la o 
răzbunare potrivită împotriva lui Brace pentru că o făcuse să alerge după cai 
verzi pe pereţi. 

— Şefa! 

Hainele de lucru ale bărbatului slab erau acoperite de nisip şi noroi, iar 
pe glugă avea nişte alge. Vera îşi zise că semăna puţin cu unul dintre 
personajele pe care le văzuse în spectacolul de Revelion al celor de la 
Morris, în faţa pub-ului din Monkseaton. Omul Verde. Rămase în faţa 
intrării şi se uită la ea. 

— E ceva cam ciudat aici. 

— Ciudat în ce fel? E sau nu e acolo cadavrul? 

Era încordată, nu-i venea să creadă că fusese trasă pe sfoară. John Brace 
o dusese de nas cu povestea despre prietenie şi dragostea pe care i-o purta 
fiicei lui. 

— Cu siguranţă avem un schelet uman complet, îndesat în capătul 
scurgerii, dar sunt prea multe oase. 

Când auzi primele cuvinte se simţi uşurată. Avusese dreptate. Până la 
urmă nu-i strânsese pe toţi acei oameni de pomană. Rezista ea la multe, dar 
ura să fie ţinta batjocurii, iar dacă de data aceea ar fi greşit rău de tot, ar fi 
aflat toată poliţia: Vera a luat-o razna de-a binelea în ultima vreme. A 
chemat o întreagă echipă de căutare numai fiindcă a avut un vis stupid cu 
un răufăcător mort. Apoi înţelese şi ultima parte a frazei. 

— Cum adică sunt prea multe oase? 

Urmă un moment de tăcere. Agentul îşi acoperi ochii cu mâna, 
protejându-se de soare, aşa încât Vera îi putea vedea numai partea de jos a 
feţei. 

— Eu aş zice să e vorba de două cadavre băgate acolo. Nu de unul 


singur. 


Capitolul 15 


Joe rămase la locul faptei să supravegheze echipa, în timp ce Vera se 
întoarse la secţie să-i dea raportul lui Watkins. Urma să pornească 
procedura în caz de crimă; publicul avea să afle în vreun fel sau altul, iar 
presa urma să-i hăituiască pe cei de la Biroul de Presă. Mai bine era ca şeful 
să afle de la ea toată povestea. Avea nevoie de o explicaţie plauzibilă pentru 
faptul că nu-l anunţase de la bun început. Îl sună din parcarea de pe Insula 
St. Mary, stând cu spatele la mare şi la vântul care se înteţise de când 
ajunseseră. Ultimul lucru de care avea nevoie era ca vreun agent mult prea 
zelos să-l anunţe el primul pe şef. 

— Am dat de ceva, domnule. 

Îi povesti cum găsise cadavrul de parcă nu urmărise decât o posibilă 
pistă. 

— Nu voiam tevatura unei anchete în toată regula până când nu ne 
asiguram că pista nu era falsă. Ultimul lucru la care mă aşteptam era să dau 
de două schelete. 

— Sunt convinşi? N-o fi vorba de un singur schelet ale cărui oase au fost 
împrăştiate de animale? 

Vera îi întrebase acelaşi lucru, dar nu intrase să verifice ea însăşi, în 
ciuda faptului că oasele se aflau acolo de cel puţin douăzeci de ani, locul în 
sine era destul de neatins. Cel puţin neatins de mâna omului. Nu i se păruse 
că bolovanii care blocau intrarea fuseseră mişcaţi de când îi pusese Brace 
acolo. Îşi imagină că probabil intraseră şobolanii — între bolovani era destul 
loc ca apa să iasă. Diverse creaturi marine ar fi putut intra, la rândul lor, în 
timpul fluxului. Ultimul lucru de care avea nevoie ancheta era ca o grămadă 
de poliţişti să mişune peste tot pe-acolo. Joe Ashworth şi echipa de 
criminalistică hotăra chiar atunci cum să protejeze cât mai bine zona şi care 
să fie următorul pas. Ar fi putut monta un cort în faţa intrării în scurgere 
până când oasele erau fotografiate şi verificate în amănunt, însă la flux 
agenţii aveau să umble prin câţiva centimetri buni de apă. Vera se gândi că 
era indicat să încerce să scoată oasele de acolo cât mai repede. Deja 
blocaseră atât digul spre insulă, cât şi partea de nord a parcării ca să-i ţină 
departe pe gură-cască. 

— Vom avea nevoie de patolog pentru asta, spuse Vera. Poate chiar de un 
antropolog criminalist. Bănuiesc că ambele cadavre au fost băgate acolo 


cam în aceeaşi perioadă, dar ei vor putea să ne spună cu exactitate cum stau 
lucrurile. 

Se afla din nou în biroul în care stătuse cu o săptămână înainte; la 
momentul respectiv nici nu voise să audă că trebuia să meargă la închisoare 
să vorbească despre victime. Watkins nu era galez, din câte ştia ea, în ciuda 
numelui. Nu părea să aibă accent; efectiv nu avea cum să-şi dea seama de 
nimic în privinţa lui, în afară de faptul că avea patruzeci de ani şi făcuse o 
facultate. Era din generaţia nouă, care vorbea pretenţios, ştia cu ce se 
mănâncă toată treaba cu mass-media şi mereu o făcea să aibă o atitudine 
defensivă. În ziua aceea purta un costum gri la fel de şters ca el însuşi. 

— Deci ştii cine e una dintre victime? 

— Doar din ce spune John Brace. Încă nu avem confirmarea. 

Şeful ridică din sprâncene. Mai auzise de John Brace, deşi ajunsese în 
funcţie după ce acesta fusese condamnat. 

— Făcea parte din grupul căruia i-am vorbit când m-aţi trimis la 
Warkworth să le ţin un speech celor din... 

Vera încercă să-şi aducă aminte acronimul. 

— ...EDW. 

— lar Brace pur şi simplu ţi-a spus nonşalant că un cadavru era îngropat 
într-un canal de scurgere din apropierea Insulei St. Mary. 

Watkins cu siguranță nu aflase că sarcasmul era cea mai josnică formă de 
umor. 

— Nu pe loc, spuse Vera. A vrut să văd mai întâi dacă fiica lui e în 
regulă. Are o fiică de vreo treizeci de ani şi trei nepoti. 

— Dar înţeleg că fosta lui soţie e vie şi nevătămată şi activă politic. N-ar 
trebui să aibă ea grijă de familie? 

Vera îşi dădu seama că şeful nu mai avea răbdare, însă nu-i păsa. 

— Nu Judith e mama ei. 

Detectiva făcu o pauză. 

— Am trecut pe la ea, am făcut un fel de târg aşa încât Brace să-mi dea 
informaţiile despre Robbie Marshall. 

— Care-l bănuim că ar fi una dintre victimele găsite la St. Mary? 

Pe care. Vera îşi muşcă limba să nu-l corecteze. Avusese o profesoară de 
engleză fixistă când venea vorba de gramatică. Dar se abţinu. Poate nu era 
chiar aşa deştept pe cât voia să lase impresia. Chiar şi numai gândul la asta 
o înveseli. 

— Era un asociat de-al lui Brace. 


Vera făcu o pauză din nou. 

— Şi de-al lui taică-miu. 

Era mai bine s-o audă de la ea decât de la altcineva. 

— Tatăl tău l-a cunoscut pe Brace? 

Watkins se uită la ea cu surprindere. 

— Uneori mergeau împreună să privească păsările, spuse Vera. Cam atât. 
Pe lângă asta, Hector e mort de ani buni. Nu există niciun conflict de 
interese. 

Tăcură o clipă, iar singurul zgomot care se auzea era zumzăitul unui 
aparat electric din biroul de-alături. Lui Watkins păru să nu-i pese de 
legătura dintre Hector şi Brace. Poate ştia că Vera era una dintre cele mai de 
succes detective din poliţie şi că acela urma să fie un caz greu. Mai mult, i- 
ar fi convenit să i se spargă ei totul în cap dacă ancheta o lua pe arătură. 

— Ale cui sunt celelalte rămăşiţe? 

Watkins îşi ridică nasul din notițele pe care le lua. Pe masă era o 
călimară, iar el folosea un stilou cu piston. Vera îşi pierdu o clipă 
concentrarea. Nu mai văzuse un stilou adevărat de ani de zile. Părea un 
obiect pretenţios pentru un bărbat aşa tânăr. 

— Habar n-am, spuse Vera. Dar mă întorc la Warkworth cât de repede 
să-l întreb pe John Brace de ce nu mi-a zis nimic despre un al doilea 
cadavru. 

— Care e povestea lui Brace? 

Watkins era pregătit, cu stiloul în mână. 

— Cum susţine că a ajuns în scurgere cadavrul lui Marshall? 

Vera îi relată, aproape cuvânt cu cuvânt, derulându-şi din nou în minte 
întâlnirea cu Brace. Îi era uşor să povestească; aproape că-i veni să creadă 
că se afla din nou cu Brace în camera de interogatoriu din Warkworth. Şi-o 
tot repetase de când plecase de la închisoare. Nu omise niciun detaliu, în 
afară de întrebările ei despre Mary-Frances Lascuola. Mai târziu, nu-şi putu 
explica de ce nu-i spusese şi lui Watkins. Poate crezuse cu adevărat că 
identitatea prietenei lui Brace era irelevantă. Sau, şi mai probabil, 
concluzionase Vera, ştia că informaţia înseamnă putere, iar ea voia să 
rămână în posesia ei, bănuind că li ta folosească mai târziu. 

Comandă pizza pentru echipa de la birou; murea de foame şi bănuia că 
nici ei nu mâncaseră ca lumea de când veniseră de la Kimmerston. Până şi 
Holly, care de regulă părea să supravieţuiască mâncând câteva frunze de 


salată şi o casoletă de humus slab caloric, luă câteva felii. Charlie înfulecă 
de parcă nu mai mâncase de săptămâni întregi. 

— Cum îi merge lui Joe pe teren? 

— Patologul ajunsese deja înainte să plecăm. 

Holly se şterse la gură cu unul dintre şerveţelele incluse în comandă. 
Execută gestul cu mare graţie. 

— Au estimat că ar trebui să poată scoate scheletele şi orice obiect găsit 
acolo înainte să vină fluxul. Dacă nivelul apei creşte, ar putea, la limită, să 
lucreze acolo — se pare că fluxul nu e aşa de mare, iar scurgerea e îndreptată 
în sus — dar ar fi mult mai dificil. 

— Ce-au găsit până acum? 

— Cei de la criminalistică au intrat chiar când plecam. Ei zic că încă 
există resturi de materiale textile pe schelete. Nu e cine ştie ce, dar ar trebui 
să ne ajute să le identificăm. Cred că au găsit şi o curea. Tocmai 
scormoneau prin rămăşiţele de pe fundul scurgerii când am plecat. Diseară 
o să vină aici la şedinţă. Am stabilit-o la ora şapte ca să avem puţin timp. 

Vera aprobă din cap. 

— Ştim ceva despre sexul celui de-al doilea cadavru? 

Şi-ar fi dorit să se afle acolo cu echipa de la criminalistică, să le pună 
întrebări, să afle informaţia de îndată ce-o aflau şi ei, afară, la soare, în aerul 
curat cu miros de mare. Dar ştia că avea alt rol şi că probabil mai mult i-ar 
deranja. 

Holly clătină din cap. 

— Doctorul Keating n-a vrut să se hazardeze. 

Vera începu să strângă cutiile de pizza, după care le îndesă în coşul de 
gunoi. În acelaşi timp, îşi punea ordine şi în gânduri şi încerca să-şi formeze 
o imagine coerentă asupra anchetei. 

— Hol, ai apucat să lucrezi ceva la schema aia? O să fie o muncă a naibii 
de grea dacă n-avem ceva după care să ne ghidăm. 

Holly se dădu jos de pe biroul pe care-l ocupase şi veni în mijlocul lor. 
Vera îşi dădu seama că Holly era genul de agent care s-ar fi descurcat de 
minune sub conducerea lui Watkins. Urma să fie avansată la gradul pe care- 
| avea Vera fiind încă tânără. Şi avea să facă o treabă excelentă. Urma să se 
descurce de minune la toate lucrurile care deveniseră importante în poliţie: 
să organizeze informaţiile, să supravegheze echipa, să ceară superiorilor 
mai multe resurse. Vera mereu avea probleme când venea vorba de lucrurile 
acestea, indiferent câte cursuri de management ar fi urmat. Însă ştia că 


Holly n-o să fie în veci o polițistă mai bună. Nu putea să interacţioneze lejer 
cu oameni de vârste diferite şi din medii sociale diverse, să-i asculte, să le 
verifice spusele, să ofere compasiune. Oamenii nu i se păreau fascinanţi. 

Holly meşterea ceva la laptop şi la proiector, iar după puţin timp pe 
panoul din faţă apăru o imagine. 

— Cred că e-n regulă, dar spuneti-mi dacă am greşit ceva. 

În ciuda faptului că era pricepută la toate chestiunile tehnice, nu părea 
deloc în largul ei când trebuia să susţină concret prezentarea. 

Organizase schema sub forma unui arbore genealogic simplu, avândul pe 
John Brace în partea de sus a imaginii, în mijloc, de unde cobora o linie 
dreaptă. Anii erau marcați pe margine din zece în zece, iar în jurul liniei 
erau notate persoanele de contact ale lui Brace şi diverse momente 
importante pentru anchetă. 

— John Arthur Brace s-a născut în octombrie 1950 şi a fost singur la 
părinţi. Tatăl lui era subinginer la mina de cărbuni Isabella din Bebington. 
Brace a mers la Liceul Bebington, unde l-a întâlnit în 1961 pe Robert Paul 
Marshall. 

Momentul întâlnirii fusese marcat pe schema lui Holly. 

— Marshall era, la rândul lui, singur la părinţi; tatăl lui era măcelar, iar 
mama, Eleanor, fusese profesoară înainte să se mărite. Când Robbie avea 
doisprezece ani, familia s-a mutat la Wallsend, însă el învăţa tot la Liceul 
Bebington. Eleanor locuieşte în continuare la Wallsend. 

Holly făcu o pauză să respire. În cameră nu se auzea nimic. Până şi 
Charlie lua notițe. Holly reluă prezentarea. 

— Brace a terminat şcoala în 1967 şi a intrat în poliţie în calitate de 
cadet. Marshall a absolvit tot cam pe atunci şi a devenit ucenic la şantierul 
naval Swan Hunter's. 

Din nou, momentele erau trecute negru pe alb în schemă. 

— Amândoi s-au descurcat în carieră — Brace a devenit inspector-şef, iar 
Marshall manager de logistică. 

Holly făcu din nou o pauză. 

— Deja spre finalul anilor *70 şi începutul anilor '80, poliţia primea 
plângeri în privinţa comportamentul lui Brace, dar se pare că niciuna n-a 
fost luată în serios. În mai 1983 s-a născut Patricia Mariella Lascuola. 
Indiciile ne fac să credem că Brace e tatăl ei, deci putem bănui că o 
cunoscuse pe Mary-Frances cu cel puţin un an înainte. 

Holly se întoarse către publicul ei. 


— Are sens? 

— E excelent, Hol. 

Vera vorbea serios. 

— Simplu ca bună ziua! 

— Patty s-a măritat cu Gary Keane în 2003 şi a născut primul copil, pe 
Jennifer, în 2005. În 2007, Glen Fenwick, un paznic de la Standrigg Estate, 
a fost ucis, iar după aproape doi ani John Brace a fost acuzat pentru 
complicitate la crimă. Chiar înainte să fie închis a cumpărat o casă pentru 
Patty şi familia ei. Jonnie Keane s-a născut la scurt timp după aceea, apoi a 
urmat peste doi ani al treilea copil, Archie. Naşterile le puteţi vedea în 
schemă. Am actualizat-o ca să conţină atât vizita Verei la închisoare din 
urmă cu o săptămână, cât şi descoperirea cadavrelor de astăzi. O s-o păstrez 
sub forma unui document online şi o să tot adaug ce e cazul pe măsură ce 
mai descoperim lucruri. Pot să scot la imprimantă nişte scheme pentru 
şedinţa de diseară şi pentru oricând avem informaţii noi despre evenimente 
din trecut. 

Holly îşi închise calculatorul. 

Urmară câteva clipe de tăcere înainte ca Vera să înceapă aplauzele. Holly 
păru nesigură o clipă, de parcă ar fi crezut că o ia în derâdere, apoi rânji şi 
se prefăcu că se înclină. 

— De asta, doamnelor şi domnilor, spuse Vera, fiecare echipă are nevoie 
de un agent ca Holly. Aşa o să identificăm a doua victimă şi o să-l 
descoperim pe ucigaşul nostru. 


Capitolul 16 


Joe Ashworth ajunse la secţie exact înainte de începutul şedinţei de la ora 
şapte. Pe coridor, în faţa camerei de operaţiuni, o sună pe Sal să-i spună că 
urma să întârzie. 

— E o ştire bombă. O să vezi peste tot la TV diseară. S-ar putea să 
muncesc toată noaptea, aşa că să nu mă aştepţi. 

Sal răspunse resemnată. După naşterea celui mai mic copil, discutaseră 
despre varianta ca el să se retragă din poliţie şi să lucreze undeva cu un orar 
mai stabil. Întotdeauna, însă, ea fusese mult mai entuziasmată de idee decât 
el. Sal chiar căutase nişte cursuri de reconversie profesională şi îşi băgase în 
cap că el ar fi fost foarte bun ca profesor. După ce puseseră în balanţă toate 
argumentele, însă, până şi Sal fusese nevoită să admită că n-ar fi fost o idee 
practică. Deşi nu-i convenea cât de mult timp răpeau munca de poliţist şi 
Vera însăşi, îi plăceau, în schimb, salariul şi flexibilitatea. Deşi nu-i dăduse 
de înţeles că aşa stăteau lucrurile, Joe se bucurase nevoie mare când 
abandonaseră ideea. N-ar fi renunţat niciodată la poliţie, nici chiar pentru 
Sal şi familia lor, dar îi fusese teamă de o confruntare. Sal oricum îl acuza 
mereu că Vera era prima pe lista lui de priorităţi. 

— Chiar am fost pe-acasă aproape toată vara, spuse Joe. 

Îşi dorea ca Sal să înţeleagă cât îşi iubea munca. N-ar fi trebuit să fie 
nevoit să se justifice pentru aşa ceva. Dar poate că, până la urmă, şi ea îl 
înţelegea. 

— Ştiu, dragule, şi o să fiu în regulă. Noi o să fim în regulă. Doar să ai 
grijă şi nu înghiţi porcăriile Verei. Ştii că-i place să facă pe şefa, iar atunci 
când e-n mijlocul unei anchete are impresia că nimeni pe lume n-are viaţă 
în afara muncii. 

Joe se gândi că nu doar Verei îi plăcea să facă pe şefa, dar nu spuse 
nimic. Deschise uşa camerei de operaţiuni şi simţi cum se relaxează. Îşi 
iubea soţia şi copiii. Normal că-i iubea. Dar acolo era locul în care se simţea 
cu adevărat ca acasă. 

Tocmai se pregăteau să înceapă. Holly le înmâna un soi de schemă în 
care erau incluse persoanele de contact ale lui John Brace şi Robbie 
Marshall, precum şi o foaie A4 pe care era trecută biografia lui Marshall, 
cuprinzând tot ce aflaseră despre el până atunci. În cameră se aflau şi agenţi 
racolaţi de la alte echipe, precum şi expertul de la Criminalistică, cel care-şi 


petrecuse aproape toată ziua supraveghind scena de la St. Mary. Vera stătea 
în picioare şi se pregătea să vorbească. Se implicase trup şi suflet de la 
prima oră, dar părea în continuare energică, de parcă abia s-ar fi trezit. 

— Să începem, bine? Mai ales acum că sergentul-detectiv Ashworth a 
avut bunătatea să ne onoreze cu prezenţa. 

Se auziră câteva râsete înfundate. Joe se întrebă dacă Vera ştia că fusese 
reţinut pe coridor în faţa uşii pentru că o sunase pe Sal, sau dacă doar 
ghicise. Uneori avea impresia că era o vrăjitoare, ştia tot ce-i trecea lui prin 
minte. 

— Evident, nu am confirmat identitatea niciunuia dintre cadavre. 

Vera se uită prin cameră. 

— Însă, înainte de proba contrarie, cred că putem presupune că unul 
dintre ele este al lui Robbie Marshall, dispărut în data de 25 iunie 1995. 
Singurul motiv pentru care am căutat în scurgere este că vechiul nostru 
amic, fostul inspector-şef John Brace, ne-a spus că-l vom găsi acolo pe 
Marshall. 

Vera făcu o pauză. 

— Însă n-a spus nimic despre un al doilea cadavru, iar eu chiar vreau să 
aflu de ce. Dacă ştia, de ce nu mi-a spus? Şi-a dat seama că urma să-l găsim 
din moment ce ne-am apucat să-l căutăm pe primul. lar dacă nu ştia de el, 
atunci e şi mai ciudat. Brace susţine că Marshall era deja mort când l-a găsit 
şi că i-a băgat cadavrul în scurgere fiindcă voia ca nimeni să nu ştie că 
existase vreo legătură între ei doi. Aproape că-mi vine să-l cred. Brace era 
deja anchetat şi, dat fiind că era noaptea târziu când a descoperit cadavrul 
celui mai bun prieten al lui, s-o fi panicat. Dar să fi fost încă un cadavru 
deja ascuns în acelaşi loc? Nu, asta nu pot s-o cred. Astea-s deja poveşti. 

Vera privi prin cameră din nou ca să vadă dacă o urmăriseră cu toţii. 

— Deci prioritatea este să identificăm cadavrele. Nu pornim de la 
presupuneri. Plecăm de la premisa că Brace ne-a vândut gogoşi. 

Detectiva se uită către individul de la Criminalistică. 

— Aţi mai descoperit ceva care să ne poată ajuta? 

— Una dintre victime este bărbat, potrivit doctorului Keating. Asta ne 
sugerează şi hainele. Bocancii mari, de drumeţie, încă sunt destul de bine 
păstraţi. 

Vera aprobă din cap. 

— Are sens şi fiindcă se leagă de ce făcuse Marshall în ziua când a 
dispărut. El e, cel mai probabil, prima victimă. 


— Celălalt cadavru e mai mic, dar nu aşa de bine păstrat. 

— Ar putea fi o femeie? 

Agentul de la Criminalistică dădu din umeri. 

— Hei! O să las experţii să-şi dea cu părerea. 

Nu voia să rişte să facă presupuneri în faţa întregii echipe. 

— Aţi găsit ceva care ar putea indica sexul? 

Joe simţea nerăbdarea Verei. Îi lipsea Billy Cartwright, expertul de la 
Criminalistică, un om cu care era mult mai obişnuită să lucreze. Cartwright 
era plecat în vacanţă cu ultima sa cucerire, iar cei doi urmau să se întoarcă 
abia la final de săptămână. Vera pretindea că nu e de acord cu stilul său de 
viaţă, însă el măcar îşi asuma opiniile. Detectiva continuă: 

— Mă gândesc la bijuterii, poate o verighetă. 

— Îmi pare rău, n-am găsit nimic care să indice sexul. Niciun rucsac, 
niciun portofel, niciun ceas. 

Joe se întrebă ce însemnau toate astea. Oare criminalul îndepărtase toate 
obiectele care i-ar fi putut ajuta pe ei, sau acestea se dezintegraseră în timp, 
sau fuseseră duse de apă prin spaţiile dintre bolovani? 

Vera îşi dădu seama că expertul nu mai avea nimic folositor de adăugat, 
aşa că merse mai departe. 

— Robbie Marshall lucra la Swan Hunter”s când a murit. Şantierul naval 
deja intrase în reorganizare, însă el tot îi ajuta pe administratori ba cu una, 
ba cu alta. Robbie se pricepuse mereu la cifre, avea vânzările în sânge. De 
multe ori, ceea ce vindea aparţinea altora. Maică-sa îl crede sfânt. Ştim că 
era departe de asta, însă am nevoie să aflu ce se întâmpla, de fapt, în viaţa 
lui. Brace spune că era neliniştit din cauza unei întâlniri pe care o stabilise 
în seara aceea de iunie. Bănuim că se încurcase într-o afacere cu nişte 
infractori puternici, ceva la limita crimei organizate. Oare Whitley Bay 
fusese ales doar ca loc de întâlnire, sau acolo stătea persoana lui de contact? 
Avem vreo idee cu cine s-ar fi putut întâlni acolo? Charlie, poţi să începi. 
Trebuie să fi fost pe vremea ta. 

Charlie rânji şi făcu un semn de aprobare, însă Vera continuă în forţă. 

— la să ne gândim la traficanţi şi la peşti. Brace are un copil cu o femeie 
numită Mary-Frances Lascuola, o heroinomană şi probabil prostituată, 
potrivit dosarului ei. Tot potrivit dosarului, pare să fi dispărut fără urmă. 
Fac un mic salt logic aici, e drept, însă în clipa de faţă aş pune la bătaie o 
ladă din whisky-ul meu preferat ca să aflu dacă Mary-Frances e a doua 
victimă. Brace susţine că a murit cu mult înainte ca Robbie Marshall să 


dispară, dar ştim că el e un mincinos nenorocit. Aşa că hai să aflăm tot ce se 
poate despre Mary-Frances. Holly, ai început cu dreptul. Poţi să mai dai de 
vreo femeie care a lucrat cu ea în Whitley pe atunci? Vezi dacă ştie cineva 
ce s-a întâmplat cu ea. Şi verifică şi la centrul de dezintoxicare din 
Bebington. Dacă mai e acolo, ar trebui să aibă o arhivă. 

Joe rânji uşor. Se întrebă cum avea să se înţeleagă Holly cu o grămadă de 
prostituate şi foste dependente în vârstă. Însă Vera se întorsese către el. 

— Vreau să mergi să-i faci o vizită lui Gary Keane. 

Se întoarse şi către ceilalţi pentru a le oferi explicaţii. 

— Gary a fost însurat cu fiica lui Brace. În clipa de faţă are un service de 
calculatoare în Bebington şi locuieşte tot acolo. Avem motive să credem că 
nu lucrează doar pentru cetăţenii oneşti ai zonei sud-estice din 
Northumberland, ci se îngrijeşte şi de problemele tehnice ale diverşilor 
indivizi care fac parte din crima organizată din zonă. Trebuie să fi fost tânăr 
pe vremea când a dispărut Robbie Marshall, însă există o şansă să fi fost 
implicat încă de pe atunci în activităţi ilicite. Poate că-i ştia deja pe unii 
dintre indivizii ăştia, o fi auzit ceva. Trebuie doar să vorbeşti puţin cu el. 
Află ce fel de om e. 

Vera se sprijini de marginea unui birou şi închise ochii o clipă, arătându- 
şi pentru prima oară vârsta şi epuizarea. Îi deschise din nou şi zâmbi cu toţi 
dinţii. 

— lar eu mă întorc la închisoare să-l întreb pe vechiul nostru amic, John 
Brace, de ce se joacă aşa cu noi. P 


Joe ajunse la magazinul lui Gary Keane dimineața devreme. Voia să stea 
de vorbă cu el înainte ca bărbatul să-şi deschidă service-ul. Vara se 
prelungea liniştit până în septembrie, însă în zori era răcoare şi mirosea a 
frunze moarte. Bebington era un fost oraş minier, iar de când încetaseră 
excavaţiile intrase în paragină, însă Anchor Lane, aflată la două străzi de 
centru, avea un aer ceva mai prosper; exista o cafenea care nu făcea parte 
din vreun lanţ şi în care se vindea cappuccino unui flux constant de navetişti 
care aşteptau autobuzul către Newcastle, iar un mic maidan de vizavi fusese 
transformat într-o grădină publică. Service-ul lui Keane era pe un colţ, în 
apropiere de cafenea, precedată de mai multe prăvălii independente. 
Apartamentul lui probabil avea vedere către straturile de flori recent 
aranjate. 

Geamul magazinului era acoperit cu obloane de metal. Zona încă nu 


devenise chiar atât de sigură încât să nu fie nevoie de măsuri de precauţie. 
Lângă uşa care dădea în magazin mai era o intrare dotată cu o sonerie. Joe 
apăsă butonul şi aşteptă. Nimic. Sună din nou, îndelung, lăsându-se cu toată 
forţa pe el. În cele din urmă auzi nişte paşi grei pe nişte trepte de lemn. Uşa 
se deschise şi în prag apăru Gary Keane, cheaun de somn şi mai mare decât 
şi-l închipuise Joe când văzuse fotografia, mai în vârstă, însă tot arătos, într- 
un fel mai aspru. Purta un halat verde-închis şi în picioare avea nişte papuci 
de piele care plescăiau în timp ce mergea. Atât. 

— Ce dracu” vrei? 

— Poliţia. 

Joe îşi scoase legitimaţia, însă Keane îi făcu semn s-o pună înapoi. 

— Nu e cazul. Vă miros de la o poştă. 

— Pot să intru? 

— Doar dacă aduci nişte cafea. 

Keane făcu semn cu capul către cafeneaua aflată la două numere mai 
încolo. 

— Vreau un espresso cu lapte. Şi un croasant cu migdale. Las uşa 
deschisă. 

Keane dispăru. 

Joe se întrebă ce-ar fi făcut Vera dacă ar fi fost pusă în aceeaşi situaţie şi 
se gândi că probabil ar fi urcat deja treptele în urma lui Keane, spunându-i 
să-şi cumpere singur nenorocita de cafea. Însă aroma îl îmbia, iar Joe se 
gândi că tot de la Vera învățase că existau mai multe moduri de a obţine un 
rezultat. Când se întoarse la apartament cu cafeaua în mână şi patiseriile 
într-o casoletă de carton, îl găsi pe Keane îmbrăcat. Locuinţa era mică, însă 
destul de primitoare, ordonată pentru apartamentul unui burlac. Avea chiar 
şi o tuşă artistică — pe pereţi erau câteva postere, unde Whitley Bay era 
promovat drept o staţiune litorală, iar design-ul semăna cu stilul folosit în 
anii '30 pentru desenele de la calea ferată. Joe văzu şi un raft plin de cărţi. 
Părea că, la fel ca zona aceea din Bebington, Keane devenise la rândul lui 
mai sofisticat. Poate că uneori făcea şi voluntariat în grădina publică. 

— Despre ce e vorba? 

Joe ezită o clipă. Chiar, despre ce era vorba? Singura legătură dintre 
Keane şi Robbie Marshall era faptul că John Brace fusese la un moment dat 
socrul lui Gary. Totuşi, Keane nu ştia asta. 

— Am venit doar ca să-ţi pun câteva întrebări. Probabil ai văzut la ştiri 
că au fost găsite cadavrele alea în scurgerea din Whitley. 


Keane nu răspunse din prima. Se holbă la Joe pe deasupra cafelei. 

— Şi eu ce treabă am cu asta? 

— Avem informaţii care ne fac să credem că ai cunoaşte una dintre 
victime. 

— Cunosc o grămadă de oameni. 

Nu fusese o negaţie categorică. Nu întrebase de numele persoanei. Joe se 
gândi că era un detaliu interesant. 

— E vorba despre un tip pe nume Robbie Marshall. A dispărut pe la 
jumătatea anilor '90. 

— Am auzit de numele ăsta când eram mic. 

— Normal că ai auzit. 

Lui Joe îi venea să sară-n sus de bucurie. Nu-şi dăduse seama că o să fie 
atât de uşor să-l facă pe bărbat să recunoască faptul că existase o legătură 
între ei. 

— Toţi din Wallsend îl ştiau după nume. Nu era propriu-zis unul dintre 
băieţii răi, dar făcea combinaţii. Dacă voiai să munceşti, vorbeai cu Robbie 
Marshall. Când eram mic, putea să bage pe oricine la şantierul naval. 

Gary strivi croasantul între degete. 

— Chiar şi mai târziu, după ce şantierul a intrat în reorganizare, mai pica 
aşa, câte ceva de muncă. 

— Pe lângă asta, mai putea găsi şi altceva de lucru. Prin ţară. 

— Dacă aveai înclinații din astea, fu de acord Keane. La mine n-a fost 
cazul niciodată. 

— Ai lucrat vreodată pentru el pe atunci? 

Joe chiar devenise interesat. 

— Vrei să spui că pe el l-aţi găsit? Al lui e cadavrul din scurgere? 

— Încă nu suntem complet siguri, dar aşa se pare. 

Afară, pe stradă, începeau să se deschidă celelalte magazine. Un tânăr şi 
o tânără, poate în drum spre facultate, se opriseră în grădină şi se sărutau. 
Joe se simţi puţin invidios. Nu aveau nicio responsabilitate. În schimb 
aveau tot timpul din lume să se plimbe, să se ţină de mână şi să se sărute 
sub razele Soarelui. 

Joe îşi repetă întrebarea. 

— Am fost bun mereu în aparatura electronică, spuse Keane. Am fost 
singurul din şcoală care s-a îndreptat spre informatică. Pe atunci nu era la 
modă. Nu tocmai. Existau câteva jocuri simpliste. Puţini aveau adresă de e- 
mail. Uneori, Robbie mă ruga să-l ajut cu câte ceva. Nu era nimic organizat. 


Banii mi-i dădea în mână. Am aranjat câteva calculatoare pentru el şi pentru 
amicii lui şi le-am arătat cum se foloseau. 

— Şi cam câţi ani aveai pe atunci? 

— Habar n-am. Şaişpe, şapteşpe. Înainte să dispară Robbie. 

Keane îşi linse degetul şi strânse firmiturile din farfurie, după care le 
băgă în gură. 

— Îţi aduci aminte cum îi chema pe amicii lui Robbie? 

— Era un tip pe nume John Brace. 

Keane rânji şi ridică privirea. 

— Era detectiv. Corupt. Cum erau cei mai mulţi pe atunci. 

— Şi fostul tău socru. 

— Ar fi trebuit să mă gândesc de două ori înainte să mă bag în aşa ceva, 
nu? 

— Aşa ai cunoscut-o pe Patty? Prin Robbie Marshall şi John Brace? 

Keane clătină din cap. 

— Nu, ea nu umbla pe-aici pe vremea când îl ştiam pe Robbie. Era prea 
mică. Sunt cu zece ani mai mare decât ea. Oricum, nu şi-a găsit tatăl decât 
după ce ne-am căsătorit. Deci, oricum nu aveam cum să ştiu în ce mă 
băgam. 

— În ce anume te-ai băgat? 

— La început, într-o casă pe gratis. Apoi, într-o bătaie de cap imensă. 

Keane mototoli paharul de carton şi îl aruncă într-un coş de gunoi 
albastru. 

— La ce te referi? 

— John Brace era un bărbat influent. Încă e, chiar şi din închisoare. În 
primul rând, nu-i plăcea cum mă purtam cu Patty când eram căsătoriţi, iar 
apoi nu i-a convenit că am părăsit-o. 

— Cum ţi-a arătat faptul că nu i-a plăcut? 

— A trimis nişte băieţi de-ai lui să-mi dea un avertisment. Atunci am 
terminat relaţia. Patty o luase deja razna, aşa că m-am gândit că e mai bine 
pentru amândoi să zicem stop. 

Keane se uită pe fereastră. Joe se întrebă dacă remarcase şi el cuplul de 
tineri. 

— Îi vizitezi pe copii? 

— Nu. Brace mi-a dat de înţeles foarte clar atunci când am plecat că ar fi 
bine să nu mai am de-a face cu Patty. 

Keane făcu o pauză. 


— Păcat. Archie nu era decât un bebeluş când am plecat, dar era vesel, 
vioi. Însă, după cum spuneam, Brace încă are influenţă. Nu e bine să te pui 
rău cu el. 

Joe se întrebă dacă Patty ştia că John Brace îi interzisese lui Keane să-şi 
vadă copiii. 

— Îţi aminteşti cu cine mai avea de-a face Robbie Marshall? 

— Vorbeau de un individ căruia-i ziceau Profu”. 

Keane tăcu o clipă, după care adăugă: 

— Eu, unul, nu l-am cunoscut niciodată. Mai era un individ pe nume 
Sinclair. Un scoţian. Avea un club fitos în Whitley: Pescăruşul. Am instalat 
un sistem de securitate pentru el, iar Robbie îşi pierdea mult timp pe-acolo. 

Joe se bucură din nou în sinea lui. Măcar obținuse un nume pentru Vera — 
Sinclair. Era o ofrandă care avea să-i facă cinste. 

— Ce făcea Marshall la club? Lucra acolo? 

Keane clătină din cap. 

— Aştepta. Stătea cu urechile ciulite şi ochii cât cepele să prindă ocazii. 
Aşa era Robbie. 

Joe nu era prea sigur la ce se referea Keane, aşa că nu-i ceru detalii. 

— Înţeleg că erai puţin teribilist pe vremuri. 

— Da, na, când eşti tânăr uneori nu ştii când să te opreşti cu băutura. Am 
avut nişte mici belele. Cu toţii ne maturizăm până la urmă. 

— Brace a spus că erai un maniac. 

Keane tăcu o vreme. 

— Posibil. Ştii vorba aia: cine zice, ăla este. 

Joe trecu prin grădină şi ajunse la maşină. Tinerii încă erau acolo, stăteau 
pe bancă şi îşi lăsaseră rucsacii pe jos. Nici nu-l observară când trecu pe 
lângă ei. 

Aripa EDW a închisorii avea propria cantină. Sus pe perete era fixat un 
televizor care părea să fie pornit toată ziua, mai mult ca zgomot de fundal 
pentru deţinuţii care lucrau în bucătărie decât ca ţintă a atenţiei cuiva. John 
Brace nu era nevoit să stea la coadă precum ceilalţi infractori care erau 
sănătoşi. În fiecare dimineaţă venea în scaunul cu rotile la masa lui 
obişnuită, iar un deţinut de serviciu îi aducea mâncarea. Deja ştiau cu toţii 
ce-i plăcea şi ce nu-i plăcea şi făceau tot ce le stătea în puteri să-l 
mulţumească. Brace avea o anumită reputaţie; încă avea influenţă în afară, 
iar mulţi dintre cei dinăuntru aveau familii care beneficiaseră de pe urma 
generozităţii lui. Un deţinut de serviciu, îmbrăcat în tricoul obişnuit cu 
dungi şi nişte blugi albaştri care-i veneau prost, se apropie cu o tavă. Pe ea 
era un castron de fulgi de porumb amestecați cu tărâţe, iar laptele se afla 
într-un recipient separat. Mai erau şi două felii de pâine prăjită. Crocante, 
nu stătute. Pâinea celorlalţi bărbaţi era făcută la grămadă, înainte de ora 
mesei, şi zăcea, devenind tot mai moale şi mai rece, până când venea toată 
lumea. În schimb, pâinea prăjită a lui John Brace era preparată atunci când 
cei din bucătărie auzeau pe coridor scaunul său cu rotile. 

Îi mulţumi deţinutului de serviciu şi ridică ochii spre televizor ca să vadă 
ştirile locale. Se aştepta ca descoperirea cadavrului lui Robbie Marshall să 
fie cap de listă. Vera era o polițistă pricepută, însă nici măcar ea n-ar fi putut 
să ţină ascuns aşa ceva. În plus, Brace se gândi că nici n-avea motive. Până 
la urmă, voia să afle cât mai multe, trebuia să pună oamenii să-şi 
scormonească prin amintiri de acum mai bine de douăzeci de ani, dintr-o 
noapte călduroasă de iunie de la malul mării. 

Aşa cum se aştepta, ştirile începură cu un cadru din depărtare al farului 
de pe Insula St. Mary, apoi imaginea se focaliză pe cortul ridicat deasupra 
intrării în scurgere şi văzu cum mai mulţi criminalişti serioşi, îmbrăcaţi în 
alb, ieşeau din el. Eternul clişeu al scenei crimei. Lui Brace i se păru că-l 
recunoaşte pe unul dintre criminalişti. Apoi începu să vorbească reportera. 
Era blondă şi drăguță. Briza îi răvăşea părul şi din când în când era nevoită 
să şi-l scoată din ochi cu mâna în care nu ţinea microfonul. 

— Poliţia încă nu a dat niciun detaliu cu privire la cadavrele găsite în 
scurgerea din apropierea Insulei St. Mary ieri dimineaţă, dar s-ar părea că 
nu e vorba despre nişte crime recente, iar autorităţile au spus că localnicii 


nu au motive să se teamă pentru viaţa lor. O conferinţă de presă va avea loc 
astăzi, mai târziu. 

Brace se holbă la televizor. Cadavrele. Femeia a spus „cadavrele”. La 
plural. Deşi prin minte îi treceau o mie de gânduri, continuă să mănânce 
tacticos. Nu putea să trădeze nicio emoție, nicio nelinişte, nu putea să dea 
de înţeles că îl afectase în vreun fel ştirea. Încercă să-şi scadă pulsul şi să se 
gândească la ce avea de făcut. Lipsa de control, lipsa accesului direct la 
informaţii îl enervau. Era cazul să contacteze anumite persoane, dar n-avea 
cum s-o facă decât mai târziu. L-ar fi ajutat dacă ar fi ştiut ce credea poliţia 
despre descoperire, însă de-a lungul timpului îşi pierduse puterea în cadrul 
ei. Îi trecu din nou prin minte că poate nu era cazul să-şi bată capul. Mai 
bine să lase poliţia să ancheteze cum va crede de cuviinţă. Poate fusese o 
greşeală de la bun început s-o contacteze pe Vera. Nu o ducea aşa rău acolo. 
Vera Stanhope avusese dreptate în privinţa asta. 

Apoi realiză că el nu era singurul la care trebuia să se gândească şi că, 
oricum, nu alesese niciodată calea uşoară în viaţă. Mereu îşi asumase 
riscuri, iar acela era posibil să devină cel mai mare pariu al vieţii lui. Îşi 
aduse aminte de ce-i lipsea, de lumea de afară, şi ştia că voia să-şi petreacă 
ultimii ani din viaţă departe de locul acela. De aceea răbdase plictiseala atât 
de mult timp. Avea planuri şi avea şansa unei vieţi noi. Îşi termină ultima 
felie de pâine prăjită şi îşi aranjă farfuriile frumos pe tavă. Deţinutul de 
serviciu apăru parcă din neant să le ia. Brace se simţea ceva mai liniştit. Îşi 
croia în minte o strategie, când se apropie un paznic. Brace îşi dădu seama 
că vorbise cu Vera fără să se gândească, însă acum trebuia să fie calm şi 
raţional. Avea nevoie de un plan de bătaie. 

— lar ai o vizită azi, John. E din nou fosta ta colegă. 

Brace îşi ridică privirea şi aprobă din cap. Era exact lucrul la care se 
aşteptase când văzuse ştirile. 

— Mă laşi zece minute să mă spăl şi eu pe dinţi? 

— Sigur, de ce nu? 

Paznicul se întinse şi căscă. 

— Să mai aştepte şi ei. 

Brace schiţă un zâmbet şi plecă spre celula lui. Deşi le făcuse cu mâna 
celorlalţi deţinuţi, iar lor le-ar fi fost imposibil să observe vreo schimbare în 
temperamentul lui, ştia că era pe cale să se transforme în cineva destul de 
diferit. Trebuia să fie din nou un fel de detectiv, să fie viclean şi 
neîncrezător. Să preia controlul. Poate că Vera voia cu tot dinadinsul să 


descopere ce se întâmplase în noaptea aceea de vară din urmă cu douăzeci 
de ani, însă el trebuia să-şi vadă interesul. Nu putea s-o lase pe ea să 
controleze situaţia. Trebuia să contacteze anumite persoane. Trebuia să-şi 
convoace din nou prietenii. 

La poartă, Vera avu impresia că deja era de-a casei. Paznicii o salutară, 
întrebând-o dacă avea impresia că vremea urma să se îmbunătăţească în 
curând. Ajunsese devreme, iar personalul trecea prin camera de aşteptare, 
de cealaltă parte a uşii cu deschidere automată. Vera dădu din cap către 
capelanul care îi stabilise prima vizită. Stătea lângă femeia care se ocupa de 
educaţie, cea pe care o văzuse predând grupei de engleză avansați. Râdeau 
şi vorbeau, iar Vera se întrebă ce părere îşi făcuse capelanul atunci când 
aflase că cererea lui ca un agent cu experienţă să ţină o prelegere celor din 
EDW dusese la descoperirea a două cadavre. Brusc, acel du-te-vino al 
personalului încetă. Vera avu impresia că aştepta de cam mult timp şi 
tocmai voia să strige ca să afle ce se petrecea, când un paznic veni şi o 
conduse în camera de interogatoriu. Brace era deja acolo. Se aflau în 
aceeaşi cameră ca data trecută, iar el stătea în scaunul cu rotile, pe partea 
dinspre uşă a mesei. Vera fu nevoită să se înghesuie pe lângă el ca să ajungă 
la scaunul ei. 

— Probabil ai văzut ştirile! 

Detectiva rostise cuvintele înainte să ia loc. Încă înainte de a ajunge la 
închisoare îşi pusese în gând să se prefacă furioasă, dar aşteptarea îi 
transformase enervarea în realitate şi îi alimentase sentimentul de indignare. 

— Sper că ai o explicaţie a naibii de bună, John Brace. 

Se trânti pe scaunul de plastic şi tăcu. Nu era momentul să peroreze. Se 
holbă pe deasupra mesei la Brace, iar tăcerea se prelungi. 

— N-am ştiut, spuse acesta. Sincer, Vera, n-am ştiut. Şi eu am fost la fel 
de şocat ca tine când am aflat că mai era încă un cadavru îngropat acolo. 

— Ce vrei să spui? Că n-ai observat cadavrul băgat în exact acelaşi loc în 
care te-ai hotărât tu să-l ascunzi pe Robbie Marshall? Haide, Brace, puteai 
să inventezi o scuză mai bună ca asta. 

Însă furia ei aproape că dispăruse. Modul în care stătea acolo, părând 
foarte bătrân şi bolnav, o făcu să-i acorde o clipă de răgaz să răspundă. Apoi 
îşi aduse aminte că fusese dintotdeauna actor şi că vârsta nu conta. 

— Serios, n-am văzut nimic. Era întuneric şi n-aveam timp de pierdut. 

— Deci e o simplă coincidenţă faptul că tu şi cine ştie ce alt nenorocit aţi 
ales exact acelaşi loc să ascundeţi cadavre? 

Vera ridică tonul, aproape urlând la el. 


— Ştiu că sună nebunesc, dar nu pot găsi vreo altă explicaţie. Primul 
cadavru poate că era de ani întregi acolo, înainte să-l aduc eu pe Robbie. 
Ştim amândoi foarte bine că e greu să determini vechimea unui cadavru 
după ce a stat în pământ atâta vreme. 

Vera se holbă la el. 

— Îţi dai seama că eşti în continuare suspectul principal pentru ambele 
crime? Dacă găsim orice fel de probe, o să fii acuzat. 

— Probe pot exista. Chiar eu am declarat că am fost acolo. Dar tot eu ți- 
am dat informaţia despre Robbie. De ce aş fi făcut asta? 

Vera nu era sigură de răspuns. Se ridică furioasă. Venise la Warkworth 
sperând să obţină răspunsuri. Nu făcuse decât să-şi pună şi mai multe 
întrebări. 

Detectiva se opri în dreptul uşii şi se întoarse către Brace. 

— Al doilea cadavru ar putea fi al lui Mary-Frances Lascuola? 

Trecură câteva clipe de tăcere înainte să vorbească. 

— De unde să ştiu eu? Am fost la un moment dat împreună. Credeam că 
e puţin specială. A fost mama copilului meu. Dar era heroinomană şi nu se 
putea lăsa, iar eu n-am suportat asta. Am rupt legătura cu ani întregi înainte 
să dispară Robbie Marshall. Presupun că e posibil să fi ajuns îngropată în 
Whitley Bay. E chiar probabil. Dar, dacă aşa stau lucrurile, eu, unul, n-am 
avut nimic de-a face cu asta. 

În parcare, Vera luă telefonul din torpedou şi îşi verifică mesajele. Primul 
era de la Dr. Keating, patologul: Am început să analizez scheletele. Vino la 
morgă în după-amiaza asta şi s-ar putea să-ţi pot spune câte ceva. Va fi 
prezentă şi Valerie Malcolm, antropolog criminalist. 

Urma un mesaj vocal de la soţia lui Brace. Era scurt şi la obiect: Am 
văzut ştirile de dimineaţă, inspectore. Trebuie să vorbim. Rămân acasă 
până treci pe aici. 

xr 


Vera merse direct în Ponteland, după care se îndreptă spre casa imensă şi 
destul de urâtă în care, cândva, Brace locuise împreună cu soţia lui. Judith îi 
deschise uşa imediat. 

— Tocmai am făcut nişte cafea, hai înăuntru. 

În ciuda primirii aparent călduroase, cuvintele păreau forţate. Se aşezară 
din nou în bucătărie. Verei îi venea greu să şi-l imagineze pe John Brace în 
acel spaţiu dotat cu bufet, un blat din granit şi tot felul de aparate sofisticate. 
Oare, aşezat tot acolo, îşi făcuse vreodată un sandwich cu bacon sau 


mâncase vreo pizza din cutie după o zi lungă la birou? 

— Ai vreo informaţie pentru mine? zise Vera şi o privi pe femeie. 

— Informaţie? Nu! De ce? 

— M-ai sunat şi m-ai rugat să trec pe la tine. Sunt prinsă cu ancheta unei 
crime. Ai fost căsătorită cu un detectiv îndeajuns de mult timp încât să ştii 
că nu prea am timp pentru vizite de curtoazie. 

Vera făcu semn către cana albastră aflată pe masă, în faţa ei. 

— Aş merge destul de departe ca să am parte de o cafea ca lumea, dar 
nici chiar aşa departe. 

— L-aţi găsit pe Robbie Marshall. 

— Încă nu ştim sigur. Am descoperit un cadavru. 

Vera făcu o pauză. 

— Două cadavre. 

Vera îşi ridică privirea. 

— Ai idee al cui ar putea fi al doilea? 

— De asta am vrut să-ţi vorbesc. 

— Bănuieşti despre cine ar putea fi vorba? 

Judith clătină din cap. 

— Nici vorbă. Voiam să-ţi spun că dacă ai impresia că John e un ucigaş 
cu două victime la activ, te înşeli. 

— E la închisoare pentru că a fost implicat în moartea unui paznic de 
vânătoare pe nume Glen Fenwick. 

Vera se gândi cât de uşor era de dat deoparte acest detaliu. Brace nu era 
doar un poliţist corupt care se folosise de funcţia lui ca să strângă bani; îşi 
stabilise propria afacere prin care moşierii puteau să angajeze bătăuşi, iar 
urmarea a fost că o femeie minunată a ajuns văduvă. 

— Nu! El i-a angajat pe indivizii ăia să-l sperie pe Fenwick, nu să-l 
ucidă. Erau teribilişti, o luaseră razna de la băutură şi droguri. John a fost 
devastat când a aflat ce-au făcut. 

Judith tăcu pentru o clipă. 

— John n-ar ucide pe nimeni. Cu siguranţă nu l-ar fi ucis pe Robbie 
Marshall, indiferent de circumstanţe sau de cât l-ar fi provocat. Singurul 
lucru pe care trebuie să-l ai în vedere când vine vorba de John este că e un 
bărbat sentimental. Ştiu că toată lumea a rămas cu impresia că s-a căsătorit 
cu mine pentru bani, dar n-a fost aşa. Ne-am iubit cât ne-am iubit, până 
când nu ne-am mai înţeles. lar pentru John prietenia e mai presus de 
căsătorie. Poate că şi-ar fi dat el viaţa pentru Robbie Marshall, nicidecum 


nu l-ar fi ucis. 

Vera îşi aduse aminte de înflăcărarea cu care vorbise Brace despre fiica 
lui şi se gândi că Judith avea, probabil, dreptate. Era un bărbat foarte 
sentimental. 

— Tot ce ştim indică faptul că primul cadavru ar fi al lui Marshall. N-ai 
nicio idee cine ar putea fi îngropat lângă el? 

Judith rămase pe gânduri. 

— Îmi pare rău, dar chiar am spus adevărul gol-goluţ când am zis că nu-l 
cunoşteam pe Robbie. Pe vremea când eram căsătorită mă străduiam să mă 
înţeleg cu prietenii lui John. Parţial mi-a făcut şi plăcere. De exemplu, 
drumeţiile printre dealuri. Toată mişcarea şi aerul curat. Apoi ne petreceam 
seara în vreun pub uitat de lume. 

— Atunci înseamnă că l-ai cunoscut pe Hector? 

— Tipul masiv? Era un om destul de voios. 

Era voios? Poate dacă încerca să impresioneze vreo duduie aranjată, 
aşa ca tine. O duduie aranjată şi bogată. Iar pe atunci era zdravăn, înainte 
ca băutura să-i fi tulburat minţile şi înainte să uite până şi creierul să-i ceară 
de mâncare. 

Judith încă vorbea. 

— Dar nu suportam tot restul. Negoţul cu ouă de păsări. Faptul că 
jupuiau şi împăiau animale, ideea că lumea nu-i înţelegea şi că, de fapt, ei 
erau adevărații stăpâni de la ţară. Toate astea mi se păreau cam ridicole. Mi- 
au displăcut dinainte să înţeleg că totul era ilegal şi periculos. 

— Deci erau trei prieteni: John, Robbie şi Hector. 

Vera simţi că dispăruse starea conflictuală dintre ele, aproape că o plăcea 
pe femeie. 

— Dar îşi spuneau Gaşca celor Patru, deci trebuie să mai fi fost cineva. 
Profu”. Pe el l-ai întâlnit vreodată? 

Judith clătină din cap. 

— Nu cred că era din zonă. Vorbeau despre el aproape pe şoptite. „Poate 
că trece pe-aici, pe jos, la sfârşitul săptămânii viitoare.” De parcă era cine 
ştie ce erou legendar. Cu siguranţă el era liderul, cel care-i organiza. 

— Ziceau că poate vine jos, nu sus? 

— Aşa cred, da. 

Judith se încruntă. 

— A trecut mult de atunci. 

Asta înseamnă că ar putea fi scoţian, dar nu ne ajută prea tare să-l 


identificăm. 

Vera îşi zise că Judith avea dreptate şi că grupul fusese ridicol. Nişte 
bărbaţi în toată firea cu nişte apucături parcă rupte dintr-o carte de Enid 
Blyton!*, cu aventurile lor printre dealuri, cu picnicurile şi planurile lor 
elaborate de a scăpa de mâna legii. Onoarea lor ciudată. Însă rezultatul 
acestor apucături fusese cât se poate de grav: două cadavre lăsate să 
putrezească vreme de douăzeci de ani într-o scurgere veche de când lumea. 

— Al doilea cadavru e mai mic. Probabil e de femeie. Chiar nu ştii cine 
ar putea fi? Robbie Marshall avea vreo prietenă? 

Verei îi trecu prin minte că poate Robbie îmbinase utilul cu plăcutul în 
noaptea respectivă. 

Urmă un moment de tăcere. Judith părea să încerce din răsputeri să-şi 
aducă aminte. 

— Cu siguranţă nu mai venea cu nimeni când făcea drumeţii cu John. 
Aveam impresia că ar fi trebuit să mă simt onorată că luam parte la 
expedițiile lor şi că eram singura femeie pe care o invitaseră vreodată. Însă 
într-o seară am mers cu toţii să mâncăm în Whitley. Probabil pe la începutul 
anilor *80. Am mers la un restaurant italienesc micuţ, de familie, pe una 
dintre străzile de lângă țărm. Nu-mi aduc aminte cum se chema. Cred că 
eram singurii clienţi. Sau poate că John închiriase tot restaurantul ca să 
mâncăm numai noi. Îi plăcea să facă genul ăsta de lucruri. Robbie venise cu 
o femeie în seara aceea. 

— Avea vreun nume? 

— Normal că avea un nume. Dacă mi-l pot aduce aminte sau nu, e altă 
poveste. 

Judith redevenise acidă. 

Vera aşteptă. 

— Era destul de aranjată, spuse Judith. Avea păr lung şi sâni mari. Nu 
era îmbrăcată tocmai obscen, însă nici nu era prea acoperită. Am fost 
surprinsă. Robbie mi se păruse mereu tăcut. Nu era timid, dar n-avea 
abilităţi sociale. Era distant. Nu făcea niciodată vreun efort să mă cunoască 
mai bine. Eram gata-gata să nu mă comport frumos cu respectiva femeie, 
însă, de fapt, chiar mi-a plăcut de ea. Ne făcea pe toţi să râdem. Eu nu beam 
pentru că tocmai aflasem că eram gravidă. Era pentru prima oară şi atunci 
mi s-a părut extraordinar, special. Tocmai îi spusesem lui John. Ceilalţi beau 
de stingeau. 

Judith făcu o pauză, iar Vera îşi dădu seama că era pierdută în amintiri, în 


micul restaurant italienesc, bucurându-se pe ascuns de sarcina ei. 

— O chema Elaine. Nu cred că atunci când s-a prezentat şi-a spus 
numele de familie. Lucra într-un club din Whitley. 

— Aşa au cunoscut-o John şi Robbie? La muncă? 

Vera se întrebă dacă Elaine era informatoarea misterioasă a lui John, 
persoana cu care se întâlnise în noaptea în care dispăruse Robbie. 

— Se poate, spuse Judith. Însă Elaine nu lucra în bar. Era un fel de 
secretară a proprietarului. Avea nişte poveşti extraordinare despre ce se 
întâmpla în culise. 

— Elaine, deci. Eşti sigură că nu-ţi aduci aminte numele de familie? 

— Foarte sigură. După cum ţi-am zis, cred că nici nu l-a spus. Pe lângă 
asta, oricum a fost singura dată când am văzut-o. John a mai menţionat-o de 
vreo două ori după aceea, când venea vorba de Robbie, dar mă îndoiesc că 
mai erau împreună când Robbie a dispărut. 

— Ai idee la care local lucra? 

Vera începu să creadă că până la urmă meritase să facă drumul până în 
Ponteland. 

Urmă un alt moment de tăcere. 

— Se numea Pescăruşul, spuse Judith într-un final. Nu mai există. A fost 
dărâmat acum mult timp. A avut loc un incendiu. N-a ars din temelii, dar 
nici n-a mai fost reconstruit. Ajunsese doar să strice peisajul. 

Vera îşi aducea aminte de Pescăruş atât de bine şi fiindcă Hector se luase 
de numele localului. Pescăruş? Ce e ăla „pescăruş”? Există pescăruşi de 
heringi, pescăruşi cu cap negru, pescăruşi comuni. Dar pescăruşul nu 
există ca specie. Totuşi, se gândi Vera, intrase acolo în ciuda numelui. Nu 
era de-al casei, dar cu diverse ocazii îi călcase pragul împreună cu ceilalţi 
membri din Gaşca celor Patru. Şi-l imagină acasă, îmbrăcându-se frumos 
pentru una dintre puţinele nopţi petrecute în oraş şi întorcându-se a doua zi, 
probabil mult prea beat ca să se urce la volan. La un moment dat venise 
mirosind a parfum de femeie şi cu urme de ruj pe singura lui cămaşă bună. 

Judith vorbea în continuare. 

— Cred că acum vor să construiască nişte apartamente de lux acolo. 
Locul avea vedere la mare, deci priveliştea ar fi grozavă. 

Femeia tăcu din nou şi păru să se întoarcă mulţi ani înapoi în timp, pe 
vremea când era proaspăt căsătorită, pe vremea când încă mai credea în 
John Brace şi totul părea posibil. 

— Dar a fost grozav. Era puţin mai pretenţios decât alte locuri din oraş. 


Nu-i atrăgea pe copii şi nici pe cei care voiau doar să se îmbete criţă. Acolo 
erau cocktail-uri simandicoase şi mâncare adevărată. Era şi muzică live — în 
principal jazz — şi o terasă pe care puteai sta să vezi cum vine fluxul. 

— Îmi aduc aminte. 

Vera îşi imagina clădirea albă, strălucitoare, cu linii curbe în stilul anilor 
'30, şi un pescăruş albastru din neon pe margine. Te ducea cu gândul mai 
degrabă la California decât la Tyneside. Dar ea nu intrase acolo niciodată. 
Spre deosebire de Hector, ea nu avusese pe nimeni cu care să meargă. 


Capitolul 19 


Holly o găsise pe Laura Webb printr-un prieten de-al lui Charlie care 
lucrase pe vremuri la brigada moravuri şi care avea adresa femeii. Încă 
locuia în Whitley Bay, însă atunci când Holly bătu la uşa micii case cu 
terasă nu răspunse nimeni. În faţa locuinţei erau nişte grădini micuţe care 
dădeau în strada îngustă, iar vizavi o femeie stătea pe iarbă şi îşi privea 
bebeluşul cum se joacă. 

— Probabil e la muncă la ora asta. 

Femeia părea destul de prietenoasă. 

— Da? 

Holly nu prea ştia ce să mai spună. Laura fusese prinsă de multe ori 
căutând droguri, deşi de câţiva ani părea se fi lăsat. Cu siguranţă era prea în 
vârstă ca să mai facă trotuarul. Mai mult, cartierul părea foarte respectabil. 

— Da, conduce centrul de yoga de la staţia de metrou. Ai putea să dai de 
ea acolo, deşi s-ar putea să aibă oră. Poţi să bei o cafea alături cât aştepţi. 

Holly conduse înapoi pe faleză, îşi lăsă maşina şi merse de-a lungul 
bulevardului care ducea către staţie. Până şi ea îşi aducea aminte de 
vremurile când pe acolo nu se putea arunca un ac de câţi oameni erau, mai 
ales în timpul sărbătorilor legale. Lumea începea să bea dimineaţa devreme 
şi continua aşa toată ziua, împleticindu-se dintr-un bar în altul. Stripteuzele 
puteau fi văzute încă de la prânz, iar fetele de la bar erau atât de sumar 
îmbrăcate încât ar fi putut foarte bine să le ia locul. Whitley fusese 
destinaţia petrecerilor de burlaci şi burlăciţe pe atunci, a femeilor cu 
coroniţe şi aripi, a bărbaţilor în corsete şi ciorapi-plasă; veneau în 
microbuze şi stăteau în camere închiriate ieftin. Unii dintre colegii ei 
redenumiseră strada South Parade drept „Aleea Poponeţelor” şi făceau mici 
devieri de la traseu ca să poată trece pe acolo să tragă cu ochiul la 
adolescentele care mergeau la petreceri pentru prima oară, îmbrăcate în 
fuste care mai mult nu le acopereau, împiedicându-se pe tocuri şi arătând ca 
nişte copile care furaseră hainele mamelor. 

Însă cele mai multe baruri şi cluburi se închiseseră, iar ferestrele erau 
acoperite cu placaj sau aveau obloanele trase. Locul îşi pierduse atât energia 
tinerească şi umorul de prost-gust, cât şi latura deocheată. Existau mai 
multe semne de vânzare decât reclame cu neon. Un palmier de plastic zăcea 
pe-o parte în faţa localului Laguna albastră şi se vedea că toate pensiunile 


aveau locuri libere şi chiriaşii erau bineveniţi. Holly îşi zise că investitorii 
tot urmau să vină la un moment dat. Alte străzi începuseră deja să se 
revitalizeze — la capătul dinspre mare al străzii South Parade se deschisese 
un nou restaurant italian elegant şi ceva ce se autoproclamase un gastro- 
pub. 

Staţia de metrou avea un tavan de sticlă care probabil fusese grandios 
cândva, acoperind magistralele şi ambele peroane, însă panourile fuseseră 
luate, iar pe scheletul de metal erau ţepi împotriva porumbeilor. Biletele se 
cumpărau de la aparate, dar clădirile care găzduiseră cândva personalul 
staţiei şi sala de aşteptare erau încă în picioare. Mai erau, de asemenea, un 
turn cu ceas şi o arcadă către oraş, precum şi nişte fotografii din interbelic, 
cu mulţimi care coborau din metrou şi se îndreptau către mare. În ziua 
aceea, însă, doar două doamne în vârstă aşteptau trenul de Newcastle în 
timp ce sporovăiau despre emisiunile TV din seara precedentă. 

O parte nefolosită din casa de bilete devenise cafenea, care avea mese şi 
scaune afară. O femeie durdulie bea un latte, în timp ce câinele ei îşi 
potolea setea cu apă dintr-un castron. Centrul de yoga era vizavi, iar în timp 
ce Holly se apropia de intrare uşa se deschise şi un grup de oameni în 
colanţi şi tricouri se împrăştie pe peron. Cea despre care Holly crezu că e 
Laura rămase în prag şi le făcu semn cu mâna, după care se întoarse către 
ea. 

— Vrei să te bagi şi tu? Grupa de începători începe în jumătate de oră. E 
cam aglomerat, dar cred că putem face loc şi pentru tine. 

Părea eficientă şi prietenoasă. Era deja de vârsta a doua, însă arăta bine: 
pomeţi atrăgători, un chip sculptat şi o tunsoare foarte scurtă. Când Holly 
nu răspunse imediat, continuă: 

— Începem uşor, nu luăm tare pe nimeni. N-ai de ce să te sperii. 

— Laura Webb? 

— Da. 

— Voiam să îţi pun câteva întrebări. 

Holly îşi scoase legitimaţia, încercând să fie cât mai discretă. Încă erau în 
prag, între centru şi peron, iar femeia cu câinele auzea tot ce vorbeau. 

— Mă gândeam că ne-ai putea ajuta. 

— Despre ce e vorba? 

Holly ezită, însă femeia de la cafenea părea să nu dea nicio importanţă 
conversaţiei. 

— E legat de cadavrele găsite în apropiere de St. Mary. Ai auzit la ştiri? 


Laura dădu din cap. 

— Numai despre asta au vorbit toate grupele de când s-a aflat. 

O conduse pe Holly în clădirea care părea deodată întunecată şi 
răcoroasă pe lângă soarele puternic care trecea prin tavanul de sticlă al 
staţiei. Podeaua de lemn era lustruită, iar pe cei doi pereţi laterali erau nişte 
geamuri în formă de hublou. Laura întinse două saltele de yoga şi se aşeză 
pe una dintre ele, cu picioarele într-o parte. Făcu semn către cealaltă, iar 
Holly se aşeză, întrebându-se o clipă ce-ar fi făcut Vera în locul ei şi dacă ar 
mai fi fost în stare să se ridice după întrevedere. În staţie se auzi zgomotul 
unei garnituri care oprea. 

— Încercăm să dăm de o femeie numită Mary-Frances Lascuola. Se pare 
că a dispărut la sfârşitul anilor '80. 

— Credeţi că unul dintre cadavre e al ei? 

Laura îşi întorsese capul într-o parte, astfel încât să nu se uite direct la 
Holly. Stătea nemişcată; părea să execute o poziţie de yoga, având capul 
într-o direcţie şi picioarele în alta. 

— E posibil. Încă nu ştim nimic sigur. 

— Am cunoscut-o pe Mary-Frances, spuse Laura. Probabil ştiţi câte ceva 
despre trecutul meu, altfel nu v-aţi afla aici. Eu şi Mary am locuit şi am 
lucrat împreună o vreme. Ştii cum se întâmplă, uneori intri şi uneori ieşi din 
viaţa oamenilor. Ne-am întâlnit în Shields, la un hostel pentru persoane 
eliberate pe cauţiune, şi apoi am închiriat un apartament în apropiere de 
locul ăsta. Amândouă voiam să ne lăsăm. 

Femeia tăcu. 

— Ne-am şi angajat cu acte în regulă la un moment dat, eram chelneriţe 
într-un club de pe malul mării. Pescăruşul. 

— Cel puţin tu te-ai lăsat. 

Holly nu-şi putea închipui cum femeia competentă şi sigură pe sine din 
faţa ei ar fi putut să fie dependentă de droguri, agăţând bărbaţi pe stradă ca 
să-şi poată plăti următoarea doză. 

— Nu atunci. Nu pentru mult. Mary era cea care începuse să-şi pună 
viaţa la punct pe vremea când stăteam în apartamentul din Whitley. Eu nu 
puteam să mă opresc. 

Tonul femeii nu trăda nicio emotie. Parcă vorbea despre o străină. 

— Am fost concediată repede — eram mult prea instabilă. Mary a mai 
rămas o vreme, apoi a avut o cădere gravă şi a fost concediată şi ea. Ultima 
oară când ne-am văzut eram la un centru de dezintoxicare din Bebington. 


Era un centru de zi, fără cazare, şi încă stăteam împreună în apartament. Pe 
mine m-a ajutat. Nu şi pe Mary. N-a mai venit, iar de atunci n-am mai 
văzut-o. 

— Când anume a fost asta? 

Laura dădu din umeri, de parcă momentul nu conta. Holly se gândi că 
încerca să-şi aducă aminte de prietena care dispăruse din viaţa ei. 

— Ai verificat la clubul unde lucrase înainte? 

Holly încercă să-şi imagineze fauna colorată a litoralului, formată din tot 
felul de oameni: angajaţi pe timp de vară, vagabonzi, foşti infractori. Nu era 
de mirare că lui Mary-Frances îi fusese uşor să dispară. 

— Nu. Nu m-am chinuit prea tare s-o găsesc. Dependenţii de droguri 
sunt oameni egoişti, iar eu încercam să mă las. 

— Cum se numea centrul de dezintoxicare? 

— Shaftoe House. E o ditamai clădirea victoriană în mijlocul oraşului. 
Fusese a unui proprietar de mină, apoi a devenit parte a unui spital de boli 
nervoase. Încă e acolo, încă sunt ajutaţi oameni cu probleme, însă acum e 
administrat de o societate caritabilă. 

Laura făcu o pauză. 

— Merg acolo o după-amiază pe săptămână pentru o oră de yoga şi de 
meditații. 

— Ni s-a spus că Mary-Frances ar fi murit, spuse Holly, dar nu putem 
găsi nicio dovadă. Mai folosea vreun alt nume? 

Laura clătină din cap. 

— Când am cunoscut-o eu, nu. Era foarte mândră că era parţial italiancă. 
Ni se părea foarte exotică. 

— A făcut un copil în 1983. Ştiai că Mary-Frances era gravidă? 

— Nu, atunci când am cunoscut-o eu fiica ei era deja dată la casa de 
copii. Vorbea uneori despre ea. Ştii, genul acela de conversații sentimentale 
pe care le ai noaptea târziu. Îşi tot imagina cum arată copilul, dacă fusese 
înţărcată. Uneori se simţea foarte vinovată, dar de fapt ştia că făcuse 
alegerea corectă dând-o altcuiva în grijă. 

— Ţi-a povestit despre tatăl copilului? 

Laura întoarse lent capul şi o privi pe Holly pentru prima oară. 

— Te referi la poliţaiul corupt. 

Holly ştia că era absurd, dar simţi cum roşeşte. Parcă ar fi acuzat-o pe ea, 
împreună cu întreaga poliţie. 

— L-ai cunoscut? 


— A venit în vizită de vreo două ori, a aruncat cu bani în stânga şi-n 
dreapta şi a luat-o cu el pe Mary la nu ştiu ce hotel fiţos. 

În staţie opri un tren şi se auziră vocile pasagerilor: nişte băieţi tineri 
înjurau. 

— Mereu se dădea mare, mereu dădea de înţeles că el controla totul şi că 
ne era superior. I se dusese buhul că ne lăsa în pace dacă făceam sex cu el. 
Toate fetele îl ştiau. 

— Cum o trata pe Mary-Frances? S-a comportat vreodată violent? 

Răspunsul veni imediat. 

— Nu! John Brace era un nenorocit pentru întregul Univers, însă ştii 
care-i treaba? La ea chiar cred că a ţinut. 

— În ciuda faptului că voia să facă sex şi cu alte femei? 

— Ah, el nu credea că se bat cap în cap cele două. 

Laura părea că încearcă să-şi aleagă cuvintele. 

— Simţea că totul i se cuvine. Fiindcă era gagiu şi poliţai. Era un fel de 
exces de putere. Iar pe atunci vremurile erau altfel, nu-i aşa? 

Holly îşi zise că, de fapt, nu prea ştia. 

— Deci ultima oară când ai văzut-o pe Mary-Frances a fost când a 
dispărut de la Shaftoe House? 

— Exact. De câteva ori am avut impresia că am zărit-o. Odată mergeam 
pe Northumberland Street în Newcastle şi mi s-a părut că o recunosc de la 
distanţă. Dar asta s-a întâmplat chiar înainte de Crăciun, iar strada era atât 
de plină, încât cu greu puteam să mă mişc. N-am avut cum s-o ajung din 
urmă. Altă dată eram în metrou. Cineva a coborât la Cullercoats, e posibil 
să fi fost ea, însă am văzut-o doar de la spate. Cred că mai degrabă eram eu 
cu mintea aiurea. Lăsasem fantomele trecutului să mă bântuie. 

Laura zâmbi. 

— Acum tind să-mi dea pace. 

— Ai cunoscut vreodată un tip pe nume Robbie Marshall? Era prieten cu 
John Brace şi lucra la Swan Hunter's. 

Laura se gândi puţin înainte să răspundă. 

— Se poate. Numele sună cunoscut. A trecut mult de atunci. lar la 
momentul respectiv cunoşteam mulţi bărbaţi. 

— Aş mai putea vorbi cu cineva? Vreo altă femeie care să ştie câte ceva 
despre Mary-Frances? Vreo rudă? 

— Ambii părinţi i-au murit când avea vreo douăzeci de ani. Nu cred să 
mai fie vreo altă rudă. 


Laura se uită la ceas. 

— În curând începe următoarea oră. Ar cam trebui să le deschid. 

— Atunci vreun prieten? Poate cineva cu care a lucrat la Pescăruş? 

Laura deja nu mai era atentă. 

— Niciodată n-am făcut parte din anturajul acela. Ți-am spus, am fost 
dată afară după vreo două luni. Oricum, nu prea m-am acomodat. 

Femeia făcu o pauză. 

— Chiar şi beată criţă sau drogată nu puteam să suport unele lucruri care 
se petreceau acolo. Era plin de tot soiul de măscărici care se dădeau mari, 
cu aere de staruri de cinema, credeau că pot obţine orice vor cu bani. 

Laura se opri din nou. 

— Ai putea să-l întrebi pe tipul care deţinea localul dacă Mary se 
apropiase de cineva din personal. E un scoţian pe nume Sinclair. Era cel mai 
şmecher din Whitley, dacă te luai după ce spunea. Acum, însă, e cu totul alt 
om, e liderul comunităţii şi face parte din toate comitetele. 

Femeia făcu o pauză. 

— Mereu mi s-a părut că e un ciudat. 

Laura se ridică dintr-o singură mişcare graţioasă. 

— Nu prea cred că-şi mai aduce aminte după atâta timp, însă merită să 
încerci. 

Holly se ridică la rândul ei. 

— Ai idee pe unde l-aş putea găsi? 

— Poate la biroul de la Dom. E consultant la proiectul de reabilitare a 
falezei. Încearcă să reînvie gloria oraşului. 

Rostise cuvintele pe un ton ironic. 

— Sau pe a lui. 


Capitolul 20 


Vera era la morgă alături de Paul Keating şi simţea mirosul specific de 
dezinfectant şi putrefacție. Niciodată nu fusese slabă de înger, iar acele oase 
împrăştiate pe două mese erau atât de diferite de o fiinţă umană vie încât cu 
greu putea să simtă ceva. În unele locuri se mai vedeau bucățele de haine, 
însă atât de degradate încât Vera se gândi că nu aveau să le fie de prea mult 
folos. Când intrase ea, Keating nu era singur. ÎL găsise vorbind cu o femeie 
cât el de înaltă, puţin cocoşată, de parcă şi-ar fi cerut scuze pentru înălțimea 
ei. Purta nişte ochelari cu ramă groasă, care-i dădeau un aer academic, 
auster. 

— Ea e Valerie Malcolm, antropologul criminalist de la Universitate. 

Vera mai auzise de ea şi ştia că avea reputaţie de specialist. În Marea 
Britanie cadavrele nu rămâneau, de regulă, prea mult în pământ, aşa că 
antropologii criminalişti nu prea aveau cum să-şi facă mâna decât dacă 
lucrau în străinătate. Malcolm lucrase în Statele Unite ani mulţi. Acolo, din 
cauza distanțelor mari dintre comunităţi şi a zonelor sălbatice, neexplorate, 
era mai uşor să piteşti un cadavru, aşa încât rămâneau ascunse mai mult 
timp. Uşa se deschise din nou şi intră Billy Cartwright, legistul ei favorit. 

— Credeam că mai ai concediu încă două zile. 

Însă, când îl văzu, Vera se simţi în al nouălea cer. Echipa ei era completă. 

— Era un avion de dimineaţă şi ştiam că n-o să te descurci fără să-mi 
dau şi eu cu părerea. 

— Tu şi tinerica ta v-aţi cam săturat unul de celălalt, aşa-i? 

Vera lăsă înţepătura să-şi facă efectul. Billy dădu din umeri, rânji, dar se 
abţinu să răspundă. Malcolm se uita deja la oasele de pe prima masă şi 
părea să nu fi auzit schimbul de replici. 

— Primul schelet aparţine în mod clar unui bărbat adult, spuse Keating. 

— În niciun caz unui tânăr. 

Valerie Malcolm îşi ridică privirea. 

— Îţi dai seama când oasele sunt ale unui tânăr. Sunt mai suple şi mai 
moi. 

Verei i se păru o descriere ciudată, însă nu spuse nimic, iar experta 
continuă. 

— Şi nu pare să fi fost atletic. Însă nu se văd nici urme de artrită sau de 
alte afecțiuni. Coloana pare puţin erodată. Aş spune că era un bărbat de 


vârstă mijlocie. Destul de sănătos, dar nu tocmai în formă. 

— De unde ştiţi că e bărbat? 

Vera nu punea la îndoială concluzia femeii; era doar curioasă. 

— Există şi femei mai solide. 

Aşa ca mine. Şi ca tine. 

— După dimensiunea oaselor. Fireşte, întotdeauna vor semăna între ele, 
însă aş spune că în cazul ăsta e destul de clar. Se vede după craniu şi după 
orbite. Toate trăsăturile feţei sunt mai mari decât ale unei femei obişnuite. 

Experta se aplecase deasupra mesei, aşa încât avea faţa foarte aproape de 
oase. Părea că le adulmecă, apoi Vera îşi dădu seama că, în ciuda faptului că 
purta ochelari, tot nu vedea bine. Pur şi simplu le examina de foarte 
aproape. 

— Aici e o mică neregularitate. Bărbatul şi-a rupt mâna la un moment 
dat. Dacă aveţi vreo bănuială legată de cine ar fi, ar trebui să o putem 
confirma. Asta dacă reuşim să dăm de radiografiile făcute pe atunci. 

Vera îşi zise că Eleanor, mama grijulie a lui Robbie, avea să-i poată ajuta 
cu siguranţă. Sigur îşi aducea aminte de medicul lui Marshall şi de spitalul 
la care se tratase. Părea un fel de truc magic: atâta informaţie dintr-un 
morman de oase. Parcă era alchimie, transformarea plumbului în aur. 
Valerie scoase un instrument din geantă şi măsură unul dintre oasele mai 
mari. 

— Ar trebui să pot estima cam cât de înalt era. Lungimea femurului este, 
de regulă, cam douăzeci şi şapte la sută din înălţimea totală. 

Se lăsă tăcerea. Experta părea să facă nişte calcule. Vera îi admiră 
socotelile mintale aproape mai mult decât modul în care putea să 
reconstituie identitatea victimei bazându-se pe atât de puţin. Ea, în schimb, 
se chinuia cu orice fel de calcul matematic, până şi pe hârtie. 

— Aş spune că avea puţin peste un metru optzeci. 

Valerie ridică privirea. 

— Se potriveşte? 

— Nu ştiu, dar o să întreb o rudă. Deja am contactat-o pe mamă. 

— Şi se văd şi nişte lucrări dentare. Asta ar trebui să-i confirme 
identitatea fără urmă de îndoială, în caz că mai există vreun document prin 
arhive. 

— Mama lui ar trebui să ne poată ajuta şi cu asta. 

Vera tăcu. 

— E vreo şansă să-mi puteţi spune şi cauza morţii? Sau cer prea mult? 


— Ah... 

Pentru o clipă, experta nu se mai concentră asupra scheletului. 

— Ei bine, fireşte că trebuie să fim atenţi când vine vorba de asta. Chiar 
dacă găsim urmele vreunei lovituri, nu putem spune clar că de asta a murit. 
Spre exemplu, o urmă în coastă ar putea însemna că un cuţit băgat în inimă 
s-a lovit de os. Însă ar putea însemna şi că e vorba de o rană superficială, iar 
cauza reală a morţii să fie cu totul alta. Pe lângă asta, uneori sunt şanse ca 
scheletul să se deterioreze postmortem. 

— Dar în acest caz... 

Verei începea să-i placă femeia din faţa ei, entuziasmul şi pasiunea ei 
pentru domeniul în care lucra. Rigoarea. Şi faptul că nu-i vorbea Verei de 
parcă avea şase ani sau era tâmpită. 

— În acest caz, cred că putem fi destul de siguri că moartea a fost 
provocată de o lovitură cu un obiect contondent în moalele capului. 

— Deci individul a fost lovit în cap cu ceva greu. 

Vera nu era sigură dacă această descoperire se potrivea cu teoriile legate 
de ce se întâmplase în seara de iunie din urmă cu douăzeci de ani. Ajunsese 
la concluzia că, dacă nu era mâna lui John Brace, probabil avea de-a face cu 
lumea interlopă: nişte infractori periculoşi îşi reglaseră conturile. Însă 
Robbie nu le-ar fi întors spatele unor astfel de oameni şi probabil că, 
oricum, indivizii de genul ăsta ar fi folosit un pistol sau un cuţit. Ceva mai 
direct şi mai sigur. Vera alungă aceste gânduri şi se întoarse spre medicul 
legist. 

— Spune-ne, Billy. Luminează-ne cu înţelepciunea ta. 

— Pe ăsta mai sunt foarte puţine rămăşiţe de haine. Bănuiesc că era 
îmbrăcat cu ceva făcut în mare parte din fibre naturale, de exemplu ceva din 
bumbac sau lână care s-a degradat repede. Însă avem bocancii lui. Sunt din 
piele, mărimea patruzeci şi patru. Sunt de calitate, însă am impresia că erau 
deja destul de vechi la momentul morţii. Se vede uzura pe talpă. Şi mai 
avem şi o curea. Are o cataramă în formă de navă. Nu e tocmai comună. 
Din nou, probabil că o rudă ar recunoaşte-o. 

Vera aprobă din cap. Se gândea să meargă direct la Eleanor după ce 
terminau treaba acolo şi să obţină de la ea toate confirmările necesare. 
Urmau să aibă destule pe cap cât aşteptau radiografiile şi fişele dentare. Se 
gândi că Eleanor avea să se bucure că fiul ei nu fugise şi nu o părăsise. Avea 
să se bucure să aibă măcar oasele pe care să le poată înmormânta cum se 
cuvine. Poate aşa avea să-şi găsească liniştea la finalul vieţii. 


Billy îşi îndreptă atenţia spre celălalt schelet. 

— Această persoană purta în mare parte haine din fibre sintetice, deci 
sunt într-o stare mult mai bună. Pe atunci, fabricanţii nu se temeau ca acum 
de obiectele care pot zăcea timp de generaţii întregi înainte să se degradeze, 
iar unele rezistă la nesfârşit, chiar şi în condiţii cum avem noi la scena 
crimei. O parte din fibre a dispărut, fireşte. Şobolanii adoră să folosească 
nailonul pentru cuiburile lor. Însă tot a rămas destul cât să ne dăm seama ce 
purta tipa. 

— Tipa? Vrei să spui că e vorba cu siguranţă de o femeie? 

Vera se uită către Valerie Malcolm, aşteptându-i confirmarea. 

Experta aprobă din cap. 

— Da, aşa aş spune. Am aruncat un ochi mai devreme. Pelvisul e destul 
de intact, iar trăsăturile craniului sunt mai reduse ca dimensiuni. Avem de-a 
face cu un trup mult mai delicat. 

— În afară de asta, completă Billy, dacă nu-i vorba de un travestit, nu 
prea îmi pot imagina ca un tip să poarte desuuri negre din dantelă. Au rămas 
doar câteva fragmente, dar e destul de evident după ce le observi. 

Deci poate că e, totuşi, Mary-Frances Lascuola. Dar despre ea nu mai 
ştim nimic cam de pe la finalul anilor '80, la scurt timp după ce a renunţat 
la fiica ei. Nicio infracţiune, niciun loc de muncă. Unde, oare, se ascunsese 
până să ajungă într-o scurgere de lângă St. Mary? Sau a fost ucisă şi lăsată 
acolo şi era deja în scurgere când Brace a ascuns cadavrul lui Robbie 
Marshall? 

— Ne putem da seama dacă a murit în aceeaşi perioadă ca bărbatul? 

Malcolm şi Keating negară aproape în acelaşi timp. 

— Ştii şi tu că e greu de identificat momentul morţii chiar şi atunci când 
crima e mult mai recentă. 

Keating vorbise pe un ton de reproş, de parcă Vera uitase ceva 
fundamental. 

— Deci s-ar fi putut afla de zece ani în scurgere înainte să fie băgat şi al 
doilea cadavru? 

— Nu văd de ce nu. 

Vera îşi dorea ca experta să nu fi fost aşa veselă. 

— Credeam că puteţi să stabiliţi cât de cât treaba asta cu ajutorul 
insectelor. 

Vera încerca să se agaţe de orice. 

— Aţi putea vorbi cu un entomolog criminalist, însă cred că după atâta 


vreme n-ar descoperi nimic folositor. 

— Femeia nu are încălțări, spuse Billy, iar asta mi se pare puţin ciudat. 
Cu siguranţă ar fi purtat ceva din piele sau din plastic, care e foarte posibil 
să fi rămas intacte. 

— Poate că n-a murit acolo, pe coastă, în seara aceea. Dacă au adus-o în 
portbagajul unei maşini, de exemplu, or fi aruncat-o fără încălțări. 

— Şi să o fi pus în aceeaşi scurgere în care era primul cadavru, doar că 
mai târziu? 

Valerie Malcolm fusese cea care vorbise. 

— Pentru că li s-a părut o ascunzătoare bună? 

— Se poate. John Brace a declarat că a pus cadavrul lui Marshall acolo, 
însă susţine că nu ştie absolut nimic despre cel de-al doilea. Dacă spune 
adevărul — iar „dacă” ăsta e al naibii de mare — atunci poate că a fost văzut 
de cineva. 

— lar cineva care voia să se descotorosească de cadavrul unei femei s-a 
gândit că ar fi un loc excelent să scape de ea. Are logică, într-un fel ciudat. 
Dacă Brace ar fi implicat în prima crimă, ar trebui să presupunem că tot el e 
făptaşul şi în cazul femeii. 

Billy ridică privirea şi rânji. 

— Cum faci tu de dai mereu de scene ale crimei atât de complexe, Vera 
Stanhope? Cum le atragi? 

Vera îl ignoră. 

— Vârsta femeii poate fi estimată? 

— Era mai tânără decât bărbatul, spuse Valerie Malcolm, şi mult mai 
scundă. Avea puţin peste un metru şaizeci şi cinci. Cam aşa ceva. 

Ridică, la rândul ei, privirea. 

— Şi n-avea lucrări dentare. 

— Asta ce ne spune? 

Vera se aşteptase la aceeaşi bogăţie de informaţii ca în cazul bărbatului şi 
începea să-şi piardă răbdarea, dezamăgită că nu reuşeau să contureze 
imaginea femeii la fel de bine. 

— Poate doar faptul că avea dinţi mai sănătoşi. Pasta cu fluor a făcut 
minuni în privinţa asta. Ori asta, ori faptul că nu-şi permitea să meargă la 
stomatolog. 

— Cauza morţii? 

— Cred că nu vă pot ajuta nici cu asta. Pur şi simplu sunt mai puţine 
oase la acest schelet. Probabil au fost împrăştiate de animale, iar cele mai 


mici e posibil să fi fost luate de maree prin golurile dintre bolovani. 

Valerie se uită la ea. 

— Îmi pare rău că nu te pot ajuta mai mult. 

— Nu e vina ta. Iar la primul ai făcut minuni. 

Vera se uită la Billy. 

— Băieţii tăi au dat de ceva care să ne ajute să identificăm cadavrul? 
Poate bijuterii? 

— Ştii doar că te-am fi anunţat imediat dacă am fi găsit ceva folositor. 

Billy se prefăcu rănit în amorul propriu. 

— Ei, da, poate că tu ai face asta, dar nu ştiu ce să zic de individul care 
ţi-a ţinut locul cât timp îţi făceai tu de cap. 

— Echipa încă e acolo, spuse Billy. Au extins suprafaţa de cercetare atât 
în scurgere, cât şi pe mal. Mă duc personal. Dacă găsim ceva, tu eşti prima 
care află. 

Vera simţi că radiază de bucurie. 

Mai târziu, detectiva stătea cu Billy în faţa morgii. 

— Chiar am nevoie de ajutor, Billy. 

Vera se sprijinea de maşina ei şi se bucura de razele care-i mângâiau 
chipul. 

— Dă-mi orice cu care să o identific pe femeie. Spune-le celor din 
echipa ta să fie cu ochii în patru. 

— Nu e cazul să le zic. Nu băieţilor mei. 

Billy plecă fără să-şi ia rămas bun, iar detectiva îşi dădu seama că îl 
jignise şi îi veni să-şi dea palme pentru lipsa de tact. 


Capitolul 21 


Eleanor Marshall o aştepta pe Vera. Detectiva se gândi că o aşteptase în 
casa ei ordonată din Wallsend de când apăruse ştirea legată de cadavrele 
găsite la St. Mary. Probabil se aşezase în camera de zi, la geamul cu draperii 
scrobite şi se uitase pe stradă cât era ziua de lungă, până când văzuse 
maşina Verei. În bucătărie avea până şi o tavă pregătită cu două ceşti 
aşezate pe farfurii din acelaşi set, un borcan cu cafea instant, un castron cu 
pliculeţe de ceai, biscuiţi digestivi cu ciocolată încă nescoşi din ambalaj şi o 
cană goală pentru lapte. Cu siguranţă că ibricul era deja pregătit şi trebuia 
doar dat drumul la aragaz. Era prea mândră să sune ea la poliţie — încercase 
deja de prea multe ori — însă avusese destulă încredere în Vera încât să ştie 
că urma să vină la ea imediat ce avea informaţii. Detectiva făcu ceaiul 
înainte să înceapă discuţia. Părea să facă parte din ritual. După atâta vreme, 
nu mai era nicio grabă, iar Eleanor nu o întrebase nimic de când îi 
deschisese uşa. 

— L-aţi găsit, spuse bătrânica. 

Tava se afla pe măsuţa rotundă acoperită cu broderie. Vera turnă ceai şi 
lapte. 

— Încă nu suntem complet siguri. 

Vera luă un biscuit. În timpul unei anchete trebuia să mănânce pe unde 
apuca. 

— Speram să ne puteţi ajuta dumneavoastră. 

— Fireşte. 

Femeia părea recunoscătoare. În sfârşit era implicată. În sfârşit putea să 
facă şi ea ceva. 

— Robbie şi-a rupt vreodată mâna? 

— Da. Într-o iarnă, nu cu mulţi ani înainte să dispară. A alunecat pe 
gheaţă chiar când ieşea din casă şi a căzut prost, a spus că se simţea ca un 
tont. A stat cu braţul în ghips mai multe săptămâni, dar tot s-a dus la muncă 
şi făcea şi în grădină ce putea. 

Vera dădu aprobator din cap, lăsând de înţeles că ştia că bărbatul avusese 
simţul datoriei. 

— Avem nevoie de numele medicului. Unde şi-a pus mâna în ghips? 

— La Rake Lane Hospital. Medicul lui era doctorul King. Cred că s-a 
pensionat de mulţi ani. Dar spitalul încă e acolo, chiar pe cealaltă partea 


parcului. 

Vera dădu din cap din nou. 

— Şi unde mergea la dentist? 

Detectiva făcu o pauză. 

— Înţelegi că toate astea ne ajută să-l identificăm, da? 

— Ştiu. 

Femeia schiţă un zâmbet. 

— Mă uit la tot felul de seriale TV cu detectivi. Sunt dependentă. Sună 
aiurea ţinând cont că ştiu că a avut parte de o moarte violentă, însă mă ajută 
să evadez cumva. lar poliţiştii de la TV mereu găsesc răufăcătorul până la 
urmă. Dentista lui era Moira Armstrong, lucra în Howden. A ieşit la pensie, 
dar încă profesează. 

— Am găsit o curea, spuse Vera. 

Femeia se lumină la faţă. 

— O ştiu. O purta mereu. A cumpărat-o când a mers în Texas într-o 
excursie de-a lui cu John Brace. Avea catarama în formă de corabie şi i se 
potrivea de minune. Ştii tu, fiindcă lucra la şantierul naval. 

— Pe aceea am găsit-o. 

Vera aşteptă o clipă ca femeia să înţeleagă semnificaţia informaţiei, însă 
Eleanor ştiuse de la bun început, de când văzuse ştirile, că îi găsiseră fiul. 

— Vom verifica radiografiile de la spital şi arhivele medicale de la 
stomatologie, dar cred că l-am găsit pe Robbie. 

Detectiva tăcu din nou. 

— A fost ucis, Eleanor, dar sunt sigură că ai înţeles asta deja. N-a intrat 
singur în groapa aia. Îţi vine în minte cine ar fi avut motive să-i facă de 
petrecanie? 

Bătrâna clătină din cap. 

— Cred că avea o viaţă separată, despre care eu nu ştiam nimic. Când era 
acasă era un fiu devotat şi nimeni n-ar fi vrut să-i facă vreun rău. 

— Probabil ai văzut la ştiri că au fost găsite două cadavre acolo. Suntem 
destul de siguri că al doilea este al unei femei. Ai vreo idee cine ar putea fi? 
Ştiu că te-am mai întrebat despre relaţiile lui, dar poate te-ai mai gândit. 
Chiar dacă nu a venit cu nimeni acasă, poate ţi-a vorbit despre cineva. 

— Chiar m-am gândit, spuse Eleanor. 

Femeia se uită pe geam. 

— M-aş fi bucurat dacă s-ar fi căsătorit şi ar fi avut copii. Ţi-am spus că 
înainte să mă mărit eram învăţătoare. Tot glumeam cu el, îi spuneam să 


găsească repede pe cineva înainte să fie prea târziu şi să nu mai pot să mă 
joc cu nepoţeii. Mi-a spus că eu eram singura femeie de care avea nevoie. 
Nu l-am crezut. Nu în adevăratul sens al cuvântului. Poate se gândea că n-aş 
fi fost de acord cu alegerile lui. M-am gândit că poate găsise pe cineva în 
vreuna dintre călătoriile lui prin străinătate; nu m-ar fi deranjat o fată străină 
dacă asta îşi dorea el. Dar n-a venit niciodată acasă cu cineva. Uneori îşi 
petrecea noaptea în oraş. Îmi spunea că era cu John şi Hector, dar poate se 
vedea cu vreo fată. 

— La ceva vreme după Robbie a dispărut o femeie. E posibil ca al doilea 
cadavru să fie al ei. O chema Mary-Frances Lascuola. Îţi spune ceva acest 
nume? 

Vera o urmări pe Eleanor, pândindu-i reacţia, însă bătrâna părea doar 
nedumerită. 

— Deci se vedea cu o străină? Nu, Robbie n-a menţionat niciodată 
numele ăsta. Mi-aş fi adus aminte. 

— Mary era din Marea Britanie, spuse Vera. N-aveai cum să ştii asta 
decât dacă ai fi cunoscut-o. 

Însă bătrâna clătină din nou din cap. Părea mai preocupată de secretele 
pe care le avusese fiul ei faţă de ea decât de confirmarea morţii sale. 


La secţie, echipa se strânse la un ceai şi nişte fursecuri ca să-şi compare 
notițele. Şedinţa oficială urma să aibă loc mai târziu în aceeaşi zi, însă erau 
de faţă membrii de bază: Vera, Joe, Holly şi Charlie. Dacă era să te iei după 
Vera, cei care contau. 

— Deci amândoi aţi aflat acelaşi nume. 

Făcu semn către Joe şi Holly, iar pe birou căzură nişte firmituri de 
prăjitură. 

— Un scoţian pe nume Sinclair. Îţi spune ceva numele ăsta, Charlie? 

El aprobă din cap. 

— Era patronul unui club numit Pescăruşul. Un loc stilat. Băutura costa 
cât o chirie şi era genul de loc în care mergeai dacă voiai să dai de fotbalişti 
faimoşi şi iubitele lor, staruri rock şi actori. Peste weekend îl ocupa mafia 
afaceriştilor din Newcastle. 

— Judith Brace mi-a spus şi mie despre Pescăruş. 

Vera îşi aminti din nou de club aşa cum arăta odinioară, în zilele lui de 
glorie. Când era mică, visa să meargă acolo, să bea cocktail-uri pe terasa cu 
vedere la mare. Şi-i imagină acolo pe Hector şi pe John Brace cu lacheii lui. 


Cu greu îi venea să creadă că tatălui ei i-ar fi plăcut o astfel de experienţă — 
la fel ca ea, nu prea se descurcase în astfel de situaţii sociale simandicoase — 
însă, chiar şi aşa, simţi o furie lăuntrică. 

Holly îi întrerupse firul gândurilor. 

— Potrivit femeii cu care am vorbit, Mary-Frances a lucrat acolo o 
vreme. 

Vera ridică o sprânceană. 

— Se pare că era chelneriţă, spuse Holly. Nu făcea şmecherii. Se lăsase 
de droguri cât lucrase acolo. Chipurile era un nou început. O viaţă nouă. 

— Şi noi credem asta? Nu cumva doar găsea o altă piaţă de desfacere 
pentru aceeaşi profesie? 

— Ar fi putut s-o facă doar cu acordul lui Sinclair, spuse Charlie. Nu 
voia să aibă acolo femei care făceau asta de capul lor. Era destul de strict 
domnul Gus Sinclair. Încântător atunci când voia — asta era faţa pe care o 
vedeau clienţii — însă tăia în carne vie. 

— Mary-Frances a lucrat acolo doar pentru scurtă vreme, spuse Holly. 
Ceva a făcut-o să se întoarcă în forţă la droguri şi a ajuns într-un centru de 
dezintoxicare din Bebington numit Shaftoe House. Se pare că încă 
funcţionează. Mă duc acolo după ce terminăm aici. 

— Da, şi se pare că Gary Keane a instalat un sistem de securitate la 
clubul ăsta, spuse Joe. 

— În clipa de faţă ce mai ştim despre Sinclair? Pescăruşul nu mai există 
de ani buni. 

— Clubul a ars, spuse Charlie. Toată lumea a bănuit că a fost vorba 
despre o fraudă legată de asigurare. Whitley se schimba, iar puştanii din 
Newcastle şi burlacii şi burlăciţele din Glasgow nu prea mai erau interesaţi 
de cocktail-uri şi mâncare rafinată. S-a spus că Sinclair i-a dat foc când încă 
era profitabil fiindcă bănuia ce schimbări o să aibă loc. 

— Trebuie să fi avut loc o anchetă. 

Vera se întrebă de ce nu-şi amintea de incendiu. Imaginea ei despre 
rafinament efectiv se făcuse scrum. Probabil că fusese ocupată în celălalt 
capăt al ţării. 

Însă Charlie ştia, evident, toate detaliile. 

— Sinclair a avut un alibi. Normal că a avut. Oricum, n-ar fi făcut-o cu 
mâna lui. 

— Ce alibi? 

Charlie zâmbi uşor. 


— Era la o acţiune caritabilă a poliţiei, l-au văzut jumătate dintre toţi 
poliţiştii din regiune. 

— Vai, ce simţ al umorului, spuse Vera. Chiar apreciez asta la un 
infractor. 

Făcu o pauză şi luă ultimul foietaj danez înainte ca altcineva să pună 
mâna pe el. 

— Şi ce s-a petrecut cu domnul Sinclair după distrugerea Pescăruşului? 

— A primit un purcoi de bani. 

Charlie se încruntă, încercând să-şi aducă aminte exact despre cât era 
vorba, după care fu dezamăgit fiindcă nu-i venise în minte suma exactă. 

— Până la urmă, afacerea mergea bine, iar pe hârtie profitul era bun. 
Apoi a dispărut o vreme. Poate că s-a gândit că ar fi mai potrivit să nu mai 
fie văzut. 

— Ştim când a avut loc incendiul? 

Vera se gândi că parcă ar fi bâjbâit prin cea mai densă ceaţă de pe mare. 
Aveau nevoie de ceva prin care să lege crimele. 

— Trebuie să verific. 

Însă detectiva îşi dădea seama că Charlie glumea. Ştia răspunsul. 

— Ei, na! Nutu. 

Uneori era nevoie să-l complimenteze. 

— Nu omul cu o memorie care face de ruşine elefanții. 

— Era 1995. 

Charlie rânji. 

— Pe la jumătatea verii. Mai exact, început de iulie. Adică la începutul 
sezonului, alt motiv pentru care anchetatorii au exclus varianta unui 
incendiu intenţionat. De ce să dai foc localului taman în cel mai profitabil 
moment al anului? 

— Ca să nu pună lumea întrebări? 

Uneori, Holly nu ştia să-şi ţină gura. Întrebarea fusese retorică. Ştiau cu 
toţii că Charlie se concentra şi că era momentul ca el să explice. 

Însă detectivul păru să nu bage în seamă întreruperea. 

— Şi pentru că un sezon prost ar fi însemnat un bun motiv pentru 
declanşarea incendiului. A fost bine că s-a oprit când lucrurile încă mergeau 
şi a primit banii de asigurare fără vreun mare tam-tam. 

Charlie dădu pe gât ceaiul rămas. 

— A ciripit cineva legat de persoana pe care a găsit-o Sinclair să-i facă 
treaba murdară? 


Charlie clătină din cap. 

— Bănuieli nenumărate. Însă nimic concret. 

— Deci îl avem pe Robbie Marshall, care era angajator sub acoperire 
pentru băieţii fără perspective. Îi punea să bată paznici şi să sperie 
proprietari, dar cine ştie dacă n-o fi găsit şi vreunul cu veleităţi de piroman. 
Şi o mai avem pe Mary-Frances, care a fost cândva chelneriţă la clubul lui 
Sinclair şi care ştia, deci, cum merg lucrurile în acel local. Poate că le-a fost 
de folos şi celor care au pus focul. Şi, cu mai puţin de o lună înainte de 
incendiu, Marshall a dispărut, aşa că avem două cadavre. Sper că nimeni n- 
are impresia că e vorba de o simplă coincidenţă. 

Vera se ridicase şi începuse să schiţeze un plan pe tablă. Scria nume, date 
şi trasa linii care le conectau între ele. 

— Şi îl mai avem şi pe Gary Keane. 

Joe tăcuse pe durata conversaţiei, dar atunci părea, la rândul lui, 
entuziasmat. Vedea legăturile şi îi urmărea logica. 

— Dacă el a instalat sistemul de securitate, tot el era omul capabil să-l 
dezactiveze astfel încât să nu fie identificaţi cei care au pornit incendiul. 
Poate ştia chiar şi cum să provoace un scurtcircuit care să declanşeze focul. 

— Crezi că ar ciripi? 

— Două persoane care e posibil să fi fost implicate în treaba asta au 
murit, spuse Joe. S-ar putea să fie nevoie de puţină muncă de convingere. 

În sală se lăsă tăcerea. Pe stradă se auzea zgomotul traficului şi al 
copiilor care ieşeau la joacă în curtea şcolii de alături. 

— Ei bine, pot fi foarte convingătoare, spuse Vera. Dar aş prefera să ştiu 
mai multe înainte să-i fac o vizită. 

— Sinclair s-a întors în Whitley Bay. 

Holly îşi tot luase notițe, însă ridică privirea din calculator. 

— Laura Webb, care o cunoştea pe Mary-Frances, spune că acum e mare 
nabab în cadrul proiectului de restaurare a falezei. 

— Auzisem şi eu de el tot în legătură cu proiectul, însă n-am făcut 
legătura cu patronul Pescăruşului, spuse Charlie. Credeam că şi-a luat 
tălpăşiţa definitiv după incendiu şi, pe lângă asta, nu mi s-a părut niciodată 
genul care să se apuce de acţiuni caritabile şi activism comunitar. 

Charlie tăcu. 

— Acum lumea vorbeşte foarte frumos despre Sinclair. Are un birou în 
apropiere de Dom, nu departe de locul în care era pe vremuri Pescăruşul, pe 
care îl folosesc tot felul de comitete locale. Ar fi trebuit să-mi dau seama de 


legătură. 

— Potrivit lui Judith Brace, construiesc apartamente de lux în locul 
Pescăruşului, spuse Vera. Ar fi interesant să aflăm dacă Sinclair încă mai 
deţine terenul. 

— Crezi că e mai interesat să strângă cât mai mulţi bani decât să refacă 
oraşul? 

Charlie rânji. 

— Aşa seamănă mai mult cu acel Gus Sinclair pe care-l ştiu eu. 

— Poate că e un om complet schimbat. 

Vera o spuse pe un ton care aproape că păru serios. 

— Cică se mai întâmplă şi de-astea. 

Detectiva tăcu din nou. 

— În ziua de azi, până şi John Brace susţine că e alt om. A devenit 
familist convins. 


Capitolul 22 


Shaftoe House se afla pe o stradă liniştită, înconjurată de locuinţe 
moderne, cu terase şi, dărăpănată cum era, arăta ca nuca în perete printre 
ele. Semăna cu o bătrână stafidită înconjurată de adolescente obraznice. Pe 
uşă era un mic semn pe care era scris numele şi faptul că era administrată de 
Proiectul New Lives. Holly văzu o sonerie şi apăsă. O voce bărbătească îi 
ceru numele. 

— Holly Jackman, de la poliţia din Northumbria. 

— Haide sus. 

Împinse uşa, iar aceasta se deschise. Înăuntru era aceeaşi atmosferă de 
abandon ca în orice instituţie după ora închiderii. Se vedeau urmele 
activităţilor din ziua respectivă — în unele camere erau table cu diverse 
notițe scrise pe ele, în coşurile de gunoi se vedeau tot felul de bucățele de 
hârtie, pe o masă era o tavă plină de căni murdare — însă nu se auzea nimic. 
Parcă totul era lipsit de scop. Un bărbat coborî pe scările din lemn ca s-o 
întâmpine. Era înalt, ciolănos şi purta blugi şi o cămaşă de bumbac cu 
dungi. Îi întinse lui Holly mâna, iar ea văzu cum mâneca i se ridică şi 
descoperă un tatuaj în formă de şarpe, care părea să n-aibă ce căuta acolo. 

— Eu sunt lan. Hai sus, în birou. Vrei cafea? 

Accentul era local, dar cu siguranţă aparţinea unei persoane educate. O 
conduse pe Holly pe scările late, care cândva probabil fuseseră de-a dreptul 
impresionante, într-o cameră cu un birou acoperit de mormane de hârtie. 

— Nu, mulţumesc. 

Holly se aşeză pe un scaun de piele şi se uită pe fereastra tip ghilotină. 

Biroul avea vedere către o grădină năpădită de buruieni. Cineva încerca 
să curețe şi să elibereze un spaţiu denivelat de lângă casă, unde se aflau o 
masă şi şase scaune. lan urmări privirea defectivei. 

— Acolo stau fumătorii. De unele dependențe nu scapi niciodată. 

— De cât timp eşti aici? 

— Lucrez de cinci ani, însă prima oară am venit aici ca pacient, când 
eram încă adolescent. 

Bărbatul îşi dădu seama că Holly era surprinsă. 

— Cele mai multe persoane care lucrează aici au fost cândva 
dependente. Înţelegem prin ce trec pacienţii noştri. 

— Le oferiţi simpatia de care au nevoie. 


— De multe ori simpatia e ultimul lucru de care au nevoie, deşi, fireşte, 
îi putem sprijini. Şi mai important, putem fi duri. Revenirea la normalitate 
nu înseamnă doar să te opreşti din băut sau din luat droguri; e vorba despre 
asumarea unor responsabilităţi. Nu-i uşor dacă ai fugit de ele toată viaţa. E 
posibil să fim mai sinceri decât profesioniștii. 

— Am venit să pun nişte întrebări legate de un fost pacient, spuse Holly. 

Defectivei i se părea interesant bărbatul. Avea degete lungi şi un chip 
expresiv. Părea foarte sigur pe sine. Zâmbea. Probabil că dacă s-ar fi născut 
în altă epocă, ar fi fost preot. 

— Desigur, s-ar putea să avem nişte probleme legate de confidenţialitate. 

lan se aplecă înspre ea şi se încruntă. 

— Credem că femeia e moartă, spuse Holly. 

lan era foarte aproape, iar ea se trezi privindu-i mâinile, pe care le ţinea 
împreunate, de parcă s-ar fi rugat. 

— Credem că a fost ucisă. Avem nevoie să-i confirmăm identitatea ca să 
dăm de ucigaşul ei. 

În cameră se lăsă tăcerea. Bărbatul rămase încruntat, pe gânduri. Holly 
vorbi prima. 

— E o fostă prietenă de-a Laurei Webb, cea care ţine orele de yoga de 
aici. 

Bărbatul ridică lent privirea. Toate mişcările îi erau calculate. 

— Cum se numeşte persoana care te interesează? 

— Mary-Frances Lascuola. 

Urmă din nou un moment de tăcere. 

— Când a fost pacientă? 

— Pe la sfârşitul anilor '80 sau începutul anilor”90. 

Holly îşi dădu seama că nu o întrebase pe Laura anul exact. O mare 
greşeală. Dar poate că viaţa ei fusese atât de haotică pe atunci încât oricum 
nu şi-ar fi putut aduce aminte. 

— Shaftoe House era foarte diferită acum treizeci de ani, spuse Ian. 
Făcea parte dintr-un spital mare de psihiatrie. Deşi era tot un centru de zi 
pentru dependenţi, făcea parte din sistemul medical, iar personalul era 
format din doctori, psihologi şi asistente specializate în boli mintale. 
Spitalul a fost închis şi dărâmat în 2006, iar celelalte terenuri au fost 
vândute dezvoltatorilor imobiliari, însă o societate caritabilă, New Lives, a 
preluat clădirea asta. Se ştia că Bebington era o zonă în care stupefiantele 
reprezentau o problemă serioasă şi că încă mai era nevoie de centru. Dacă 


femeia despre care vrei să afli mai multe a fost pacientă la Shaftoe înainte 
de 2006, atunci toate datele sunt în arhivele din sistemul medical. Noi am 
avea acces la ele doar dacă ar fi venit din nou după anul acela. 

— Ai putea verifica dacă a făcut asta? 

Însă Holly credea că era o pierdere de vreme. Era convinsă că Mary- 
Frances zăcea deja în scurgere de vreo zece ani când societatea caritabilă 
preluase centrul. lar dacă mai trăia în 2006, avea un alt nume. 

lan porni calculatorul de pe birou. Holly se uită în gol pe geam cât se 
încărca programul. Într-un final, bărbatul vorbi. 

— N-am nicio pacientă cu numele ăsta la New Lives. Nici aici, nici la 
centrul rezidenţial din Kimmerston. 

Holly îşi zise că nu mai putea să afle nimic în plus. Putea să plece, să 
meargă la Vera şi să-i spună că urmărise pista. Însă nu se ridică. 

— Ce faceţi aici, mai exact? În afară de yoga. 

— Avem un program în doisprezece paşi. E vorba despre solidaritate, 
despre dependenţi care se sprijină reciproc. Avem şi ateliere. Consiliere 
individuală. Unor pacienţi le oferim şi lecţii pentru abilităţi elementare. 
Încercăm să facem lumea să fie mai încrezătoare şi să se descurce mai bine; 
e destul de greu să ai încredere în tine dacă nu ştii nici măcar să scrii sau să 
citeşti. 

Ian zâmbi. 

— Ar trebui să vii pe aici când e lume. Să vorbeşti cu ei în pauză. Mare 
parte dintre deţinuţi sunt dependenţi, deci, într-un fel, lucrăm în aceeaşi 
branşă. Prevenim infracțiunile. 

Atunci Holly chiar se ridică. Îşi făcea nişte calcule în minte. Ian arăta de 
patruzeci spre cincizeci de ani. Dacă fusese pacient la centru în vremea 
adolescenţei, era o şansă să fi fost acolo când veniseră şi Mary-Frances şi 
Laura. 

— Ai cunoscut-o pe Mary-Frances aici când erai tânăr? Cred că ţi-ai 
aduce aminte de numele ei neobişnuit. Şi toată lumea spune că era foarte 
frumoasă. 

lan venea în urma ei. Detectiva se opri o clipă şi îl privi, întrebându-se 
din nou ce o atrăgea atât de mult la el. 

— Asta a fost acum multă vreme şi chiar nu-mi aduc aminte. 

Însă bărbatul se uită în altă parte când răspunse, iar Holly nu era 
convinsă că-l crede. 


Capitolul 23 


La închisoarea Warkworth, Brace se trezi brusc şi îşi dădu seama că o 
visase pe Mary-Frances Lascuola. Visul fusese atât de real încât avea 
impresia că încă putea să o miroasă, să-i simtă pielea şi braţele puternice cu 
degetele. În vis, şi el era puternic, pe la cincizeci de ani dar cu o condiţie 
fizică bună datorită drumeţiilor lungi pe dealuri. Nu era bătrân, impotent şi 
captiv în scaunul cu rotile. Când se trezise, visul şi amintirile din realitate 
ajunseseră să se confunde, iar în cele din urmă se degradaseră precum 
cadavrul femeii pe care o găsise Vera Stanhope în scurgerea de lângă Insula 
St. Mary. Îşi zise că parcă totul era în continuă schimbare şi că nimic nu mai 
era sigur. Îşi pierduse orice urmă de încredere în propria judecată. 

Era pe la sfârşitul primăverii, în vremurile bune. Pe vremea când Mary- 
Frances se lăsase de droguri, era sănătoasă şi îi era recunoscătoare lui 
pentru starea ei bună, fiind gata să facă orice pentru el. Pe atunci lucra la 
Pescăruş, iar când o luase cu maşina la sfârşitul turei ei, nu avusese timp să 
facă duş. Purta tot blugii şi pulovărul cu care mersese acasă — nu-şi purta 
uniforma decât la club. Pentru ea, Sinclair nu trebuia să cheme un taxi, aşa 
cum făcea pentru celelalte fete. Locuia la doi paşi. În noaptea aceea încă 
mirosea ca de la muncă, a fum de ţigară şi parfum. Era aproape dimineaţă. 
Nu se luminase, însă era destul de cald. 

O dusese într-un loc pe care-l descoperise cu Hector. O pădurice de lângă 
un pârâu; Hector şi ceilalţi găsiseră acolo cuiburi de muscar, mierlă de apă 
şi cojoaică. Brace le sustrăsese ouăle pentru colecţia lui personală. Probabil 
că în zonă mai activa şi alt grup de pasionaţi de păsări, fiindcă găsiseră nişte 
plase transparente amplasate pe nişte stâlpi, instalate de aşa natură încât 
păsările n-ar fi avut cum să se prindă în ele decât dacă erau prezenţi şi cei 
care le întinseseră. Păduricea aparţinea unei mari moşii din zonă, însă casa 
nobiliară o lăsase în paragină şi îşi crescuse prestigiul în privinţa conservării 
mediului, lăsând mână liberă naturaliştilor. Cândva, un drumeag printre 
copaci ducea la grajdurile aflate în spatele casei, însă poteca abia se mai 
vedea, iar tot ce mai rămăsese din intrare erau doi stâlpi care stăteau să 
cadă. Nimeni nu mai folosea acea cale de acces. 

Brace oprise maşina lângă unul dintre stâlpi, o luase de mână şi o dusese 
printre copaci. Unii erau înfloriţi şi luminau locul întunecat. Făcuseră 
dragoste în lumina lăptoasă a dimineţii şi auzind cântecul păsărilor pe 


fundal. Se simţise prins de ea şi îşi dăduse seama cum se simțeau micile 
păsări prinse în ochiurile plaselor. In clipa aceea nu-şi putea imagina viaţa 
fără ea. La scurtă vreme, Mary-Frances Lascuola dispăru. 


Capitolul 24 


Vera ajunse devreme la birou şi se aşeză la masa de lucru ca să răspundă 
la toate apelurile şi e-mail-urile pe care le primise peste noapte. Îşi luase de 
pe drum o cafea şi vorbise cu cei care răspundeau la hotline-ul poliţiei. Nu 
descoperiseră nimic. Nu sunase niciun cetăţean care să-şi aducă aminte 
despre vreo întâmplare ciudată petrecută pe malul mării, lângă St. Mary, în 
urmă cu mai bine de douăzeci de ani. Părea să domnească acalmia. Parcă 
era liniştea dinaintea furtunii. 

Verei îi sună mobilul. Era Patty, care îi vorbi pe un ton panicat, abia 
respirând. 

— Trebuie să vii! A avut loc o spargere! Nu ştiu ce să fac! Dacă e cineva 
în casă? 

Vera se uită la telefon. Era nouă şi douăzeci. 

— Când a avut loc spargerea? Aseară? Sau acum ţi-ai dat seama? 

Însă Patty nu o băgă în seamă. 

— Te rog, Vera! Am nevoie de tine! 

Vera ezită. Avea lucruri importante de făcut în dimineaţa respectivă şi 
una era să o mai sprijine pe Patty din când în când, alta să fie persoana la 
care apela de fiecare dată când ceva era în neregulă în viaţa ei. Dar la cine 
altcineva să apeleze? Mai mult, după descoperirea celor două cadavre care 
aveau legătură cu John Brace, nu părea să fie o coincidenţă. 

— Ajung în douăzeci de minute. "i 

O găsi pe Patty în faţa casei. Purta un fel de pantaloni de pijama şi o 
bluză de trening. Deşi nu era frig în ziua aceea, femeia îşi încolăcise braţele 
în jurul trupului şi tremura. Când Patty o văzu pe Vera, alergă către ea şi o 
luă în braţe. Încă tresărea şi era atât de fragilă, de parcă oasele i s-ar fi putut 
rupe la orice atingere. Pe Vera o tulbură atingerea. Nu-şi amintea când 
fusese luată în braţe ultima oară. Se desprinse uşor din îmbrăţişarea lui 
Patty. 

— Ia spune-mi ce s-a întâmplat. 

— Cineva trebuie să fi intrat în casă când îl duceam pe Archie la şcoală. 
M-am întors şi am găsit geamul de la bucătărie spart. Cineva a băgat mâna 
şi a tras de mâner, fiindcă acum e larg deschis. 

— la să aruncăm o privire, ce zici? 


Vera merse în spatele casei. Văzu exact ce-i spusese Patty. Bufetul era 
plin de cioburi, mânerul era tras, iar geamul larg deschis. Spaţiul părea 
îndeajuns de mare încât să poată intra un bărbat în toată firea. 

— Nu pare să fie vorba de vreun puşti care bătea mingea. Nu s-ar fi 
chinuit să deschidă geamul. 

Vera tăcu. 

— Hai să-mi descui. O să verific dacă nu e cineva înăuntru. 

În locuinţă domnea haosul, dar nu era mai rău decât la ultima vizită a 
Verei. Nu se vedea nici urmă de intrus. O chemă pe Patty. 

— Ce au furat? 

— Nu văd să fi luat nimic. 

Patty vorbea tot pe un ton panicat. 

— Televizorul e tot aici, la fel şi tabletele copiilor. 

— Poate i-ai întrerupt. 

Vera nu-şi dădea seama ce legătură putea fi între spargere şi cadavrele 
care zăcuseră ani de zile în scurgerea de la St. Mary. 

— O să trimit un agent să evalueze situaţia. Vezi să faci ceva în legătură 
cu geamul ăla până se întunecă. 

Vera nu voia ca Patty să creadă că avea de gând să lase totul baltă de 
fiecare dată când dădea de necaz. Aşa ceva n-avea cum s-o ajute pe femeie. 

— Bine. 

Patty părea dezamăgită, iar Vera se simţi o clipă vinovată, de parcă Patty 
ar fi fost fiica ei, nu a lui Brace. De parcă ar fi abandonat-o din nou. 

— Da, bine. Mersi. Pe 


Când ajunse cu Charlie pe malul mării era aproape ora prânzului. Gus 
Sinclair era într-o şedinţă în biroul lui de lângă Dom. Îl văzuseră în timpul 
recunoaşterii pe care o efectuaseră înainte să facă prima mutare. Biroul avea 
un geam mare, ca vitrina unui magazin, iar Sinclair stătea la un birou din 
lemn deschis la culoare amplasat de aşa natură încât putea să vadă şi ce se 
întâmpla afară, şi ce se întâmpla în cameră. În faţa lui stăteau două femei 
care-i sorbeau fiecare cuvânt. Vera îşi dădu seama dintr-o singură privire că 
numai scoţianul vorbea. Era genul de individ care avea nevoie de public. 
Detectiva îşi zise că trebuia să fi fost tânăr pe vremea când era patronul 
Pescăruşului, pentru că nu părea prea bătrân nici în acel moment. Era 
bronzat ca un marinar sau ca un jucător de golf. Sau ca un proprietar din 
sudul Spaniei. Vera se grăbi să-l prindă din urmă pe Charlie, care nu părea 


să fi aruncat nici măcar o privire pe geam; mergea hotărât, cu mâinile în 
buzunarele hanoracului albastru închis, iar detectiva fu nevoită să alerge 
câţiva paşi ca să ajungă lângă el. 

În curând avea să fie momentul mareei de sizigie!“! iar nivelul apei 
crescuse până pe esplanadă, ascunzând orice urmă de nisip. Cei care-şi 
plimbau câinii erau nevoiţi să se mulţumească doar cu asfaltul. Se făcuse 
deja după-amiază, iar copiii erau în parcul de skateboard, concentrați şi 
serioşi când îşi făceau giumbuşlucurile, relaxaţi şi glumeţi numai după 
aceea, când stăteau pe iarbă şi beau doze de suc. Vera se întrebă ce senzaţii 
aveau, cuprinşi de fiorul vitezei şi de concentrarea pentru a controla, apoi, 
întoarcerile şi săriturile. Rămase pe loc şi îi privi o clipă, admirându-le 
sincer îndemânarea. În spatele lor se vedeau golful şi Insula St. Mary, farul 
alb contrastând cu cerul albastru. 

ÎI luase pe Charlie cu ea pentru că membrii mai tineri ai echipei ei 
trebuiau să înțeleagă că, uneori, experienţa îşi spune cuvântul. Îşi petrecuse 
două ore la prânz reconstituind povestea lui Sinclair. În timp ce toată lumea 
mânca sandwich-uri, el stătuse aplecat deasupra biroului, mormăind în 
telefon, discutând cu amicii lui din Glasgow, foşti poliţişti sau prieteni care 
fuseseră transferați în alte secţii. Îşi făcuse notițele cu un creion bont pe 
genul de bloc-notes A4 folosit de studenţi. Dispăruse o jumătate de oră, 
după care se întorsese la Vera ca să-i spună că vorbise cu un jurnalist cu 
pretenţii de la programul BBC Look North. 

— Şi-a făcut şi el temele de unul singur legat de amicul nostru Sinclair, 
însă cei de la BBC nici nu vor s-audă. Aparent, n-are destule dovezi. În 
schimb, el crede că au fost ameninţaţi. 

Apoi refuzase să mai discute despre Sinclair cu Vera înainte să iasă din 
birou. 

— Devii paranoic cu vârsta, Charlie? 

Glumise pentru că bărbatul era cea mai puţin paranoică persoană pe care 
o cunoştea. Pur şi simplu îi lipsea imaginaţia necesară. 

Detectivul îi aruncase o privire urâtă şi mormăise ceva enigmatic despre 
faptul că trebuiau să aibă grijă. 

Odată ajunşi pe coastă, la aer curat, Vera simţi brusc că îi era foarte 
foame şi îl cărase pe Charlie după ea la restaurantul de peşte al lui Pantrini, 
lângă sala de jocuri, unde mâncaseră eglefin şi cartofi prăjiţi. Amândoi 
fuseseră prea ocupați cu mâncarea ca să vorbească în local, şi, oricum, 
Charlie păruse în continuare neliniştit în privinţa discuţiei. Vera îl observase 


cum se holba la ceilalţi clienţi. Charlie începu să vorbească abia când 
ieşiseră şi trecuseră de Dom şi de biroul lui Sinclair şi se uitau la puştanii 
slăbănogi, cu înfăţişare de tocilari, care se dădeau pe skateboard, dar atunci 
nici nu se uită pe notițe. Parcă nu s-ar mai fi putut opri din vorbit. 

— Gus Sinclair şi-a făcut apariţia în nord-estul Angliei pe la începutul 
anilor '80. Pare să fi răsărit din neant, însă cu siguranţă avea nişte relaţii, 
pentru că la scurt timp după aceea devenise prieten la cataramă cu tot felul 
de politicieni locali, afacerişti şi lideri de sindicat. Cei din categoria 
dubioasă. Cei care puteau fi convinşi să negocieze când venea vorba de 
planificarea unor construcţii şi de obţinerea unor licenţe. Apoi şi-a făcut 
prieteni şi printre poliţişti. Unul dintre ei e chiar amicul nostru, John Brace. 

Charlie privi marea. Valurile veneau necontenit şi se loveau de barieră. 

— M-am gândit că trebuie să fi avut pe cineva puternic în spate. Era prea 
tânăr să aibă atâta influenţă de unul singur şi n-avea mai nimic: abia ieşise 
de pe băncile facultăţii şi lucrase câţiva ani într-un hotel mare din Glasgow, 
organizând recepții şi conferinţe. De ce să plece urechea la el toţi oamenii 
importanţi din nord-est? 

— Ce-a studiat la facultate? 

Vera se întreba dacă o facultate era de-ajuns pentru a-i conferi lui 
Sinclair porecla de Prof. 

— Afaceri. Contează? 

— Probabil că nu. Continuă. Spune-mi de ce băieţii deştepţi din 
Tyneside l-au luat în seamă pe flăcăul nostru scoţian. 

Charlie privi o fată slabă cum face un truc pe skateboard, apoi continuă. 

— Am aflat cine era tatăl lui şi totul s-a legat. 

Vera începea să-şi piardă răbdarea. 

— Deci, cine e tatăl? Haide, Charlie, vrem să vorbim cu individul, şi mai 
avem şi şedinţă la ora şapte! Aş prefera să nu-mi petrec aici toată ziua. 

— Alexander Sinclair, zis Alec. A crescut în Aberdeen şi a făcut destui 
bani din industria petrolului încât să se mute la Glasgow şi să-şi deschidă 
propria afacere. Înainte să se apuce de baruri şi cluburi se ocupa de 
construcţii şi dezvoltări imobiliare. Avem informaţii despre legăturile lui cu 
lumea interlopă de acolo — trafic de droguri şi de fete — însă a fost mult prea 
viclean ca să fie prins. 

— Şi voia să-şi extindă imperiul, aşa că şi-a trimis fiul în nord-estul 
Angliei. Între Glasgow şi Tyneside au existat mereu legături. 

Vera îşi dădea seama ce avea să audă în continuare, dar se simţea puţin 


depăşită. Munca ei nu ajungea până acolo. Era obişnuită cu drame familiale 
şi cu oameni oarecare care se luptau cu sistemul. Infractorii pe care-i 
prindea ea nu erau mari mafioţi, ci nişte indivizi destul de jalnici care n- 
aveau disciplina sau inteligenţa necesare pentru a-şi rezolva problemele fără 
să recurgă la violenţă. N-avusese de-a face cu crima organizată până când 
nu lucrase la ancheta în urma căreia John Brace ajunsese la zdup, dar până 
şi infracțiunile lui erau pe plan local. Fusese un peşte mare într-o baltă 
neîncăpătoare. Pentru ea, reglările de conturi în stil mafiot erau de domeniul 
serialelor TV trase de păr, nu făceau parte din realitate. 

— Ce mai face Sinclair-senior în ultima vreme? 

— E mort, spuse Charlie. A făcut un atac de cord. Toată viaţa a băut prea 
mult şi a fumat ca un turc. 

Detectivul se uită la ea. 

— Şi era şi supraponderal. 

— Deci, care-i povestea, Charlie? Înţeleg de ce Gus Sinclair s-a cărat 
înapoi în nord când Pescăruşul a ars, dar ce l-a adus înapoi aici? 

— Se spune că nici în Scoţia lucrurile nu mai mergeau aşa bine. Nimeni 
nu îndrăznea să-i facă ceva lui Alec, nici chiar când era pe moarte. Avea o 
reputaţie care speria lumea. Era aproape ca o superstiție... 

Charlie încerca să găsească nişte cuvinte potrivite. 

— ...sau o credinţă populară, cam aşa ceva. Dacă te puneai rău cu Alec 
Sinclair, mureai. Era inevitabil. Însă, după ce-a murit, lucrurile s-au 
schimbat. S-a format un vid de putere şi a apărut o grămadă de lume care 
să-l umple. Gus nu e ca taică-su. N-are chef de lupte. Faptul că a fugit 
înapoi în Scoţia după ce Pescăruşul nu mai făcea profit aşa mare şi a ars a 
însemnat că s-a recunoscut învins, iar după aia n-a mai făcut parte cu 
adevărat din afacerea familiei. Când a murit Alec, a decis să o şteargă 
frumuşel şi să lase bandele din Glasgow să se bată între ele. Poată că avea 
amintiri plăcute din Whitley Bay. Locuieşte într-unul dintre apartamentele 
mari de pe faleza din Tynemouth, o locuinţă cumpărată cu bani gheaţă, 
potrivit surselor mele. 

Vera se gândi o clipă la sursele lui Charlie: armata de femei de serviciu, 
secretarele, agenţii imobiliari şi funcţionarii care-i furnizau informaţii. Cum 
de reuşise să-i adune pe toţi? 

— Deci Gus a moştenit bani de la taică-su? Chiar dacă n-a mai făcut 
parte din afacerea lui? 

— Alec încă mai avea destule afaceri legale când a murit. Din câte ştiu 


eu, Gus e singura rudă în viaţă. 

Iar tu chiar eşti omul care să ştie. 

— De ce nu stă cu capul la cutie? De ce nu face un purcoi de bani pe 
nesimţite din dezvoltarea imobiliară a terenului pe care fusese Pescăruşul? 
De ce vrea să devină eroul din Whitley? 

Charlie dădu din umeri. 

— Poate că-i place să fie admirat. Cică are şi ambiţii politice, se pare că 
nu l-ar deranja să ajungă primar în nord-estul Angliei, dacă s-o întâmpla 
vreodată. Poate că realmente îi place locul. Are o soţie din zonă. Lucra 
pentru el la Pescăruş. 

Vera îşi aduse aminte de ultima conversaţie pe care o avusese cu Judith 
Brace. 

— N-o fi vorba cumva de o duduie pe nume Elaine? 

— Corect. 

Charlie păru surprins că şi Vera ştia câte ceva. 

— Se pare că tipa era la un moment dat era în relaţii foarte bune cu 
Robbie Marshall. Soţia lui Brace îşi aduce aminte că la o cină cei doi erau 
împreună. Poate ăsta e alt posibil mobil pentru crimă. Robbie a avut o 
aventură cu nevasta lui Sinclair, iar scoţianul pur şi simplu şi-a ieşit din fire. 

Însă asta nu explică al doilea cadavru descoperit la St. Mary, iar potrivit 
lui Charlie, Gus Sinclair dădea înapoi când era vorba de conflicte. Dar 
poate că a plătit pe cineva să-i facă treaba murdară, la fel cum a plătit pe 
cineva să dea foc clubului. 

Nivelul mării începea să scadă, iar un Cocker Spaniel alerga după o 
minge prin apa mică, aruncând în toate părţile stropi în care se reflecta 
lumina. Vera stătuse sprijinită de perete, cu spatele la mare, şi se ridică. Îşi 
zise că era cazul să-l vadă pe Gus Sinclair în carne şi oase. 


Sinclair era singur în birou când cei doi ajunseră şi le deschise uşa. Pe un 
ecran de pe perete se vedea un plan al proiectului: imagini generate pe 
calculator, cu oameni fericiţi care se plimbau printr-o piaţetă în care un 
clovn făcea un număr pe catalige. Viitorul restaurant de la St. Mary se 
înfăţişa ca o minunăţie din sticlă şi lemn de culoare deschisă. 

— Aruncaţi un ochi, spuse Sinclair, şi mai discutăm pe urmă dacă aveţi 
vreo întrebare. 

În voce i se simţea un uşor accent scoţian, însă avea un glas blând şi 
rafinat. Să fi fost oare el Proful, al patrulea membru al Găştii celor Patru? 


Sinclair era singurul dintre ei care trecuse pe la facultate şi porecla ar fi 
putut fi uşor ironică. Era mai tânăr decât ceilalţi. Însă, din ce-şi aducea Vera 
aminte, Hector vorbise mereu cu respect despre Prof, niciodată în batjocură. 
Mai degrabă ca despre cineva care inspira puţină teamă. Individul bonom 
din faţa lor, bronzat şi cu cămaşa descheiată la gât, nu părea să sperie pe 
nimeni. 

— Tu ai făcut planurile? 

— Ei, nu eu personal! 

Sinclair râse uşor. 

— Fac parte dintr-un grup care strânge fonduri pentru dezvoltarea zonei. 

— Tu eşti Angus Sinclair? Ţi-am văzut poza în ziarul de ieri. 

— Exact. 

Bărbatul zâmbi, bucuros că fusese recunoscut. 

— Aş putea să-ţi pun câteva întrebări? 

— Normal, de asta sunt aici. Ca să răspund la întrebări. Cu toţii suntem 
hotărâți să ascultăm vocea comunităţii în ceea ce priveşte viitorul oraşului. 

Vera se aşeză în faţa biroului lui Sinclair. Charlie rămase pe loc, 
holbându-se la planuri, cu mâinile tot în buzunarele hanoracului, pregătit să 
alunge pe oricine ar fi vrut să intre în cameră. Purtase ani de zile exact 
aceeaşi haină, sau o dublură de-a ei, de când îl ştia Vera. Dar stătea cu 
urechile ciulite şi detectiva ştia că avea să cântărească toate cuvintele 
rostite, precum şi orice amănunt i-ar fi scăpat ei. 

Vera se prezentă. La început, lui Sinclair nu-i veni să creadă, de parcă nu 
putea să accepte faptul că femeia din faţa lui era detectivă, apoi se îmbufnă. 

— Am nevoie de avocat? 

Încercase să facă o glumă, însă de fapt fusese o întrebare legitimă. 

— Nici vorbă! 

Detectiva rostise răspunsul astfel încât să se înţeleagă că ideea era 
absurdă. 

— Doar discutăm, fiindcă înţeleg că eşti un om important în oraş. Asta o 
dată, iar în al doilea rând fiindcă ancheta noastră are de-a face cu trecutul, 
mai exact cu anii '80 şi '90. Locuiai aici pe atunci? 

Scoţianul dădu din cap. 

— O, ce vremuri minunate! 

— Ai auzit de cele două cadavre găsite la St. Mary? 

Sinclair dădu din nou din cap cu interes, dar fără să fie surprins. 

— Credem că unul dintre ele este al lui Robbie Marshall. Pe vremuri îl 


cunoşteai. Un flăcău din Wallsend. Un tip util. 

— Îmi aduc aminte de Robbie. 

Scoţianul era prea inteligent să nege o legătură pe care o puteau dovedi 
Uşor. 

— Obişnuia să vină pe la Pescăruş, unde-şi făcea mare parte din afaceri. 

— Mai ştii cu cine se întâlnea? 

Sinclair clătină din cap şi răspunse prea repede. 

— Îmi pare rău, a trecut prea mult timp. 

— A doua victimă e o femeie. Ai vreo idee despre cine ar putea fi vorba? 

În birou se lăsă tăcerea. Vera nu-şi putea da seama dacă informaţia era 
nouă sau nu pentru Sinclair. Dacă cineva din poliţie îl ţinea la curent cu 
ancheta, după cum lăsase de înţeles Charlie, probabil că ştia deja, chiar dacă 
nu fusese implicat. 

— Înţeleg că la un moment dat era în relaţii bune cu soţia ta, spuse Vera. 

Sinclair zâmbi forţat. 

— Soţia mea e în relaţii bune cu toată lumea. lar ea e acasă, în 
apartamentul din Tynemouth, nu la morgă, pe o masă. 

— Numele Mary-Frances Lascuola îţi spune ceva? 

Urmă un moment de tăcere. 

— Îmi aduc aminte de fătucă, da. Am angajat-o ca o favoare. O vreme a 
fost chelneriţă la local. O greşeală. Poate că mereu e o greşeală să faci genul 
ăsta de favoruri pentru prieteni. Ajungi să te superi pe ei. 

Sinclair se aplecă în faţă, pe deasupra biroului. 

— Unde vrei să ajungi cu întrebările, inspectore? În general strâng şi 
plec pe la ora asta. 

Vera nu-l băgă în seamă. 

— Cum se numea prietenul acela? 

— Unul de-ai voştri. John Brace. 

— Şi Mary-Frances ţi-a făcut probleme? 

— A început să ia din nou heroină şi să facă trotuarul. Nu puteam să 
accept aşa ceva. Pescăruşul era un local respectabil. Am concediat-o. 

— Asta a fost cu multă vreme înainte să ardă? 

Vera încerca în continuare să-şi potrivească în cap datele. Se gândi că 
totul ar fi fost mult mai simplu dacă Mary-Frances ar fi dispărut odată cu 
Robbie Marshall. 

— Cam da, cu nişte ani buni înainte de asta. A lucrat la mine doar câteva 
luni. 


Pe geam se vedea cum numărul de maşini crescuse. Magazinele se 
închideau şi lumea se îndrepta către casă. 

— Îmi aduc aminte de Pescăruş, spuse Vera. Face parte din povestea 
locului ăstuia. A fost construit în anii '30, nu-i aşa? Şi încă era plin de tineri 
după mai bine de cincizeci de ani. 

— Îl adoram. 

Sinclair părea sincer emoţionat şi scoase din birou o fotografie a 
clubului. Soarele tocmai răsărea, iar lumina reflecta imaginea de neon a 
păsării în geamurile şi zidurile albe. Poza fusese, probabil, făcută de pe 
plajă, iar Vera nu văzuse niciodată localul din perspectiva aceea. 

— O să înrămez asta pentru birou. Să ne amintim de gloria de altădată a 
oraşului. 

— Poate ar trebui să-l reconstruieşti. 

— Ah, să nu crezi că nu mi-a trecut prin cap. 

Lăsă fotografia pe birou şi continuă să se uite fix la ea. 

— Dar în ziua de azi apartamentele de lux sunt la mai mare căutare. 

Nu era o întrebare, iar Sinclair nu spuse nimic. Vera continuă: 

— Soţia ta ne-ar putea ajuta s-o identificăm pe femeia moartă? 

— Posibil. 

Părea nesigur. 

— Cu femeile care lucrau pentru mine se comporta ca o cloşcă. Poate i-a 
mărturisit vreuna ceva. S-o întreb? 

— Aşa să faci. 

Vera zâmbi. 

— Însă mi-aş dori să vorbesc cu ea faţă-n faţă, aşa că o să-i fac o vizită la 
un moment dat. Mereu m-am întrebat cum arată pe dinăuntru apartamentele 
luxoase din Tynemouth. Dă-mi numărul ei şi o să o sun să văd dacă e acasă 
înainte să vin. 

Pentru o clipă crezu că o s-o refuze, dar scoţianul dădu din umeri şi 
mâzgăli un număr de mobil pe o bucată de hârtie. Vera se ridică în picioare 
şi întinse mâna să ia biletul. Aproape ajunsese la uşă, când deodată se 
întoarse. Simţea că era tot mai urgent să-l identifice pe Prof; era singurul 
membru rămas în viaţă, în afară de Brace, din Gaşca celor Patru. 

— Ce faci în timpul liber, domnule Sinclair? 

— Sunt puţin cam obsedat de muncă. Nu prea am timp liber. 

— Deci nu eşti păsărar, ca amicul dumitale John Brace? 

Vera îşi tinu respiraţia, aşteptând răspunsul. 


— Nu te atrage natura? 

— Singura pasăre de care mi-a păsat vreodată a fost Pescăruşul. 

Scoţianul râse uşor şi se uită la fotografia clubului. Pescăruşul strălucea 
mai departe în lumina răsăritului. 


Capitolul 25 


Înainte de şedinţa din seara respectivă, Vera lipise pe panou o poză cu 
Pescăruşul, iar când Joe Ashworth o văzu îşi aminti de tinereţe. Nu fusese 
niciodată la Pescăruş — asta făceau adulţii în toată regula, oameni cu bani şi 
stil — însă timp de câţiva ani îşi petrecuse nopţile de vineri în Whitley Bay, 
lua autobuzul împreună cu gaşca de amici din satul minier de mai la nord, 
în care locuiau părinţii lui, iar dimineaţa, la întoarcere, împărțeau taxiuri. 
„Mersul în Whitley” era un ritual inițiatic pe vremea când era adolescent. 
Cei mai mulţi tineri se îmbătau acolo pentru prima oară şi aveau parte de 
primele experienţe sexuale pe aleile dintre magazine şi case. Hălăduiau prin 
baruri şi cluburi, dând de lume cunoscută de pe la şcoală sau de la muncă, 
iar pe măsură ce treceau orele nopţii grupurile îşi tot schimbau membrii, ca 
într-o coregrafie elaborată. Încercă să-şi amintească numele clubului de pe 
South Parade în care personalul purta pantaloni foarte scurţi sau bikini, iar 
puştanii făceau un du-te-vino de pe stradă înăuntru până se prăbuşeau 
grămadă râzând şi o luau razna de la excesul de alcool şi hormoni. Joe 
bănuia că şi pe atunci se vindeau droguri în Whitley, dar el, unul, nu dăduse 
de niciun traficant. Deşi probabil că era el prea naiv ca să-i recunoască. În 
timp ce restul echipei se aduna pentru şedinţă, îşi aminti numele clubului. 
Idolii. Aşa se numea. Spuse cuvântul cu voce tare. 

Vera vorbea despre un Whitley Bay pe care Joe nu prea îl recunoştea. 
Whitley Bay din zona Pescăruşului. Cu găşti şi vedete. Cu sportivi faimoşi: 
pugilişti şi fotbalişti. Cu afacerişti care investiseră în orăşelul în care veneau 
puştanii să se destrăbăleze. 

— Deci suntem destul de convinşi că bărbatul mort e Robert Marshall — 
mama lui a descris cureaua de pe schelet înainte să-i dau vreun indiciu legat 
de cum arată. Femeia e, cel mai probabil, Mary-Frances Lascuola, mama 
Patriciei Keane şi amanta lui John Brace. Însă ea pare să fi dispărut din 
peisaj cu cel puţin cinci ani înainte de Robbie. Deci asta e prioritatea — să 
aflăm ce făcea între jumătatea anilor '80, când Brace susţine că a pierdut 
legătura cu ea, şi anul 1995. Holly, ai verificat la centrul acela de 
dezintoxicare din Bebington? 

— Da, m-am dus acolo şi am vorbit cu unul dintre cei care lucrează la 
proiect. În momentul de faţă centrul e administrat de o societate caritabilă, 
însă până în 2006 făcea parte dintr-un spital care ţinea de sistemul medical. 


Mâine dimineaţă va trebui să vorbesc şi cu cineva de la ei. 

Holly părea că-şi cere scuze. 

— Când mă întorsesem din Bebington deja nu mai era nimeni la arhive 
care să mă poată ajuta. 

— Hai să verificăm şi refugiile pentru femei şi să vorbim cu cei de la 
serviciile sociale şi cu medicii. Hol, poţi să faci tu şi asta? Se ştia că Mary- 
Frances era heroinomană şi, în ciuda faptului că s-a oprit câteva luni, cât a 
avut relaţia cu Brace, bănuim că s-a apucat din nou. Nu ştim cauza morţii în 
cazul ei, deci există chiar şi posibilitatea să fi murit din cauza unei 
supradoze, sau se poate să se fi sinucis. 

— Dar nu s-a îngropat singură, nu-i aşa? 

Joe îşi dădu seama că întrebarea părea pusă în bătaie de joc, însă Vera o 
luă în serios. 

— Poate că până şi moartă deranja suficient de mult încât cineva s-a 
hotărât să scape de cadavru. 

— Asta ne duce înapoi la Brace? 

Vera se gândi o clipă. 

— Da, se poate. Şi trebuie să mai dăm de un amic de-al lui, un tip 
poreclit Profu”. Făcea parte din grupul lui Robbie Marshall şi s-ar putea să 
aibă informaţii utile. Însă Brace nu e neapărat implicat, deci ar trebui să 
luăm în calcul orice. Mi-a zis că a pierdut legătura cu Mary-Frances cu 
mulţi ani înainte de moartea lui Marshall şi există o şansă să spună şi el 
adevărul pentru prima oară în viaţă. De exemplu, ştim că Mary-Frances a 
lucrat în locul ăsta. 

Vera se opri din vorbit şi arătă fotografia Pescăruşului. 

— E clubul de care par să fie legate toate persoanele din ancheta noastră. 
Patronul era Gus Sinclair, care s-a întors în Whitley Bay făcând pe 
binefăcătorul şi, în general, dându-se drept un tip de treabă şi implicat în 
mai mică sau mai mare măsură în proiectul de dezvoltare a falezei pe Insula 
St. Mary. E fiul lui Alec Sinclair, unul dintre băieţii deştepţi din Glasgow. 
Gus a angajat-o pe Mary-Frances. Dacă într-adevăr a murit de la o 
supradoză în incinta Pescăruşului, n-ar fi dat deloc bine pentru afacere. 

Vera se opri din nou şi arătă înspre panou cu o riglă care părea de pe 
vremea când era şcolăriţă. Lovi uşor panoul cu linia pe măsură ce rostea 
numele scrise acolo. 

— Robbie era de-al casei. La fel şi John Brace. Singura femeie care a 
fost văzută împreună cu Robbie era un fel de manager la Pescăruş, o 


persoană pe nume Elaine. În clipa de faţă, Elaine e nevasta lui Gus Sinclair. 
Fostul soţ al lui Patty Keane, Gary, a lucrat la rândul lui pentru Sinclair de 
câteva ori şi el e cel care a instalat sistemul de securitate al clubului. 

Pe Vera o străfulgeră un gând şi se întoarse către Joe. 

— Poţi să mergi din nou să vorbeşti cu Gary Keane? Era doar un tinerel 
când lucra pentru Sinclair şi e posibil să fi vorbit diverse lucruri de faţă cu 
el, să nu-l fi considerat o ameninţare. Pare chiar genul de individ pe care să- 
] fi pus să dea foc clubului. 

— Sigur. 

— A mai descoperit cineva ceva folositor? Billy? Ceva de la scena 
crimei? 

Billy Cartwright se burzului din nou. 

— Ştii că ţi-aş fi spus de îndată ce-am fi găsit ceva folositor, Vera. Ai şi 
tu încredere că echipa mea îşi face treaba. 

— Da, ei bine, nu poţi să-mi reproşezi că tot sper. Am ajuns într-o 
situaţie destul de disperată aici. 

Însă lui Joe femeia nu i se părea deloc disperată. Parcă întinerise — îi 
străluceau ochii şi era energică — şi arăta cam cum era şi pe la jumătatea 
anilor '90, când abia devenise detectivă, luptând de una singură împotriva 
bărbaţilor. 

Joe se gândise să treacă pe la apartamentul lui Gary Keane în drum spre 
casă. Dacă putea să afle lucruri noi pentru Vera chiar în seara aceea, 
detectiva avea să fie în al nouălea cer. Fără să vrea, era gelos fiindcă îl 
alesese pe Charlie, nu pe el, pentru vizita la Sinclair, şi simţea nevoia să-i 
arate cât era de devotat. Pe lângă asta, era ora băii pentru copilul cel mai 
mic, ora de făcut teme pentru cei mari, iar momentele dinaintea culcării 
erau întotdeauna puţin cam enervante. Îşi iubea copiii la nebunie, însă 
uneori munca era, prin comparaţie, o uşurare. 

Un cuplu de vârstă mijlocie trebăluia prin grădina publică când Joe parcă 
maşina pe stradă, iar detectivul rămase o clipă şi îi privi. Abia vorbeau, însă 
aveau aceeaşi cadență când lucrau; Joe îşi dădu seama că între cei doi exista 
o înţelegere tacită şi deveni din nou invidios. Poate că nu aveau copii, poate 
că întreaga lor relaţie fusese relaxată şi lipsită de stres. Joe îşi alungă 
gândurile, simțindu-se ca un trădător. Cafeneaua era încă deschisă, iar 
persoana care servea era o tânără voioasă care vorbea cu un accent din 
Europa Centrală şi care îi spuse că era norocos că o prinsese fiindcă tocmai 
voia să închidă. Joe luă două cappuccino la pachet, după care apăsă soneria 


de lângă magazin. Obloanele nu erau trase şi văzu înăuntru rafturile bine 
organizate pe care se aflau calculatoare recondiţionate, laptop-uri şi 
accesorii care păreau esenţiale unui stil de viaţă tehnologizat. În geam era 
un afiş care făcea reclamă la nişte ore de programare şi un curs de 
calculatoare pentru începători, destinat persoanelor de peste şaizeci de ani. 
Gary Keane părea să-şi extindă afacerea. 

La etaj era deschis un geam, iar din cameră se auzea muzică. Era o piesă 
de jazz instrumental pe care Joe o recunoştea vag, însă nu putea nici în 
ruptul capului să-şi amintească numele. Se întrebă dacă acela era genul de 
muzică din Pescăruş în vremea de apogeu a localului. Îşi dori să fi fost 
îndeajuns de în vârstă încât să fi mers acolo, chiar şi o singură dată, să se 
bucure de atmosfera locului. Lui Sal i-ar fi plăcut la nebunie şi probabil şi- 
ar fi petrecut întreaga după-amiază alegându-şi ţinuta. Muzica părea dată 
foarte tare, iar Joe îşi zise că Gary nu auzise soneria. O apăsă din nou, după 
care bătu la uşă. În continuare niciun răspuns, iar ciocănitul fu acoperit de 
un motiv muzical cântat la saxofon. Joe apăsă clanţa şi uşa se deschise. 
Urcă scările ţinând cafelele în mână, într-un suport de carton. 

— Domnule Keane! 

Strigase pentru că muzica părea seducătoare şi voia să evite un posibil 
moment jenant în caz că intra peste Gary Keane în timp ce făcea sex cu 
cineva. Joe se jena uşor şi îşi imagina cum ar fi fost să dea peste Gary Kane 
şi vreo femeie mai mult sau mai puţin dezbrăcată. 

Scările dădeau către camera de zi a lui Keane, iar detectivul văzu 
chicineta prin uşa întredeschisă. În camera de zi domnea aceeaşi ordine ca 
atunci când Joe venise prima oară. Nici urmă de lenjerie intimă. Nici urmă 
de vreo femeie, în afară de o sticlă de Chablis şi două pahare pe masă. 
Rămăsese jumătate de sticlă de vin, însă ambele pahare erau goale. Muzica 
se auzea dintr-un vechi gramofon, cu discurile aşezate cu grijă unele peste 
altele, gata oricând să fie schimbate. Draperiile se mişcau uşor în briza care 
intra de afară. 

— Domnule Keane! 

Vocea îi sunase neobişnuit de tare, fiindcă tocmai se oprise muzica. Se 
auzi un clic în momentul în care acul se ridică automat şi discul fu 
schimbat. Urma o piesă vocal-instrumentală. Cânta Ella Fitzgerald. Joe îi 
recunoscu vocea fiindcă era una dintre artistele preferate ale tatălui său. 
Merse în cealaltă parte a camerei şi bătu la uşă. Din nou nu primi niciun 
răspuns. Îşi puse mănuşile de latex înainte să deschidă uşa. Avea să pară 


ridicol în caz că Gary Keane plecase la cumpărături după o sticlă de lapte, 
însă ceva deja i se părea ciudat. 

Era singurul dormitor al apartamentului, iar în cameră încăpeau un pat 
dublu şi un dulap din lemn de pin într-o nişă de pe o laterală a şemineului. 
Patul era făcut temeinic — nu doar o pătură aruncată peste nişte aşternuturi 
boţite — şi până şi pernele erau netezite. Nu se vedea nici urmă de Keane. 
Joe râse uşor şi se gândi că îşi făcea prea multe probleme. Keane şi prietena 
lui probabil că băuseră vin, după care plecaseră la vreun restaurant sau pub 
şi lăsaseră uşa deschisă din greşeală. Însă, dacă tot era acolo, putea să 
arunce un ochi. Poate mai găsea ceva folositor pentru Vera, vreun detaliu 
care să-l transforme din nou în favoritul ei. În dormitor nu era nimic 
interesant — prin dulapuri erau doar haine aranjate frumos. Totul era aranjat 
frumos. Se vedea că hainele erau purtate de multă vreme, însă erau de 
calitate. Oare câţi bani făcea Gary Keane dacă repara şi vindea calculatoare 
la mâna a doua? Cu siguranţă avea şi altă sursă de venit. 

După dormitor era o încăpere mică dotată cu un duş. Şi ea i se păru lui 
Joe neobişnuit de curată, de parcă bărbatul depusese eforturi să facă 
locuinţa lună. Pe barele din inox erau aranjate câteva prosoape, robinetele 
străluceau, iar în vasul de toaletă încă se vedea înălbitor. Oare pe cine 
încercase să cucerească? 

Revenind în camera de zi, Joe observă un bufet cu un sertar îngust şi 
două dulapuri. Într-unul erau pahare, iar în celălalt nişte băuturi asortate. 
Din nou, nimic ieftin. Printre altele, văzu o sticlă mare de gin Islay The 
Botanist şi una de whisky. În sertar erau diverse hârtii şi fotografii. Joe le 
luă pe toate şi ciuli urechile ca să audă voci pe stradă sau sunete de paşi pe 
scări. Pe fundal, Ella cânta mai departe. Detectivul se aşeză pe canapea şi 
întinse hârtiile pe masă. Găsi printre ele paşaportul lui Keane, cu toate 
datele în regulă şi valabil încă optsprezece luni. În ultimii ani fusese în 
Statele Unite de două ori. În mare parte, hârtiile aveau de-a face cu 
magazinul — printre altele, o declaraţie de venituri. Magazinul abia dacă era 
profitabil, deci de unde avusese Keane bani pentru două vacanțe în 
America? Joe îşi luă nişte notite şi se gândi că descoperirile aveau să-i 
folosească Verei. Puse hârtiile înapoi în sertar, după care se uită la 
fotografii. Prima îi atrase atenţia imediat. Fusese făcută pe terasa 
Pescăruşului. Cinci bărbaţi stăteau în jurul unei femei blonde, cu un piept 
generos, care era dată cu ruj de culoare roz şi avea sclipici albastru pe 
pleoape. Era şi Keane acolo, arăta ca un puşti şi ţinea pe după gât doi 


bărbaţi a căror imagine se afla deja în camera de şedinţă: Robbie Marshall 
şi Gus Sinclair. De cealaltă parte a femeii mai stăteau doi bărbaţi. Unul 
dintre ei era John Brace. Pe celălalt Joe nu-l întâlnise niciodată, însă îi ştia 
atât de bine reputaţia şi caracterul legendar, încât devenise parte din viaţa 
lui: Hector Stanhope, tatăl care încă o bântuia pe Vera. Bărbaţii erau 
îmbrăcaţi elegant, iar femeia purta o rochie lungă, albastră, care mai mult îi 
dezvăluia formele decât să i le acopere. Cu toţii aveau pahare în mână şi era 
clar că sărbătoreau ceva. Joe poză cu telefonul fotografia şi trecu mai 
departe. 

Celelalte erau fotografii de familie, făcute în general în parc sau pe plajă. 
Una dintre ele era o fotografie artistică înfăţişând o femeie care părea 
timidă, probabil Patty Keane, cu un bebeluş în braţe, şi pe Gary însuşi în 
spatele lor, jucând rolul tatălui mândru. Urmau mai multe poze cu copiii. 
Când apărea şi Patty, stătea în spatele lor şi se uita în gol sau privea 
speriată. John Brace apărea într-una dintre ele, având o atitudine mai 
serioasă. Probabil fusese făcută cu puţin timp înainte să fie arestat. Patty 
ţinea pe genunchi un copilaş, iar Gary avea în braţe un bebeluş înfăşurat 
într-o pătură albastră. În spatele lor era Brace, care părea foarte sever, ca un 
fel de bunic victorian. Joe poză toate fotografiile cu telefonul, după care le 
puse înapoi în sertar. Se gândi că deja exagera. Keane avea să se întoarcă în 
curând să-şi termine vinul. 

În drum spre scări, deschise uşa de la chicinetă din impuls, zicându-şi că 
acolo ar fi putut fi şi mai multe fotografii, poate lipite pe frigider sau pe 
panoul de plută pe care-l văzuse prin uşa întredeschisă încă de când intrase. 
Uşa părea blocată. Ceva din spatele ei o făcea să nu se deschidă complet. 
Joe se strecură prin spaţiul mic într-o încăpere atât de îngustă încât putea să 
atingă ambii pereţi laterali din locul în care era. Văzu că şi aceasta era 
ordonată, compactă precum cambuza unui iaht, cu toate lucrurile curate şi la 
locul lor. Totul în afară de ce era în spatele uşii: prăbuşit pe jos, chircit 
aproape în poziţie fetală, zăcea Gary Keane. În stomac avea înfipt un cuţit 
subţire, iar sângele se strânsese într-o băltoacă pe podeaua din parchet 
laminat. 


Capitolul 26 


După ce îi găsi cadavrul lui Gary, Joe Ashworth rămase la scena crimei. 
Dădu telefoanele necesare, apoi fugi înapoi în stradă. Cafeneaua era deja 
închisă şi avea obloanele trase, iar pe uşă era un semn pe care scria că urma 
să se deschidă în următoarea zi, la şapte. Pierduse ocazia de a vorbi cu 
barmaniţa zâmbitoare, însă cuplul din grădină era tot acolo, tocmai îşi 
puneau uneltele în portbagajul unui break. Joe le arătă legitimatia, iar ce doi 
îl urmară înapoi în grădină, de unde putea vedea intrarea în apartamentul lui 
Keane. Aerul era deja mai rece, se simțeau primele semne de toamnă, însă 
n-aveau unde altundeva să meargă. Se aşezară pe una dintre băncile de lemn 
unul lângă altul, iar Joe fu nevoit să se aplece ca să-i vorbească femeii care 
stătea în celălalt capăt. 

— La cât aţi ajuns aici? 

Cei doi se uitară unul la altul. Îi chema Philip şi Becky Miller. Erau 
amândoi profesori, nu aveau copii, iar acasă îi aştepta doar câinele, dar nu 
era nicio tragedie dacă mai dura puţin până să-l scoată. 

— Pe la şase. 

Becky vorbea mai mult. Philip părea mulţumit să aprobe din cap. 

— Tocmai băuserăm ceaiul şi ne schimbaserăm în hainele de lucru. Nu e 
mare lucru de făcut în grădină în perioada asta a anului, însă venim aici o 
dată pe săptămână să mai aranjăm puţin. 

— Keane mai era în magazin la ora şase? 

Becky clătină din cap. 

— Speram să mai fie acolo pentru că, de regulă, magazinul are obloanele 
trase când e închis. Îi adusesem laptop-ul să arunce un ochi. Probabil am 
luat vreun virus, iar Gary mi-a spus că putea să mă ajute. Dar uşa era 
încuiată. 

— N-aţi încercat să sunaţi la apartament? 

— Nu. Nu mi s-a părut cinstit în condiţiile în care terminase ziua de 
lucru. Nici nouă nu ne place să fim abordaţi pe stradă de părinţii care 
vorbesc despre copiii lor. În plus, nici nu e urgent. 

Între cei doi domnea aceeaşi înţelegere tacită pe care Joe o observase 
când îi privise lucrând. 

— Aţi văzut dacă a venit cineva la el? A bătut cineva la uşă? 

Cei doi rămaseră în tăcere câteva clipe. Joe se simţi uşor tensionat în 


timp ce aştepta răspunsul. Erau nişte martori buni. Dacă văzuseră cine 
venise la Gary, era o şansă ca ancheta să se termine pe loc. Însă Becky şi 
Philip clătinară din cap la unison. 

— Asta nu înseamnă că n-a venit nimeni, spuse Becky. Dacă eram cu 
spatele la stradă, n-aveam cum să observăm. 

Abia atunci Joe simţi o undă de curiozitate din partea femeii. 

— A fost jefuit? 

Joe se gândi că nu era nicio problemă dacă le spunea. Nu păreau genul 
care să devină isterici sau să dea sfoară-n ţară. 

— Nu. Gary Keane e mori. 

Tocmai le nota numerele de telefon când o văzu pe Vera venind cu 
maşina de poliţie. Le mulţumi celor doi şi le spuse că trebuia să plece. 
Merseră în spatele lui înapoi pe stradă. Când Joe se întoarse să-şi ia rămas 
bun, încă erau acolo, uitându-se la el, parcă în sfârşit curioşi. 


Vera îşi punea combinezonul obligatoriu pentru scena crimei, 
sprijinindu-se de un felinar în timp ce şi-l trăgea pe picioare. Când reuşi, îi 
aruncă unul şi lui Joe. 

— Doctorul Keating e pe drum, la fel şi Billy Cartwright şi echipa lui. Ar 
fi mai bine să rămâi aici până vin băieţii în uniformă ca să urmărească cine 
vine şi cine pleacă. Pe urmă, hai sus cu mine. 

Când Joe intră înapoi în apartament, o găsi pe Vera în chicinetă, 
privindu-l pe Gary Keane. Detectiva îl auzise când urca scările şi strigase ca 
să ştie unde era. 

— Nu cred că era un om de ispravă, dar nimeni nu merită aşa ceva, nu? 

Se întoarse către Joe. 

— Deci, ia zi, ce crezi că s-a petrecut aici? 

— A venit cineva la el, cineva cunoscut. Poate cineva pe care încerca să- 
| impresioneze. Făcuse ordine în apartament. Era destul de curat şi prima 
oară când am venit, însă de data asta mi se pare că se străduise mai mult ca 
de obicei. Şi cumpărase o sticlă de vin bun. 

— Să fie vorba de o femeie? 

— E posibil. Sau un bărbat pentru care trebuia să lucreze. Sau cu care 
trebuia să rezolve nişte probleme. 

— Nu poate fi o coincidenţă. 

Vera stătea cu picioarele depărtate şi cu mâinile în şolduri. Cu greu mai 
era loc în chicinetă şi pentru Joe, aşa că el rămase în prag. 


— Întâi găsim două cadavre, apoi se întâmplă asta. 

— Există dovezi că se cunoştea cu Marshall, Brace şi Sinclair. M-am 
uitat puţin prin jur înainte să găsesc cadavrul. 

Joe o conduse înapoi în camera de zi şi îi arătă fotografiile. 

Vera le împrăştie pe masă, exact cum făcuse şi Joe prima oară de unul 
singur, şi arătă poza cu Gary şi familia lui şi cu John Brace stând în spatele 
lor. 

— Asta trebuie să fi fost făcută chiar înainte de arestarea lui Brace. E 
interesant că Gary îl ştia de mai demult, dinainte să se însoare cu Patty. 

Detectiva trecu mai departe, uitându-se lung la poza făcută în faţa 
Pescăruşului. Joe îşi zise că se uita aşa intens din pricina lui Hector. 

— Nu l-am văzut niciodată îmbrăcat în pinguin. 

Femeia vorbea de una singură, pierdută în amintiri. 

— Mă întreb unde-şi ţinea ascuns fracul. 

Fereastra era încă deschisă şi de jos se auzeau voci fiindcă agentul nota 
numele celor care tocmai veniseră. 

— Îl aud pe Paul Keating. 

Vera păru să revină la realitate. 

— O să mă dau din calea tuturor înainte să înceapă. Şi aşa n-ai loc să 
arunci un ac. Am rugat-o pe Hol să vină şi să supravegheze totul. Nu cred 
că obţinem mare lucru în seara asta. Pe strada asta sunt în mare parte 
magazine, nu-i aşa? 

— Cred că persoana care i-a făcut o vizită lui Keane a ajuns înainte de 
ora şase. 

Joe se tot gândise la asta de când vorbise cu cei doi Miller. 

— De regulă, Keane trăgea obloanele magazinului la finalul zilei, însă 
erau în continuare ridicate când am ajuns eu. Cred că asta ne dă de înţeles 
că încă era în magazin atunci când i-a venit musafirul, aşa că n-a apucat să 
închidă ca de obicei. Am vorbit cu un cuplu care a lucrat în grădina publică 
de la ora şase. Magazinul era deja încuiat, iar ei n-au văzut pe nimeni. 

Vera aprobă din cap, arătând că i se părea un raţionament corect, după 
care se îndreptă spre scări. 

— Încotro? 

Dacă avea vreo bănuială, vreo idee care să îi ajute la anchetă, voia şi el 
să ia parte. 

— Mă duc să-i fac o vizită lui Patty Keane ca să-i spun că fostul ei soţ, 
tatăl copiilor ei, e mort. 


Capitolul 27 


Tocmai băuseră ceaiul când se auzi soneria şi Patty se trezi cu Freya la 
uşă. De regulă, tânăra era grăbită şi o vizita când pleca de la muncă, în drum 
spre casă. Întreba dacă totul e-n regulă, îi întreba pe copii câte ceva, după 
care dispărea în maşinuţa ei. Parcă vizita era doar o obligaţie lunară şi, câtă 
vreme toată lumea era în viaţă, nu prea o interesa mai mult. Parcă Patty era 
doar o căsuţă care trebuia bifată pe o listă. 

În ziua aceea, însă, părea să nu fie aşa grăbită, iar Patty se întrebă dacă la 
mijloc era mâna Verei. Detectiva probabil că îi povestise despre fereastra 
distrusă. 

— Am aflat că a avut loc o spargere, spuse Freya. E totul în regulă? 

Patty îi spuse că nu se furase nimic şi că geamul fusese deja înlocuit. 

— De fapt, cred au fost nişte puştani. Un mic act de vandalism 
inconştient. 

Vorbise ca un adult responsabil, uitând cât de panicată fusese când 
intrase în casă şi găsise bucăţi de sticlă peste tot. 

Apoi Freya chiar se aşeză şi începu să joace un joc cu Archie. Băieţelul o 
bătu de fiecare dată pe tânără, iar Patty îşi dădu seama că nu ea îl lăsa să 
câştige. 

— Câtă energie are! Cred că te oboseşte rău. 

Apoi îi spuse că exista un loc pentru copii dotați unde putea să-l ducă pe 
perioada vacanței intersemestriale, iar Archie poate că avea să fie mai 
liniştit acasă dacă avea ceva de făcut toată ziua. 

— Am vorbit cu învăţătoarea lui şi mi-a spus că citeşte cel mai mult din 
toată clasa. 

Patty se simţi foarte mândră şi se gândi că era cel mai bun lucru care i se 
întâmplase de multă vreme. Mai mult, avea să se descurce mult mai uşor cu 
Jonnie şi Jen dacă Archie nu mai era acolo tot timpul. După ce plecă Freya, 
îi duse pe băieţi la culcare şi verifică dacă nu cumva Jen se uita la ceva 
nepotrivit pe tabletă. Odată ce se instală liniştea în casă, se simţi din nou 
vinovată. Patty ştia că ar fi trebuit să fie o mamă mai bună. O mamă bună 
verifica mereu la ce se uită copiii, se juca împreună cu ei şi îi încuraja să 
stea la aer curat câtă vreme nopţile erau încă luminoase. Însă, în majoritatea 
zilelor, tot ce putea ea face era să-i hrănească, să-i îmbrace în haine curate şi 
să se simtă vinovată că nu poate mai mult. 


În seara aceea se bucură că era linişte. Se uită la mormanul de farfurii din 
chiuvetă şi se întrebă dacă putea să le lase până a doua zi. Însă, dacă ar fi 
făcut aşa ceva, n-ar fi avut castroane curate pentru micul dejun, aşa că dădu 
drumul la apă şi se apucă de treabă. Aproape terminase şi se gândi că putea 
să-şi facă un ceai şi să se uite la câteva episoade din Come Dine With Me 
înainte de culcare când auzi o bătaie în uşă. Merse în camera de zi şi se uită 
pe după draperiile gri înainte să deschidă. În faţă era Vera, detectiva 
mătăhăloasă, iar Patty se grăbi s-o poftească înăuntru, bucuroasă s-o vadă şi 
să aibă parte de compania unui adult. Abia aştepta să-i spună Verei cum 
fusese lăudat Archie la şcoală. 

— Ce târziu ai venit! 

Afară se întunecase, iar lumina era aprinsă în tot complexul rezidenţial. 

— S-a rezolvat cu geamul. Nu era nevoie să vii să verifici. 

— Trebuie să-ţi spun ceva. 

Vera intră în casă şi apoi în bucătărie, unde puse apă la fiert, de parcă era 
casa ei. Patty nu păru deranjată. 

— Înainte să afle presa. 

— Ce? 

Patty ştia deja despre cele două cadavre de pe Insula St. Mary. Ştirea 
fusese difuzată la nesfârşit la televizor. 

— Mama mea era îngropată în scurgerea de pe coastă? Asta ai venit să- 
mi spui? 

Lui Patty i se păru că Vera avu un moment de confuzie. 

— Îmi pare rău, drăguţo, însă nu putem fi complet siguri de identitatea 
ambelor persoane. Cel puţin deocamdată. Dacă mama ta e una dintre ele, o 
să te anunţ imediat ce aflăm. Însă acum am venit pentru altceva. E legat de 
Gary. 

— Ce-a făcut? 

Patty ştia că Gary fusese mereu la limita legii, făcând tot felul de 
şmecherii. Când locuiau împreună, banii parcă picau din cer, iar atunci când 
îl întreba, el doar îşi atingea nasul cu degetul şi spunea că făcuse o mică 
afacere. N-avea ea motive de îngrijorare. 

— N-a făcut nimic. 

Vera făcuse ceaiul şi ştergea nişte căni curate ca să le usuce. Le luă în 
camera de zi şi le puse pe pervaz, aşteptând ca Patty să ia loc înainte să 
vorbească din nou. 

— E mort, drăguţo. A fost înjunghiat. Credem că s-a întâmplat cândva 


azi după-amiază. 

Primul gând al lui Patty fu că toate visurile ei de împăcare cu el fuseseră 
distruse. N-avea să mai stea niciodată în pat în timp ce încă era linişte în 
casă, în timp ce doar Archie era treaz şi se juca la parter, n-avea să mai 
privească razele soarelui pe tavan şi să-şi imagineze ce avea să se întâmple 
dacă reuşea să-şi ia inima în dinţi şi să se vadă cu Gary din nou. Sau să ia 
telefonul şi să-i vorbească. În unele zile, acele visuri fuseseră singurul lucru 
care o făceau să mai aibă voinţa de a trăi. Ştiuse mereu că Gary n-avea să se 
întoarcă la ea dacă nu-şi făcea ordine în viaţă. lar acum, ce rost ar mai avea 
s-o facă? Îşi dădu seama că plânge şi că pe faţă îi curg lacrimi. Vera căută în 
geantă şi reuşi să găsească o batistă ca lumea, mare şi bărbătească, nu 
tocmai curată, însă uscată. 

Patty se şterse pe faţă. 

— Îmi pare rău. 

— Nu mai vorbi prostii, drăguţo, e normal să fii şocată. 

Vera tăcu. 

— S-ar bucura să ştie că îl plânge cineva. 

Patty se uită la ea. 

— Cine l-a ucis? Vreun tip dintr-un bar? Avea obiceiul să enerveze 
oamenii după ce bea puţin. Dar de obicei era fermecător. 

Vera clătină din cap. 

— A fost ucis acasă la el. 

— De cine? 

Patty se întrebă dacă era vorba de cineva cunoscut, însă se îndoia. Gary 
trăsese mereu linia între casă şi afacere, iar când ea îl mai întreba unde 
merge când pleca de acasă în cele mai multe după-amiezi, îi dădea mereu 
acelaşi răspuns: „E vorba de afaceri.” Până la urmă, ajunsese să nu-l mai 
întrebe. Poate că nu voia să ştie. 

— Nu ştim şi de asta trebuie să îţi pun câteva întrebări. E în regulă? 

Patty dădu din cap. Ultimul lucru pe care şi-l dorea era să rămână 
singură. 

— Stai doar să mă duc să sting lumina la Jen. Altfel stă trează toată 
noaptea. 

Se opri când ajunse în dreptul uşii. 

— Crezi că ar trebui să-i spun? E singura care are amintiri clare cu el. 

— Poate ar fi mai bine să nu-i spui în seara asta, zise Vera. Nu dacă 
aproape a adormit. Îi spui mâine dimineaţă şi poate nici n-o trimiţi la şcoală, 


ca să aibă puţin timp să se împace cu ideea. 

Patty aprobă din nou din cap şi urcă pe scări. Jen dormea cu tableta pe 
perna de lângă ea. Patty opri aparatul, îi aranjă husa, apoi îi mângâie părul 
fiicei ei şi se simţi din nou ca o mamă model. Stinse lumina şi se întoarse la 
Vera. Între timp, detectiva pusese grămadă în cutia de jucării din colţ toate 
figurinele Octonaut ale lui Archie, trăsese draperiile şi aprinsese o lampă. În 
lumina slabă nu se mai vedeau praful şi petele de pe covor şi camera dădea 
senzaţia de linişte. 

— Ce vrei să ştii? întrebă Patty. Nu m-am mai văzut cu el de când ne-am 
despărţit. 

— Pare o coincidenţă cam mare. 

Vera îşi bea ceaiul, însă îi privea intens chipul lui Patty. 

— Întâi găsim cadavrele de pe coastă, apoi Gary e înjunghiat. Mă întreb 
dacă ştia ceva despre ele. Poate că ameninţase să vorbească, sau ceruse bani 
să-şi ţină gura. Iu ce crezi? 

După ce se calmă, Patty se gândi la variantele Verei. 

— Cum să ştie ceva despre oamenii aceia morţi? Cadavrele n-au fost 
îngropate acolo cu ani în urmă? 

— Credem că unul dintre schelete este al lui Robbie Marshall. 

Tonul Verei era potolit. 

— Şi mai ştim că Gary era amic cu el. În apartamentul lui Gary e o poză 
cu Robbie. O poză făcută în faţa Pescăruşului, fostul club de fiţe din 
Whitley. Probabil că n-ai cum să-ţi aminteşti. 

Detectiva zâmbi uşor. 

— Nu pari genul de fată care să meargă în club. În fotografie apare şi 
tatăl tău, precum şi un bărbat pe nume Angus Sinclair. 

Vera păru că mai voia să menţioneze pe cineva, însă se răzgândi. 

— Gary ţi-a vorbit vreodată despre Sinclair? 

Patty clătină din cap fără să se chinuie prea tare să facă un efort de 
memorie. Era complet pierdută. 

— Sau de cineva poreclit Profu”? 

Vera se încruntă, iar Patty îşi dădu seama că întrebarea era importantă. 

Patty clătină din nou din cap. 

— Gary n-a mers la facultate. Nu ştia astfel de persoane. 

— Ştiai că Gary îl cunoştea pe John Brace, tatăl tău, înainte să dai de el 
prin centrul de adopţie? 

Vera îşi lăsă cana lângă ea, pe podea, înainte să o privească din nou pe 


Patty. 

Atunci Patty îşi aminti. Se aflau în căsuţa închiriată din North Shields. 
Aflase că era însărcinată cu Jonnie, iar Jen abia începuse să meargă. Parcă 
trecuseră secole întregi de atunci. 

— M-am întors de la Biroul de servicii sociale, unde mi-au spus că-mi 
găsiseră tatăl natural. Lui Gary nu prea i-a păsat. Nu tocmai. Cel puţin până 
i-am spus numele. 

— Şi apoi? 

— A spus: „John Brace poliţaiul?” Eu nu ştiam pe atunci ce lucra tata, 
aşa că n-am ştiut ce să-i spun. Apoi Gary a zis: „Pun pariu că e copoiul ăla 
bătrân.” M-am gândit că poate-l arestase tata cândva. Gary intrase în bucluc 
când era mai tânăr. Nu mi-am dat seama că e posibil să fi fost prieteni. 

— Gary avea un temperament vulcanic. 

Nu era o întrebare. 

— Tu şi copiii aţi avut vreodată de suferit? 

— Nu! 

Numai gândul o enervă pe Patty, însă îşi aduse aminte de apucăturile lui 
Gary, de cum umbla prin casă ca un leu în cuşcă şi striga la ei. 

— Nu fizic. Dar cred că era depresiv uneori, iar atunci nu era o companie 
prea plăcută. 

— A mers vreodată la doctor ca să se trateze? 

Patty clătină din cap. 

— l-am propus la un moment dat să facă asta, dar nici n-a vrut să audă. 
Cred că mama lui avusese nişte probleme la cap. Nu mai ţinuse legătura cu 
familia lui, dar mi-a vorbit despre ea când ne-am cunoscut. Ea a ajuns la 
spital, iar el a zis că n-o să păţească asta niciodată. 

— Când l-ai văzut ultima oară? 

Patty îşi aminti fără niciun efort. 

— Cam la o lună după ce ne-a părăsit. Archie era încă bebeluş, aşa că 
trebuie să fi fost cam cu cinci ani în urmă. Gary a apărut acasă. 

Patty îşi rederula scena în minte. Era în bucătărie şi tocmai se întorsese 
după ce-i lăsase pe copiii mari la şcoală. Era o zi de iarnă, iar pe toate 
caloriferele atârnau haine de bebeluş. Peste tot era dezordine. Apoi, uşa din 
faţă se deschisese. Fără niciun anunţ. Nici măcar o bătaie în uşă. lar în prag 
stătea Gary, arătând al naibii de bine, purtând o geacă de piele pe care Patty 
nu o mai văzuse şi o eşarfă Burberry. Pe moment crezuse că se întorsese şi 
că totul avea să fie bine din nou. Urmau să fie o familie model, să împartă 


patul în fiecare noapte, iar el avea s-o facă să se simtă minunat. În loc de 
asta, se uitase la ea de sus, de parcă ar fi fost o urmă de rahat pe pantof: Am 
venit doar ca să-mi iau nişte chestii. 

Îl auzise forfotind la etaj şi apăruse ducând în braţe un morman de haine. 
Archie începuse să se agite, iar Patty îl luase în braţe, încercând să-l 
calmeze. Îşi zicea că Gary şi-ar fi dorit să-l vadă măcar pe el. Îi plăcuseră 
mereu copiii mici, care nu puteau să se revolte. Parcă făceau parte din Gary, 
dar doar până îşi dezvoltau propria personalitate. În schimb, el îşi aruncase 
cheile de la casă pe bufet. N-o să mai am nevoie de astea. Apoi se întorsese 
şi ieşise, trântind uşa în urma lui. 

— Nu l-ai mai văzut pe Gary de atunci? 

Glasul Verei o trezi din reverie. Patty clătină din cap. 

— A spus destul de clar că n-avea să se mai întoarcă. 

Patty tăcu. 

— A fost numai vina mea. Era mai în vârstă ca mine şi se descurca în 
viaţă mai uşor. Cu mine în preajmă era ca şi cum am fi avut încă un copil pe 
cap. Înţeleg de ce-l călcam pe nervi. 

— Chiar crezi asta? Sau asta ţi-a spus el? 

Vera tăcu o clipă. 

— Mie mi se pare că el era cel imatur, cu accese de nervi. Nu şi-a asumat 
faptul că aveaţi trei copii. 

— L-am iubit, spuse Patty. Chiar l-am iubit. 

— Ştiu, drăguţo. 

Însă Patty se gândi că Vera nu ştia cu adevărat, pentru că nu-şi putea 
imagina cum femeia solidă din faţa ei ar fi putut renunţa la independenţă 
pentru cineva. Dar, oricum, ea era puternică, nu ca Patty. Nu simţea nevoia 
disperată să fie iubită. 

— Trebuie să te întreb asta. Înţelegi, da? O să luăm la rând toate 
persoanele care-l cunoşteau. 

Vera îi atinse braţul lui Patty cu stângăcie. 

— Unde ai fost în după-amiaza asta după ora cinci? Ştim că Gary era la 
magazin cam până la ora asta şi credem că a avut un musafir ceva mai 
târziu. Cineva cunoscut, pe care l-a poftit în apartament. 

— Eram aici, spuse Patty. Aşa cum sunt mereu. Le-am făcut copiilor un 
ceai şi m-am uitat puţin la TV cu ei. 

— Te-a văzut cineva aici? Vreun vecin sau vreun prieten? 

Lui Patty nu-i plăcea să recunoască faptul că nu avea, de fapt, niciun 


prieten, că mămicile de la locul de joacă o băgau în sperieţi. Apoi îşi aduse 
aminte. 

— A venit Freya! Freya de la Serviciile sociale. Se îndrepta spre casă şi 
tocmai terminasem ceaiul, deci trebuie să fi fost cam şase. Voia să stea de 
vorbă cu fiecare copil în parte, după care s-a jucat cu Archie, deci a stat pe 
aici aproape o oră. 

Patty voia să-i spună Verei despre progresul lui Archie, însă părea cam 
nepotrivit să înceapă să se laude aşa după ce Gary murise. 

Vera radia de bucurie, iar Patty îşi dădu seama că i se luase o piatră de pe 
inimă. Probabil că măcar pe ea o putea tăia de pe lista de suspecți. 

— A venit cineva pe aici să-l caute pe Gary? întrebă Vera. Sau l-a căutat 
la telefon? 

Patty clătină din cap. 

— Nu de când a plecat. Prietenii lui mai veneau în vizită uneori, când 
încă locuia aici, dar nu rămâneau niciodată peste noapte. Doar veneau să-l 
ia şi plecau cine ştie unde. 

— Vreun nume? 

— Îmi pare rău, Gary nu prea vorbea de viaţa lui din afara familiei. 
Uneori, cred că era vorba despre muncă. Mergea acasă la diverse persoane 
sau la birou şi repara calculatoare. Era foarte priceput la asta. 

Vera dădu din cap. 

— O să fii bine, drăguţo? Ştiu că tu şi Gary nu mai eraţi împreună de 
ceva vreme, dar e clar că încă ţineai la el. Vrei să chem pe cineva să stea cu 
tine? 

— O să fiu bine! 

O spusese fiindcă Vera nu avea pe cine să cheme. Şi, oricum, probabil că 
avea dreptate. Urma să fie bine. 


Capitolul 28 


În apartamentul lui Keane din Anchor Lane, Joe încerca să restrângă aria 
de cercetări a echipei de criminalistică şi încerca să-şi dea seama ce se 
petrecuse. Găsi un mănunchi de chei atârnat de un cui din bucătărie, iar 
după ce se asigură că atât Keating, cât şi Cartwright aveau tot ce le trebuia, 
cobori din nou. Agentul care venise imediat după el se afla tot acolo, la 
marginea benzii care delimita scena crimei. Într-o zonă mai locuită probabil 
că deja ar fi atras o grămadă de gură-cască, tot felul de oameni surescitaţi 
care voiau să vadă pe viu ancheta unei crime, însă acolo nu se vedea nimeni 
pe stradă în afară de poliţist. Un bătrân îşi plimba câinele prin grădină, dar 
părea să nici nu fi băgat de seamă poliţia, şi curând dispăru pe o străduţă de 
pe cealaltă parte. 

— De cât timp eşti aici? 

Joe ştia prin ce trece. Plictiseală, foame şi o senzaţie tot mai pronunţată 
că trebuie să urineze. 

Agentul rânji. Părea foarte tânăr. 

— Înlocuitorul meu e deja pe drum. Ar trebui să ajung la pub înainte să 
se închidă. Fix înainte să se închidă. 

Joe se gândi că era optimist, însă nu spuse nimic şi îi flutură cheile prin 
faţă. 

— Mă duc să văd dacă pot să intru în magazin, eventual mă treci pe 
foaie. 

Bărbatul aprobă din cap. 

Joe avu nevoie de două chei ca să deschidă uşa magazinului — una Yale 
şi una Chubb. Keane nu se grăbise chiar aşa tare încât să nu fi încuiat ca 
lumea. Detectivul găsi întrerupătorul imediat după uşă, iar magazinul fu 
deodată luminat de nişte neoane foarte strălucitoare. Camera era plină de 
contraste: umbre pronunţate şi lumină puternică. Joe trecu de rafturi, însă nu 
prea ştia ce căuta. Era mai în largul lui ca Vera când venea vorba de 
tehnologie, dar asta nu însemna prea multe. Sal era mai pricepută decât el, 
stătea tot timpul pe Facebook şi făcea cumpărături online. 

Magazinul era împărţit în două zone, separate printr-un perete subţire: 
una imediat după uşă, unde clienţii puteau să se uite la cele mai noi aparate 
electronice de pe rafturi, apoi tejgheaua, cu o uşă glisantă care dădea într-un 
spaţiu ce părea să servească deopotrivă drept birou, magazie şi atelier de 


reparat. Pe o masă erau un PC şi un suport pentru hârtii supraetajat. În colţ 
se afla un mic dulap pentru dosare, iar lângă unul dintre ziduri era o masă 
de lucru pe care se afla o cutie de scule, nişte şurubelniţe mici şi un patent. 
Deasupra mesei de lucru era prins un raft plin de dispozitive care păreau să 
fie deja reparate. Pe fiecare dintre ele era lipită o etichetă maro. Joe se uită 
după una pe care să scrie numele Miller, dar se părea că Becky urma să fie 
nevoită să-şi repare altundeva calculatorul. 

Detectivul ştia că nu era cazul să se atingă de aparat. Un specialist avea 
să se ocupe de el, iar echipa lui Billy Cartwright urma să ajungă acolo după 
ce terminau în apartamentul de la etaj. Joe începu să treacă în revistă 
dosarele din suportul de pe birou. Totul părea în regulă. Păstrase atât 
ordinele de plată de la furnizori, cât şi chitanţele. Joe se întrebă de unde 
învățase Gary Keane atâtea lucruri. Totul părea mult mai organizat decât s- 
ar fi aşteptat de la un individ coleric şi care fusese la limita legii încă de 
mic. Joe se gândi că poate Keane avusese nevoie de ordine şi de control, iar 
furia îi era stârnită de haos şi situaţii necontrolabile. Cum ar fi trei copii 
mici şi o soţie instabilă emoţional. Simţi pentru prima oară o undă de 
simpatie pentru bărbatul ucis. 

Deschise dulapul pentru dosare. În sertarul de jos păreau să fie 
documentele foarte vechi. Probabil Keane nu voise să arunce nimic. 

Se vedea din nou nevoia lui de control. Joe găsi facturi din urmă cu mulţi 
ani. Erau pătate, tipărite pe hârtie de calitate inferioară, şi existau şi copii 
după facturile trimise cine ştie cui îl angajase, totul fiind pus frumos în 
plicuri din hârtie maro pe care scria anul. Joe găsi plicul din 1995 şi brusc 
se entuziasmă. Crezuse că doar efectuează procedura de rutină şi că nu o să 
găsească nimic acolo; însă poate dădea peste vreo dovadă că Sinclair îl 
plătise pe Keane să-i dea foc la club. Poate chiar ceva care să arate că Gary 
Keane avea legătură cu moartea lui Robbie Marshall. 

Detectivul puse foile subţiri de hârtie pe birou şi aruncă un ochi pe ele. 
Cele mai multe păreau veridice, fiind trimise unor indivizi al căror nume 
nu-i spuneau nimic: Pentru instalarea unui sistem de securitate la Amazon 
Bar. Pentru întreţinerea generală a aparatelor electronice din Beach Hotel. 
De fiecare dată, Keane mâzgălise „plătit” pe factură. Apoi detectivul găsi 
ceva cu un nume care îl făcu să tresară. Hector Stanhope. Descrierea nu era 
deloc clară: Pentru serviciile prestate. Însă Hector probabil că plătise, 
pentru că în partea de sus a facturii era mâzgălit acelaşi cuvânt. Joe puse 
înapoi în plic toate hârtiile. Trebuia să-i spună Verei, însă putea să lase 


discuţia pe a doua zi. 

Tocmai voia să plece, când ridică, fără să se gândească, receptorul 
telefonului fix. Auzi semnalul de mesaj primit. Joe tastă 1571 şi aşteptă. 
Glasul bărbatului de la celălalt capăt era rafinat, însă totodată prietenos: 
„Bună, Gary, aici Profu”. Cred că ar fi cazul să ne vedem, nu-i aşa? Cred că 
trebuie să-mi spui ceva. O să-ncerc să te găsesc şi pe mobil.” 

Joe puse receptorul în furcă. Aproape că nu mai crezuse în existenţa 
Profului. Acum măcar îi ştia vocea şi era sigur că Vera avea să radieze. Dar 
şi asta putea aştepta până a doua zi. 


Capitolul 29 


Se întâlniră a doua zi devreme. Toată echipa se înghesui în camera de 
şedinţă. În timp ce stătea în dreptul uşii, aşteptând ca toată lumea să ia loc, 
Vera se simţi panicată şi claustrofobă, nu doar din cauza camerei 
supraaglomerate, ci şi pentru că erau prea multe informaţii şi era stresată de 
volumul de muncă rămas. Watkins o bătuse la cap, cerându-i răspunsuri pe 
care nici ea nu le ştia. Avea impresia că şeful îşi dorea ca ea să eşueze. 

Încă încercau să dea de cunoscuţii lui Robbie Marshall, însă trebuiau să 
înceapă să vorbească şi cu clienţii şi prietenii lui Gary Keane. Chemaseră 
agenţi din toată zona, însă avea să dureze ceva ca nou-veniţii să fie 
folositori. Toată lumea trebuia pusă la curent cu detaliile anchetei. Detectiva 
încerca să-şi stabilească priorităţile în minte, când Joe alergă pe scări şi veni 
la ea. 

— E vreo şansă să schimbăm două vorbe înainte să începem? 

Părea neliniştit, puţin stingherit chiar. 

Detectiva se uită la ceas. Mai aveau cinci minute. 

— Dacă durează puţin. 

— Voiam să-ţi spun că Gary a lucrat ceva pentru tatăl tău. A păstrat 
facturile de acum ani întregi. M-am uitat puţin prin biroul lui aseară. 

— În ce an? 

— În 1993, deci înainte de dispariţia lui Robbie Marshall. 

Vera încercă să-şi dea seama ce făcea ea pe atunci. Avea cam treizeci de 
ani şi încerca să-şi creeze o reputaţie la începutul carierei de detectiv. 
Hector încă era sănătos pe atunci, singurele semne ale problemelor cu inima 
ce aveau să urmeze fiind faţa roşie şi accesele de nervi. 

— Poate că tatăl tău l-o fi contactat pentru vreun dispozitiv electronic? 
Sau i-a instalat vreo alarmă în casă? Nu multă lume avea calculatoare pe 
atunci. 

Joe Ashworth încerca să-i fie de folos, însă întreruperea o deranjă. 
Încerca să-şi aducă aminte cum era pe vremea aceea — o tânără femeie cu o 
întreagă carieră înaintea ei. Nu ca acum, aproape căzută în dizgrație şi fiind 
nevoită să-i dea socoteală unui şef căruia nu-i păsa de ea nici cât negru sub 
unghie. 

— Nu prea mă vedeam cu taică-miu pe atunci. Era prea ocupat. 

Iar mie nu-mi plăceau treburile în care se băga. 


Se gândi că Hector îl angajase pe Gary nu ca să instaleze un sistem de 
securitate, ci mai degrabă ca să dezactiveze unul. ÎI bănuise pe tatăl ei că ar 
fi furat ouă de vultur pescar dintr-o zonă de împerechere cunoscută din 
Highlands. Cei de la Protecţia Păsărilor instalaseră o cameră de luat vederi 
şi erau prezenţi şi paznici, însă ouăle dispăruseră oricum. 

— Mai e ceva. 

— Spune. 

Câţiva întârziaţi trecură de ea şi intrară în cameră. Cei care veniseră din 
timp şi aşteptaseră deja de o vreme nu mai aveau stare. Vera ştia că trebuie 
să înceapă. 

— Pe telefon avea un mesaj de la Prof. Sau, în orice caz, cineva care îşi 
spunea aşa. Membrul lipsă din Gaşca celor Patru. Am făcut o înregistrare cu 
mobilul. Încă un element care leagă tot. 

— Nu-i aşa? 

Detectiva se gândi că îşi găsise prioritatea. Trebuiau să dea cu orice preţ 
de bărbatul misterios care fusese prieten cu Hector şi care îşi făcuse din nou 
apariţia exact când Gary Keane fusese înjunghiat. 

Joe porni înregistrarea la finalul şedinţei. Vera sperase să-şi dea seama pe 
loc. Era posibil, totuşi, să-l fi întâlnit pe bărbatul acela, să-i fi răspuns poate 
la telefon când Hector nu era acasă. 

— Mi s-a părut că suna cumva cunoscut, spuse Joe, dar nu-mi pot da 
seama unde l-am mai fi putut auzi. 

Verei nu-i spunea nimic; vocea nu i se părea nici măcar vag cunoscută. 
Semăna cu genul de accent englezesc de modă veche, tipic politicienilor 
conservatori în vârstă şi reporterilor TV de odinioară. Detectiva nici măcar 
nu credea că mai vorbea cineva aşa. Poate că individul accentuase exagerat 
vocalele rotunde pentru a-l intimida pe Keane. Poate că era vorba şi de 
puţină autoironie în glasul lui. Însă puteau elimina posibilitatea să fie 
Sinclair. Vocea îi era mai moale şi, chiar dacă ar fi reuşit să imite un accent 
similar, n-ar fi sunat aşa. 

— Trimite specialiştii să afle orice informaţie folositoare din telefon, 
spuse Vera. Ar trebui să aflăm un număr, iar de aici vom obţine un nume. 

Detectiva îşi dădu seama că ancheta se învârtea în jurul identităţii. Nu 
aflaseră nici până atunci cine era victima de sex feminin găsită în scurgere. 
Nu aveau nicio dovadă că era vorba despre Mary-Frances Lascuola. În plus, 
încercau să identifice un posibil suspect căruia îi cunoşteau doar porecla. 
Încurajă întregul grup cu vorbe care i se părură şi ei false, după care rămase 


singură cu membrii-cheie ai echipei. Stăteau cu toţii într-un colţ al camerei. 
Charlie dispăru şi se întoarse aproape imediat cu cafea în recipiente de 
carton şi cu câte un baton de ciocolată pentru fiecare în buzunar. 

— Mamă, ce repede te-ai mişcat! 

Vera era impresionată. 

— În ultima vreme lucrezi noaptea ca vrăjitor? 

Charlie o privi blând şi îi spuse că se vedea cu o supraveghetoare de la 
cantină. 

— Ce femeie curajoasă! 

Însă Vera era bucuroasă. De când îl părăsise soţia, Charlie intrase în 
declin, dar în ultima vreme părea mai plin de viaţă ca niciodată. 

După cum se aşteptase şi detectiva, Holly nu primise nicio informaţie 
folositoare în seara precedentă când le pusese întrebări puţinilor rezidenţi 
din zonă. 

— Cafeneaua de lângă magazinul lui Keane e deschisă la ora asta, spuse 
Joe. Poate că fetele de acolo au văzut pe cineva intrând în apartament sau în 
magazin. Era deschisă şi când am ajuns aseară în Bebington. 

— Hol, du-te înapoi acolo. Mai iei o gură de aer curat după ce ai stat 
atâtea ore în faţa calculatorului. Concentrează-te pe magazine şi cafenea. 
Cei care lucrează acolo se ştiu, probabil, între ei, aşa că şi-ar fi dat seama 
cine era străin, mai ales mai târziu, când se pregăteau să închidă şi nu mai 
erau clienţi. 

Vera făcu o pauză. 

— Charlie, vreau o identificare concretă în cazul celor două mistere — 
victima din scurgere şi tipul care-şi spune Profu”. Deja e ridicol. Dacă 
amicii noştri din presă află că încă nu ştim cine e femeia găsită la St. Mary, 
ne fac praf şi pulbere. Şi trebuie să existe şi cineva care să ştie ceva despre 
Prof. E profesor pe bune? Sună la facultăţile din zonă, vorbeşte mai degrabă 
cu personalul administrativ decât cu profesorii, vezi dacă dai de cineva care 
să-i recunoască vocea. 

Vera tăcu din nou. 

— M-am întrebat dacă Profu” nostru nu e Sinclair, dar s-a uitat la mine 
stupefiat când l-am întrebat dacă-i place să facă drumeţii, iar vocea din 
mesajul telefonic oricum nu seamănă deloc cu a lui. 

— Eu ce vrei să fac? 

Joe părea deranjat fiindcă era lăsat la urmă. Vera aproape că-i propuse să 
vină cu ea — nimic nu-i plăcea mai mult detectivei decât ca ei doi să plece în 


misiune împreună — însă putea să-i delege alte sarcini mai folositoare. 

— Fii la curent cu tot ce ţine de capitolul tehnologie. Pe calculatorul lui 
Keane trebuie să fie ceva: date de contact ale celor cu care a făcut afaceri, 
adrese de e-mail. Te las pe tine să afli tot ce e relevant. Îţi alegi tu 
priorităţile dar, cum am zis şi în timpul şedinţei, cred că lucrul cel mai 
important e să afli de pe ce număr a sunat Profu”. 

Vera zâmbi, uitându-se radios la fiecare în parte, ca lumina unui far. 

— Primul care află numele primeşte din partea mea o sticlă de scotch 
deosebită. 

Începu să-şi strângă hârtiile. 

— Dacă mă caută cineva, sunt plecată pe litoral, însă mai întâi trebuie să 
dau un telefon. 

Detectiva ieşi din cameră şi merse în birou, închise uşa şi se simţi din 
nou panicată. Lipsa de încredere îi dădea sentimentul că sub ea se 
deschisese un hău, iar ea n-avea nimic de care să se agaţe; în timp ce pica în 
gol nu simţea decât dezastrul iminent. Ura confuzia din cadrul anchetei şi 
lipsa de certitudine. Nu era o poveste clară, nu existau pârghii evidente. Se 
aşeză la birou şi gestul o linişti; îşi spuse că n-avea nimic mai bun de făcut 
decât să continue până când urma să se facă lumină în anchetă. 

Când sună la biroul Proiectului de Regenerare din Whitley Bay, auzi 
imediat accentul domol de scoţian al lui Sinclair. Lucru care însemna, cu 
puţin noroc, faptul că Elaine era singură în apartamentul luxos de pe faleza 
din Tynemouth. Vera puse receptorul înapoi în furcă fără să spună nimic şi 


leşi. ps 

Cuplul locuia în apartamentul cel mai de sus dintr-o clădire victoriană în 
formă de semilună, care înconjura o grădină privată şi avea vedere la mare. 
Parcarea era numai pentru rezidenți, aşa că Vera renunță la Land Rover 
înainte de a ajunge acolo şi trecu de clubul de navigaţie şi de schit, 
bucurându-se că făcea mişcare în lumina soarelui şi încercând să-şi pună 
gândurile în ordine. Tynemouth fusese dintotdeauna oraşul luxos de pe 
litoral, iar detectiva trecu pe lângă casnice cu bebeluşi în cărucioare şi nişte 
bătrâni inerţi care se bucurau de aerul curat. Când sună la uşa principală se 
auzi o voce bruiată. 

— Cine e? 

Femeia părea voioasă, deloc bănuitoare. 

— Vera Stanhope. 


Făcu o pauză. 

— Fiica lui Hector. Am venit în legătură cu cadavrele găsite la St. Mary. 

Urmă un moment de tăcere. 

— Vino sus. La ultimul etaj. Sper că nu te deranjează scările. 

Apoi se auzi zgomotul uşii care se deschise. 

Elaine o aştepta în uşa apartamentului. Vera ar fi preferat să nu fi făcut 
asta. Acum ea era în dezavantaj: gâfâia şi era transpirată după plimbare şi 
urcatul pe scări, în timp ce Elaine arăta sofisticat. Acela fu primul gând al 
Verei, precum şi faptul că anii nu-şi puseseră amprenta pe ea. Avea părul 
vopsit cu grijă şi ondulat şi purta o rochie înflorată care-i încadra bine 
formele, precum şi un cardigan care-i ascundea talia şi şoldurile 
proeminente. Purta o grămadă de bijuterii de aur: lanţuri groase în jurul 
gâtului şi brățări voluminoase la încheieturi. Avea inele pe aproape toate 
degetele. Era încălţată cu sandale aurii, iar unghiile la picioare aveau 
aceeaşi culoare ca şi cardiganul. Toate astea îi dădeau Verei impresia că 
femeia venea de pe altă planetă. Ea nu era sigură că putea măcar să ajungă 
la unghiile de la picioare ca să le vopsească, dar oricum nici nu-i trecuse 
vreodată prin cap să încerce. 

Elaine se dădu la o parte pentru a-i face loc să intre în apartament. Vera 
păşi într-un holişor destul de întunecat, iar apoi în camera de zi. Razele 
soarelui intrau prin nişte geamuri mari şi luminau parchetul lustruit. Poate 
că lui Elaine încă îi plăcea să poarte zorzoane dar, dacă odinioară fusese 
vulgară, acum părea să-şi fi dezvoltat gustul. 

— Aveţi un apartament minunat. 

Vera se trânti pe o canapea făcută dintr-un material verde şi albastru fără 
să aştepte să fie pofitită. 

— Când v-aţi mutat aici? 

— Imediat ce ne-am întors din Glasgow. Tatăl lui Gus a murit şi ne-a 
lăsat nişte bani. Mereu mi-am dorit să mă întorc în nord-estul Angliei. 

Elaine era îndeajuns de isteaţă încât să-şi dea seama că Vera îşi făcuse 
temele, aşa că nu era cazul să-i dea explicaţii. Se aşeză în faţa ei. Nu-i oferi 
ceai sau cafea. Stătuse destul în preajma lui Sinclair ca să-şi dea seama că 
poliţia era duşmanul. 

— Aşadar, încă eşti polițistă? Hector n-a crezut niciodată că o să te ţii de 
asta. 

Vera nu o băgă în seamă. 

— Suntem destul de siguri că una dintre victimele găsite în scurgere e 


Robbie Marshall. 

Pentru o clipă, Elaine păru că se preface că nu recunoaşte numele, apoi 
se uită la Vera şi se gândi mai bine. 

— Ah, mă întrebam eu. 

— Aţi ieşit împreună o vreme. 

Elaine îşi dădu capul pe spate şi râse. 

— Nu, eram amici şi nimic mai mult. Dacă avea nevoie de companie 
feminină îi făceam uneori hatârul. 

Elaine tăcu. 

— Şi, sincer vorbind, nici nu sunt sigură că eram amici, măcar. Părea 
mai degrabă ca o tranzacţie. O favoare pentru altă favoare. 

— Robbie Marshall era homosexual? 

— Poate că da. Nu cred că era genul de lucru pe care să-l recunoască pe 
atunci. Erau alte vremuri. Am impresia că sexul nu-l interesa deloc; singura 
persoană pe care a iubit-o vreodată cu adevărat era mama lui. O adora. 
Altminteri, era cam distant. Pe locul doi veneau păsările. 

Elaine o pironi cu privirea pe Vera. 

— Nu şi Hector. Pentru el, păsările au fost mereu pe primul loc. 
Întotdeauna m-am întrebat cum te simţeai ştiind chestia asta. 

— Robbie lucra la Swan Hunter's când l-ai cunoscut? 

Numai faptul că pomenise numele lui Hector o făcea pe Vera s-o ia 
razna; simţea cum o cuprinde iarăşi panica. Însă n-avea cum s-o lase pe 
femeia din faţa ei să învingă. 

— Corect. 

Elaine râse uşor. 

— Era manager de achiziţii. I se potrivea de minune. Robbie putea să 
obţină orice pentru oricine. Asta îl făcea să se simtă la fel de bine ca atunci 
când făcea rost de o pasăre nouă. 

Vera îşi întipări în minte vorbele femeii. 

— Ai lucrat la Pescăruş. Aşa l-ai cunoscut pe Gus? 

— Da. 

Elaine se uită la unghiile ei. Erau de o nuanţă puţin mai deschisă decât 
cele de la picioare. 

— Ne-am înţeles bine din prima. La început m-a pus să fac treburi 
administrative, apoi am devenit un fel de asistent de manager. Eu am preluat 
sarcinile de zi cu zi legate de administrarea clubului. Gus avea alte afaceri 
de care să se ocupe. 


Pun pariu că aşa a fost. Mai ales prin Tyneside şi Glasgow. 

— Tu te ocupai de toate treburile care ţineau de resurse umane? 

— O faci să sune foarte preţios. 

Elaine râse din nou. 

Verei i se păru că râdea mult. Probabil că oricine ar fi râs mult dacă n- 
avea nicio grijă pe lume în afară de a-şi da cu ojă şi a-şi cumpăra haine şi 
dacă locuia într-un apartament luxos cu vedere la mare. 

— Adică tu te ocupai de tot ce ţinea de angajări şi concedieri, nu-i aşa? 

— Da. După ce am lucrat acolo o vreme, Gus a început să aibă încredere 
în judecata mea. 

— Mary-Frances Lascuola... 

— Ce-i cu ea? 

— A lucrat la Pescăruş. 

Elaine se uită pe geam, spre mare. 

— Îmi aduc aminte de ea. Însă asta a fost înainte ca Robbie să dispară. 
Măcar cu câţiva ani înainte de asta. Am angajat-o ca o favoare pentru John 
Brace. El susţinea că îşi făcuse ordine în viaţă şi că avea nevoie de o şansă. 

Femeia îşi întoarse privirea spre Vera. 

— Sigur îl ştii pe John Brace. Unul de-al tău. 

Vera dădu din cap scurt. 

— Şi chiar îşi făcuse Mary-Frances ordine în viaţă? 

— O vreme a fost în regulă. l-am dat ocazia să fie chelneriţă la 
restaurant. Lucra bine, iar clienţii o plăceau. Arăta bine, dacă-ţi plac tipele 
slabe şi aprige. Apoi, treptat, a început să nu mai fie în regulă. Nu puteam 
să am încredere în ea. Gus nu voia să se pună rău cu Brace, aşa că am 
mutat-o la bucătărie, la spălat. Evident că a considerat că treaba asta era sub 
demnitatea ei şi s-a cărat. 

— Ştii unde s-a dus? 

Elaine dădu din umeri. 

— Probabil că înapoi pe stradă. Aşa se întâmpla cu cele mai multe. Erau 
prea mândre să spele vase, dar nu îndeajuns de mândre încât să nu-şi vândă 
trupul. 

— Ce părere a avut Brace? 

Pentru că, potrivit lui Patty, Mary-Frances a fost iubirea vieţii lui. 

— Ce părere să aibă? Nu era vina lui Gus că John Brace se îndrăgostise 
de o drogată cu un nume ciudat. 

În tăcerea care se instală, Vera avu impresia că auzea cum dedesubt 


valurile se loveau de stâncile de pe plajă. 

— Nu cumva şi Profu” făcea parte din grupul de atunci? 

— Făcea? Nu-mi pot aminti de nimeni cu numele ăsta. 

Însă detectiva observă că femeia ezitase o clipă, văzuse în ochii ei o 
sclipire care îi arătase că Elaine auzise cu siguranţă de Prof. 

— Dar de un flăcău pe nume Gary Keane? De numele ăsta îţi aduci 
aminte? 

Până atunci reuşiseră să ţină vestea morţii lui Keane departe de presă. În 
ziarele locale, crima fusese descrisă foarte vag; nici nu fusese precizat 
faptul că bărbatul înjunghiat murise propriu-zis. Nu se întâmpla chiar zilnic 
să fie cineva înjunghiat în Bebington, însă nici nu era ceva atât de important 
încât gazetăraşii să nu aştepte ca poliţia să dea o declaraţie de presă cu 
numele victimei. 

— Da! 

Elaine părea mult mai în largul ei când venise vorba de Keane. 

— Gary era tocilar dinainte să existe termenul. 

Femeia zâmbi. 

— Dar, dacă îl scoteai din zona de confort, îi sărea repede muştarul. 

— Domnul Sinclair l-a angajat şi pe el? La fel ca pe Mary-Frances? 

— Nu făcea parte din personal — probabil era liber-profesionist — însă 
Gus îl mai chema să facă una-două chestii pe la noi. În general lucruri 
legate de securitate. Pescăruşul avea o grămadă de echipament sofisticat 
înăuntru, deci era nevoie de o alarmă cât mai bună. 

— Până la urmă, Gary a ajuns să-şi deschidă propriul service de 
calculatoare. 

— Serios? 

Femeii părea să nu-i pese cu adevărat de ceea ce se petrecuse cu Keane. 

— Toate astea par să se fi întâmplat cu secole în urmă. 

— Domnul Sinclair a reluat legătura cu Keane de când v-aţi întors în 
Tyneside? 

— O, nu cred să fi făcut aşa ceva. 

Elaine reuşi să mimeze surpriza. 

— De ce s-o fi făcut? Gus a ajuns un gentleman. 

— Proiectul de reabilitare din Whitley Bay pare să-i ocupe destul de 
mult timp. 

— E o muncă pornită din dragoste, spuse Elaine. Gus tânjeşte ca Whitley 
să fie din nou prosper. Nu are interese financiare reale în privinţa 


proiectului. 

— Dar cum stă treaba cu dezvoltarea terenului pe care a fost Pescăruşul? 

— Ah, de acela se ocupă un grup extins. Gus a investit foarte puţin şi i-a 
lăsat pe ceilalţi să ia toate deciziile. Îi era aşa drag locul ăla, încât o parte 
din el nici nu voia să se gândească la altceva decât la club. N-are cum să fie 
entuziast când vine vorba de noul proiect. 

Vera privi spre nord, prin fereastra lungă, elegantă. Insula St. Mary se 
vedea, însă esplanada unde fusese cândva faimosul club al lui Sinclair era 
ascunsă de curbura golfului. 

— Poate că soţul tău ar putea reconstrui Pescăruşul, spuse detectiva. Ar 
putea să-l redenumească Pasărea Phoenix, din moment ce ar renaşte din 
propria cenuşă. 

— Au trecut vremurile pentru astfel de cluburi, spuse Elaine tăios. 

Nu era sentimentală. 

— Pe lângă asta, după cum am spus, el a investit foarte puţin. Alte 
persoane iau decizii în privinţa construcţiei. 

Vera îşi întoarse privirea în cameră. 

— Trebuie să fi aflat ce s-a întâmplat în noaptea în care a ars. Sau cel 
puţin să fi ghicit. 

Elaine zâmbi uşor şi clătină din cap. 

— Pompierii nu s-au putut pune de acord. Putea fi un scurtcircuit, însă 
au spus că n-aveau cum să nu ia în calcul un incendiu provocat în mod voit. 
Gus reuşise să-şi facă nişte duşmani în oraş. 

— Gary Keane se ocupa de sistemele şi aparatele electrice, nu-i aşa? 

— Ce-i cu Gary în sus şi-n jos după atâta vreme? Care-i şpilul? 

Vera nu răspunse. 

— Ştii că s-a însurat cu fiica lui John Brace? 

Elaine păru să-şi cântărească vorbele. 

— Parcă am auzit ceva. 

— Se pare că fata era fiica lui Mary-Frances. 

— Aşa auzisem şi eu că umbla vorba. 

În cameră se aşternu tăcerea. Vera deveni brusc nerăbdătoare. Toată 
joaca de-a şoarecele şi pisica era o pierdere de vreme. 

— Gary Keane e mort. A fost înjunghiat în apartamentul lui din 
Bebington aseară. 

— Nu! 

Răspunsul păru sincer, spontan şi trădând uimire. 


— Când l-ai văzut ultima oară? 

Elaine dădu din umeri. 

— Nu l-am văzut de când ne-am mutat. 

— De când a ars Pescăruşul? 

— Exact. 

Femeia tăcu o clipă. 

— Niciodată n-am prea ştiut ce părere să am despre Gary. Era cam 
ciudat. Mi se părea mai în largul lui printre aparate decât printre oameni, 
deşi putea să fie fermecător dacă voia. Îmi amintea de şopârlele alea care-şi 
schimbă culoarea în funcţie de mediu. Cu toţii suntem diferiţi. 

— Dar Angus? El l-a văzut pe Keane în ultima vreme? 

— Nu ştiu, spuse Elaine. Dacă da, mie nu mi-a zis nimic. 

— Pare o coincidenţă stranie. 

Vera se ridică de pe canapea şi rămase în picioare lângă geam. Lumina îi 
proiecta umbra pe parchetul lustruit. 

— Două cadavre sunt descoperite la St. Mary, iar câteva zile mai târziu 
Gary Keane e ucis. Şi care e legătura dintre toţi cei implicaţi? Pescăruşul. 
Palatul ăla alb şi strălucitor pe care îl conduceaţi tu şi soţul tău. Dar tu zici, 
totuşi, că habar n-ai de nimic. 

Detectiva se îndreptă spre uşă. 

— Spune-i lui Gus să ne contacteze dacă are ceva care ar putea să ne 
ajute. Mai bine vine de bunăvoie decât să-l căutăm noi. 

Elaine se ridică. În timpul mişcării, brăţările şi lanţurile scoaseră un 
clinchet. În starea ei de surescitare, o duseră pe Vera cu gândul la cătuşe şi 
laţul unei spânzurători. 


Capitolul 30 


Urmând instrucţiunile Verei, Holly se întoarse în Bebington. Mai fusese 
pe acolo când se ocupase de alt caz, însă atunci avusese treabă în centrul 
orăşelului, unde cele mai multe magazine erau închise definitiv, iar ea 
rămăsese cu un sentiment de deznădejde când se gândea la acel loc. Apoi 
făcuse vizita la Shaftoe House, clădirea victoriană în stil gotic, izolată între 
micuţele proprietăţi moderne. Prin comparaţie, acea zonă a oraşului era 
diferită de ambele locuri. Anchor Lane parcă era altă lume, aproape ca un 
sătuc de sine-stătător. Pe partea dreaptă a piaţetei, locuinţele cu terasă 
păreau îngrijite — grădinile erau amplasate în faţă, către comunitate. Părea 
că în zonă se mutaseră familii de tineri — într-o curte se vedea o căţărătoare 
de lemn pentru copii, iar în alta o femeie punea haine de copii la uscat. 
Holly bănuia că lumea se mutase aici de la oraş pentru că locuinţele erau 
ieftine, iar magazinele apăruseră la scurtă vreme după aceea. Zona avea o 
atmosferă boemă. 

Partea de stradă din faţa magazinului lui Keane era înconjurată în 
continuare de banda de protecţie, iar un poliţist plictisit stătea lângă ea. 
Holly îi arătă legitimaţia. 

— Trebuie să le pun întrebări locuitorilor din zonă. 

Cafeneaua de lângă magazinul de calculatoare al lui Keane era 
aglomerată. Era destul de mică oricum, iar mare parte din spaţiu era ocupat 
de două cărucioare cu bebeluşi adormiţi. Mamele lor vorbeau convingător 
despre cele mai bune creşe din zonă şi despre costul exorbitant al 
produselor şi serviciilor pentru copii. Holly, care încă nu simţise chemarea 
maternă, şi nici măcar nu dăduse până atunci de cineva cu care să ia în 
calcul ideea de a face copii, se simţea ca o străină într-un club exclusivist. 
Comandă un espresso cu lapte şi se întrebă dacă să ia ceva pentru agentul 
care stătea de pază. Ar fi trebuit să-l întrebe ce vrea. Femeia care servea era 
tânără şi eficientă, în ciuda faptului că engleza nu era limba ei maternă, o 
vorbea la perfecţie. 

— Frai de serviciu aseară? 

— Da, lucram pe tura de seară. Ai uitat ceva pe aici? Nu-mi aduc aminte 
de tine. 

Holly explică pe cât putea de încet ce căuta acolo. Femeile cu 
cărucioarele de bebeluşi tăcură brusc şi începură să se holbeze. 


— Poate să te înlocuiască cineva şi să vorbim afară? 

Barmaniţa dădu din cap şi chemă un tânăr din spate să-i ia locul. Afară, 
Holly se simţi din nou vinovată şi îi dădu cafeaua poliţistului. 

— Scuze, nu ştiu cum o preferi. 

— Hei, gestul contează! 

Părea foarte tânăr — ca un elev în haine de adult — iar ea nu putu să nu 
zâmbească. 

Cele două femei se îndreptară către grădina publică. 

— Am auzit ce s-a întâmplat acolo, spuse barmaniţa. Am auzit că Gary a 
murit. E adevărat că a fost ucis? 

— Vă cunoşteaţi? 

— Nu tocmai, îl vedeam doar la cafenea, însă era de-al casei. Intra măcar 
O dată pe zi. Avea nevoie de o doză de cofeină ca să-şi înceapă ziua. 

Era posibil ca tânăra să fie la rândul ei ahtiată după cafea, părea să nu 
poată sta locului. Îi venea greu să poarte discuţia. Trecură de nişte straturi 
de legume, deja desţelenite pentru toamnă. 

— [eri l-ai văzut? 

— Mi-am început tura abia la prânz. Mereu venea acolo înainte de nouă, 
când deschidea magazinul. Lua un espresso mare cu lapte şi un croasant cu 
migdale. 

Nişte trandafiri demodaţi creşteau căţărându-se pe o leasă, cu florile 
trecute, însă în continuare brun-roşiatice, culoarea sângelui uscat. Holly se 
aplecă şi îi mirosi. 

— L-ai văzut mai târziu? 

Poliţista ştia că nu era bună la aşa ceva. Nu avea răbdarea necesară să 
asculte în detaliu povestea unui martor. Ei trebuia să i se spună doar 
informaţiile relevante. 

Tânăra se gândi înainte să răspundă. 

— Nu a intrat în cafenea, dar l-am văzut. Am ieşit în grădină să fumez. 

În continuare nu avea stare, se foia ca un copil care nu poate sta locului. 

— Te deranjează dacă îmi aprind o ţigară acum? 

Holly clătină din cap. Nu suporta ca lumea să fumeze în apropierea ei, 
însă prefera ca tânăra să se concentreze cât mai bine. 

— Pe la cât? 

— Cinci. 

Femeia îşi aprinse ţigara şi trase din ea, mijind ochii. 

— Eşti sigură de oră? 


— Da, atunci îmi iau pauza. 

— Ce făcea Gary? 

Holly îşi zise că intervalul în care avusese loc moartea bărbatului se 
contura mult mai clar. Vera avea să fie mulţumită de ce aflase. 

— Rămăsese în pragul uşii de la magazin. Poate că nu prea avea de lucru 
pentru că, de obicei, când nu avea clienţi, era în spate şi muncea acolo. 

Barmaniţa făcu o pauză. 

— Dar poate aştepta un musafir. Aşa mi s-a părut. Se tot uita pe stradă, 
după maşini. 

— Ai văzut pe cineva? 

— Nu, am sesizat că era aglomerată cafeneaua, aşa că doar i-am făcut 
semn şi m-am întors la treabă. 

— Poate ai remarcat mai târziu vreo maşină parcată în faţă? 

Tânăra clătină din cap. 

— Era o aglomeraţie nebună înăuntru. N-am mai ieşit deloc. 

Femeia tăcu o clipă. 

— Cred că am văzut un cuplu care trebăluia prin grădină la un moment 
dat. După o vreme a mai apărut un tip, tocmai când închideam. Parcase în 
faţa casei lui Gary şi l-am văzut cum a bătut la uşa apartamentului. 

— MIi-l poţi descrie? 

— Era cam de vârsta ta. Brunet şi îmbrăcat la costum. 

Tânăra făcu o pauză. 

— Avea cravata aranjată de parcă urma o inspecţie. 

Joe Ashworth. 

— Altcineva? 

— Nu, cel puţin din câte-mi amintesc. 

Îşi stinse ţigara şi o aruncă într-un coş. 

— Trebuie să mă întorc. 

Holly o privi cum trece strada şi intră în cafenea. În acelaşi bloc mai erau 
două magazine: o băcănie care vindea brânză locală, bere, carne, pâine 
artizanală şi vinuri organice, iar pe colţul cel mai îndepărtat o mică librărie. 
Niciodată nu s-ar fi gândit că era posibil să dea de aşa ceva în Bebington. Se 
gândi că era improbabil ca vreuna dintre cele două să supravieţuiască mai 
mult de un an. 

Femeia care lucra la băcănie era de vârstă mijlocie şi avea un aer matern. 
Magazinul se numea La Celia, iar doamna purta un ecuson pe care scria 
acelaşi nume. Era înăuntru, lipind pe geam un poster care anunţa o 


degustare de vinuri. Holly se opri să-l privească. 

— De ce nu vii şi tu? 

Celia plecase de la geam şi ieşise pe trotuar, lângă ea. Pentru o femeie 
durdulie era foarte sprintenă, iar Holly fu luată prin surprindere. 

— O să fie distractiv. Partea cea mai bună în locuri ca Bebington e că 
nimeni nu-şi dă aere la o degustare. Lumea spune pur şi simplu ce-i place. 

— De cât timp eşti aici? 

— De aproape un an. 

— Trebuie să fie destul de greu într-un loc ca Bebington. 

— Ei, na! Locul creşte văzând cu ochii. Chiria şi ratele sunt mici, iar 
lumea chiar vine să mă sprijine. Mă simt ca într-o comunitate adevărată. 

Celia făcu semn cu capul mai în susul străzii, către polițistul de lângă 
banda de protecţie. 

— De asta ai venit aici? Eşti de la presă? 

— Nu! 

Holly nu ştia dacă să se simtă insultată sau flatată. 

— Sunt defectivă. 

— Vrei să intri? Probabil ai nişte întrebări. 

Femeia făcu o pauză. 

— Sper să găsiţi repede criminalul. Un caz de crimă nerezolvat nu e 
deloc bun pentru afaceri. 

Apoi arboră un zâmbet ironic, arătând că nu asta o interesa cu adevărat. 

În magazinul întunecos era răcoare şi mirosea a brânză, usturoi şi 
drojdie. Celia se sprijini de tejghea. 

— Nu-l cunoşteam cu adevărat pe Gary. Venea uneori să ia câte o sticlă 
de vin. Nu părea genul gurmand. Cel puţin, nu genul care să gătească. 

Holly îşi aminti descrierea apartamentului pe care o făcuse Joe. 

— A cumpărat ieri vreo sticlă de vin? 

Femeia aprobă din cap. 

— După-amiaza. Chablis. Ceva mai scump decât ce-şi cumpăra de 
obicei. L-am întrebat dacă şi-a găsit vreo drăguță. 

Celia cam iubea bârfa. Martorul perfect. 

— Deci nu avea o relaţie constantă? 

— Nu cred. În orice caz, nu locuia cu nimeni. 

Celia zâmbi. 

— Mereu m-am întrebat dacă nu cumva îi plăcea de Felicity. 

— Felicity? 


— Lucrează la librărie. Anchor Books. Tatăl ei e proprietarul. Mereu mi 
s-a părut cam tinerică pentru Gary, dar când a fost asta o problemă pentru 
bărbaţii de vârstă mijlocie? 

Tăcu o clipă, apoi râse. 

— Dar poate că sunt eu prea cinică. Bărbatu-meu a fugit cu fiica celei 
mai bune prietene în condiţiile în care eram căsătoriţi de vreo treizeci de 


ani. 
xr 


Felicity era roşcată, cu părul lung şi cârlionțat, şi îi aducea aminte lui 
Holly de un poster cu o pictură în stil prerafaelit pe care-l avusese pe perete 
în zilele de studenţie. Librăria era lungă şi îngustă, toţi pereţii fiind acoperiţi 
de rafturi cu cărţi. Felicity stătea pe un scaun înalt şi citea. Purta o rochie 
lungă, verde, din bumbac brodat şi ghete de piele Doc Martens şi stătea într- 
o poziţie de parcă ar fi servit drept model unui artist. 

— Cred că ai văzut că s-a întâmplat ceva pe stradă. 

Holly se gândi că era folositor să spună cuvântul ceva. Nu era deloc 
specific. 

— Pot să-ţi pun câteva întrebări? 

— E adevărat că Gary a fost ucis? 

Felicity nu avea niciun accent. Holly putea să pună pariu pe douăzeci de 
lire că avusese parte de educaţie privată. Dacă Gary avea planuri în ceea ce 
o privea, era clar că voia să urce în societate. Felicity era foarte diferită de 
Patty Keane. 

— A fost o moarte suspectă. Trebuie să vorbesc cu toată lumea de pe 
stradă, să aflu dacă a auzit sau dacă a văzut ceva. Erai aici ieri seară? 

— Da, am lucrat toată săptămâna. Iata e plecat la o conferinţă a 
librarilor. Mi-e uşor fiindcă locuiesc fix deasupra. 

Felicity îşi îndreptă ochii spre tavan. 

— E mica mea încercare de a fi independentă. Vreau să spun că nu pot 
trăi la nesfârşit acasă, iar aici am un apartament destul de drăguţ. 

— Când l-ai văzut pe Gary ultima oară? 

— Alaltăieri seară, la grupul de lectură. Avem mai multe astfel de 
grupuri. E nevoie, în vremurile astea, dacă vrei să supravieţuieşti. Aşa ne 
formăm publicul pentru evenimente. Avem unul pentru adolescenţi, unul 
pentru copii şi două pentru adulţi. Gary era membru al grupului de non- 
ficţiune. 

Felicity făcu o pauză. 


— În principal vin tipi. Cumpărăm bere de vizavi. 

Holly încercă să şi-l imagineze pe Gary Keane, care se formase la graniţa 
crimei organizate, făcuse trei copii şi apoi îşi abandonase familia, stând într- 
un cerc şi discutând despre biografii şi istorie. Gândul o făcu să-şi schimbe 
părerea despre el şi se întrebă dacă era cu adevărat aşa de rău cum îl 
crezuseră cu toţii. 

— Eraţi prieteni? 

— Cu toţii suntem prieteni aici, pe stradă. Suntem nevoiţi. 

Nu era tocmai un răspuns, iar Felicity o ştia prea bine. 

— Întreb fiindcă am auzit că era interesat de tine din punct de vedere 
sentimental. 

Holly se simţi jenată de îndată ce rostise vorbele. Parcă era o replică 
ieşită dintr-un roman Mills Boon”. Oare ce-ar fi spus Vera în locul ei? Am 
auzit că-ţi dădea târcoale. 

Însă Felicity n-o luă peste picior. Stătea pe scaun şi zâmbea liniştită. 

— Chiar era un tip destul de interesant. Autodidact. Ştii tu. 

— Deci eraţi împreună? 

Holly se întrebă dacă relaţia respectivă nu fusese decât o altă formă de 
rebeliune, o modalitate pentru Felicity de a se distanţa de părinţii ei 
sofisticaţi, la fel cum era şi apartamentul ei din Bebington. 

— I-am gătit de câteva ori, spuse Felicity. Am mers la film de două ori. 

— Nu pari afectată de moartea lui. 

Până atunci, femeia nu-şi exprimase tristeţea, ci doar o curiozitate lipsită 
de emoție. 

Felicity se gândi. 

— Am fost şocată când am auzit, dar în niciun caz nu a fost iubirea vieţii 
mele sau aşa ceva. Ce vreau să spun este că dacă l-ai fi cunoscut ţi-ai fi dat 
seama că nu puteam să avem un viitor împreună. În primul rând, era un 
dinozaur. Ne înţelegeam bine, dar era doar o relaţie de convenienţă. Înţelegi 
ce vreau să spun? 

Holly chiar înţelegea. La rândul ei, părea incapabilă să găsească pe 
cineva cu care să vrea să-şi petreacă viaţa. Şi era convinsă că, în cele din 
urmă, Felicity avea să aleagă pe cineva potrivit, cineva din acelaşi mediu şi 
cu o educaţie asemănătoare. 

— Nu l-ai văzut pe Gary ieri? 

— Nu, stabiliserăm vag să ieşim seara, după ce terminam munca, dar mi- 
a dat un mesaj în care spunea că apăruse ceva neprevăzut. Afaceri. 


— Nu a detaliat? 

Felicity clătină din cap. 

— Ai văzut vreun străin pe stradă? În prima parte a serii? 

— Nu, dar oricum n-aş fi putut. N-am avut timp să ies din librărie deloc 
până când s-a terminat programul. De dimineaţă sosise un stoc nou şi am 
stat cam toată ziua să-l sortez. Au venit câţiva clienţi de-ai casei şi doi 
cumpărători ocazionali, dar asta a fost pe la prânz. 

Felicity îşi trecu degetele prin păr. 

— A trebuit să închid magazinul devreme pentru că vindeam cărţi la un 
eveniment din Morpeth. Un autor important de YA le vorbea unor puştani. 
A început la şase, iar eu a trebuit să merg acolo să aranjez lucrurile. De 
multe ori e un coşmar să parchezi. 

Tânăra îşi lăsă cartea jos şi cobori de pe scaunul înalt. 

— Vrei o cafea? Tocmai voiam să-mi fac şi eu. 

Holly era tentată, dar clătină din cap în semn de refuz. Simţea că discuţia 
nu ajungea nicăieri. 

— YA? 

— Young adult. Ficțiune pentru tineri. 

Felicity lăsa impresia că toată lumea ştia aşa ceva. 

— La cât ai plecat de aici? 

— Pe la patru şi jumătate. Nu vin mulţi clienţi după-amiaza târziu. Poate 
mai trec nişte mame cu copii în drum spre casă, când se întorc de la şcoală, 
dar în general facem vânzare la evenimente. 

— Pe stradă ai remarcat vreo maşină care să nu fie din zonă? 

Felicity clătină din cap. 

— Nu am remarcat. 

Părea plictisită. Pe o măsuţă era o tavă cu un ibric electric, o cană şi un 
borcan de cafea instant, iar tânăra porni reşoul. 

— L-ai cunoscut vreodată prietenii? Mă refer la prietenii lui vechi. Nu pe 
cei pe care-i ştia prin grupul de lectură. 

Întrebarea păru s-o amuze. Dădu uşor din umeri. 

— 'Ţi-am zis, nu aveam genul acela de relaţie. 

— Cum era Gary ultima oară când l-ai văzut? 

Holly puse întrebarea aproape fără să se gândească. Părea în stilul Verei 
Stanhope. Ea era mereu mai interesată de sentimente decât de fapte. 

Felicity rămase pe gânduri, cu ibricul într-o mână, gata-gata să toame 
apa fiartă. 


— Fusese cam ciudat în ultima vreme. Era entuziasmat, dar cumva n- 
avea stare. Când l-am întrebat ce se întâmpla, a râs uşor şi mi-a spus că-l 
bântuia trecutul. 


Capitolul 31 


Vera plecă din spaţiul luxos pe care şi-l aleseseră Gus şi Elaine Sinclair 
drept casă şi merse pe faleză. Îi venea greu să urce înapoi la maşină, dar era 
bucuroasă că se îndepărta de apartamentul fitos şi de femeia care nu fusese 
de prea mare ajutor. Singurul lucru bun fusese comentariul ei legat de 
Robbie Marshall, când spusese că acesta putea să obţină orice pentru 
oricine. Pe Vera o duse cu gândul la sex, iar gândurile îi alergau, făcând 
legături ciudate. Robbie călătorise mult. Potrivit lui Hector şi Găştii, era 
faimos pentru asta. O viaţă aventuroasă care părea opusul stilului de viaţă 
de acasă, cu mama lui. Se dusese de unul singur în destinaţii exotice în 
căutarea păsărilor şi se întorsese cu o colecţie care putea să le stârnească 
invidia lui Hector şi celorlalţi membri. Le arătase nenumărate poze în casa 
dintre dealuri, iar Hector se legase de calitatea îndoielnică a fotografiilor şi 
de obsesia lui Robbie de a vedea specii pe care el nu le mai văzuse. Asta nu 
mai ține de istorie naturală, e turism de păsărari de ultimă speţă. 

Însă, cam în aceeaşi perioadă, mai mulţi păsărari holtei şi singuratici din 
zonă ajunseseră să aibă soţii străine. Fuseseră nişte femei docile, cel puţin la 
început. Verei îi trecu prin minte că era posibil ca Robbie să le fi obţinut pe 
femeile acelea prin călătoriile lui. Îşi aminti că Thailanda fusese una dintre 
destinațiile lui favorite. Dacă se bucurase de astfel de servicii acolo, era 
oare posibil să se fi ocupat el însuşi de acelaşi lucru în Marea Britanie? Mai 
exact, să obţină femei pentru clienţi cu nişte gusturi şi nevoi foarte 
specifice. Charlie spusese că tatăl lui Gus Sinclair, Alec, fusese implicat în 
trafic de carne vie. Poate că Robbie Marshall îi fusese partener de afaceri. 

Vera se opri la jumătatea distanţei ca să se uite în jos la bărcile care se 
întreceau la gura râului Tyne şi să-şi tragă sufletul. Însă mintea nu i se 
oprise. Gândurile îi alergau mai departe, urmărind tot felul de idei şi teorii 
absurde. Robbie Marshall fusese speriat înainte să dispară. Pe vremea 
aceea, în Whitley Bay prostituţia era o afacere competitivă, iar dacă Robbie 
lucrase fără acordul băieţilor grei, era posibil să-şi fi supărat rivalii. lar dacă 
Mary-Frances era, într-adevăr, a doua victimă din scurgere, totul avea sens. 
Poate că peştele ei îi omorâse pe amândoi ca să le arate prostituatelor care 
se gândeau să treacă sub protecţia lui Robbie ce urmau să păţească. Erau 
cam mulţi de „poate”. Făcea nişte presupuneri prea hazardate. Dar cumva 
avea sens. 


x 


Când Vera se întoarse la secţie, Holly nu revenise încă din Bebington, 
însă Joe era acolo, iar detectiva îl chemă în biroul ei liliputan. 

— S-a uitat cineva la conturile bancare ale lui Marshall după ce a 
dispărut? 

Joe dădu din umeri. 

— Bănuiesc că au verificat să nu fi scos nişte bani. Asta ar fi dovedit 
faptul că încă trăia şi ne-ar fi arătat unde era. 

— Am chemat un contabil judiciar să arunce un ochi, dar o să fie greu 
pentru că sunt nişte conturi foarte vechi. Aş vrea neapărat să ştiu dacă 
primea bani şi din alte surse. 

Vera îi expuse teoria care i se năzărise în timp ce mergea prin 
Tynemouth. I se păru mai puţin credibilă după ce i-o zise şi lui Joe. 

— Încă locuia cu maică-sa, spuse Joe. În Wallsend. Nu pare tocmai un 
proxenet notoriu. 

— De-aia trebuie să aruncăm un ochi pe conturile bancare. Dacă existau 
fonduri care n-aveau ce căuta acolo, trebuie să le găsim. 

Detectiva se uită la Joe. 

— Cum merge cu identificarea Profului? Ai aflat numărul de pe care l-a 
sunat pe Gary Keane? 

— L-a sunat de pe un mobil de tip pay-as-you-go. Nu avea niciun nume 
înregistrat, iar dacă Profu'a fost implicat în vreun fel în crimă probabil că a 
scăpat de el imediat ce a terminat de vorbit. 

Vera rămase o clipă pe gânduri şi încercă să-şi amintească din nou dacă 
nu cumva ştia cine era bărbatul poreclit astfel. Îşi dădu seama că îl auzise pe 
Hector vorbind despre el, dar nu era sigură dacă-l cunoscuse. Apoi, în cele 
din urmă, memoria îi reveni. Era noaptea târziu, pe când avea şaisprezece 
ani. Ultimul ei an la şcoală înainte de a se alătura poliţiei în calitate de 
cadet. Era iamă. Îi gătise cina lui Hector şi mâncaseră împreună în faţa 
focului, pentru că în restul casei era un frig de crăpau pietrele. Strânsese şi 
se dusese la culcare, nu fiindcă era obosită, ci fiindcă Hector băuse peste zi, 
lucrul care-l făcea să aibă chef de ceartă, iar ea pur şi simplu nu avea 
dispoziţia necesară pentru aşa ceva. Auzise cum o maşină se oprise în faţa 
casei şi se uitase pe geam, încă având cearceaful şi pătura pe ea. Gheaţa de 
pe geam îi obtura vederea, însă casa avea un singur etaj, iar ea era aproape 
de locul faptei. Cu ajutorul luminii Lunii reuşise să distingă contururile 
siluetelor. Văzuse o maşină mare. La fel era şi bărbatul care ieşise din ea, un 


om înalt şi zdravăn. Adolescentei i se păruse şi că era tânăr. Nici pe departe 
de seama lui Hector. lar ea era la vârsta la care să fie interesată de orice 
tânăr. 

El bătuse la uşă. 

— Haide, Hector, pungaş bătrân ce eşti! Ştiu că eşti acolo! Dă-mi 
drumul! E frig ca dracu” afară! 

Fireşte că auzise copii drăcuind, însă niciodată adulţi, şi fusese şocată. 

Îşi dăduse seama că tatăl ei se mişca prin camera în care era aprins focul. 
Se împiedicase în timp se îndrepta spre uşa din faţă şi se chinuise cu 
zăvorul. În ciuda faptului că locuiau departe de civilizaţie, Hector ţinuse 
mereu la siguranţă. Avea prea multe secrete ascunse. Apoi, Vera auzise 
scârţâitul uşii. 

— Profule! Credeam că vii mâine. 

— Doar mă ştii, H. Mereu sunt pe principiul să baţi fierul cât e cald. 
Prietenii noştri arabi au nevoie de bunuri acum. 

Vera bănuise că „bunurile” erau ouăle de şoim peregrin aflate în 
incubator. Şoimarii din Orientul Mijlociu plăteau gras pentru păsările din 
zonele de împerechere consacrate, iar potrivit zvonurilor, Regina Elisabeta I 
folosise păsări de la graniţa cu Scoţia. 

În biroul mic şi dezordonat din secţia de poliţie Kimmerston, Vera îşi 
derulă din nou în cap conversaţia. Îi vizualiză din nou pe tânărul din prag 
care striga şi pe Hector, ameţit de băutură şi somn. Să fi fost aceeaşi voce pe 
care o auzise în biroul lui Gary Keane? I se părea posibil. Vocea era a cuiva 
mai în vârstă, era mai măsurată, însă emana aceeaşi încredere, se regăsea 
aceeaşi notă de aroganță în ea. 

Joe era în continuare de cealaltă parte a biroului, privind-o. Vera se 
întrebă ce părere o fi avut el despre momentele când îşi pierdea 
concentrarea, când mintea îi zbura de la realitate. Poate că punea totul pe 
seama vârstei. 

— Cheamă-l pe Charlie! 

Vocea i se păru şi ei ciudată. Era din cauza reveriei. Chiar se aşteptase 
să-şi audă vocea de la şaisprezece ani? 

Joe ştia că era mai bine să nu pună întrebări sau să o contrazică, aşa că se 
ridică în picioare. Vera luă un morman de dosare de pe singurul scaun liber 
şi îl trase lângă cel pe care stătuse detectivul. 

— Ai reuşit să dai de Prof? 

Vera se gândi că n-avea cum să fi fost profesor când bătuse în uşa lor la 


miezul nopţii. Poate că era la master sau doctorat, iar porecla era 
prietenească, dar avea şi o notă de ironie. Niciunul dintre ceilalţi — nici 
Hector, nici Robbie Marshall, nici John Brace — nu făcuse o facultate. Însă 
la momentul acela putea fi chiar profesor. Probabil de ştiinţe naturale. 

Charlie clătină din cap. 

— Nu avem nimic concret. Le-am derulat înregistrarea celor din 
personalul administrativ de la universităţile din zonă, aşa cum mi-ai spus. 
Câţiva au zis că parcă suna cunoscut, dar ştii cum e când are loc ancheta 
unei crime. Lumea vrea să se implice, are impresia că poate ajuta. Am făcut 
o listă cu numele propuse şi tocmai voiam să pun la punct nişte întâlniri. 

Vera aprobă din cap, însă nu mai avea răbdare. 

— Există o persoană care cunoaşte sigur identitatea Profului. Probabil că 
ştie şi al cui e cadavrul celălalt. Iar în clipa asta e la răcoare în Warkworth şi 
îi place la nebunie să se uite cum ne dăm de ceasul morţii. 

Detectiva luă telefonul, sună la închisoare şi ceru pe un ton categoric să-l 
vadă pe John Brace în după-amiaza respectivă. 


Camerele în care aveau loc întrevederile erau pline, aşa că cei de la 
închisoare aranjaseră ca Vera să discute cu el în încăperea din aripa EDW 
unde îşi ţinuse prelegerea. Un paznic o escortă dincolo de zona dedicată 
educaţiei. Aceeaşi profesoară cu părul grizonat le preda unor deţinuţi tineri. 
Unul dintre ei stătea în picioare şi citea cu voce tare o poezie. În jur se 
simţea acelaşi iz tipic de dezinfectant şi legume arse. Vera îşi zise că traiul 
în închisoare era acelaşi zi de zi şi că probabil plictiseala era cauza 
încăierărilor şi revoltelor, a dependenţei de substanţe legale şi a disperării 
mocnite. 

O conduseră din nou la capelă. De data asta, camera era aranjată ca un 
spaţiu destinat activităţilor sociale. Pe mese erau diverse jocuri. Jumătate 
dintre cei prezenţi păreau să doarmă. Capelanul îşi oferi din nou biroul 
pentru ca Vera să poată vorbi cu John Brace. 

— Presupun că ai aflat de Gary Keane? 

În ciuda faptului că identitatea bărbatului mort nu fusese dezvăluită 
presei, Vera ştia că Brace ştia. Deşi arăta ca un bătrânel firav într-un scaun 
cu rotile, detectiva nu era impresionată. Cu siguranţă cineva îi strecurase un 
mobil şi avea cel puţin un paznic pe care-l mituia. 

Brace dădu din cap. 

— Trăim nişte vremuri îngrozitor de violente. Uneori am impresia că 


poliţia de azi pur şi simplu nu mai face faţă. 

— Nu l-ai plăcut niciodată. N-ai crezut niciodată că era îndeajuns de bun 
pentru fiica ta. 

— Eu sunt aici, inspectore. Cu greu aş fi putut să-l ucid. 

Dar ai bani. Cunoşti oameni. 

— Gary a fost sunat de către Prof chiar înainte să fie ucis, spuse Vera. 

Detectiva îl fixa cu privirea pe bărbatul care stătea atât de aproape de ea 
încât putea să-i vadă firele de barbă pe care le ratase cu aparatul de ras în 
dimineaţa aceea. El nu reacţionă. 

— Amintiri neplăcute. 

Brace zâmbi. Un zâmbet rece şi dur ca fierul. 

— Ne-ajunge trecutul din urmă. 

— Dar cu siguranţă ai ţinut legătura cu Profu” pe parcursul anilor. Doar 
eraţi apropiaţi. Gaşca celor Patru. 

— Lucrurile se schimbă. Oamenii se schimbă. 

— Trebuie să vorbesc cu el. 

Vera se chinui să-şi menţină tonul vocii egal. Nu putea să-i arate lui 
Brace cât de mult avea nevoie de informaţia aceea. 

— Îmi e puţin cam greu să dau de el, admise ea. 

— Nu te pot ajuta cu asta. N-am mai vorbitul cu Profu” de ani de zile. 
După moartea lui Hector, ne-am înstrăinat. Profu” a fost mereu mai retras. Îi 
place intimitatea. 

— Dar a venit la înmormântare. La înmormântarea lui Hector. 

Era o afirmaţie, nu o întrebare. Fireşte că venise acolo pentru un ultim 
omagiu. Era o chestiune de onoare. În schimb, Robbie Marshall lipsise. 
Zăcea într-o scurgere lângă St. Mary, în Whitley Bay. Însă imaginea Găştii 
celor Patru fusese romanţată. Tânărul gălăgios care bătuse în uşă la miezul 
nopţii, spunându-i lui Hector că era un pungaş bătrân, n-avea cum să 
lipsească. Problema era că Vera nu-şi putea aminti ziua aceea prea bine — îşi 
petrecuse noaptea dinainte bând din whisky-ul favorit al lui Hector — şi o 
grămadă de străini care apăruseră de nicăieri umpluseră stranele din biserica 
satului. Veniseră până şi membri ai familiei lui Hector, din mica nobilime, 
care-l dezmoşteniseră pe vremea când trăia. Probabil că voiau să fie 
convinşi că scăpaseră de el pentru vecie. 

Brace nu spuse nimic şi îşi lăsă capul într-o parte, de parcă îi era greu să- 
] mai ţină drept. 

— Am nevoie de numele lui, spuse Vera. Numele Profului. 


— Nici nu sunt sigur că i-am ştiut vreodată numele. Numai aşa îi ziceam. 
Hector ţi l-ar fi putut spune, desigur. Hector era puţin mai în vârstă decât 
noi, ceilalţi. Un fel de figură paternă. El ne-a racolat pe toţi. 

De parcă aţi fi fost spioni! Dar normal că ştiai cum îl cheamă. 

— Ar trebui să mă ajuţi, Brace, dacă mai vrei să ieşi de aici vreodată. 
Dacă vrei să scapi de îmbâcseala şi plictisul ăsta. 

Vera îşi dădu seama că nimerise unde trebuia. 

— În curând vei putea fi eliberat condiţionat. 

În cameră se instală tăcerea. Detectivei i se păru că aude sforăitul unuia 
dintre bătrânii din capelă, chiar dacă uşa era închisă. 

— Te-aş ajuta dacă aş putea, Vera. 

— De cine ţi-e frică? 

Brace clătină din cap ofensat. 

— Nu-i vorba de asta. 

Nimeni şi nimic nu-l poate speria pe John Brace. 

— Dar despre ce e vorba? 

— Uneori trebuie să fii loial. Ar trebui să înţelegi asta. 

Urmă din nou o clipă de tăcere, pentru că singurul răspuns care-i trecea 
Verei prin cap era că persoanele cărora le era loială nu erau infractori, iar 
dacă ar fi fost, nu le-ar fi fost loială. 

— Am trecut pe la Elaine Sinclair de dimineaţă. Îţi aduci aminte de 
Elaine. Ea şi Gus au un apartament de lux pe faleza din Tynemouth. Se pare 
că au ajuns prea sofisticati pentru Whitley în ultima vreme. Gus e foarte 
implicat în proiectul de reabilitare din zonă. Aparent are şi ambiţii de 
politician. 

Vera tăcu din nou. 

— Elaine mi-a spus ceva foarte interesant. Mi-a spus că Robbie Marshall 
putea să obţină orice pentru oricine. Ai vreo idee la ce se referea? 

Brace ridică puţin capul. 

— Robbie era interfaţa când vindeam şoimi în Orientul Mijlociu. Profu’ 
era la înaintare, însă Robbie îi cunoştea pe oamenii potriviti. Uneori dădea 
de cumpărători prin munca lui de la Swan's. Se făceau o grămadă de târguri 
cu persoane din străinătate. Robbie făcea tot timpul târguri. Se pricepea la 
afaceri. 

Vera ştia că Brace se gândea la eliberarea condiţionată şi că îi dădea cât 
mai multe informaţii, însă fără să-i dea numele Profului. 

— Ce altceva mai obținea, John? Femei? Droguri? 


Brace schiţă un zâmbet. 

— Elaine avea dreptate. Robbie putea să obţină orice. Contra cost. 

— Ce făcea cu toţi banii pe care-i câştiga aşa? 

Brace tăcu din nou. 

— Ar trebui să vorbeşti cu Gus despre asta. 

— Robbie a investit în afacerea lui Gus Sinclair? 

Vera îşi zise că ar fi trebuit să se gândească la aşa ceva. Poate crima 
fusese provocată de o ceartă între partenerii de afaceri. Sau din cauza 
lăcomiei lui Sinclair, atunci când treaba la Pescăruş începuse să nu mai 
meargă. Clădirea mare şi luxoasă de pe faleza din Whitley Bay fusese un 
paravan pentru tot felul de tranzacţii. Ce se întâmplase cu banii investiţi de 
Robbie Marshall când murise? Vera se îndoia că mama lui primise vreun 
sfant, însă poate că nici n-ar fi vrut banii dacă le-ar fi ştiut sursa. 

— Mă îndoiesc că o să îi găseşti numele lui Robbie ca partener în acte, 
spuse Brace, dar da, investise gras. 

— Dar tu, John, ai investit şi tu? 

Brace ridică privirea şi zâmbi uşor. 

— Eu eram un amărât de poliţai. De unde să am bani pentru aşa ceva? 


Capitolul 32 


Vera stătea în maşină gândindu-se la Gaşca celor Patru şi la cum 
rămăsese unită prin loialitate şi secrete comune, prin genul acela ciudat de 
prietenie bărbătească, mai importantă pentru cei implicaţi decât căsnicia sau 
familia. Doi dintre bărbaţi erau morţi, iar John Brace era la închisoare. John 
nu mai voia să-i spună nimic, aşa că trebuia să dea de altcineva care să-l 
poată identifica pe Prof. Detectiva îşi dori să fi fost mai atentă la persoanele 
care-i trecuseră pragul lui Hector. Când era adolescentă îi catalogase pe toţi 
drept singuratici sau ciudaţi; nişte bărbaţi care aduceau animale proaspăt 
ucise ca tatăl ei să le împăieze, nişte indivizi a căror obsesie de colecționari 
li se citea în privirile pe care le aveau după ce plăteau bani grei pe ouăle 
furate de Hector. Vera ar fi dat orice să-şi aducă aminte de oricine care ar fi 
putut şti numele Profului. 

Detectiva se gândi iarăşi la înmormântarea tatălui ei. Venise oare pe 
acolo vreun străin înalt, cu un accent rafinat şi cu acea încredere în sine a 
celor care se ştiu mereu superiori? Eternul supravieţuitor. Însă amintirile îi 
erau neclare. Ploua mocăneşte, apa se scurgea de pe copacii din curtea 
bisericii, iar chipurile celor veniţi fuseseră ascunse de umbrele şi glugi. 
Oricât s-ar fi străduit, ştia că n-avea să-şi aducă aminte de vreo persoană 
anume din grupul pestriţ de bărbaţi care se adunase pe urmă. Nu vorbiseră 
propriu-zis, mai degrabă comunicaseră monosilabic. Între ei nu observase 
vreo prietenie putemică; erau doar cunoştinţe care împărtăşeau aceeaşi 
obsesie. Un grup extins de acoliţi de-ai lui Hector, mai mult afacerişti decât 
prieteni. Vera îşi dorise doar ca totul să se termine şi nu fusese deloc atentă 
la numele rostite, mai ales când străinii se prezentaseră. 

Dar fuseseră şi persoane cunoscute acolo, în ploaie. Oameni care chiar o 
sprijiniseră. Îi remarcase pe Davy şi Norma, cei doi bătrâni care fuseseră 
vecinii lui Hector dintotdeauna. Trăiseră în ferma de lângă casa ţărănească a 
lui Hector până când muriseră la interval de câteva săptămâni unul de 
celălalt, după care în locul lor se stabiliseră Jack şi Joanna. Norma era una 
dintre puţinele persoane care o ştiau pe mama Verei şi pe care detectiva le 
cunoscuse. Hector refuza să mai vorbească de fiecare dată când ea îl întreba 
despre Mary Stanhope, însă Norma o ţinea în viaţă pentru Vera prin 
poveştile ei, îi arăta poze ca să o poată vizualiza. Când era copil, Vera 
fusese prea mândră să i se plângă Normei despre Hector, şi i-ar fi luat 


apărarea cu înverşunare tatălui ei dacă femeia ar fi făcut vreun comentariu 
sau i-ar fi adresat vreo critică, însă bucătăria Normei fusese refugiul ei. Un 
refugiu în care-şi putea face temele în linişte, în care putea să aibă parte de 
o masă bună. Cuplul nu avusese niciodată copii, iar Vera se întreba dacă ei 
se bucuraseră de prezenţa ei la fel de tare pe cât se bucurase ea de-a lor, 
dacă nu cumva o văzuseră chiar ca pe o fiică-surogat. 

Vera se simţi brusc vinovată, dându-şi seama că prietenia ei cu Davy şi 
Norma fusese complet inegală. Ea nu dăduse nimic înapoi. Cei doi 
îmbătrâniseră, complet lipsiţi de sprijin din partea familiei, iar ea îi ignorase 
pentru că pur şi simplu nu putea să facă faţă ideii de a petrece timp cu 
Hector. Până şi când se mutase din nou la el în ultimele lui luni de viaţă, 
folosise mereu munca drept pretext să stea cât mai departe de casă şi, în 
orice caz, nu făcuse niciun efort să-şi viziteze vecinii. 

Apoi îi trecu prin minte că transforma totul într-o dramă. Mereu făcea 
aşa. Vera nu putea să facă parte din vreo poveste fără să fie vioara întâi; în 
cazul respectiv, rolul ei era acela de prieten fără inimă. Era imposibil ca 
Davy şi Norma să nu fi avut rude, măcar o nepoată, fiindcă nu veniseră 
singuri la înmormântarea lui Hector. Fuseseră însoţiţi de o tânără. 
Amintindu-şi acest detaliu, Vera simţi un amestec irațional de ciudă, 
vinovăţie şi gelozie faţă de străină: Eu ar fi trebuit să fiu în locul ei. Eu 
eram prima fiică-surogat. Mi-ai luat locul! 

Încă în maşină, îşi dădu brusc seama de faptul că Proful nu avea de ce să 
facă parte din acea reţea infracţională de provincie din motive financiare. 
Chiar dacă vindea ouă de păsări de pradă unor şeici arabi, n-avea cum să 
facă prea mulţi bani. Hector murise cu mai multe datorii decât bani puşi de- 
o parte; singurele bunuri pe care le avea în posesie când murise fuseseră un 
Land Rover străvechi şi o casă ţărănească pe cale să se prăbuşească, lipsită 
de utilităţi moderne. John Brace şi Robbie Marshall făcuseră bani pentru că 
erau mână-n mână cu persoane din categoria lui Gus Sinclair. Până şi faptul 
că angajau la negru gorile pentru moşierii care se simțeau ameninţaţi părea 
o nimica toată pe lângă ceea ce învârteau cei doi. Nu, Gaşca celor Patru o 
făcuse pentru că membrilor le plăcea. Le plăcea adrenalina. Erau ataşaţi 
sentimental de lumea de la ţară şi de tradiţiile ei bizare. Aşa că mai era o 
şansă ca Proful să ia parte în continuare la joc. Poate că încă lucra pe teren, 
culegând ouă şi vânzându-le, ucigând ereţi vineţi prin mlaştini pentru 
distracţie şi câţiva bănuţi. lar dacă Charlie avea persoane de contact şi 
informatori în oraş şi pe litoral, în schimb dealurile îi aparţineau Verei. Era 


teritoriul ei. Încă mai ştia oameni prin zonă şi avea să înceapă să pună 
întrebări. 

Îi trecu prin minte că dacă Davy şi Norma ar mai fi fost în viaţă, ei ar fi 
putut s-o ajute. Davy lucrase ca hăitaş pe moşiile din regiune şi exista o 
şansă să fi dat de Prof. El ştia tot ce mişca fiindcă îşi petrecea vremea la 
Mielul, pub-ul din vale, de la poalele dealului. Detectivei îi veni încă o idee. 

Pomi motorul şi se îndepărtă de închisoare, conducând spre nord-vest pe 
nişte drumuri înguste, mai întâi prin zone agricole, după care urmă o pantă 
abruptă până ajunse la o mlaştină întinsă. Nu era nevoie să se gândească 
încotro mergea pentru că era în drum spre casă. 

Îşi găsi vecinii, Jack şi Joanna, bând cafea în bucătăria mare şi 
dezordonată din ferma de lângă casa lui Hector. Cei doi formau un cuplu 
neobişnuit. Jack era din Liverpool şi vorbea în continuare cu accentul 
specific, era arţăgos şi avea o inimă mare. Fusese hoinar înainte să dea de 
Joanna, însă mereu lucrase din greu. Joanna era dintr-o familie bună şi 
trecuse prin tot procesul tipic celor din înalta societate: şcoală, absolvire şi 
căsătoria cu un imbecil. Mereu spunea că Jack fusese cel care o salvase. 
Vera o salvase şi ea, la un moment dat, când fusese acuzată de crimă; apoi 
Joanna se apucase de scris romane polițiste şi transformase crima în 
distracţie. Vera nu prea ştia ce să creadă despre asta. 

Detectiva deschise uşa fără să bată, însă strigă ca să-i anunţe că e pe cale 
să intre. Bucătăria era mare, dezordonată şi prost luminată, aşa că îţi dădea 
mereu impresia că afară era întuneric. Câinele Border Collie al lui Jack era 
întins pe covoraşul de lângă aragaz, iar pe acesta era un ibric cu cafea care 
mirosea delicios şi masca izul de animal din încăpere. Unul dintre 
tabieturile Joannei era să bea mereu cafea bună. Spunea că îl moştenise, 
împreună cu pasiunea pentru un vin roşu bun. Înainte ca Vera să intre măcar 
pe uşă, Jack luase deja o cană de pe un raft prăfuit şi îi făcu semn din cap 
să-şi toarne. Era îmbrăcat în hainele de lucru, o salopetă murdară de noroi şi 
nişte şosete groase de lână. Îşi lăsase cizmele în dreptul uşii. Joanna lucra şi 
ea; pe masa din faţa ei era un morman de foi tipărite. Femeia făcu semn 
către ele. 

— Trebuie să le corectez. E un coşmar. 

Însă Vera ştia că era mândră: asta făceau scriitorii adevăraţi, iar Joannei 
îi luase mult timp să-şi dea seama că şi ea era o scriitoare adevărată. 

— Cum te putem ajuta, Vee? 

Jack avea accentul la fel de pronunţat ca atunci când se mutase. 


De obicei Vera chiar venea la ei atunci când avea nevoie de ajutorul lor — 
fie se stricase Land Rover-ul, fie sărise vreo siguranţă şi nu reușea să 
pornească din nou curentul. 

— Să stăm un pic de vorbă. E doar o vizită de plăcere. 

— În miezul zilei? 

Vera îşi dădu seama că o cunoşteau prea bine şi dădu uşor din cap. 

— Ei bine, s-ar putea să am totuşi câteva întrebări. 

— Muncă, Vee? Crezi că noi te putem ajuta în munca ta? 

Jack părea surprins. Vera niciodată nu vorbea despre muncă. 

— Eşti hăitaş, nu-i aşa? La Standrigg Estate şi alte locuri din zonă? 

Jack rânji. 

— Uneori te faci frate cu dracul ca să treci puntea. Dar nu-i ca şi cum aş 
sta prea mult prin preajma vânătorilor. Înghit găluşca şi merg mai departe. 
Fac pe ţărănoiul. Asta le place să vadă când se uită la hăitaşi, mai ales cei 
din categoria nouveaux-riches. 

Joanna se uită la Vera şi îşi dădu ochii peste cap. 

— E aşa un snob! 

— Sunt mulţi astfel de nouveaux-riches? 

— Ei sunt cei care au bani. Mica nobilime are tot capitalul sub formă de 
pământ. 

Vera făcu un efort de imaginaţie. Şi-l imagină pe Gus Sinclair îmbrăcat 
într-un costum de tweed şi pantofi eleganţi şi ţinând o puşcă în mână. 

— Ai dat vreodată de un anume Angus Sinclair? Are un apartament 
luxos în Tynemouth. Aparent e foarte implicat în proiectul de reabilitare a 
Falezei. 

— Mda. Face parte din grupul care vânează la Standrigg. Un tip 
alunecos. Nu-i aşa deştept cum se crede. 

Jack făcu o pauză. 

— E de treabă până se întâmplă ceva aiurea. Sau până i se pare că nu-l 
respecţi cât crede el că merită. Se pricepe foarte bine să poarte ranchiună 
dacă i-ai greşit. Nu e băgat în imobiliare? Parcă aşa am auzit. Vrea să 
cumpere cât mai mult în Whitley Bay şi să aştepte până cresc preţurile. 
Apoi o să înceapă să vândă şi vrea să scoată un profit gras. Are proprietăţi, 
dar le închiriază pe termen scurt ca să scape de locatari când are chef. 

Jack rânji din nou. 

— Dar asta e piaţa liberă, Vee. Nu-i nimic greşit în asta. Nimic ilegal, cel 
puţin. 


Vera nu căzu în capcană. Cei doi începeau să vorbească despre politică 
numai noaptea târziu, după ce băuseră prea mult. 

Jack vorbea în continuare. 

— Lui Gus îi place vânătoarea, însă pentru el contează doar afacerile. Îi 
merge bine papagalul şi atrage investitori în timp ce trage după zburătoare. 
L-am văzut în acţiune. Aproape m-a convins şi pe mine că Whitley Bay 
urmează să devină cel mai bun loc din nord-est. 

— Dar de cineva căruia i se spune Profu'ai auzit? Era un prieten de-al lui 
taică-miu. Am impresia că umblă prin aceleaşi cercuri sociale. Şi cu 
siguranţă îl ştie pe Sinclair. 

Jack se gândi o vreme. 

— Parcă vorbeau ceilalţi vânători despre el, dar sunt convins că nu l-am 
întâlnit niciodată. 

— În ce context se vorbea despre el, Jack? 

Vera se aplecă deasupra mesei. 

— E important, nu-i aşa, Vee? 

— O, da. E o chestiune de viaţă şi de moarte. 

Detectiva vorbise pe un ton ironic, însă fusese serioasă. Câinele sforăi şi 
tresări. 

Jack se lăsă pe spate în scaun, închise ochii şi o clipă păru că doarme şi 
el. 

— Vorbeau despre el de parcă ar fi Papa şi Paul McCartney la un loc. 
Doar bunul Dumnezeu e mai important decât el. 

Jack vorbi din nou, imitând în falsetto accentul afectat al vânătorilor: „Ai 
aflat, dragă? Ghici cine vine cu noi săptămâna viitoare! Nimeni altul decât 
Profu'!” 

— Îmi mai poţi spune şi altceva despre el? 

Vera întrebă ce anume avea Proful de era privit cu asemenea venerație de 
un grup care, de regulă, era absorbit de propria importanţă. 

— Îmi pare rău, Vee. Nu sunt de-al lor. Doar mai aud câte ceva din ce 
vorbesc. 

Joanna îşi lăsă jos manuscrisul. 

— Am auzit ceva asemănător de curând. Însă era o situaţie destul de 
diferită. Probabil că e vorba de alt profesor. 

— S-ar putea să mă ajute totuşi. 

Vera se gândi că n-avea nimic de pierdut. Proful era ca o siluetă în ceaţă 
pe care nu reuşea s-o prindă, fiind tot timpul cu un pas în faţa ei. 


— Unde ai auzit de el? 

— Doi scriitori care discutau la un eveniment de-al meu de la biblioteca 
Lit and Phil din Newcastle. E vorba de genul acela de replici dintr-o 
conversaţie pe care le auzi într-o cameră aglomerată. S-a întâmplat imediat 
după ce am vorbit şi după ce am dat autografe, iar lumea se strângea să 
termine restul de vin. Cineva l-a menţionat pe Prof. Tot aşa cum a spus şi 
Jack. Vorbea despre el de parcă era cine ştie ce vedetă şi atât de faimos că 
nici nu era nevoie să-i fie rostit numele. 

— Ai putea să afli cum îl cheamă? Dacă ai vorbi cu unul dintre amicii tăi 
din lumea literaturii? 

— Sigur că da, spuse Joanna. Însă în lumea largă sunt mulţi profesori. 
Parcă nu-mi vine a crede că e vorba despre acelaşi om. 

Joanna se întorsese deja la manuscrisul din faţa ei. 

— Aţi găsit ceva de la foştii locatari când v-aţi mutat aici? 

Vera încă se gândea la Norma şi la Davy Kerr. 

— Mă refer la obiecte. 

— O grămadă de chestii, spuse Jack. Am cumpărat toată mobila odată cu 
casa şi pur şi simplu am aruncat ce nu ne trebuia. Unul dintre motivele 
pentru care am obţinut un preţ atât de bun a fost faptul că nimeni nu s-a 
atins de casă după ce au murit bătrânii. 

Vera dădu din cap şi se gândi că probabil acela era motivul pentru care se 
simţea în continuare ca acasă la ea. Nu se schimbase mai nimic de când era 
mică şi venea să se refugieze în bucătăria Normei. 

Joanna îşi ridică nasul din manuscris. 

— La ce te gândeai? 

Tonul ei era liniştit, ştiind că era vorba de ceva important. 

— Mă întrebam dacă aţi găsit nişte fotografii. 

— Într-o cutie de lemn? 

— Exact! 

Vera se simţea din nou în bucătăria Normei, stând la masă. Când Norma 
deschidea cutia, simţea un miros. Să fi fost santal? Apoi scoteau toate 
pozele, le împrăştiau pe masă de parcă ar fi doar nişte cărţi de joc. Se uitau 
prin fotografiile cu familia Normei, îl vedeau pe tatăl ei în uniformă, îl 
vedeau pe Davy în uniformă. Pozele erau învechite şi decolorate. Însă Vera 
era, de fapt, interesată doar de cele legate de propriul trecut. Văzuse 
instantanee de la nunta părinţilor ei. Nu erau poze oficiale de la nuntă, ci 
unele făcute de Davy: mama ei ţinând un buchet de trandafiri de un roşu 


aprins, Hector fericit. Vera se gândi că rareori îl văzuse pe Hector fericit. Şi 
mai era o poză cu mama ei, stând în faţa fermei pe o băncuţă albă care era 
tot acolo. Se vedea că era însărcinată. Avea mâinile pe burtă. Zâmbea. 


Capitolul 33 


Joe urma ordinele Verei şi încerca să afle mai multe despre situaţia 
financiară a lui Robbie Marshall. Se ştia doar că niciuna dintre cărţile de 
credit sau de debit ale bărbatului nu fusese folosită după dispariţia lui. Nici 
convorbirea cu banca lui Marshall nu fusese de mare folos. La început, 
detectivul fusese nevoit să aştepte douăzeci şi cinci de minute, încercând să 
răspundă la întrebările robotului, după care urmase o conversaţie cu cineva 
de la call center care îi lăsase pe ambii participanţi încordaţi şi nervoși. 
Totul se întâmplase cu prea multă vreme în urmă. Femeia de la celălalt 
capăt nu ştia de unde să înceapă şi nu voise să-l redirecţioneze la cineva 
care era în măsură să-l ajute. Până la urmă, convorbirea se întrerupsese. Joe 
ştia că existau şi alte modalităţi de a depăşi situaţia — putea să-i pună la 
treabă pe agenţii specializaţi în fraudă şi infracţiuni financiare — însă nu mai 
avea răbdare. Avea nevoie de genul de probe pe care le găsise în biroul lui 
Gary Keane: documente pe care le putea înţelege şi accesa pe loc. 

Gândul ăsta îl făcu să-şi amintească de Eleanor Marshall şi de casa ei 
ordonată, cu vedere la parcul Wallsend. Dacă n-avusese nicio dovadă că 
Robbie murise, oare îi lăsase camera aşa cum era, în caz că apărea de 
nicăieri? Joe se întrebă dacă Robbie ar fi putut avea un computer în 1995. 
El avusese un Amstrad foarte simplu, doar pentru jocuri. Dar poate că Gary 
achiziţionase şi instalase ceva mai sofisticat pentru Robbie. Poate că 
aparatul se afla în continuare în camera lui Robbie, ca un cufăr plin de 
documente legate de călătoriile şi finanţele lui, toate afacerile şi tranzacţiile 
cu Gaşca celor Patru şi cu Gus Sinclair. Joe îşi luă geaca şi cheile şi porni 
către sud, spre Tyne. 

Când ajunse, fu surprins să vadă că Eleanor avea un musafir. Îşi 
închipuise că bătrâna ducea o viaţă solitară, gândindu-se de una singură la 
fiul ei, însă pe stradă, în faţa casei, era parcată o maşină mică. O străină îi 
deschise lui Joe uşa. Era o femeie măruntă şi agitată, cineva de la biserica la 
care mergea Eleanor şi care venise acolo s-o sprijine într-un moment dificil. 
Străina îi explică toate astea înainte să-l poftească măcar în casă. Când Joe 
se prezentă, Eleanor îi recunoscu vocea şi îi strigă din camera de zi: 

— Hai, domnule sergent, intră! Doreen tocmai pleca. 

Era clar că ultimul lucru la care se gândea Doreen era să plece; era 
curioasă şi i-ar fi plăcut la nebunie să rămână. Însă tonul lui Eleanor fusese 


autoritar, iar Doreen nu avu de ales, îşi strânse lucrurile şi plecă. Joe privi 
cum maşina se îndepărtează. 

— Îmi pare rău că v-am întrerupt. 

Joe se aşeză pe scaunul pe care-l ocupase Vera la prima vizită. 

— Să nu-ţi pară. 

Eleanor tăcu o clipă. 

— Doreen e o femeie bună, însă depune prea mult efort ca să audă cum i 
se spune asta. N-am răbdarea necesară pentru ea în clipa asta. Şi nici pentru 
oricine altcineva mi-a bătut la uşă în ultimele două zile. Partea bună e că au 
adus prăjituri, domnule sergent, dacă vrei ceva dulce la ceai. 

— Mă întrebam dacă mai aveţi ceva din lucrurile lui Robert. 

— Sigur. N-am intrat în camera lui de când a dispărut. N-am intrat nici 
măcar să fac curat. Mereu fusese strict legat de asta. Legat de intimitate. 
Dacă voiam să locuim împreună, aveam nevoie fiecare de spaţiul lui. 

Femeia ezită. 

— Când doamna inspector mi-a confirmat că a murit, am fost tentată să 
intru. Până la urmă, înţelegerea noastră nu mai stătea în picioare şi, oricum, 
Robbie n-avea să afle, însă n-am putut. Nu de una singură. 

— V-ar deranja dacă aş arunca o privire înăuntru? 

Joe se opri. Oare ce putea să-i spună ca s-o convingă? În niciun caz 
faptul că s-ar putea să existe dovezi care să arate că făcea trafic de carne 
vie şi stupefiante. 

— S-ar putea să fie ceva care să ne ajute să găsim criminalul. 

— Chiar m-aş bucura. 

Eleanor tăcu din nou. 

— Cred că m-ar ajuta chiar şi doar dacă ar fi deschisă uşa. A stat închisă 
atâţia ani... 

— Robert a încuiat-o? 

— O, nu! M-a rugat să nu intru şi a avut încredere că nu o s-o fac 
vreodată. 

— Aţi vrea să veniţi sus cu mine? O să vă rog să nu atingeţi nimic. Cel 
puţin nu încă. Dar puteţi să veniţi dacă vreţi să aruncaţi o privire. 

Între cei doi se aşternu tăcerea. 

— Cred că aş prefera să intri tu primul, domnule sergent. Am nevoie de 
puţin timp să mă pregătesc. Ideea de a-i vedea toate lucrurile mă cam 
tulbură. 

— Trebuie să vă fi uitat înăuntru când a dispărut Robert, spuse Joe. 


Probabil vă gândeaţi să nu zacă în pat, bolnav. 

Eleanor aprobă din cap. 

— Am deschis uşa, însă nu am intrat. Am văzut din prag că nu era 
nimeni în cameră şi că patul era în continuare făcut. Însă mi-e teamă că mi- 
am lăsat imaginaţia s-o ia puţin razna, iar acum mi-e frică de cum voi 
reacţiona când voi vedea încăperea. Camera lui. Cred că tot aşteptând să 
aflu ceva despre el am înnebunit uşor-uşor. 

— Cred că aşa ceva ar face pe oricine s-o ia puţin razna, spuse Joe. Însă 
mie îmi păreţi foarte întreagă la minte. E în regulă dacă mă duc sus? 

— Da, te rog să urci. Eu mă mişc tare greu pe scări. 

— S-ar putea să dureze ceva până reuşesc să mă uit cum trebuie prin 
cameră. 

— Am tot timpul din lume, domnule sergent, iar după ce termini bem 
ceai şi mâncăm nişte prăjituri de la enoriaşii bine-intenţionaţi. 

Bătrâna îi zâmbi uşor. 

— lar pe urmă, dacă eşti îndeajuns de drăguţ, poate vii cu mine până sus. 
Camera lui e în spatele casei, lângă baie. 

Holul de la etaj era întunecat şi acoperit cu imitatii de lambriuri în stil 
Tudor. Joe se gândi că probabil nu se schimbase mai nimic în casă de când 
fusese construită în anii '30. Lumina solară intra printr-un vitraliu. Scările 
erau în spirală, aşa încât nu-şi dădu seama cum erau dispuse încăperile de la 
etaj înainte să ajungă acolo. Uşile arătau toate la fel şi probabil că nu 
fuseseră schimbate vreodată — şase panouri de lemn cu clanţe de bachelită. 
Uşa de la baie era întredeschisă, iar Joe aruncă o privire înăuntru, văzând 
pereţii şi podeaua cu plăci negre şi albe şi o cadă emailată mare. Se opri o 
clipă în faţa camerei în care Robbie Marshall locuise încă din copilărie. 
Ceva din ezitarea superstiţioasă a lui Eleanor parcă se transferase şi asupra 
lui, tulburându-l. Îşi trase pe mâini mănuşile de latex pe care le luase cu el, 
apăsă pe clanţă şi privi înăuntru. 

Îl frapă lumina. Camera era mare şi avea un bovindou cu vedere către 
grădină şi parcul de dincolo de ea. Razele Soarelui înecau întregul spaţiu. 
Joe făcu un pas şi trase uşa în urma lui. Dacă făcea abstracţie de praf şi de 
izul de spaţiu închis, proprietarul parcă plecase din cameră în ziua aceea. 
Deşi fusese camera lui Robbie de când era mic, nu se vedea nici urmă de 
copilărie. Niciun poster, nicio jucărie. Un pat dublu era lipit de un perete, 
iar în dreptul bovindoului se afla un birou. Nu se vedea niciun computer. 
Dacă avusese vreodată unul, probabil că se aflase la muncă, iar lui Joe îi era 


clar că dispăruse cu mult timp în urmă, împreună cu tot restul lucrurilor din 
şantierul naval. De-o parte şi de alta a şemineului erau rafturi cu hărţi şi 
caiete. Joe văzu tot felul de ghiduri de călătorie şi de teren, însă niciun pic 
de beletristică. Pe un raft se afla un televizor mic, care părea foarte 
demodat, pătrăţos ca o cutie, iar în faţa lui era aşezat un fotoliu. Joe se 
întrebă cât timp petrecea Robbie de unul singur, în camera sa, şi cât timp 
petrecea cu mama lui. Apoi se întrebă dacă ea îl adorase atât de tare înainte 
sau după ce dispăruse. 

Caietele erau aranjate în ordine cronologică, începând de când Robbie 
era elev. În primele erau notate păsările pe care le văzuse în excursiile de la 
Bebington Grammar School. Micile schiţe îl mişcară pe Joe. Celelalte 
detaliau călătoriile lui Robbie prin locuri mai îndepărtate. Fusese prin ţări 
din Africa şi din America de Sud despre care Joe auzise doar la ştirile BBC, 
însă părea să revină constant în Europa de Est, Thailanda şi Indonezia. Văzu 
acronime şi simboluri care nu-i spuneau nimic; se gândi că probabil Vera 
era în stare să le descifreze. Până la urmă, ea crescuse în casa unui păsărar. 
Se întrebă cât de folositor ar fi fost să ducă toate cele găsite la secţie, apoi 
hotărî să ia doar câteva dintre caietele mai recente şi să le lase acolo pe cele 
mai vechi. O excursie din 1972 cu barca, din Seahouse până în Farnes, nu 
părea foarte relevantă pentru anchetă. 

De-o parte şi de alta a bovindoului se afla câte un dulap alb şi trainic. 
Într-unul, Robbie îşi ţinea hainele: două costume şi câteva cămăşi elegante 
stăteau pe umeraşe, iar restul erau haine pe care trebuie să le fi purtat în 
timpul drumeţiilor cu Hector. Al doilea dulap avea rafturi şi era plin de 
dosare. Fusese biroul lui de acasă, iar Joe se simţi în al nouălea cer; era 
posibil ca prin mormanul de documente să se mai găsească informaţii 
despre afacerile secrete ale lui Robbie. Răsfoi dosarele, uitându-se la ce 
scria pe copertă, şi găsi de îndată unul intitulat „Pescăruşul”. Îl scoase şi îşi 
dădu seama imediat că urma să dureze să-l citească pe îndelete şi să verifice 
informaţiile. Înăuntru erau contracte, bucăţi de hârtie care ţineau loc de 
chitanţe şi ceva ce părea a fi un contract de parteneriat. Se gândi că Vera 
avea să fie extaziată de descoperirea lui şi foarte supărată că nu fusese ea 
cea căreia să-i treacă prin minte faptul că în camera lui Robbie nu mai 
intrase nimeni. 

Scoase pe rând fiecare dosar şi le puse pe pat. Avea să le ducă pe toate la 
secţie, împreună cu ultimele caiete, pentru ca echipa să poată lucra direct pe 
ele. În ultimul dosar se aflau extrasele de cont şi un carnet de conturi de la o 


companie de construcţii. Avea acţiuni în valoare de cincizeci de mii de lire 
la Northumbria Building Society. Joe se gândi că aşa ceva ar fi fost o avere 
pe la jumătatea anilor '90, cu siguranţă mai mult decât ar fi putut avea un 
director de achiziţii din economii sau chiar şi din vânzarea unor ouă de 
păsări rare. Joe spera să existe o explicaţie în vraful de hârtii de pe pat, după 
care se întrebă cât valora dobânda după atâta timp. Presupuse că banii îi 
aparţineau lui Eleanor şi că măcar ea avea să-şi petreacă ultimii ani din 
viaţă fără să ducă lipsă de nimic. 

E.xtrasele de cont se aflau într-un plic separat dinăuntrul dosarului. La fel 
ca în biroul lui Gary Keane, totul era într-o ordine desăvârşită, iar Joe îşi 
puse problema că poate Marshall îi fusese un fel de mentor lui Keane pe 
vremea când acesta era doar un puşti. Sal avea grijă de bani la el în familie 
şi se descurca destul de bine, însă documentele nu arătau nici pe departe 
aşa. Ea ţinea facturile şi chitanţele laolaltă într-o cutie veche de pantofi. Joe 
trecu în revistă ultimele două extrase. Ştia că Eleanor îl aştepta jos, ştia că 
îşi făcea curaj să intre în cameră după mai bine de douăzeci de ani, aşa că 
nu voia s-o facă să aştepte nicio clipă în plus. 

Veniturile constante proveneau de la lichidatorii şantierului Swan 
Hunter's, la care se adăuga o încasare grasă, lunară, marcată printr-un 
număr de referinţă. Contabilii judiciari aveau s-o verifice ulterior. Joe se 
întrebă dacă suma provenea de la Gus Sinclair şi, în caz că da, ce fel de 
serviciu presta Marshall pentru o asemenea recompensă. Singurul lucru 
care-i mai atrase atenţia era o plată de la Marshall către Hector Stanhope, 
sub forma unui cec de cinci sute de lire. Uitându-se la luna precedentă, Joe 
văzu aceeaşi sumă plătită şi atunci, tot lui Hector. Aşa era în fiecare lună. 
Nu era un transfer direct debit, ci o plată curentă. De ce i-ar fi plătit Robbie 
vechiului său prieten o astfel de sumă, care era substanţială la momentul 
respectiv? Ce să fi făcut Hector pentru el? În alte condiţii, lui Joe i-ar fi 
trecut prin cap şantajul. Dar ei erau prieteni, nu? Cu siguranţă că Hector nu 
s-ar fi dedat la aşa ceva cu un apropiat. 

Joe duse la maşină toate dosarele de pe pat în două drumuri şi le băgă 
direct în portbagaj. Închisese uşa de la camera de zi atunci când o lăsase pe 
Eleanor jos şi chiar dacă îi auzise paşii pe scări, ea nu făcuse nicio mişcare. 
Fireşte, voia să-i ceară permisiunea înainte de a lua respectivele documente, 
însă se gândise că o s-o deranjeze să-l vadă cum scoate din casă mormane 
de lucruri care aparținuseră fiului ei. După ce termină treaba, reveni 
înăuntru şi bătu la uşa camerei în care se afla bătrâna. 


— Ai terminat, domnule sergent? Ai găsit ceva folositor? 

Eleanor deja începea să se ridice cu ajutorul unui cadru. 

— Am luat nişte documente. Sper că nu vă deranjează. 

— O să le aduci înapoi? 

— Desigur, dar s-ar putea să dureze ceva. O să fac tot posibilul să primiţi 
cât mai repede cametul de conturi de la compania de construcţii. O să aveţi 
nevoie de el ca să aveţi acces la banii lui Robbie. 

— Robbie avea bani? 

Bătrâna păru surprinsă. 

— Mereu era generos, fireşte, dar m-aş mira să mai fi rămas cine ştie ce. 
Călătorea foarte mult. 

Eleanor tăcu. 

— Spunea că n-avea cum să-i ia cu el când o să moară. 

— Se pare că avea economii. Ştiţi cumva de unde ar fi putut veni banii? 

— Ah, era mereu atent cu banii, chiar de mic copil. 

— Soţul dumneavoastră nu i-a lăsat nimic atunci când a murit? 

Însă lui Joe oricum nu prea îi venea să creadă că un măcelar putea să-i 
dăruiască fiului său cincizeci de mii de lire. Chiar şi pentru anii '90, când 
dispăruse Robbie, suma era enormă. 

Bătrâna clătină din cap. 

— N-a fost cine ştie ce sumă şi, oricum, mi-a revenit mie în întregime. 

— Aţi întâlnit vreodată un bărbat pe nume Hector Stanhope? 

Eleanor avu nevoie de puţin timp ca să se gândească. 

— Ştiam numele, fireşte. Robert făcea drumeţii cu el. 

Bătrâna făcu din nou o pauză. 

— Aici a venit o singură dată, cam cu un an înainte să dispară fiul meu. 
Îmi aduc aminte de asta fiindcă Robert nu venea cu mulţi prieteni acasă. 
Nici măcar când era mic. Numai cu John Brace. Robert n-a avut niciodată 
nevoie de multă lume. 

— Însă pe Hector l-a invitat acasă? 

— O singură dată şi nici atunci nu a stat prea mult. M-am oferit să le fac 
ceva de mâncare, dar a spus că se grăbea, după care Robert l-a condus în 
camera lui. Părea o întâlnire de afaceri. Când s-au întors jos, au dat mâna. 
Se comportau foarte formal, de parcă tocmai semnaseră un contract. 
Nicidecum ca nişte prieteni care stătuseră la taclale. 

Eleanor Marshall se uită către scări. 

Joe urcă încet cu ea, treaptă cu treaptă, până ajunseră la etaj, după care o 


luă de braţ şi ajunseră la uşa camerei lui Robbie. 

— Aţi vrea să intraţi singură? 

Eleanor se pregăti. Era destul de în vârstă când se uitase ultima oară 
înăuntru, însă vioaie şi în formă, bucuroasă că împărțea locuinţa cu fiul 
adorat. 

— Dacă nu te deranjează să mă aştepţi aici... 

Joe rămase pe hol, sprijinit de balustradă, şi o privi cum intră. 


Capitolul 34 


Echipa era acasă la Vera. Stăteau în jurul mesei pe care Hector împăiase 
cândva păsări şi alte animale. Avusese loc o şedinţă oficială la secţie, iar 
Holly se chinuise să reţină noianul de informaţii noi, fiind nevoită în cele 
din urmă să recurgă la hârtie şi pix pentru a trasa linii şi a face diverse 
conexiuni, dar tot simţea că uită şi îi scapă diverse lucruri. Vera fusese 
plecată întreaga după-amiază, iar când se întorsese la birou avea o stare 
ciudată, parcă era cu mintea altundeva. Holly încercase s-o întrebe ce avea, 
însă, în loc să ofere obişnuita replică sarcastică, şefa ei doar îi zâmbise, 
spunând: 

— Ei, dragă, m-am rătăcit printre amintiri. Nu-i întotdeauna foarte 
plăcut. 

La birou se apucaseră să treacă în revistă dosarele pe care Joe le găsise în 
locuinţa lui Eleanor, însă munca devenise frustrantă, fiecare dosar ridicând 
o nouă problemă în loc să ofere răspunsuri. Joe păruse reticent când ceilalţi 
voiseră să intre în detalii, spunând că mai bine o lăsau pe a doua zi, când 
aveau mintea limpede. Vera se simţise tot distrasă şi incapabilă să se 
concentreze. Până la urmă, îi chemase pe membrii-cheie înapoi la ea acasă. 

— O să gândesc mai clar dacă nu mai sunt la birou şi am o bere două în 
mână. 

Aşa că merseseră la casa dintre dealuri, fiind varianta Verei a Găştii celor 
Patru, şi împrăştiaseră peste tot pe masă fotocopii cu extrasele de cont ale 
lui Robbie Marshall. Vera bea bere Wylam direct din sticlă, iar când ceilalţi 
o refuzaseră le făcuse o cafea surprinzător de bună. Printre foile de hârtie 
era un pachet de biscuiţi digestivi cu ciocolată. 

Vera păru să capete puteri noi cu ajutorul ciocolatei şi a berii, reuşind să 
se concentreze din nou asupra anchetei. 

— Deci, Joe, ce ai să ne spui? Trebuie să fi ajuns şi tu la nişte concluzii. 
Te-ai uitat prin toate astea în casa doamnei Marshall. Aş vrea un motiv 
concret pentru care Brace, Marshall şi Profu” aveau legături financiare cu 
Gus Sinclair. Ştim că erau amici, însă trebuie să fi fost ceva mai mult de 
atât. Astăzi am aflat că Sinclair vrea să intre uşor-uşor în rândul nobilimii 
de la ţară, deci e posibil să fi fost partenerul lui Brace, care se ocupa de 
racolarea gorilelor pentru mica nobilime. Însă n-avem nicio dovadă. 

Joe se foi neliniştit în scaun. Holly se întrebă care o fi fost cauza. Joe era 


favoritul Verei. N-avea de ce să se teamă. 

— În contul lui Marshall se făcea o plată constantă. Pe extrasul de cont 
nu e trecut decât un număr de referinţă, însă cei de la finanţe deja i-au dat 
de cap. Banii veneau din contul curent al Pescăruşului. 

— Ce credem despre asta? 

Vera se uită la echipa ei. 

— Erau cumva parteneri de afaceri şi Marshall primea bani pentru 
investiţia făcută, o parte din profituri? 

Charlie se uita la una dintre fotocopii. 

— Eu nu prea cred că Pescăruşul făcea chiar atâţia bani. 

— Atunci? 

În tonul Verei se ghicea entuziasmul. Părea aproape ca o fetiţă. Văzând-o 
astfel, Holly se gândi că părea cu cel puţin zece ani mai tânără decât în 
realitate. 

— Să fi fost nişte bani pentru vreun serviciu prestat? 

— Posibil, spuse Charlie, terminându-şi cafeaua. Ceea ce ştim cu 
siguranţă este că Marshall era omul care făcea lucrurile să se întâmple. Era 
nevoie de mulţi bani pentru ca Imperiul Sinclair să funcţioneze ca uns. 
Trebuiau mituiţi politai. Funcţionari. Poate că ăsta era serviciul pe care 
Robbie i-l făcea lui Sinclair, iar asta era suma de bani pe care Marshall o 
folosea în scopuri ilicite. 

În cameră se aşternu tăcerea. Aşteptau cu toţii reacţia Verei. 

— Da, se leagă, spuse detectiva într-un final. Însă nu înţeleg cum se 
ajunge de aici la uciderea lui Robbie Marshall. 

— Are sens dacă îl trăgea pe sfoară pe Sinclair. 

Holly voia să arate că putea, la rândul ei, să aibă o contribuţie. 

— Spre exemplu, dacă păstra el toţi banii. 

— Da, e posibil. 

Însă Vera era neîncrezătoare. 

— Dar Marshall nu mi-a lăsat impresia că ar fi fost genul de om care să 
facă aşa ceva. Îi plăcea la nebunie să facă lucrurile să se întâmple, să fie în 
preajma băieţilor grei. Cred că asta îi dădea mai multă satisfacţie decât banii 
în sine. După cum a spus şi Charlie, asta era reputaţia lui. 

Urmă din nou o pauză. 

— Ar fi o idee bună să dăm de nişte persoane pe care Marshall le plătea 
pentru Sinclair. Aşa am putea testa teoria. Ai vreo idee, Charlie? Îţi vine în 
minte vreun fost poliţist care a primit bani, dar care s-ar putea să aibă 


mustrări de conştiinţă după atâţia ani? 

Detectivul dădu din cap. 

— Da, dar nu o să-i poţi convinge vreodată să dea o declaraţie. Sentința 
lui Brace i-a speriat pe toţi. 

— Omule, mie-mi trebuie informaţii în clipa asta! Nu vreau să-i bag la 
zdup. 

Charlie dădu din cap din nou. 

Vera continuă: 

— Mă întreb dacă Sinclair are acelaşi model de afacere şi acum. Adică 
să pună pe altcineva să-i facă treaba murdară, să mituiască arhitecţii şi 
funcţionarii ca să-şi poată construi noul şi sclipitorul său Whitley Bay. 
Potrivit vecinului meu, achiziţionează jumătate din oraş ca să dea 
proprietăţile în chirie. lar asta e o manevră separată de refacerea locului în 
care a fost Pescăruşul. 

— Crezi că se folosea de Gary Keane? 

Joe fusese tăcut întreaga seară, ascultând cu atenţie, însă privind fix la 
foc. Se întoarse către ei. 

— Are sens, nu? 

Obrajii Verei erau îmbujoraţi de la flăcări. 

— Am presupus că Profu” a fost implicat în moartea lui pentru că a lăsat 
un mesaj pe telefonul lui Keane în care îi cerea să se întâlnească. Dar, oare, 
ar fi lăsat un criminal, despre care ştim că e un om inteligent, un mesaj pe 
care îşi dădea seama că urma să-l găsim? Pe lângă asta, ce motiv să aibă? Pe 
de altă parte, să-i vezi pe amândoi oamenii de înaintare ai lui Sinclair morţi 
— asta, da, coincidenţă! 

Vera tăcu o clipă, iar Holly îşi dădu seama că rotiţele i se învârteau din ce 
în ce mai repede. 

— Tu ai vorbit cu vecinii lui Keane, Hol. i-au lăsat impresia că el ar fi 
făcut parte din lumea asta a lui Sinclair? Din imperiul lui financiar sau din 
categoria nouveaux-riches? 

— Chiar deloc, spuse Holly. Avea, cu siguranţă, nişte dorinţe de mic- 
burghez. Mâncare şi vin bun. Se înscrisese chiar şi într-un grup de lectură. 
Şi se vedea cu o tânără pe nume Felicity, fiica unui librar. 

Holly se gândi la casa lui Patty, la dezordine şi la copii. 

— Părea că voia să se reinventeze. 

— Deci, poate chiar îl trăgea pe sfoară pe Sinclair. Aşa îşi finanța noul 
stil de viaţă. Nu mi se pare că se încadrează în aceeaşi tipologie ca 


Marshall. 

Vera luă din reflex încă un biscuit. 

— Ăsta pare un motiv plauzibil. 

— Dar John Brace unde se încadrează în teorie? 

Holly se uită la Vera şi continuă: 

— Nu vreau să spun că n-ar avea sens, pentru că de fapt are. Doar încerc 
să-mi dau seama cum se potrivesc toate piesele din puzzle. 

— Ei, dragă, uneori lucrurile nu sunt aşa simple. Însă pun pariu că John 
Brace primea bani de la Sinclair pe vremea când Pescăruşul încă funcţiona. 
Probabil prin Marshall. Mai mult, cred că mai are încă o grămadă de 
bătrâne ascunse pe undeva. Cineva trage nişte sfori astfel încât copiii lui 
Patty să stea numai pe tablete şi telefoane de ultimă generaţie. Putem să 
aflăm cumva dacă mai are ceva de-a face cu Sinclair şi ai lui? Ar putea fi 
vorba de un investitor sau un partener ascuns. Şi ar mai putea fi implicaţi şi 
alţi oameni. Oameni care nu ar vrea ca legătura lor cu Sinclair, Brace sau 
Keane să devină publică. Ştim că Brace a fost băgat la răcoare pentru că 
angaja gorile pentru moşieri. Nimeni altcineva n-a fost implicat la 
momentul respectiv în proces, dar e posibil să fi atras şi colegi în afacere. 
Ai încă o temă, Charlie. 

Vera se ridică în picioare şi se întoarse din bucătărie cu încă un rând de 
bere şi cafea. În scurtul interval, Holly scoase telefonul şi îşi verifică e- 
mail-urile, însă n-avea semnal. Nu era sigură nici dacă Vera avea măcar wi- 
fi. 

Vera se aşeză la loc, mai luă doi biscuiţi din pachet şi începu să 
vorbească din nou, de parcă nu se întâmplase nimic. 

— Ar trebui să mai discutăm despre altceva? Sau a sosit momentul să vă 
căraţi şi să mă lăsaţi să-mi fac somnul de frumuseţe? 

— Mai e ceva. 

Vorbise Joe, rostind cuvintele încet. 

— O plată curentă făcută regulat unei persoane fizice sub forma unui 
cec. 

Detectivul scoase fotocopia relevantă şi sublinie una dintre tranzacţii, 
după care o împinse către Vera. 

Detectiva îl pironi cu privirea. 

— De ce nu mi-ai spus imediat ce ai găsit-o? 

Joe se foi din nou. Era ca un băieţel prins cu minciuna. 

— N-am ascuns-o! 


— Aşa, şi? Marshall i-a dat lui Hector cinci sute de lire. Poate că l-a 
plătit pentru o împăiere. Sau era partea lui din vânzarea unor ouă de păsări 
de vânătoare. 

Parcă amândoi deveniseră nişte copii care se luptau pe terenul de joacă 
doar din mândrie şi încăpățânare, nevrând să dea înapoi. Lui Holly i se făcu 
ruşine. Era genul de conversaţie la care era mai bine să nu existe public. 

— N-a fost o plată unică, spuse Joe. M-am uitat prin extrase şi în fiecare 
lună există un cec cu aceeaşi sumă. 

Din nou se aşternu tăcerea. Focul trosnea, iar afară se auzea sunetul 
înfundat al unei maşini care se îndrepta către ferma de vizavi. 

— Probabil că nu înseamnă nimic, spuse Joe. A fost acum multă vreme. 

— Eu cred că înseamnă că Hector a fost un infractor. 

Vera părea îmbătrânită. 

— Normal că am ştiut mereu că era un infractor. Toată treaba cu păsările 
şi cu împăiatul. Nimic nu era legal. Dar asta îl leagă direct de Sinclair. De 
tot ce se petrecea la Pescăruş. De prostituate ca Mary-Frances. 

— Îmi pare rău. 

— Nu fi idiot. Nu e vina ta. E vina mea fiindcă încercam să am o părere 
mai bună despre el, în ciuda tuturor semnelor contrarii. 

Vera se ridică în picioare, foarte sprintenă în ciuda greutăţii. 

— Acum chiar a sosit momentul să plecaţi. Trebuie să dorm. 

Afară se întunecase, însă cerul era senin. Se vedeau mult mai multe stele 
decât în oraş. Joe şi Charlie mergeau înapoi împreună, iar Holly era cu 
maşina personală. Rămase pe gânduri o clipă şi se uită cum cei doi se 
îndepărtează. Lumina era în continuare aprinsă în locuinţa Verei şi nici 
draperiile nu erau trase. Holly privi cum şefa ei se aşază la loc la masa lui 
Hector. Era tentată să se întoarcă, să-i dea ocazia Verei să vorbească despre 
tatăl ei, însă îşi dădea seama că o astfel de iniţiativă n-ar fi fost bine primită. 
Detectiva începu să ordoneze hârtiile din faţa ei. Apoi le dădu la o parte şi 
se ridică, luă o cutie de lemn de pe pervaz şi o deschise. Holly privi cum 
scoate o grămadă de fotografii şi se uită la fiecare în parte. Atunci când o 
găsi pe cea pe care o căuta, se opri şi se uită îndelung la ea. Holly era prea 
departe ca să vadă clar poza şi îi era teamă să n-o prindă Vera cum trăgea cu 
ochiul, aşa că nu se apropie de geam. Într-un final, Vera puse înapoi în cutie 
toate fotografiile. Întinse mâna să mai ia un biscuit de ciocolată, însă 
pachetul era gol, aşa că îl mototoli până când prinse forma unei bile şi îl 
aruncă în foc. 


Capitolul 35 


Vera ajunse devreme în gară, obosită şi mahmură deşi băuse doar două 
beri în seara precedentă. I se trăgea de la cât de complicată era ancheta. 

Tot haosul şi informaţiile lipsă o ţinuseră trează până dimineaţa devreme 
în încercarea de a lega moartea celor trei persoane. Îi era dor de simplitate şi 
de ordine, de claritatea pe care o găsea în liniile curate şi curbele elegante 
ale Pescăruşului din amintirea ei. La secţie, sala open-space era în 
continuare plină de agenţi care lucrau la anchetă, însă membrii echipei ei nu 
erau acolo, iar Vera le simţea absenţa. În mintea ei era un haos total. Dacă ar 
fi avut ocazia să comunice cu ceilalţi, ar mai fi scăpat de o parte din el. Iar 
pe fundalul gândurilor confuze era Hector, care avea, într-un fel sau altul, o 
legătură cu scheletele descoperite, aşa că trebuia să ia în considerare 
posibilitatea că era şi criminal. Începu să răspundă la apelurile şi mesajele 
primite de la public în timpul nopţii şi încercă să-l alunge pe Hector din 
minte. 

Cineva bătu în uşă, iar în prag apăru Charlie. Şi el părea să se fi trezit cu 
noaptea-n cap. 

— Intră, omule! 

Ştia că părea prea entuziastă, prea disperată să se gândească la alte 
lucruri. 

— Am stat de vorbă cu unii dintre apropiații lui Brace. Cred că am dat de 
cineva cu care ar trebui să stai de vorbă. 

— Da? Ai un nume? 

— Nu e un el, spuse Charlie. E o ea. Janice Gleeson. 

Vera îşi amintea de Gleeson. Era mai în vârstă ca ea şi căpătase un 
oarecare statut de eroină. Ea deschisese uşa către avansarea în grad şi o 
ţinuse deschisă şi pentru Vera. Nu toate femeile din poliţie ar fi făcut acelaşi 
lucru. Gleeson primise o funcţie înaltă într-o regiune din sud, apoi se 
întorsese în Northumberland la pensie. 

— Doar nu vrei să spui că Brace a corupt-o şi pe ea? 

— Nu la modul ăla. Cred că Janice îl admira. A crezut în el prea uşor. 
Credea că e de partea dreptăţii, poate puţin necizelat, dar în orice caz că se 
număra printre băieţii buni. 

Vera dădu din cap. Brace avusese acelaşi efect asupra multor agenţi. 

— E dispusă să vorbească? 


— Cu tine, da. si 

Gleeson locuia cu soţul ei într-o casă bătută de vânturi dintr-o zonă de 
coastă deloc la modă din Northumberland. Priveliştea cuprindea marea, dar 
şi stabilopozii, o turbină eoliană offshore şi o fostă centrală electrică. Verei 
îi plăcea. Aprecia faptul că Gleeson îşi asumase traiul la ţară, că nu locuia 
într-o casă ţărănească dintr-un sătuc idilic, cum ar fi fost în Surrey sau 
Somerset. Locuinţa era făcută din cărămidă roşie, veche, şi plăci gri de 
ardezie, iar în spatele ei erau nişte copaci înalţi. Frunzele începuseră să 
cadă, iar atunci când ajunse Vera femeia tocmai le strângea cu grebla. Era 
înaltă, osoasă şi semăna puţin cu Glenda Jackson. 

— Mă bucur că ai vrut să ne vedem. 

Vera cu greu se abţinu să nu spună doamnă. 

Gleeson se îndreptă şi se sprijini de greblă. 

— Intrăm? Edward e plecat la Morpeth după cumpărături. O să fim 
numai noi două. 

Vera încercă să-şi aducă aminte ceva despre soţul lui Gleeson. Fusese 
avocat? Contabil? În orice caz, ceva asemănător. Gleeson vorbea în 
continuare. 

— Nu mă aşteptam să se descurce prea bine la pensie, însă îi place la 
nebunie. Are activităţi domestice, adoră să gătească. Mâncăm foarte bine. 

Femeia o conduse pe Vera într-o bucătărie care părea ruptă dintr-o revistă 
de lifestyle de ţară. Detectiva observă un aragaz, o masă din lemn de pin 
curată lună şi tot felul de vase pentru condimente. Lângă sobă, pe un 
balansoar, era chiar şi o pisică. Gleeson o dădu la o parte şi îi oferi Verei 
locul, după care dispăru ca să-şi scoată pelerina pe care o purta pentru 
munca în grădină. În copaci se afla un cuib, iar detectiva auzea prin geamul 
deschis cum ciripeau păsările. 

— Charlie mi-a spus că vrei să vorbim despre John Brace. 

Cele două femei beau cafea şi mâncau biscuiţii de casă ai lui Edward 
Gleeson. 

Verei îi trecu prin minte că întregul paradis domestic era foarte frumos, 
însă ea probabil ar fi luat-o razna dacă ar fi fost pusă într-o astfel de situaţie. 
Poate că de asta şi fusese Gleeson de acord să se vadă. Pentru că era, la 
rândul ei, cuprinsă de o plictiseală de moarte. 

— Te-a pus Charlie la curent cât de cât? [i-a zis că Brace ne-a 
direcționat către oasele îngropate la St. Mary? Ştim că un schelet îi aparţine 


lui Robbie Marshall şi bănuim că al doilea este al lui Mary-Frances 
Lascuola. Ei bine, un alt fost asociat de-al lui Brace, Gary Keane, a fost ucis 
în apartamentul lui din Bebington. 

Gleeson dădu din cap. 

— Însă nu prea ştiu cum vă pot fi eu de folos. 

— Tu făceai parte din poliţie pe atunci. Erai colegă cu John Brace. 

În bucătărie se aşternu tăcerea. 

— Am picat în plasă, spuse femeia într-un final. Brace avea talentul ăsta. 
Te făcea să te simţi special. Dacă erai cu el, făceai parte din gaşcă. Era şeful 
meu, iar eu eram singura femeie din grup. A luat măsuri să nu existe lipsă 
de respect din partea colegilor. 

— Legătura dintre Marshall şi Keane era un club din Whitley Bay numit 
Pescăruşul. În clipa de faţă nu mai există. Îţi aduci aminte de el? 

Gleeson o privi fix pe Vera şi păru să ia o hotărâre spontană. 

— Eram de-a casei. 

— Erai clientă? Nu pentru muncă? 

Vera fu surprinsă. Janice Gleeson nu i se păruse niciodată genul care să 
meargă în club. 

— Edward era contabilul lui Gus Sinclair. 

Din nou se aşternu tăcerea, în timp ce Vera încerca să stabilească 
relevanţa informaţiei primite. 

— M-a luat valul când am văzut luxul de acolo. 

Gleeson se întoarse şi se uită lung pe geam la copacii care se legănau şi 
la corbi. 

— Presupun că am fost sedusă. De celebrităţile care veneau acolo, de 
muzică, de rochiile de firmă. Nu mai fusesem în niciun alt loc asemănător. 
Şi mi-am spus că nu mergeam acolo în calitate de polițistă, ci doar ca soţie a 
lui Edward. Cinele pe gratis şi sticlele de şampanie de la masa noastră erau 
cadouri pentru el, nu pentru mine. Îmi spuneam că nu puteam fi 
compromisă sub nicio formă. 

— Dar poate că soţul tău a fost? 

Vera vorbise încet. Nu fusese nicio urmă de condamnare în tonul ei. Până 
la urmă, cine era ea să judece? Doar tatăl ei primise bani de la Marshall. 

— Edward e un om bun. Are bun-simţ. 

— Dar, după cum ai spus, era greu să nu te laşi vrăjit. 

Gleeson îşi întoarse privirea asupra Verei. 

— S-a bucurat când Sinclair a plecat din zonă şi s-a întors în Glasgow. 


Aşa, Edward a avut un pretext ca să demisioneze şi să rupă orice legătură. 

— Ce se petrecea acolo, Janice? Ce-mi poţi spune? 

— Nimic dincolo de limita legii. În orice caz, nu puteai dovedi nimic. 

— N-am nevoie de dovezi, dragă. Am nevoie să-mi spui de unde să 
încep. E. vorba de trei crime. Trei victime. 

Gleeson stătu pe gânduri o vreme înainte să răspundă. Părea că se 
chinuie să-şi aleagă cuvintele. Vera o mai văzuse la un moment dat 
depunând mărturie în sala de judecată când fusese vorba de un viol, iar 
femeia fusese exact la fel. Calmă. Hotărâtă să spună exact ce se întâmplase. 

— În contul companiei erau mult mai mulţi bani decât putea vreodată 
genera afacerea din Whitley Bay. 

— De unde proveneau aceşti bani? 

— Edward a întrebat, desigur, pe atunci. Sinclair susţinea că are diverse 
proprietăţi închiriate, lucru care putea fi adevărat, însă tot erau prea mulţi 
bani. 

— Deci, despre ce vorbim aici? 

Vera simţea că-şi pierde răbdarea din ce în ce mai mult şi încercă să se 
controleze. 

— Bani din trafic de stupefiante? Din trafic de carne vie? 

— Aşa m-am gândit şi eu la început. 

— Dar? 

Vera simţea din tonul lui Janice Gleeson că era vorba de un dar. 

— Edward se gândea că era vorba, cel mai probabil, de spălare de bani. 

— Proveniţi din activităţile ilicite ale lui Sinclair-senior din Scoţia? 

Brusc, toată afacerea cu Pescăruşul era clară în mintea Verei. Niciodată 
nu fusese vorba de profit. Cum putea un loc atât de sofisticat şi de elegant 
să aibă succes într-un oraş de prost-gust de pe litoral, cum era Whitley Bay? 
Clubul exista numai ca paravan pentru banii găştilor din Scoţia, pe care-i 
juca bine şi-i dădea înapoi fără pată. Dacă aşa stăteau lucrurile, de ce fusese 
incendiat? 

Gleeson aprobă din cap lent. 

— E posibil ca altcineva să se fi prins despre ce era vorba? 

Vera se gândi că aveau, într-un final, un mobil pentru crimă, cel puţin în 
cazul lui Robbie Marshall. Era posibil ca Robbie să fi vrut să facă parte din 
toată operaţiunea. Poate că se săturase să fie omul bun la toate şi se hotărâse 
să devină el însuşi unul dintre jucători. 

— Tatăl lui Gus, Alec, începuse să petreacă tot mai mult timp în 


Tyneside. Spunea că îşi vizita fiul, însă oricine putea să-şi dea seama că era 
mai interesat de afaceri decât de familie. 

Gleeson părea obosită. Extenuată. 

— Şi presupun că femeile ştiau. 

— Femeile? 

— Partenerii de afaceri ai lui Sinclair, cel puţin pe hârtie. Elaine, cea 
care avea să-i devină soţie, şi Judith Brace. 

Vera se ridică brusc, aşa încât balansoarul trosni, iar pisica fugi de lângă 
sobă. 

— Judith Brace era partenera de afaceri a lui Sinclair? 

Judith, care ne-a spus că Elaine era pipita lui Marshall? Care-i treaba 
cu asta? 

— Nu sunt sigură că a investit propriu-zis bani în club. Însă provenea 
dintr-o familie respectabilă, iar tatăl ei era magistrat. Asta era mai important 
pentru Sinclair decât orice considerent financiar. Îi oferea un fel de 
legitimitate. 

Gleeson se întoarse către Vera cu un zâmbet strâmb. 

— Şi normal că nu strica să se mărite cu un ofiţer de poliţie înalt în grad. 

Între cele două femei se aşternu din nou tăcerea. Vera încerca să se 
gândească la următoarea întrevedere cu Judith Brace. Abia aştepta ocazia s- 
o înfrunte, să-i ceară socoteală pentru faptul că nu-i spusese acel detaliu. 
Gleeson vorbi din nou. 

— Atunci când Edward mi-a spus că Judith era implicată în afacerea lui 
Sinclair, am început să mă distanţez de John Brace, mai întâi transferându- 
mă la altă echipă, iar apoi, când Edward a demisionat, am plecat amândoi în 
sud. 

Vera era cu gândul tot la Judith. 

— Mă întreb dacă a investit şi în noua afacere a lui Sinclair. 

— Nu ştiu să-ţi spun asta. 

Gleeson se ridică şi strânse cănile de cafea. 

— Însă pot să pun pariu că tot Elaine e cea care face jocurile din umbră. 

— La ce te referi? 

— Chiar dacă numele lui Gus Sinclair era trecut pe uşa Pescăruşului, 
Elaine era persoana care trăgea toate sforile. El era cel cu diploma de la 
facultate, dar ea avea gândirea necesară pentru o astfel de afacere. După 
spusele lui Edward, era o femeie de afaceri înnăscută. 

Vera se ridică la rândul ei. Observase că Janice Gleeson devenea 


neliniştită. Era clar că nu-i spusese soţului ei despre conversaţia avută cu 
Charlie şi cu atât mai puţin despre vizita Verei. Cele două rămaseră o clipă 
în dreptul uşii şi dădură mâna; nu erau din generaţia celor care se îmbrăţişau 
şi se sărutau pe obraji. Când Vera ajunse la maşină, Janice era înapoi în 
grădină, strângând frunzele cu grebla. 


Telefonul Verei sună în timp ce conducea spre Kimmerston, iar detectiva 
trase pe dreapta ca să vorbească. Era vecina ei, Joanna. 

— L-am identificat pe misteriosul tău Prof. Sau, în orice caz, pe al meu. 
Cel despre care vorbeau cititorii de la Lit and Phil. 

Vocea femeii era clară de parcă ar fi stat chiar lângă Vera, strigând ascuţit 
către fetele de pe terenul de hochei. 

— Serios? 

— Domnul profesor Stephen Bradford. E poet. Un poet destul de faimos. 
Obsedat de natură. Nu la modul romantic, precum Wordsworth. Ci natura 
aşa cum e ea, sălbatică şi neîmblânzită. Ştii tu la ce mă refer. 

Vera nu era prea sigură că ştia la ce se referă, însă după ce termină de 
vorbit se gândi că toate se legau. 


Când ajunse înapoi la secţie, Charlie o aştepta în faţa biroului. Vera crezu 
că voia să-i reconstituie pe loc întreaga conversaţie cu Janet Gleeson, însă 
detectivul părea să aibă şi el informaţii. 

— Am făcut aşa cum mi-ai zis şi m-am tot interesat pe la universităţi. 
Le-am trimis tuturor celor din zonă mesajul vocal de pe telefonul lui Gary. 
Nimeni nu i-a recunoscut vocea la vreuna dintre instituţiile din Newcastle, 
dar am primit o confirmare de la Durham. 

— Deci? 

Vera deschise uşa, lăsându-l pe Charlie să treacă înaintea ei. Gândurile îi 
zburau în toate părţile, însă încerca să rămână calmă, să nu-şi facă speranţe 
deşarte. 

— S-ar părea că e vorba despre un profesor pe nume Stephen Bradford. 

— Da! 

Vera lovi aerul cu pumnul ca un concurent dintr-o emisiune de mâna a 
doua. Dar chiar că luase potul cel mare, printr-o coincidenţă absurdă, care 
făcuse ca atât Charlie, cât şi Joanna să-i rostească acelaşi nume într-un 
interval de timp atât de scurt. 

— Ai auzit de el. 


Charlie părea impresionat, dar puţin dezamăgit, de parcă Vera făcuse un 
truc magic. 

— Crezi că el e tipul pe care-l căutăm? Mie mi s-a părut cam improbabil. 
Acum nu mai lucrează la Durham şi mi s-a părut ciudat ca o persoană să 
recunoască vocea cuiva pe care nu l-a văzut de trei ani pornind doar de la o 
scurtă înregistrare. 

— Abia mi s-a spus numele, şi e bine că tu mi l-ai confirmat. Profesorul 
nostru e poet. Un poet faimos. E interesat de natură, însă nu o abordează 
într-un mod romantic. 

— Fi, eu nu ştiam toate astea. 

Admiraţia lui Charlie creştea văzând cu ochii. 

— Am aflat doar că s-a pensionat în urmă cu ceva vreme. 

— Avem idee cu ce se ocupă acum? 

Vera se simţea deja mai uşoară, de parcă dăduse jos câteva zeci de 
kilograme şi putea să alerge pe scări fără să fie nevoită să se oprească. 
Neputinţa de a-l identifica pe Prof o enervase încă de la începutul 
investigaţiei. Ştiindu-i numele, îl puteau găsi. De la un timp, începuse să nu 
mai aibă încredere în propriile amintiri, începuse să se întrebe dacă bărbatul 
chiar existase măcar. 

— Doamna de la Universitate nu a ştiut să-mi spună. Mi-a zis că mereu 
avusese interese foarte variate. 

Charlie tăcu. 

— Vrei să-mi spui că acest poet, acest fost profesor de literatură de la 
Universitatea Durham, a ucis doi oameni în anii '90, iar apoi l-a înjunghiat 
pe Gary Keane acasă la el? Pentru că mie, unuia, nu prea-mi vine să cred. 
De ce să facă una ca asta? 

— Nu ştiu. 

Vera trecu în revistă tot ce ştiau despre caz, însă nu putea să le lege astfel 
încât să găsească mobilul lui Bradford. 

— Dar avem destule dovezi să-l arestăm. Ştim că voia să-l vadă şi că l-a 
contactat pe Gary Keane cu o zi înainte ca acesta să moară. Ştim că era 
prieten cu Robbie Marshall şi membru al Găştii celor Patru. Elaine cu 
siguranţă ştia despre cine vorbesc atunci când i l-am menţionat, deci 
presupun că era de-al casei la Pescăruş. E implicat în toată treaba asta într- 
un fel sau altul şi trebuie să stau de vorbă cu el. Mergi la Durham şi ia-o şi 
pe Holly cu tine. Ea a mers la o facultate de fiţe, deci probabil că ştie cum 
să-i abordeze. 


— Vrei să spui că eu sunt bătut în cap? 

Rânjetul larg al lui Charlie arăta că nu se simţise deloc ofensat. 

— Nt, dar e altă lume, nu-i aşa? 

La fel ca Pescăruşul, gândi Vera, Pescăruşul cu luminile lui strălucitoare 
şi cu muzica răspândindu-se pe deasupra Mării Nordului. Şi aceea fusese o 
altă lume, iar detectiva ştia că totul fusese atât de iluzoriu, încât putea la fel 
de bine să fi fost construit din nisipul de pe plaja din Whitley Bay. 

În timp ce Holly şi Charlie porneau către Durham în căutarea Profului, 
Vera stătea la biroul ei şi se lăsa cuprinsă de amintiri. Nu-l crezuse pe 
Hector în stare de crimă, însă neîncrederea şi suspiciunile i se tot cuibăreau 
în suflet. Erau ca rădăcinile unei plante agăţătoare care împing un perete: la 
început abia le observi, dar cu timpul se răspândesc peste tot şi e imposibil 
să le mai ignori sau să le distrugi. 

Detectiva luă telefonul şi sună pe mobilul lui Judith Brace. Femeia 
răspunse imediat. Se auzea un zgomot de fundal, ca de pe o stradă 
aglomerată. 

— Mă întrebam dacă eşti liberă să treci pe la secţia din Kimmerston, 
doamnă Brace. Mai am câteva întrebări. Eventual în dimineaţa asta, dacă 
eşti liberă. 

Urmă un moment de tăcere. 

— Chiar nu e convenabil. N-ai putea să vii tu la mine acasă? Eventual 
diseară. 

Vera simţi cum o cuprinde furia; nu era servitoarea nimănui. 

— Dacă nu vrei ca numele tău să fie legat de trei crime, doamnă Brace, 
îţi sugerez să vii la secţie ca să explici asocierea financiară cu cel puţin una 
dintre victime. 

Urmă un nou moment de tăcere înainte ca femeia să vorbească din nou. 

— De fapt, chiar acum sunt în Kimmerston, la o şedinţă. Presupun că pot 
să o anulez dacă sunteţi convinşi că e aşa important să mă vedeţi. 

Femeia îi vorbise pe un ton glacial, după care adăugă: 

— Mereu am crezut în susţinerea poliţiei. 

Discutară într-una dintre camerele de întâlniri. Era mai mult goală, 
echipată doar cu strictul necesar, însă nu era nici pe departe aşa neplăcută 
precum o cameră de interogatoriu de lângă celule. Vera nu voia să o facă pe 
Judith Brace şi mai necooperantă. Femeia stătea în faţa ei cu spatele drept, 
într-o postură defensivă. 

— Îmi pare rău că te-am târât până aici, Judith. 

Vera deja îi oferise o cafea, iar după ce îşi exprimă şi regretul, femeia din 
faţa ei începu să se mai înmoaie. 

— Motivul este că am primit o informaţie importantă şi, evident, trebuie 
să o verific înainte de acţiona. 


— O informaţie legată de mine? 

Femeia se încruntă. 

— Am înţeles că, împreună cu Elaine Sinclair, erai una dintre acţionarele 
importante de la Pescăruş. Nu mi-ai lăsat impresia asta prima oară când am 
vorbit despre club. Mai mult, ai dat de înţeles că abia dacă o cunoşteai pe 
Elaine atunci când am întrebat dacă Robbie avea vreo prietenă. 

Vera îi zâmbi împăciuitor. 

— Îmi imaginez că există o explicaţie foarte bună, dar înţelegi de ce a 
fost nevoie să te chem. 

— Eram acţionară doar pe hârtie, spuse Judith. Era treaba lui John, de 
fapt. A procedat astfel încât să se distanţeze de Sinclair şi de afacere. 

— Ah, deci sursele mele au greşit când au spus că erai creierul din 
spatele afacerii? 

Detectiva zâmbi din nou. 

— Chiar aşa, doamnă inspector. 

— Ai mai avut vreo tangenţă cu domnul sau doamna Sinclair de când s- 
au întors în Tyneside? Bănuiesc că acum umblaţi cam prin aceleaşi cercuri. 

Vera îşi dădu seama că Judith era tentată să mintă, însă după aceea se 
răzgândi. 

— Normal că sprijin iniţiativa domnului Sinclair de a reface coasta de 
nord-est. Din când în când mai dăm unul de altul pe la întâlniri. Dar nu, nu 
interacţionăm în afara acestor situaţii. 

Vera se întrebă ce părere avea Sinclair despre lucrurile astea, cu toate 
eforturile lui de a fi acceptat de mica nobilime. 

— Ai vreun interes financiar în vreunul dintre planurile lui pentru zona 
litorală? 

Din nou, Judith îşi cântări vorbele înainte de a răspunde. 

— Am făcut o investiţie modestă într-unul dintre proiectele lui. Chiar 
cred în ideea de reabilitare a coastei. 

Femeia părea să-şi recapete încrederea pe măsură ce vorbea. Probabil îşi 
dăduse seama că, de fapt şi de drept, Vera nu prea o avea la mână cu nimic. 

— Acum, însă, dacă s-au terminat ERR chiar trebuie să plec. 

Înapoi în biroul ei, Vera se gândi că se grăbise prea tare. Ar fi trebuit să 
aştepte până avea detalii concrete despre legătura lui Judith Brace cu 
evenimentele care se petreceau la Pescăruş. Îi sună telefonul, iar detectiva 
era atât de adâncită în gânduri, încât zgomotul o făcu să tresară. Îşi simţi 


muşchii încordându-se în timp ce răspundea, simţi adrenalina. 

— Da. 

Era Paul Keating, patologul. 

— Te-am sunat în legătură cu al doilea schelet din scurgere. Femeia. 

— Aţi identificat-o? 

Aşa ar mai fi făcut lumină în anchetă. 

— Nu tocmai. 

— Gata cu jocurile, omule. Chiar nu am chef. 

Deşi, fireşte, Keating nu era genul care să se joace. Era un irlandez serios 
şi religios din Ulster, bărbatul cel mai puţin predispus la glume pe care-l 
ştia. 

— Nu e vorba despre Mary-Frances Lascuola. 

Vera voia să-l întrebe dacă era convins, dar apoi se abţinu. Keating nu ar 
fi sunat-o înainte să fie sigur. 

— De unde ştiţi? 

— Am dat, într-un final, de dosarul medical al lui Lascuola. A ajuns la 
Urgenţă la scurt timp înainte să dispară, cu mai multe oase rupte. Doctorul a 
crezut că erau aşa ca urmare a unui atac, însă ea le-a îndrugat o poveste cum 
că ar fi căzut pe scări. 

— Făcea trotuarul. Unul dintre beneficiile acestei ocupaţii este şi câte o 
bătaie, din când în când. 

Dar nu o proteja John Brace pe atunci? Sau el a fost cel care şi-a 
pierdut cumpătul, după ce şi-a dat seama că nu putea să se abţină de la 
droguri? Să fi fost el atacatorul? 

Keating tăcu o clipă. 

— Oasele femeii din scurgere nu erau rupte. Ar fi trebuit să fie, dacă era 
vorba de Lascuola. 

— Deci nu avem idee cine e? 

— Îmi pare rău, Vera. Sunt patolog, nu vrăjitor. Nu prea ştiu ce altceva 
putem face noi ca s-o identificăm. 

Aşteptă o clipă ca Vera să răspundă, însă cum aceasta nu o făcu, închise 
telefonul. 

Detectiva rămase la birou. Joe susţinea că îi plăceau lucrurile complicate. 
Spunea că odată cu dificultatea anchetei sporea şi plăcerea ei. Şi-atunci de 
ce simţea o astfel de panică, de ce avea impresia că se pierde în noianul de 
informaţii? Ştia că n-avea s-o ajute dacă rămânea acolo pe gânduri: nu era 
momentul să stea degeaba. Se ridică şi deschise uşa sălii de alături. 


— Avem informaţii noi de la patolog. 

Urlase ca să se facă auzită pe deasupra tastaturilor care ţăcăneau şi a 
conversaţiilor şuşotite. Treptat se aşternu tăcerea, agenţii se opriră din ce 
făceau şi o priviră pe defectivă. 

— Femeia din scurgere este în mod clar altcineva decât Mary-Frances. 
Aşadar, avem o nouă prioritate: identificarea victimei. Haideţi să începem 
cu 25 iunie '95. Atunci a dispărut Robbie Marshall, începeţi să vă uitaţi în 
arhive pornind de la această dată. Căutăm pe oricine care a fost dat dispărut 
în aceeaşi perioadă. Trebuie să găsim o tânără. Haideţi să începem de pe 
coastă, după care să avansăm geografic în interior. 

Vera făcu o pauză. 

— Vreau o listă cu posibilele victime pe biroul meu până la ora 
prânzului. 

Mai voia să spună şi alte lucruri. Spre exemplu, faptul că tânăra avea cel 
mai probabil rude chinuite în continuare de gândul că ar putea fi încă în 
viaţă. Faptul că voia să-şi ceară scuze că fusese atât de convinsă că femeia 
moartă era Mary-Frances încât nici nu se mai gândise la alte posibilităţi. 
Dar pentru asta era nevoie de timp, iar Vera voia ca toată lumea să se 
concentreze la ce avea de făcut. Avea nevoie de rezultate cât mai rapide. Se 
întoarse în birou ca să-şi ia geanta şi ieşi din clădire. 


În complexul rezidenţial de la Hastings Estate, Patty Keane păru 
bucuroasă s-o vadă, mândră că locuinţa era mai ordonată decât în rândurile 
trecute. 

— Nu le-am uitat mâncarea la pachet azi-dimineaţă! 

Zâmbi uşor. 

— Şi deja am pus o tură de rufe la uscat. 

Făcu semn cu capul spre grădina din spate, unde uscătorul stătea pe 
gazonul neîngrijit. 

— Ei, dragă, eu nu sunt vreun lucrător de la Serviciile sociale care să te 
judece. 

Apoi îşi dădu seama că femeia avea nevoie de un răspuns pozitiv. 

— Mă bucur că ai făcut atâtea şi că te simţi mai bine. Ai de gând să pui 
apa la fiert? 

Băură ceaiul în camera de zi, unde pe un perete atârna televizorul enorm. 
Îi aducea aminte Verei de oglinzile pe care le aveau în două dintre camerele 
de interogatoriu. 


— Am venit să discutăm despre mama ta. 

— Ai venit să-mi spui că e moartă, zise Patty. La fel ca Gary. 

— Dragă, nu ştiu dacă e vie sau e moartă. Însă ştim că scheletul găsit la 
St. Mary nu este al ei. 

Urmă un scurt moment de şoc şi tăcere. 

— Dar, dacă e în viaţă, de ce nu m-a căutat niciodată? 

Vorbele femeii ieşiră ca un scâncet. 

Vera încercă să găsească un răspuns. Ce ştia ea despre familii şi despre 
cum trebuia să procedeze un părinte? 

— Poate că şi-a dat seama că îţi e mai bine fără ea, că lucrul cel mai bun 
pe care-l putea face era să te lase pe tine să-ţi vezi de viaţa ta. 

Pe obrajii lui Patty curgeau lacrimi. 

— Sunt o mamă de rahat, dar nu mi-aş abandona niciodată copiii! Nici 
măcar pe Archie, iar pe el chiar îmi vine să-l strâng de gât uneori! 

— Tot nu ştim sigur dacă e în viaţă. Ştim doar că nu e ea cea din 
scurgere. 

Stăteau una lângă alta pe canapeaua de piele, având cănile în mână. 
Alături, un bătrân trebăluia prin grădina care oricum era lună, dând la o 
parte câteva plante uscate de pe margine. 

— Îţi mai aduci aminte de ea? întrebă Vera într-un final. 

Patty clătină din cap. 

— Îmi aduc aminte puţin de tot cum era la casa de copii. Nişte lucruri 
foarte vagi. Apoi, cum a fost când mi-am întâlnit familia adoptivă. Propria 
mea cameră în casa care părea enormă. Nu mai eram chiar aşa mică, deci 
înţelegeam ce se petrecea. 

— Maică-mea a murit când eram tare mică, spuse Vera. Nu-mi dau 
seama dacă amintirile mele cu ea sunt reale sau dacă sunt un produs al 
imaginaţiei mele. 

— Am văzut o fotografie cu mama mea. 

Patty plângea în continuare. Luă o bucăţică de şerveţel şi se şterse la 
ochi. 

— Era în dosarul meu de la serviciile sociale. Încă o visez uneori, dar 
ştiu că totul e doar în capul meu. Eram mult prea mică să-mi mai amintesc 
ceva. 

— Mai ai poza? 

— Da, e într-o cutie, la etaj. 

— Vrei să mi-o arăţi? S-ar putea să ne ajute s-o găsim. 


Vera nu voia să-i spună că singurele imagini pe care le aveau cu Mary- 
Frances erau după arestare, iar acelea făceau pe oricine să arate ca un 
personaj dintr-un film horror. 

— Sigur. 

Patty se întoarse cu o cutie mică din carton în care cândva fuseseră nişte 
bomboane scumpe, probabil un cadou de la Gary. Femeia o aşeză între ele, 
pe canapea, după care o deschise. Înăuntru erau mai multe obiecte mici. 
Bijuterii ieftine. 

— Inelul meu de logodnă. E minunat, nu-i aşa? 

Mai erau şi ecografiile bebeluşilor pe când era însărcinată cu ei. Apoi 
poza cu mama ei. O tinu cu grijă de margine şi i-o dădu Verei. 

În fotografie se vedea o femeie sprijinită de o poartă cu bare, undeva la 
ţară. Braţele goale păreau îngrozitor de subţiri; îşi ţinea mâinile împreunate 
în faţă. Era îmbrăcată cu o rochie albastră, decoltată, dar care cumva tot o 
făcea să pară inocentă. Nu era genul de rochie pe care ar fi purtat-o când 
făcea trotuarul. Faţa era numai piele şi os, dar de o frumuseţe fantomatică. 
Avea chipul ca de model, cu pomeţi înalţi şi ochi imenşi. Părul îi era lung şi 
negru. Vera înţelegea de ce lui John Brace îi plăcuse de ea. 

— Uau! 

— E superbă, nu-i aşa? Păcat că nu semăn cu ea. 

— Ba semeni! 

Era un răspuns sincer, pentru că Vera chiar vedea asemănarea. În mintea 
ei nu exista putinţă de îndoială că erau mamă şi fiică. Privi mai departe 
fotografia, uitându-se ba la femeie, ba la fundalul de ţară, la cerul de vară. 

Patty vorbea mai departe. 

— Asistenta socială a contactat-o pe mama şi i-a cerut să-mi lase ceva ca 
amintire chiar înainte să fiu adoptată în mod oficial. Poza probabil că fusese 
făcută cu câţiva ani înainte, dar bănuiesc că i-a plăcut. Mi-aş dori să am o 
scrisoare. Ceva mai personal. Dar nu mi-a lăsat decât fotografia şi 
medalionul. 

— Ce medalion? 

Patty începu să cotrobăie din nou prin cutie. 

— Într-o vreme îl purtam mereu, dar apoi mi-a fost teamă să nu-l pierd, 
aşa că l-am păstrat aici. 

Căută mai departe printre bijuterii, printre cercei lungi şi brățări. 

— Nu-i aici. 

Nu-i venea să creadă. 


— la lasă-mă pe mine să mă uit. 

Vera îi luă cutia din poală şi puse tacticos fiecare obiect pe măsuţa de 
sticlă din faţa ei. Scoase mai multe mărgele şi un lănţişor de aur, dar niciun 
medalion. 

— Eşti sigură că era aici, dragă? Nu crezi că l-o fi luat unul dintre copii 
ca să se joace? 

Patty clătină din cap. 

— Ştiu că n-au voie în camera mea. Pe lângă asta, ţin cutia pe un dulap 
înalt. Nici măcar eu nu pot să ajung la ea fără să mă urc pe scaun. 

— Când l-ai văzut ultima oară? 

— Nu sunt sigură. Ştii cum am fost în ultima vreme, că nu puteam fi 
sigură de nimic. S-ar putea să fi trecut ani de zile de când m-am uitat ultima 
oară la el. 

Şerveţelul ere ferfeniţe deja, însă Patty încerca în continuare să se şteargă 
la ochi cu el. 

— L-ai mai văzut de când a avut loc spargerea? 

Vera nu-şi putea da seama ce importanţă avea medalionul pentru 
altcineva în afară de Patty, dar încerca să găsească o explicaţie pentru 
dispariţia acestuia. 

Patty se uită la ea de parcă era nebună. 

— De ce să aleagă un hoţ aşa ceva în loc de televizor sau de calculator? 
Era el de argint, dar nu era nici vechi, nici de valoare. 

— Înăuntru erau fotografii? 

— Nu. Doar o şuviţă din părul mamei. 

Vera o cuprinse pe Patty şi o îmbrăţişă repede, găsi o batistă cât de cât 
curată în geantă şi i-o oferi. 

— Vreau să te gândeşti cu mare atenţie, dragă. Îţi poţi aduce aminte când 
ai văzut-o ultima oară? 

— A fost acum multă timp! Chiar nu ştiu când! 

Deja vorbea ca un copil bosumflat, aşa că Vera adoptă un ton liniştitor. 

— Nu, normal că nu ai cum, la câte ţi s-au întâmplat în ultima vreme. 
Gary mai avea cheile de la casă? 

Patty clătină din cap. 

— Le-a aruncat pe bufet când a venit să-şi ia restul de lucruri. 

Deodată se uită la Vera. 

— Crezi că a intrat aici doar ca să-mi ia medalionul? De ce să facă una 
ca asta? Însemna ceva doar pentru mine. Făcea parte din trecutul meu. Era o 


părticică din mama! 

— Nu ştiu, şi e foarte probabil să mă gândesc total aiurea. Însă trebuie să 
verificăm. O echipă de criminalişti a trecut prin apartamentul lui Gary, aşa 
că o să-i întreb dacă au găsit aşa ceva printre lucrurile lui. 

Se uită cum Patty îşi puse zorzoanele înapoi în cutie, după care se 
concentră din nou asupra fotografiei cu Mary-Frances. 

În cadru nu se vedea nicio clădire, nimic după care să identifice locul în 
care fusese făcută. Probabil că era sfârşit de primăvară, deoarece pe câmpul 
din spatele porţii se vedeau trifoiul înflorit şi piciorul-cocoşului. Vera îşi 
aduse aminte de poza cu propria ei mamă, aflată într-o ramă veche care nu 
prea se potrivea, aşezată lângă patul ei. Se uită din nou la imaginea cu 
Mary-Frances. Dacă nu s-ar fi gândit la mama ei, nu ar fi remarcat burtica 
femeii, felul în care o cuprindea cu mâinile. Nu i-ar fi trecut niciodată prin 
cap că Mary-Frances era gravidă. 


Capitolul 37 


Vera plecă de la Patty şi se duse direct la birourile Serviciilor sociale. 
Parcă într-un loc pe care scria „Rezervat personalului” fiindcă era singurul 
rămas liber şi rămase în faţa biroului lucios de la recepţie. 

— Vreau să vorbesc cu Freya Samson. 

— Aveţi programare? 

Femeia îi vorbise ostil, cu superioritate. O cântărise pe Vera din priviri, îi 
evaluase hainele şi hotărâse că era o clientă, nu cineva venit acolo din 
raţiuni profesionale. 

— Sunt defectivă. Inspector Vera Stanhope. O să mă primească. 

Femeia se uită urât la ea. Nu era obişnuită să fie abordată aşa. Persoanele 
cu care interacţiona de regulă erau respectuoase şi puteau fi puse la punct 
Uşor. 

— Luaţi loc şi verific. 

Vera rămase în picioare, în raza vizuală a femeii şi îndeajuns de aproape 
încât să audă conversaţia telefonică: „Îmi pare rău.” Urmă un oftat. „Spune 
că e inspector de poliţie. Chiar pare foarte insistentă.” Recepţionera puse 
telefonul înapoi în furcă. 

— Domnişoara Samson va veni în curând. 

Freya purta alte haine, dar în acelaşi stil: o rochie înflorată, ciorapi şi 
balerini. Era vizibil nervoasă, dar făcea eforturi să se abţină. 

— Ar fi trebuit să sunati înainte. Tocmai urmează să merg la un proces. 

— Nu o să dureze mult. 

Vera se îndepărtă de recepţie pentru că nu voia ca femeia să tragă cu 
urechea. 

— Persoana pe care am găsit-o în scurgerea de la St. Mary nu e mama lui 
Patty. Presupun că încă este în viaţă şi trebuie să dau de ea. Trebuie să 
existe ceva folositor în vreo arhivă din moment ce Patty a fost adoptată prin 
intermediul Serviciilor sociale. 

— Dar asta s-a întâmplat acum o grămadă de timp! 

Freya se uită la ceas. 

— Dar trebuie să existe ceva. Sunt nenumărate persoane care vor să-şi 
găsească părinţii biologici la ani de zile după ce au fost adoptați. Aşa a făcut 
şi Patty. 

— Trebuie să vorbiţi cu cineva de la Adoptii. 


Freya se îndrepta deja către ieşire. 

— Vorbiţi cu Alison Mackie. Lucrează acolo de foarte mult timp. 

În timp ce fata pleca în grabă, părul îi zbura în toate părţile. Vera încercă 
să-şi amintească cum era să faci totul pe fugă şi ajunsese la concluzia că ea 
niciodată nu alergase aşa, nici măcar când era copil. 


Alison Mackie era cam de aceeaşi vârsta ca Vera, dar se îngrijise de-a 
lungul timpului şi era aproape stilată. Purta o rochie tricotată, de culoarea 
murelor, şi avea o tunsoare asimetrică pentru care dăduse probabil o căruţă 
de bani. Părea să aibă în domeniul ei o poziţie echivalentă cu cea pe care 
Vera o avea în poliţie, deoarece avea propriul birou, o încăpere micuță, de 
sticlă, în colţul sălii open-space. Pe pereţi erau atârnate desene făcute de 
copii, înfăţişând omuleţi care stăteau laolaltă ca o familie. Se ridică atunci 
când Vera intră şi îi întinse mâna. 

— Cu ce vă pot ajuta, doamnă inspector? 

În vocea ei nu se simţea niciun pic de grabă. Nicio urmă de iritare, deşi 
Vera voise s-o vadă pe loc. 

— Pe la jumătatea anilor '80, o femeie pe nume Mary-Frances Lascuola 
şi-a dat copilul Serviciilor sociale pentru a fi adoptat. Încerc să dau de urma 
ei în cadrul unei anchete legate de o dublă crimă. 

Vera simţi cum se relaxează. Vorbea cu o femeie competentă. 

— Îmi aduc aminte de Mary-Frances. 

Un răspuns direct, lipsit de încărcătură emoţională sau curiozitate. 

— Era unul dintre primele mele cazuri de la Adopţii. Noi, lucrătorii 
sociali, ne ocupam cu mai de toate pe atunci, însă adopţia era, totuşi, o 
specializare. Îmi plăcea la nebunie să lucrez cu copii şi încă îmi place. Însă 
acum fac în principal muncă de birou. 

Nimic din toate astea nu însemna prea mult pentru Vera. Înţelesese doar 
că avusese loc o restructurare a organizaţiei. La fel ca în poliţie. Nu doar o 
dată. 

— Spuneţi-mi despre Mary-Frances. 

— Ajunsese la noi prin moaşa care venise la ea când era însărcinată. 
Fusese heroinomană şi prostituată şi era cazul să stea cineva cu ochii pe ea. 
Se pare că nu plănuia să aibă un copil, aşa că hotărâse că urma să-l dea spre 
adopţie. Eu am ajuns să am un rol abia după ce copilul a fost preluat, 
supraveghind-o pe Mary-Frances pe durata procesului de adopţie. 

— Fusese heroinomană? Nu mai lua droguri atunci când aţi preluat 


copilul? 

— Nu atunci, ci pe durata sarcinii. De îndată ce a aflat că urma să aibă 
un copil, s-a oprit. Admirabil, dar deloc uşor. Însă ulterior s-a apucat din 
nou. 

— Încă ţineţi minte după atâţia ani! 

Alison zâmbi. 

— După cum spuneam, să lucrez în Adopţii nu era ceva nou pentru 
mine. Dar da, ţin minte cele mai multe cazuri. Poate că e cam trist. Sunt o 
femeie singură, iar viaţa mea profesională a fost mereu cel mai important 
lucru. 

— Îmi puteţi spune câte ceva despre ea? Abia de avem o idee ce fel de 
persoană era. 

Alison se ridică. Deasupra biroului ei se afla un raft de dosare. Pe fiecare 
era scris cu pix negru un an. Scoase două înainte să-l aleagă pe cel bun. 

— Nu sunt dosare oficiale. Mai degrabă un fel de jurnal personal. Tot 
felul de notițe pe care le-am adunat înainte să întocmesc rapoarte oficiale 
pentru justiţie. Dar vă rog să vă uitaţi prin ele, dacă vă ajută cu ceva. Există 
secţiuni separate pentru fiecare persoană şi am adăugat câte o filă de fiecare 
dată când făceam o vizită. Fiecare dintre ele are data notată. 

Femeia tăcu o clipă. 

— Uitaţi cum stă treabă, nu pot să vă las să le luaţi dar, dacă nu vă 
deranjează, avem o mică sală de conferinţe în care puteţi să le citiţi chiar 
acum. Mi-e teamă că nu puteţi sta aici. Trebuie să dau nişte telefoane, iar 
conversațiile sunt confidenţiale. 

O conduse pe Vera într-o încăpere micuță în care se afla o masă 
octogonală din lemn deschis la culoare şi opt scaune. 

— Reveniţi când terminati şi, dacă aveţi vreo întrebare, o să încerc să vă 
răspund. 

Vera mulţumi Domnului că încă mai existau femei cu picioarele pe 
pământ şi începu să citească: 


16 august 

Vizita la domiciliu. Mary-Frances stă în chirie, într-un apartament din 
Whitley Bay. E mobilat sărăcăcios, dar curat. Pare să fie o femeie 
inteligentă şi conştientă de propriile defecte — se descrie ca având o 
personalitate predispusă la dependențe şi spune că a avut o viaţă haotică în 
trecut: „Nu există nicio garanţie că nu o să încep să iau droguri din nou 


odată ce se naşte copilul. Momentan mă pot abţine fiindcă ştiu că există o 
limită de timp. Sper că nu o să mai iau heroină nici după, însă nu pot să 
promit nimic şi nu vreau să fac nimic ce ar putea să-i dăuneze copilului. 
Mai bine să fie adoptată de o familie iubitoare, care poate să aibă grijă de 
ea cum se cuvine.” Am întrebat-o cum de ştia că avea să aibă o fată. Îi 
spuseseră medicii? Mi-a spus că nu, că aşa simţea ea. Că asta spera. 

Am întrebat-o dacă se gândise la avort. Mi-a spus că era catolică şi că, 
deşi îi trecuse prin mintea ideea, simţise că n-ar fi avut cum să facă aşa 
ceva. Am întrebat-o despre tată — era o relaţie de lungă durată? La început 
nu voia să vorbească despre el. Apoi mi-a spus că era căsătorit. Că avea 
prea multe de pierdut dacă recunoştea că el era tatăl copilului. Am întrebat- 
o dacă şi el se droga, iar ea a râs şi a spus că nu. Toată cariera băgase la 
zdup oameni implicaţi în traficul de droguri. El nu ştia că era însărcinată, 
iar M-F nu ştia dacă să-i spună. Poate că era mai bine pur şi simplu să se 
mute altundeva. Poate la Londra. I-am sugerat că ar trebui să fie şi el de 
acord cu adopţia, însă mi-a spus că avea să se gândească. 


19 august 

Stabiliserăm o întâlnire la birou, însă M-F nu a venit. Mai târziu, am 
vizitat-o la domiciliu. Părea obosită şi palidă, dar susţinea că tot nu luase 
heroină. Cineva făcuse presiuni pentru un avort. Aparent nu tatăl, ci o 
femeie. Ele sunt cele mai rele. Mi-am făcut griji să nu fie anemică, aşa că 
am stabilit să mai treacă pe la ea şi moaşa. 

Apoi urmau mai multe vizite de rutină la domiciliu: 

M-F vine cu regularitate la control. Totul pare să decurgă bine. Nu mai 
vorbeşte despre plecarea la Londra. În continuare vrea să dea copilul spre 
adopție. 


24 noiembrie 

Vizită la domiciliu. Sarcina e deja avansată, dar M-F pare sănătoasă şi 
fericită. Am venit la ea fără programare şi am dat de un bărbat în 
apartament. Era îmbrăcat la costum, de parcă tocmai venise de la muncă. 
M-F îi spunea John. La început credeam că e o rudă, însă am aflat că era 
vorba chiar despre tatăl copilului. Nu e deloc cum mă aşteptam să fie. 
Părea tandru şi atent şi i-am întrebat din nou pe amândoi dacă voiau să 
dea copilul spre adopţie. Mi se părea că, având sprijinul lui, M-F putea să 
fie o mamă foarte bună. John a ezitat şi a spus că existau nişte probleme de 


ordin personal, aşa încât nu avea cum să-şi părăsească soţia. 


Vera se opri din citit. Ce mai probleme de ordin personal! Foarte frumos 
spus! Partea ei cinică era convinsă că Brace n-ar fi părăsit-o vreodată pe 
Judith din pricina banilor ei şi a poziţiei sociale. Apoi, partea ei bună se 
întrebă dacă nu cumva lui Brace chiar îi păsa de soţia lui, dacă nu cumva 
crezuse că era prea crud să o părăsească pe femeia care nu putea să aibă un 
copil al ei pentru o heroinomană pe care o lăsase însărcinată. Vera trecu mai 
departe, fără să mai citească intrările din jurnal care descriau întrevederile 
de rutină cu Mary-Frances. Se părea că Alison nu se mai intersectase cu 
John Brace decât mai târziu, după naşterea lui Patty. 


26 ianuarie. Vizită la spital. 

Am vizitat-o pe M-F la maternitatea de la Spitalul General din North 
Tyneside. Planul era ca bebeluşul să fie preluat imediat după naştere, însă 
mă gândeam că situaţia se schimbase. Nu e neobişnuit ca ataşamentul unei 
femei pentru copilul abia născut să fie mai puternic decât crede. E vorba de 
o fetiță care a primit numele de Patricia. E sănătoasă şi totul e în regulă. 
Tatăl era acolo când am ajuns şi se pare că asistase la naştere. Moaşa mi-a 
spus că era tandru şi drăgăstos. Mary hrănea copilul şi mi-a fost clar că 
deja se ataşase de fetiță. Am întrebat-o dacă voia să continue procesul de 
adopţie. Mi-a spus că mai avea nevoie de timp de gândire. John Brace m-a 
urmat pe culoar şi mi-a spus că, deşi urma să încerce să o sprijine pe M-F 
dacă avea să păstreze copilul, tot nu putea să formeze o familie cu ea, iar 
natura muncii lui însemna că uneori sprijinul avea să fie limitat. Se pare că 
are o funcţie înaltă în poliţie. 


30 ianuarie. Vizită la domiciliu 

M-F e încă indecisă în privința adopţiei, aşa că a luat copilul acasă. 
Moaşa îi face vizite zilnic, iar peste o săptămână o să preia situaţia o 
asistentă maternală. Brace a cumpărat un pătuţ şi un cărucior. Îmi pare a fi 
un tată devotat. Datorită colaborării mele anterioare cu clienta s-a luat 
hotărârea să-mi revină tot mie în sarcină în caz că adopţia nu are loc 
imediat. 


28 februarie 
Vizită de rutină la domiciliu. M-F încă pare bine. Potrivit asistentei 


maternale, bebeluşul o duce foarte bine. 


15 martie 

Vizită de rutină la domiciliu. M-F a avut un musafir, o altă femeie. Am 
verificat puţin cum stăteau lucrurile, după care am plecat. Mi se pare un 
semn bun că primeşte sprijin din partea prietenilor. 


În următoarele şase luni erau vizite ocazionale şi diverse consemnări din 
partea asistentei maternale. Vera se gândi că Mary-Frances primise foarte 
puţin sprijin din partea unor profesionişti. De ce nu făcuse Alison mai multe 
eforturi în această direcţie? Era vorba despre o femeie vulnerabilă care avea 
grijă de una singură de un copil mic. Apoi detectiva îşi dădu seama că erau 
sute de astfel de femei şi că Alison avea, probabil, cazuri mai grave de care 
să se ocupe. 


20 septembrie 
Vizită la domiciliu. Niciun răspuns. 


27 septembrie 

Vizită la domiciliu. Niciun răspuns. M-am uitat pe geamuri, care mi s-au 
părut mai murdare decât înainte. Înăuntru am văzut mormane de vase 
nespălate în bucătărie. Din coş se iţeau doze goale de bere şi sticle de vin. 
Am contactat-o pe asistenta maternală şi am aflat acelaşi lucru: în ultima 
vreme, M-F nu a mai fost acasă. Mi-a spus că urma să treacă din nou pe la 
ea a doua zi. 


28 septembrie 

M-a sunat asistenta maternală. Îşi făcea griji în legătură cu M-F, care i 
se păruse depresivă şi letargică. Are impresia că iar a luat heroină. Copilul, 
în schimb, pare să se simtă excelent şi se dezvoltă absolut normal. 

Vizită la domiciliu. La început, M-F nu mi-a deschis, deşi îmi puteam da 
seama că era acasă fiindcă auzeam copilul. Când am intrat, într-un final, 
am fost şocată de înfăţişarea ei. Era foarte slabă şi palidă. Am întrebat-o 
dacă John o mai vizita şi mi-a spus că nu mai trecuse de ceva vreme. Poate 
că asta a făcut-o să revină la heroină. Când am întrebat-o despre droguri, a 
devenit evazivă. Patricia s-a schimbat şi ea! A început să meargă de-a 
buşilea, iar în curând o să meargă în picioare. Era curată şi părea îngrijită. 


I-am verificat camera. Avea aşternuturi curate şi haine corespunzătoare 
prin dulapuri. Deşi M-F nu are grijă de ea însăşi, pare să aibă grijă de 
fetiţa ei. 


29 mai 
L-am sunat pe medicul de familie al lui M-F. Mi-a spus că nu a mai 
vorbit cu ea în ultima vreme. 


30 mai 

Am convocat o întâlnire de urgenţă cu echipa de la Protecţia copilului. 
M-F a venit, însă nu şi John, deşi l-am anunţat în prealabil. S-a luat 
hotărârea ca eu să fiu în continuare implicată şi să fac vizite la domiciliu, 
alternând cu asistenta maternală. 


31 mai 

Vizită la domiciliu. Nu mi-a deschis nimeni, deşi M-F ştia că vin. M-am 
întors seara. Uşa era deschisă. Am găsit-o pe M-F inconştientă pe 
canapeaua din camera de zi. Patricia dormea în pătuţul ei. Avea scutecul 
murdar, însă în rest era bine. Am sunat la ambulanţă şi am dus copilul la 
îngrijire. 


Vera se opri din citit şi închise ochii. Povestea neromanţată o făcu 
aproape să plângă. Îi părea rău pentru mama care încercase să aibă grijă de 
copilul ei şi nu reuşise. Vera îşi imagină dezgustul pe care femeia îl simţise 
atunci când se trezise la spital a doua zi. Şi îi părea rău pentru Patty Keane, 
care crescuse simțind că era neiubită şi că nu merita să fie iubită. Dar mama 
ta chiar te-a iubit; chiar şi când nu putea să aibă grijă de ea, făcea tot 
posibilul să-ţi fie ţie bine. 

Restul intrărilor din jurnal descriau procedurile care urmaseră. M-F nu 
încercase să se opună. Patricia fusese luată, plasată spre adopţie şi părea să 
îi meargă foarte bine. Ajunsese la vârsta de trei ani şi jumătate înainte de a 
fi adoptată. În acel interval, mama ei biologică nu o mai văzuse. Alison 
făcuse un singur comentariu: 

M-F a spus că ar fi mai bine atât pentru ea, cât şi pentru Patricia să nu 
îşi mai vadă copilul. 

Vera închise dosarul şi trecu din nou prin biroul plin de agitaţie, după 
care bătu la uşa lui Alison. Asistenta socială tocmai terminase o convorbire, 


aşa că îi făcu semn să intre. 

Vera se aşeză. 

— Şi aveam impresia că la poliţie avem sarcini grele de serviciu... N-aş 
vrea să facem schimb pentru nimic în lume. 

— Există şi părţi bune. 

Alison făcu semn către desenele de pe perete ale copiilor. 

— Aveţi vreo întrebare? 

— Mary-Frances mai lucra în acea perioadă? 

— Nu când stătea acasă cu copilul. La momentul când aveau loc 
procedurile necesare pentru adopţie, încerca să revină la normalitate. Era 
chelneriţă la un club de noapte de pe litoral. 

— Pescăruşul. 

— Exact! 

Femeia zâmbi. 

— Locul îmi stârneşte amintiri. 

— Mergeaţi des? 

Vera simţi o undă de invidie. 

— Nu eram tocmai de-a casei. Nu eram îndeajuns de sofisticată să fac 
parte din grupul respectiv. Însă la ocazii speciale mai mergeam şi eu. 

— Aţi ţinut legătura cu Mary-Frances după ce a avut loc adopţia? 

— Nu acesta era rolul meu, însă am mai văzut-o o singură dată, din 
întâmplare, în apropiere de malul mării, în Whitley Bay. Trecuse ceva 
vreme. Eram destul de aproape de Pescăruş, şi am întrebat-o dacă era în 
drum spre muncă. 

Alison se aşeză cu coatele pe masă şi îşi luă capul în mâini, de parcă 
încerca să rememoreze cu exactitate scena. 

— Mi-a spus că nu mai lucra acolo. A zis că nu era un loc potrivit dacă 
încerca să-şi pună la punct viaţa. 

Femeia se uită la Vera. 

— Arăta chiar foarte bine. Mult mai bine decât oricând o mai văzusem. 
Spunea că urma să plece, să părăsească zona pentru o perioadă, să-i lase în 
urmă pe oamenii care o cunoscuseră doar drept o heroinomană. Se gândea 
să facă şi o facultate: „Nu ştiţi niciodată, domnişoară. S-ar putea să ajung şi 
eu să lucrez la Serviciile sociale, la fel ca dumneavoastră.” 

— A spus unde urma să plece? 

Alison clătină din cap. 

— Atunci am văzut-o ultima oară. l-am spus că s-ar fi descurcat de 


minune în Serviciile sociale şi i-am pi tot binele din lume. 

Înapoi la birou, Vera încercă să-şi pună ordine în gânduri. I se părea că 
dacă Mary-Frances nu era moartă, cel mai probabil nu se mai droga. N-ar fi 
avut cum să supravieţuiască dacă ar fi continuat să ia heroină în asemenea 
cantităţi. Probabil că se reinventase, la fel ca femeia care preda yoga în 
staţia de metrou de la Whitley Bay. Iar dacă era în viaţă, îşi luase un alt 
nume, pentru că urma identităţii reale i se pierduse pe la mijlocul anilor *80. 
Alison Mackie era, cel mai probabil, ultima persoană care o mai văzuse pe 
vechea Mary-Frances. 


Capitolul 38 


Era abia ora prânzului, însă Vera se simţea ca după o zi întreagă de 
muncă. Simţea lipsa celorlalţi membri ai echipei. Charlie şi Holly erau 
plecaţi la Durham în încercarea de a afla datele de contact ale lui Stephen 
Bradford. Joe îşi făcea de lucru pe la Primăria din North Tyneside. Fusese 
coleg de şcoală cu unul dintre cei care lucrau la Departamentul de 
Urbanism, iar Vera spera să se folosească de acest lucru pentru a mai afla 
câte ceva despre proiectul de reabilitare, eventual chiar şi despre implicarea 
lui Judith Brace. Vera era şi mai sceptică atunci când venea vorba despre 
rolul lui Gus Sinclair ca filantrop şi activist comunitar şi, în ciuda faptului 
că nu vedea legătura dintre proiect şi moartea lui Robbie Marshall, voia să 
afle mai multe. 

Mary-Frances o bântuia. Vera se întreba dacă era cazul să se ducă la 
Patty şi să-i spună cât de mult îşi dorise mama ei să o păstreze, când auzi o 
bătaie în uşă. Un tânăr agent dichisit intră cu două foi de hârtie. 

— Ai cerut o listă cu persoanele dispărute între mai şi iunie 1995. 

Atunci când Vera nu răspunse pe loc, acesta adăugă: 

— Pentru identificarea cadavrului găsit la St. Mary. 

— Chiar aşa. 

Detectiva întinse mâna pentru a lua foile. 

— M-am uitat prin arhive şi acestea sunt singurele trei persoane care au 
fost date dispărute în acel interval şi care nu au mai fost găsite niciodată. 
Celelalte au luat legătura cu familia la scurtă vreme. 

— Super. Mersi. 

Vera nici măcar nu conştientiză când agentul părăsi încăperea. 

Peste jumătate de oră se uită pe listă, după ce mâncase un sandwich, 
băuse o cafea la cantină şi îşi dăduse seama că n-avea cum să găsească 
soluţia misterului Mary-Frances doar prin imaginaţie şi voinţă. Mama lui 
Patty poate că plecase în lume, sau se apucase de facultate, sau poate că se 
măritase şi avea o familie. Poate că între timp murise din cauze naturale. 
Cunoscuse persoane dubioase, din lumea lui John Brace şi din lumea 
Pescăruşului, aşa că i-ar fi fost prea greu să obţină o identitate nouă. Fără 
nume, era imposibil de găsit, însă exista o şansă ca femeia moartă de la St. 
Mary să aibă rude care se trezeau în continuare zi de zi, întrebându-se pe 
unde era. Era de datoria Verei să o identifice şi pe ea. 


Detectiva îşi mai făcu o cafea şi se gândi la lista din faţa ei. Erau trei 
femei cu vârste între şaptesprezece şi douăzeci şi şase de ani. Prima de pe 
listă era cea de douăzeci şi şase de ani. Locuise în Wallsend, un detaliu 
relevant prin legătura cu Robbie Marshall, şi lucrase ca secretară la 
compania de inginerie Parson's înainte să aibă primul copil. Suferise de 
depresie post-partum şi dispăruse într-o bună zi dimineaţa devreme, după ce 
lăsase bebeluşul în grija soţului. Însă exista şi o descriere detaliată, şi era 
vorba despre o femeie masivă, cam de un metru optzeci, iar oasele găsite în 
scurgere n-aveau cum să fie ale ei. Copilul pe care-l făcuse pe atunci era 
deja adult. 

Celelalte două erau adolescente, una de şaptesprezece şi una de 
nouăsprezece ani, însă nici că puteau fi mai diferite. Cea mai mică era 
Rebecca Murray, care pe atunci era încă la liceu şi locuia în casa părinţilor. 
Se făcuseră multe eforturi pentru a o găsi. Ajunsese până şi la emisiunea 
BBC Crime Watch, dar tot degeaba. Sharon Timlin, cea în vârstă de 
nouăsprezece ani, fusese la casa de copii de la zece ani, iar la şaisprezece 
fusese lăsată în plata Domnului de către sistem, fiind nevoită să se descurce 
de una singură într-un apartament deţinut de Primăria din North Shields. 
Vera se umplu de nervi citind. Oameni ca Alison Mackie se chinuiau atât de 
tare să găsească alte familii pentru copii mici şi bebeluşi, în timp ce copiii 
mai mari păreau să fie uitaţi. Descrierea fizică a ambelor fete părea să se 
potrivească rămăşiţelor găsite la St. Mary. 

Nu exista niciun număr prin care să poată fi contactate rudele lui Sharon, 
iar Vera nici nu voia să audă de o nouă confruntare cu Serviciile sociale, aşa 
că încercă mai întâi la părinţii Rebeccăi. Aveau cam cincizeci de ani când 
fiica lor dispăruse, deci probabil acum erau pensionari. Telefonul ţârâi şi un 
bărbat răspunse brusc: 

— Alan Murray. 

Vera se prezentă. 

Bărbatul tăcu. 

— Aţi găsit-o pe Rebecca. 

Părea că-şi ţine respiraţia de emoție. 

— Nu! 

Ultimul lucru din lume pe care şi-l dorea era să le dea vreo speranţă falsă 
sau să le distrugă ultima fărâmă pe care o mai aveau. 

— Însă aş vrea să vorbim puţin despre ea. Aş putea veni pe la 
dumneavoastră? 


De data asta, bărbatul răspunse pe loc. 

— Da, desigur. Chiar vă rog. Puteţi veni acum? 

— De ce nu? 

Vera credea în continuare că era mai probabil ca Sharon Timlin, fata care 
fusese la casa de copii, să fie victima de la St. Mary, însă bărbatul părea atât 
de nerăbdător s-o vadă, atât de disperat, încât nu putea să-l refuze. 


Familia Murray locuia într-un imobil privat din satul Holywell, puţin mai 
la nord de Whitley Bay. Era aceeaşi casă în care stăteau şi când Rebecca 
fusese mică, iar Vera se gândi că părea un loc bun pentru o familie: o văiugă 
în care copiii puteau alerga şi se puteau juca, şi plaja care era îndeajuns de 
aproape încât să poată merge cu bicicleta pe potecile şi cărările care duceau 
într-acolo. Însă, după ce îi cunoscu pe părinţi, Vera îşi dădu seama că era 
improbabil să-şi fi lăsat copilul să zburde prin zonă. 

— Vedeţi dumneavoastră, era singură la părinţi. 

Mama încerca să-i explice abordarea lor, încerca să justifice restricţiile 
impuse fetei. 

— Era normal să fim grijulii. 

— Deci era ciudat ca Rebecca să iasă aşa seara? 

Familia Murray o condusese în grădină, mândria lor, poate un fel de 
înlocuitor pentru copilul dispărut, şi stăteau la o măsuţă din fier forjat. 
Locul încă părea viu, în aer încă se simţea o mireasmă puternică pe care 
Vera avea să şi-o aducă aminte ulterior, când va încerca să tragă concluziile 
discuţiei. 

— Atunci când era mai mică era o minune de fată. 

Tot mama vorbea. Femeia era atât de ştearsă şi de obişnuită, încât Vera 
urma să aibă probleme să şi-o aducă aminte pe ea. 

— Era cuminte şi ascultătoare. S-a schimbat când a terminat gimnaziul şi 
a intrat la liceu. Am tras de ea să înveţe ca să ajungă la Whitley Bay fiindcă 
avea cele mai bune rezultate, iar ea era deşteaptă. Era deşteaptă foc. Nu-i 
aşa, Alan? Ne-au spus că putea să intre la orice facultate îşi dorea. 

Tatăl aprobă din cap. 

— Însă acolo a avut alt anturaj. Presupun că erau cu pretenţii. Aveau 
impresia că erau mai maturi decât erau. S-a schimbat. Brusc, totul devenise 
o luptă. Nu mai era de ajuns să petreacă o seară cu noi, trebuia să iasă în 
oraş. În fiecare weekend se ducea în Whitley şi se întorcea către orele 
dimineţii. 


Femeia tăcu. 

— Beată. 

— Ei, spuse Vera, pare să fie cam ce fac toţi adolescenţii pe care-i ştiu. 
Sunt rebeli. Asta nu e ceva ce vine odată cu nevoia de spaţiu personal? 

Părinţii se holbară la ea. Se aşteptaseră ca o polițistă să fie la fel de 
şocată ca ei de comportamentul fiicei. 

— Povestiţi-mi ce s-a întâmplat în noaptea în care a dispărut Rebecca. 

— Era vineri noapte. 23 iunie. Terminase deja şcoala, îşi dăduse 
examenele. 

Tatăl preluase iniţiativa. 

— Cu o săptămână înainte ne-a spus că s-a angajat pe vară, era 
chelneriţă. Ne-am gândit că era un semn bun. Însemna că se maturizează, că 
îşi asumă nişte responsabilităţi. 

Bărbatul făcu o pauză. 

— Dar am aflat că nu lucra în vreo cafenea, ci într-un club de pe faleză. 
Nu ni s-a părut potrivit pentru o fată de şaptesprezece ani. M-am gândit că 
poate era chiar ilegal. A spus că nu lucra la bar, ci în restaurant, că era 
îndeajuns de în vârstă încât să ia propriile decizii şi că, dacă nu ne 
convenea, era treaba noastră, nu a ei. 

— Deci acolo s-a dus în noaptea de vineri? 

Femeia aprobă din cap. 

— Lucrase două ture la finalul săptămânii precedente, însă în timpul 
zilei, la prânz şi după-amiaza. În noaptea aceea începea treaba abia la ora 
opt. Am dus-o cu maşina. Nu voiam să ne certăm. Am întrebat-o la cât o să 
termine, iar ea a spus că la miezul nopţii. l-am zis că tatăl ei o s-o ia cu 
maşina. Mi-a spus că nu era cazul deoarece clubul oferea taxiuri. Când a 
coborât din maşină părea foarte fericită. Mi-a făcut cu mâna şi mi-a trimis o 
bezea. Nu era voie să parchez chiar acolo şi aveam o furgonetă în spate, 
care m-a claxonat, aşa că a trebuit să plec şi nu am mai văzut-o intrând în 
club. 

— Atunci a fost ultima oară când aţi văzut-o? 

Vera se gândi că femeia rememorase de sute de ori scena, gândindu-se 
obsesiv la ea şi alimentându-şi sentimentul de vinovăţie. 

— Da. Fireşte, nu am putut să dormim. Niciodată nu puteam să dormim 
până nu venea acasă. Când s-a făcut ora unu şi am văzut că încă nu era 
acasă, Alan s-a dat jos din pat şi a sunat la club. Au spus că probabil era o 
greşeală la mijloc, deoarece nu lucra acolo în noaptea aceea. Niciodată nu 


puneau minore în tura de noapte. Ne-am gândit că ne minţise şi că de fapt se 
dusese la o petrecere. Sau că ieşise în oraş cu vreun băiat care ştia că nu o să 
ne placă. Ne-am gândit că o să vină a doua zi cu o grămadă de scuze 
pregătite. 

— Însă nu s-a întâmplat asta, deci aţi contactat poliţia. 

— Da. Nu sunt convinsă că ne-au luat în serios, însă când s-a făcut 
duminică noapte şi tot n-a apărut, şi-au făcut şi ei griji. Deja vorbiserăm 
între timp cu toţi prietenii ei. Nimeni nu ştia unde se dusese. 

— Era o fată sănătoasă? N-avea oase rupte? 

Vera spera că părinţii o să-i spună că fusese un copil neîndemânatic, că 
poate îşi rupsese glezna la schi sau ceva similar. 

— Nimic de genul ăsta. 

— Şi dinţii? Avea grijă de igiena orală? 

Cei doi din faţa ei începeau s-o privească de parcă ar fi fost nebună. Din 
copac, de deasupra Verei, un guguştiuc începu să cânte hipnotic. 

— Avea dinţi perfecţi, spuse mama. Nu avea nicio plombă. 

— Mai am o singură întrebare, după care vă explic de ce mă aflu aici şi 
ce urmează să facem. 

Vera simţea cât de panicaţi erau şi încercă să menţină un ton liniştit, 
calm. Felul în care pronunţă cuvintele o făcu să se gândească la guguştiucul 
de deasupra. Liniştitor şi blând: 

— Cum se numea clubul la care trebuia să lucreze în noaptea aceea? 

— Pescăruşul, răspunse Alan Murray. Se numea Pescăruşul. 


Capitolul 39 


Holly credea că Vera devenise obsedată de profesorul Stephen Bradford, 
de miticul Prof, prietenul lui Hector, membru al Găştii celor Patru. Vera era 
convinsă că era vinovat pentru că făcea parte din copilăria ei, pentru că o 
bântuia la fel cum o făcuse şi Hector cândva. Alergau după cai verzi pe 
pereţi. În viaţa reală, laureaţii premiului T.S. Eliot pentru poezie nu 
comiteau crime. Îl căutase pe Bradford pe Google şi recunoscuse titlul 
antologiei lui — îi studiase una dintre poezii pentru un examen de engleză. În 
drumul spre sud, spre Kimmerston, vorbise cu Charlie despre rezervele ei, 
însă el era de partea Verei, ca întotdeauna. 

— Da, pare cam ciudăţel, dar probabil femeia are dreptate. De regulă are. 

Lui Holly mereu îi plăcuse în Durham; priveliştea spectaculoasă a 
catedralei şi a castelului, aşa cum se vedeau din tren, însemna pentru ea 
începutul ținutului din nord. Granița acelui teritoriu ciudat, străin, care-i 
devenise casă. Charlie părea să ştie oraşul şi ocupă ultimul loc de parcare de 
pe o străduţă din apropierea facultăţii spre care se îndreptau. 

— Am sunat înainte. Ne aşteaptă Christine. 

leşiră din maşină şi detectivul încuie. 

— Ea e tipa care i-a recunoscut vocea profesorului pe înregistrare. 

Femeia avea peste patruzeci de ani, ceea ce nu prea o încadra în 
categoria de „tipă”, cel puţin nu pentru Holly. Era înaltă şi subţire, cu 
spatele drept, şi părea maiestuoasă într-un fel minimalist. Pe lângă că era, la 
rândul ei, cadru didactic, făcea parte şi din personalul administrativ al 
facultăţii. Însă Charlie părea să o fi cucerit. 

— Ce spuneţi să stăm de vorbă în camera de şedinţe a studenţilor? De 
regulă e foarte multă linişte la ora aceasta. 

Cei doi o urmară într-o încăpere cu vedere la grădină şi la râu, iar femeia 
îi servi cu cafea de la aparat şi biscuiţi. Acolo se terminară amabilităţile. 

— Sper că vă daţi seama că îmi este imposibil să vă dau informaţii 
despre cineva care a făcut parte din personal fără să-mi daţi nişte motive 
întemeiate. 

Tonul îi era glacial. 

Holly tocmai voia să spună ceva, însă Charlie fu mai rapid, vorbind 
potolit. 

— S-ar părea că are legătură cu două crime, Christine. 


Holly se simţi jenată când auzi cum îi spune pe numele mic. Probabil că 
şi ea era profesoară. 

— Dar nu există nicio dovadă că e implicat propriu-zis. Doar nu îl 
consideraţi unul dintre suspecți. 

Femeia ridică paharul de plastic şi bău din cafea. 

— Ar putea să ne furnizeze informaţii folositoare care să ducă la 
arestarea unui criminal periculos. 

Charlie tăcu o clipă. 

— Una dintre victime era o tânără. De aceeaşi vârstă ca majoritatea 
studenţilor. 

Charlie făcu o nouă pauză. 

— Doar nu vrei ca facultatea să pară că obstrucţionează ancheta. 

— N-aş vrea ca numele unui poet de prim rang, care are legături directe 
cu această facultate, să ajungă peste tot prin tabloide. 

Vorbise pe un ton aproape arţăgos. Charlie o enervase. 

— Promit că nu se va întâmpla asta, Christine. Vom acţiona discret. Asta 
dacă nu cumva profesorul Bradford va fi găsit vinovat. Atunci chiar va fi 
imposibil să nu-i ajungă numele în presă. 

Femeia părea că nu se simte prea bine şi închise ochii. Holly îşi imagină 
cum calcula în minte care era modalitatea de a reduce cât mai mult daunele 
aduse prestigiului Universităţii, după care decise, într-un final, că nu era 
bine să pună beţe-n roate poliţiei. 

— Trebuie să merg în birou ca să găsesc adresa actuală a lui Stephen. 

— Îţi mulţumim din inimă, Christine. 

Era imposibil să nu crezi în spusele lui Charlie. 

— Dar, înainte de asta, poate ne zici câte ceva despre el. Despre 
personalitatea lui. Ce fel de om este? 

Detectivul se lăsă pe spate, aparent la fel de confortabil într-un cadru 
formal, academic, precum într-unul dintre barurile soioase din Shields în 
care se vedea, de regulă, cu informatorii lui. Holly se întrebă cum de îl 
subestimase în toţi anii în care lucraseră împreună. 

— Bradford e un poet de mare rang. E genial când descrie peisajul din 
nord. 

— Peisaje cu dealuri şi oi, totul numai lapte şi miere? 

Femeia îl privi, nesigură dacă îşi bătea joc sau nu. 

— Nu e nimic sentimental în opera lui, domnule detectiv. Surprinde 
brutalitatea vieţii la ţară, ambiguitatea contrastantă dintre locurile ascunse şi 


spaţiul deschis. 

Christine se ridică şi luă un volum subţire de pe un raft. 

— Vă rog să luaţi această carte. S-ar putea să înţelegeţi mai bine la ce mă 
refer când vorbesc despre opera lui. 

Femeia îi înmână cartea lui Holly, bănuind, evident, că ea ar fi ştiut să 
aprecieze adevărata valoare a poeziei. 

Holly aruncă un ochi pe coperta care înfăţişa Zidul lui Hadrian 
întinzându-se până la linia orizontului şi având nori negri pe fundal. 
Antologia se numea Ziduri şi libertate. Şi-o aduse aminte de când era la 
şcoală. Pe spate era o recenzie favorabilă din Observer. 

Holly îi întinse cartea lui Charlie. Acesta îi aruncă o privire rapidă, după 
care se întoarse către femeie. 

— Da, Christine, nu te supăra, dar asta e mai mult ca să-i evaluăm opera. 
Şi, oricum, nu prea sunt sigur cât de relevant e. Nu ne spune multe despre el 
ca om. Spune-ne, de exemplu, cum se înţelegea cu colegii. ÎI plăceau? 

— Era un profesor foarte carismatic. Studenţii îl adorau, mai ales cei 
care-şi dădeau doctoratul. 

Charlie nu spuse nimic. Aştepta să audă mai multe. Holly stătea 
nemişcată, de frică să nu rupă vraja. 

Christine dădu cafeaua pe gât şi puse paharul pe farfuria de pe masa 
lucioasă. 

— Uneori era arogant. La întâlniri îi plăcea să se audă vorbind. Asta îl 
făcea să nu fie tocmai popular. 

Femeia se opri din nou. 

— Nu cred că avea prieteni apropiaţi aici. Era mai degrabă un performer, 
dacă înţelegeţi la ce mă refer. 

— Se dădea puţin în spectacol. 

Charlie vorbise pe un ton respectuos. 

— Posibil. Mi se părea mereu că viaţa lui nu se învârtea în jurul 
facultăţii. Pentru majoritatea profesorilor, aici e punctul principal de interes. 
Nu şi în cazul lui Stephen. Unii îl considerau destul de neserios, de parcă-şi 
lua în joacă munca de aici. Era plătit destul de bine, însă nici că-i păsa dacă 
anula în ultima secundă vreun curs. 

Christinei probabil că i se păruse că dădea din casă prea mult, deoarece 
îşi schimbă deodată tonul. 

— Fireşte, era foarte căutat în lumea literară, era chemat mereu la 
festivaluri, conferinţe, la tot felul de evenimente legate de carte, ceea ce 


dădea bine şi pentru facultate. Nu toată lumea îşi dădea seama cât de 
important era tot ce făcea şi în afara Universităţii. 

Charlie dădu din cap, arătând că el, unul, înţelegea. 

— Are vreo rudă? 

— Cred că a divorţat acum mulţi ani. Niciodată nu mi-a zis că ar avea 
copii, însă, după am spus, nu obişnuia să vorbească despre viaţa lui 
personală. Ar putea avea o ceată întreagă. Intra pe uşă ca o adiere, îşi făcea 
numărul în faţa publicului captivat, apoi venea la o şedinţă a profesorilor, se 
opunea unei propuneri complet rezonabile, cred că doar ca să se pună de-a 
curmezişul, după care să dispară din nou. Cred că avea un apartament 
undeva în Tyneside, însă domiciliul lui principal era în Northumberland-ul 
de Nord, iar acolo era imposibil de dat de el. 

Femeia zâmbi deodată. 

— Îmi pare rău, probabil că sunt nedreaptă. După cum v-aţi dat seama 
deja, mie mi s-a părut a fi un om dificil. 

— Deci nu ţi-a părut rău când s-a pensionat? 

Zâmbetul femeii deveni şi mai larg. 

— Puteţi s-o mai spuneţi o dată şi încă o dată, domnule detectiv! 

Charlie se ridică. 

— "Ţi-am răpit mult timp. Dă-ne detaliile de contact ale domnului 
profesor Bradford şi plecăm. 

Dar Christine părea să nu vrea să-i mai lase să plece. Se ridică, însă 
pentru o clipă rămase nemişcată şi privi pe geam. 

— Ador toamna în Durham. Studenţii urmează să revină în curând, 
începutul unui nou an de facultate e întotdeauna un moment al 
promisiunilor. 

Femeia se întoarse cu faţa către ei. 

— Poate că de asta nu mi-a plăcut Bradford niciodată. Pentru că nu-i 
păsa de acest loc. Pentru el era doar un loc de muncă. După cum am mai 
spus, interesele lui erau altele. Îi păsa de viaţa la ţară. De cărţile lui. Noi n- 
am avut niciodată un loc în viaţa lui adevărată. 


Cei doi intrară în maşină. În câteva săptămâni, străzile aveau să fie pline 
de studenţi, însă deocamdată era linişte. În depărtare se auzea un clopot de 
biserică. Charlie era la volan, iar Holly ţinea o foaie cu însemnele oficiale 
ale Universităţii, pe care erau trecute adresa şi telefonul profesorului 
Stephen Bradford. 


— Ce crezi? 

Charlie se întorsese la Holly şi o privea. 

— Mergem înapoi la secţie şi îi arătăm Verei ce-am găsit, sau mergem 
direct acolo şi o sunăm pe urmă? 

Părea un test al loialității. Însă Holly nu-şi dădea seama dacă loialitatea 
în cauză era către Vera sau către Charlie. Hotări să rişte. 

— Zic să mergem direct acolo, dar pe drum ar trebui să-i dăm un ţâr 
Verei. Nu cred că o să-l anunţe Christine — nu părea să-l placă prea tare —, 
însă altcineva de la facultate e posibil să-şi fi dat seama că ne-am învârtit 
pe-acolo, şi e clar că nu duce lipsă de admiratori. Mai bine să vorbim cu el 
înainte să-l prevină cineva. 

Tânăra ezită, apoi continuă cu sinceritate: 

— Dar mi-ar fi teamă să trecem pe la el fără s-o anunţăm pe Vera. 

— Ha! Şi mie la fel. 

Charlie porni motorul. 

— Sun-o tu, dragă. Spune-i veştile bune. Fă-i ziua mai frumoasă. 


Locuinţa profesorului era o vilă aflată la sud de Seahouses. Drumul 
separa casa de dune, iar dincolo de ele se vedeau Insulele Farne. Întreaga 
stradă părea acoperită cu un strat protector de nisip care o proteja de 
vânturile reci. În timp ce se apropiau de casă, trecând pe lângă alte 
proprietăţi asemănătoare, Holly îşi zise că întregul cartier era cam banal, cu 
un aer prea de periferie faţă de ceea ce-şi închipuiau ei că ar fi gusturile 
profesorului. Însă, atunci când ajunseră în faţa locuinţei, îşi dădu seama că 
aceasta era, de fapt, destul de diferită. Etajul fusese reconstruit şi extins 
astfel încât două geamuri uriaşe, montate în unghi, se întindeau spre mare 
ca prora unei corăbii. În cameră fusese instalat un telescop care stătea pe un 
trepied şi era orientat spre golf. 

Vera avea o stare ciudată când o sunase Holly, părea aproape la capătul 
puterilor. 

— Am şi eu veşti. Cred că am identificat al doilea cadavru. Cu siguranţă 
nu e al lui Mary-Frances. O să le spun tuturor la şedinţa de diseară. Aduceţi- 
] pe profesor ca să-i punem nişte întrebări. Înregistrarea de pe fixul lui Gary 
Keane şi faptul că el a fost unul dintre ultimii care l-au văzut pe Robbie 
Marshall în viaţă sunt motive destul de bune pentru aşa ceva. 

Charlie parcă puţin mai în susul străzii şi merseră pe jos până la casa 
profesorului. Nisipul de pe asfalt scârţâia la fiecare pas, iar deasupra se 


auzeau zgomotele pescăruşilor. Vremea părea să se strice şi nişte nori denşi 
filtrau lumina solară, făcând ca reflexia ei pe suprafaţa apei să pară 
metalică. Înăuntru nu se vedea nicio maşină parcată, iar când aruncară un 
ochi pe micul geam al garajului văzură că şi acela era gol. 

— Nu e aici. 

Holly se gândi că alergaseră după cai verzi pe pereţi. Ar fi trebuit să 
meargă direct la secţie în Kimmerston. Se simţi de parcă era vina lui 
Charlie, parcă avea nevoia să dea vina pe altcineva pentru timpul pierdut. 

— Încă nu ştim asta. S-ar putea să mai locuiască împreună cu cineva. 
Poate cealaltă persoană a luat maşina. 

Charlie bătu la uşă. 

Nu răspunse nimeni, iar Holly se uită pe geamul de la parter şi văzu o 
cameră care aducea mai mult a bibliotecă sau muzeu decât cu încăperea 
dintr-o locuinţă. Fiecare perete era acoperit de vitrine sau rafturi din lemn 
de culoare închisă. Lângă un exemplar din propria antologie se vedeau 
animale şi păsări împăiate. Parcă formau un întreg. Pe unul dintre rafturi se 
afla un şir de cranii albe, unele mici, altele mai mari, care ar fi putut fi de 
căprioară. Holly îi dădu dreptate Christinei. Nu era nimic sentimental sau 
romanţat în viziunea lui Bradford despre viaţa la ţară. Se gândi brusc la 
grămada de oase găsită în scurgerea de la St. Mary şi îi trecu prin minte că 
probabil pe profesor nu l-ar fi deranjat să aibă în colecţie şi un craniu uman. 
Sub geam se afla o masă de lucru cu un laptop pe ea. Charlie bătu la uşă din 
nou. În continuare, niciun răspuns. 

Merse în spatele casei. Holly îl urmă. Între garaj şi locuinţa propriu-zisă 
era o poartă cu o încuietoare de modă veche care dădea într-o grădină 
sălbatică, un loc ce părea să fie rezervaţia naturală personală a profesorului. 
Într-un colţ, aproape ascunsă de vegetaţie, era o băltoacă mare. Grădina era 
separată de terenurile agricole din jur printr-un gard viu de soc şi păducel. 
Charlie rămase locului pentru o clipă, uitându-se la peisajul sălbatic, după 
care întoarse privirea spre casă. 

Camera din faţă era biroul profesorului, iar în spate se afla camera de zi, 
locul în care-şi petrecea timpul când nu era în sanctuarul de la etaj, cu 
privire la mare. Probabil că dărâmase un zid despărțitor pentru a mări 
spaţiul, iar nişte uşi mari din sticlă dădeau în grădină. Bucătăria lăsa 
impresia că proprietarul era un gurmand împătimit de gătit — pe pervaz era 
un ghiveci cu busuioc, pe bufet se afla o carte de bucate, iar la masă puteau 
sta fără probleme zece oameni. Holly începu să se întrebe ce fel de bărbat 


era, de fapt, Stephen Bradford. 

— S-ar părea că a fost pe aici de dimineaţă, spuse Charlie. Văd că vasele 
de la mic dejun sunt puse la uscat. 

Holly observă şi ea un mic ibric de cafea, o cană, un castron pentru 
cereale, o farfurie şi un cuţit. 

— Poate am ajuns prea târziu şi cineva de la facultate l-a anunţat deja. 
Însă măcar l-am identificat şi ştim unde să-l găsim. Cu siguranţă el e omul 
nostru. 

Charlie încercă uşa de la bucătărie, dar şi aceasta era încuiată. 

Cei doi detectivi se întoarseră în faţa casei şi rămaseră locului o clipă, 
uitându-se la ea. 

— Scuzaţi-mă! 

În grădina de lângă apăru o femeie. 

— Îmi puteţi spune şi mie ce faceţi? 

Holly recunoscu de îndată accentul afectat al clasei înstărite. 

— Voiam să vorbim cu domnul profesor. 

Charlie i-o luă din nou înainte lui Holly. Vorbea de parcă voia s-o 
convingă pe femeie să facă o investiţie financiară sau să-şi reutileze 
bucătăria. 

— Aveam o întâlnire cu dumnealui. 

— Ei bine, nu-i aici. A plecat destul de brusc de dimineaţă, spunea ceva 
de o urgenţă de familie. 

Femeia făcu o pauză. 

— Trebuia să mergem să bem diseară. Toţi de pe stradă. E un obicei al 
nostru. 

Părea pur şi simplu dezolată. Holly se gândi că profesorul ştia să se 
distreze. 

— Ştiţi dacă revine mai târziu? 

— A spus că o să fie plecat cel puţin două zile. M-a rugat pe mine să le 
spun tuturor că a trebuit să renunţe la programul de diseară. Presupun că o 
să stea în apartamentul lui din Tyneside. 

În glasul femeii se simţea dezaprobarea. Lăsa impresia că Tyneside nu 
era genul ei de loc. Însă Holly se gândi că destinaţia profesorului avea ceva 
implacabil în ea. Ancheta începuse în Whitley Bay şi tot acolo avea să se 
termine. 


Capitolul 40 


Biroul proiectului de reabilitare urbană din Whitley Bay era încuiat. Vera 
rămase locului o clipă şi se întrebă dacă asta însemna ceva. Holly îi spusese 
că profesorul dispăruse din nou, iar detectiva şi-i imagina pe el şi pe 
Sinclair într-un avion care tocmai decola de pe aeroportul Newcastle. 
Probabil că se întâlniseră în sala de aşteptare luxoasă, băuseră o şampanie 
pentru a-şi sărbători dibăcia, iar în clipa aceea zburau spre o destinaţie 
caldă, unde puteau trece neobservaţi, aşa încât să nu mai dea nimeni de ei. 
Apoi verifică orarul şi observă că biroul era închis timp de două ore în 
fiecare după-amiază. Îşi spuse că devenea paranoică, îşi crea teorii ale 
conspirației fără vreo bază. 

Se duse cu maşina până în Tynemouth, până la marele bloc în formă de 
semilună în care locuiau cei doi Sinclair, ignoră semnele care arătau că 
parcarea era privată, şi se strecură după alt vehicul pentru a trece de barieră. 
Aproape că îşi dorea să vină cineva şi să-i spună că nu are voie să facă asta. 
Avea un chef de ceartă, ceva de speriat. Îşi amintea cum primiseră vestea 
părinţii Rebeccăi în grădina lor din Holywell. Tatăl devenise vorbăreţ în 
urma şocului: 

„Mereu am crezut în sinea noastră că Rebecca a fugit şi că într-o bună zi 
o să se întoarcă la noi. Desigur, am văzut că au fost descoperite nişte 
cadavre la St. Mary, dar era vorba despre doi oameni, am crezut că erau un 
cuplu.” 

Şocul o nimicise pe mamă. Nici măcar nu se chinuise să-şi şteargă 
lacrimile care îi şiroiau pe faţă. 

Sinclair deschise uşa apartamentului. Se dichisise şi avea un aer degajat, 
iar Verei îi veni să-l pocnească. 

— Vera! Cu ce ocazie avem această plăcere? 

Accentul scoţian era în continuare subtil şi tonul vocii jucăuş. Avea 
impresia că era de neatins. 

— Rebecca Murray. 

Vera dădu buzna în camera de zi luxoasă şi se uită către mare. 

— Îţi aduci aminte de numele ăsta? 

— Fătuca aia care a dispărut? Normal. Părinţii ei au fost destul de 
afectaţi. Era un copil cam teribilist din câte îmi aduc aminte. Cel puţin 
potrivit ştirilor. Eu, unul, nu am cunoscut-o niciodată. Lumea a crezut că a 


fugit la Londra ca să-şi facă o viaţă nouă. 

— Şi cine anume a crezut asta? 

Detectiva ridicase tonul, iar în pragul uşii de la bucătărie apăruse Elaine, 
cu un prosop în mână. O văzu pe Vera şi se întoarse. 

— la stai şi tu aici, doamnă. 

Vera era de-a dreptul dictatorială. 

— Lucrai la Pescăruş pe atunci şi probabil că ai angajat-o. Din câte m- 
am prins eu că stăteau lucrurile, tu luai toate deciziile. Am înţeles că era ca 
şi cum tu conduceai toată afacerea. 

Verei i se păru că observă o uşoară umbră de satisfacţie pe chipul femeii, 
plăcerea provenită din faptul că, în sfârşit, cineva îi dăduse cezarului ce era 
al cezarului. Însă nu spuse nimic, şi tot Sinclair fu cel care vorbi. 

— Nu a existat niciodată vreo dovadă că Rebecca Murray a lucrat la noi. 

Lăsase deoparte atitudinea relaxată şi începuse să se enerveze la rândul 
lui. 

— Deci acum e şi mincinoasă, nu doar teribilistă. 

Toţi trei stăteau în picioare, încordaţi, iar Elaine încercă să-i calmeze. 
Părea brusc neliniştită. 

— Ascultă, de ce nu stai jos, Vera? Tocmai voiam să fac nişte cafea. Sunt 
sigură că Gus îţi va răspunde la orice întrebare ai despre fată. 

Vera se aşeză. 

— Nu, mulţumesc, dragă, eşti foarte amabilă, dar nu vreau cafea. 

Putea juca şi ea după propriile reguli. 

— Ai dreptate, Elaine. Sunt convinsă că Gus are o explicaţie foarte bună 
prin care poate să-mi arate de ce doi oameni, amândoi având legături cu 
Pescăruşul, au murit şi au ajuns în scurgerea de la St. Mary. 

În cameră se instală tăcerea. Sinclair rămase locului, ca îngheţat, pentru o 
clipă. 

— Credeam că aţi identificat a doua victimă şi că e vorba de Mary- 
Frances. 

— Am făcut o presupunere. Ştii cum se spune: dacă presupui te supui 
greşelii. 

Detectiva zâmbi uşor. Auzise expresia în timpul unui antrenament şi, 
dintr-un motiv sau altul, o reţinuse. 

— Poate că faceţi o nouă presupunere în privinţa fetei dispărute. 

— S-ar părea că nu. Ai fi surprins câte se pot afla în zilele noastre dintr- 
un morman de oase. 


Dacă i-ar fi fost teamă să mintă, Vera şi-ar fi ţinut degetele încrucişate, 
însă niciodată nu fusese superstiţioasă. Mai mult, era absolut convinsă că 
scheletul era al Rebeccăi Murray. N-avea nevoie nici de doctorul Keating, 
nici de prietena lui antropolog care să-i confirme. 

Tăcerea care se instală fu spartă de ceva ce părea a fi un tunet venit de la 
mare depărtare. Era sfârşitul verii. 

— Aşa că vreau să-mi spui tot ce ştii despre Rebecca Murray. 

— Vera! 

Gus îşi ridică braţele într-un gest dramatic de predare. 

— A fost acum multă vreme! 

— Cazul a apărut la Crime Watch, la BBC. A fost menţionat şi 
Pescăruşul. Nu e ceva ce un afacerist ar uita aşa uşor. 

— Treaba cu Crime Watch a avut loc abia mai târziu, la vreun an după 
dispariţia fetei, iar pe atunci Pescăruşul era deja scrum. Atunci când a 
dispărut s-a făcut mare tam-tam în presa locală, dar nimic la nivel naţional. 
Şi, în mod ciudat, n-am pierdut clienţi. S-a întâmplat taman opusul. Toţi 
morbizii şi curioşii s-au bulucit să vadă şi ei despre ce era vorba. S-a 
petrecut chiar înainte de incendiu şi am făcut atunci mai mulţi bani decât 
făcusem de multă vreme. 

Sinclair zâmbi uşor. După ce trecuse şocul iniţial provocat de acuzele 
Verei, îşi recăpătase încrederea în sine. 

— Ce convenabil. Deci compania de asigurare nu a pus la îndoială cauza 
incendiului din moment ce profitul era în creştere. 

— Vera, eşti foarte cinică. 

Gus făcu o pauză. 

— Hector ar fi mândru de tine. 

Detectiva ignoră comentariul, însă se gândi că Hector n-ar fi fost 
niciodată mândru de ea, indiferent ce ar fi făcut. 

— Hai, povesteşte-mi ce s-a întâmplat în săptămâna aceea. Rebecca le-a 
spus alor ei că lucra la tine pe post de chelneriţă. A făcut două ture în timpul 
zilei la restaurant. Vrei să-mi spui că nu aşa stau lucrurile? 

Vera se întoarse. 

— Elaine? 

— Nu am găsit nicio dovadă că ar fi lucrat acolo. 

— Ce înseamnă asta? 

Vera simţi că îi sărea ţandăra din nou. 

— Ori lucra acolo, ori nu lucra. Doar i-ai luat un interviu. 


Elaine ezită înainte de a răspunde. 

— l-am luat un interviu şi i-am oferit un post. I-am spus că o s-o punem 
pe turele de zi. Era o fată arătoasă şi puţin înfiptă. Fie avea să fie grozavă şi 
clienţii urmau s-o adore, fie avea să fie obraznică şi urma să creeze o 
situaţie de coşmar. Ştii genul. 

Vera aprobă din cap. În minte îi apăru Holly. Detectiva tot nu ştia în ce 
categorie intra Hol, dacă era o fată îngrozitoare sau de milioane, însă în 
ultima vreme îi plăcea abordarea ei. 

— l-am spus că, dacă voia, putea să vină şi să vadă cum lucrează restul 
personalului. Asta a fost în weekend-ul dinainte să dispară. Era ceva strict 
voluntar şi nu urma să fie plătită, dar avea prânzul asigurat. M-am gândit că, 
dacă i se părea prea greu, n-o să se întoarcă şi nu era cazul să-mi bat capul 
degeaba cu vreun contract. Dar, la momentul respectiv, nu era angajata 
noastră şi nu făcea parte din personal. 

— Deci le-aţi spus agenţilor care anchetau dispariţia ei că nu lucra la 
Pescăruş. Că n-avea nicio legătură cu voi şi că, dacă ar fi verificat, n-ar fi 
găsit niciun contract. 

Elaine dădu din cap. 

— Ultimul lucru pe care-l voiam era să avem probleme din cauza 
dispariţiei unei fetişcane. 

— N-au venit să discute şi cu restul personalului din restaurant? 

Fu rândul lui Sinclair să răspundă. 

— Deja se stabilise că era o adolescentă fugită de acasă din cauza 
părinţilor prea stricţi. Cazul nu mai prezenta interes. Se gândeau că 
dispăruse cine ştie unde cu vreun flăcău şi că o să se întoarcă imediat ce 
avea să-şi dea seama că nu ştie să spele rufe. 

— Însă acum e vorba despre o crimă şi aveţi mai multe de pierdut decât 
pe vremea Pescăruşului. Acum te ocupi de proiectul de reabilitare şi, din 
câte înțeleg, până şi vechea ta amică, Judith Brace, a băgat bani în asta. 
Ceilalţi investitori n-ar fi mulţumiţi să afle că nu ai cooperat din plin cu noi. 
Aşa că vreau să-mi spui tot ce ştii despre Rebecca Murray, altminteri te duc 
la secţie şi poţi să fii sigur că o să chem presa să te vadă. 

În cameră se instală din nou liniştea. Norii acoperiseră Soarele, iar 
ciudata strălucire metalică de la suprafaţa apei se stinsese. Din nou, Elaine 
vorbi prima. 

— Becca. Aşa îşi spunea. Avea ceva special. Era actriţă. Mi-am dat 
seama de asta când o intervievam. Înţelegea imediat ce voiai de la ea şi era 


dispusă să-ţi ofere acel lucru. 

— Dar ea ce anume voia? 

Vera se aplecă în faţă, sprijinindu-şi coatele pe genunchi, nepăsându-i că 
aşa îşi ridicase fusta. 

— Pericol. Adrenalină. De asta voiam să stau cu ochiul pe ea. Era genul 
de copil care trăieşte viaţa la maximum. Ar fi fost grozavă pentru local. 
Arăta foarte bine, chiar şi îmbrăcată în uniforma de şcoală, şi nici n-avea 
mult sub optsprezece ani, moment în care am fi putut s-o angajăm să 
lucreze în club, nu doar la restaurant. Dar se vedea cu ochiul liber că exista 
şi un risc. Avea un anumit aer. Simţea nevoia să fie centrul atenţiei. Voia să 
ajungă celebră cu orice preţ. Era sufocată de nişte părinţi care nu o 
înțelegeau deloc, aşa că totul era o luptă. Era obişnuită cu provocările, aşa 
funcţiona ea. 

Elaine se opri şi dădu din umeri. 

— Scuze, sună foarte stupid. 

— Nu, spuse Vera. Mă ajuţi să mi-o imaginez. Am mai văzut copii aşa. 
Cu nevoia asta de adrenalină. Se tem de plictiseală. 

Ei sunt cei care dezvoltă dependențe. Ei sunt cei care sar şinele de tren 
ca să facă graffiti-uri ţicnite, ei sunt cei care fură doar de plăcere. Dar tot 
ei sunt cei care ajung soldați decoraţi, exploratori faimoşi şi antreprenori 
de talie mondială. 

— Deci era la club la final de săptămână, înainte să dispară? 

— Da. 

Tot Elaine era cea care vorbea. Vera nu era sigură dacă femeia îşi proteja 
soţul sau dacă Gus chiar nu o cunoscuse pe fată. În orice caz, el nu părea să 
contribuie prea mult la conversaţie. 

— A venit sâmbătă. Teoretic trebuia doar să se uite şi să bage la cap, dar 
nu putea sta locului. Vezi tu, era nerăbdătoare, aşa că a ajuns să lucreze. 
Când a venit duminică la prânz a muncit cot la cot cu ceilalţi. I-am dat nişte 
bani în mână şi partea ei de bacşiş. 

— Ce s-a întâmplat? 

Vera îşi dădea seama că se întâmplase ceva. De asta îşi amintea Elaine 
totul aşa de bine. De asta se tulburase când Vera începuse cu toate 
întrebările ei. 

— Nu s-a întâmplat nimic atunci. 

Femeia tăcu pentru o clipă. 

— Robbie Marshall era la restaurant în ziua aceea. Avea întâlniri acolo, 


uneori, când voia să-şi impresioneze partenerii de afaceri mai înstăriți. 
Uneori îl aducea şi pe şeful lui de la Swan's acolo. 

— Cu cine era în duminica dinainte să dispară Rebecca? 

— Nu ştiu. Era cu un bărbat. Nu l-am recunoscut. Vorbesc serios, Vera! 
Robbie nu avea prea mulţi prieteni. Doar pe tatăl tău, pe Prof şi pe John 
Brace. Dar ştia zeci de oameni. Persoane de la care cumpăra şi cărora le 
vindea chestii. Cum era şi individul ăsta, care părea un afacerist în căutare 
de distracţie. Era obez. Avea un costum botit. Robbie voia să obţină ceva de 
la el. Mi-am dat seama de asta după felul în care râdea prea tare la glumele 
proaste pe care individul le scotea pe gură şi după excesul de vin bun. 
Becca era cea care servea la masa lor. 

Vera începu să înţeleagă. Până la urmă, Robbie Marshall era genul de om 
care putea să obţină orice-ţi doreai. 

— Iar afaceristului obez i s-a put pata pe fată? 

— Efectiv saliva. Era de-a dreptul scârbos. 

Elaine se uită o clipă la soţul ei, dar acesta era impasibil. 

— Gus nu era acolo peste weekend. Era undeva în sud, plecat cu afaceri. 
Eram de una singură şi nu voiam să enervez niciun client important. 

— Deci Robbie le-a făcut lipeala? 

Furia pe care Vera o simţise când dăduse buzna în apartament i se 
accentuase. Simţea că îi venea să urle. Însă puse întrebarea pe un ton liniştit, 
de conversaţie. 

— Nu atunci. Fata şi-a terminat întâi tura. După cum ţi-am zis, am plătit- 
o, i-am dat partea ei de bacşiş, după care i-am zis că, dacă voia, era 
angajată. Însă afară o aştepta Robbie. L-am văzut cum se sprijinea de 
balustradele de la Esplanadă şi privea apa. Se uita la cargoboturile care 
părăseau Tyne-ul de parcă erau cel mai important lucru din lume. În acelaşi 
timp, pândea intrarea personalului de la Pescăruş, căutând-o pe Becca, 
fiindcă sunt sigură că i-o promisese grăsanului căruia îi făcuse cinste cu 
masa. 

— Nu ai prevenit-o? Nu i-ai spus nimic? 

Rosti cuvintele pe acelaşi ton liniştit, aproape tăcut. 

— Ce să-i fi spus, Vera? Aveam probabil aceeaşi vârstă ca maică-sa. 
Crezi că o fată ca ea m-ar fi ascultat? Ar fi văzut-o ca pe o provocare, s-ar fi 
văzut cu grăsanul ăla doar ca să-mi arate mie că se descurca. 

Şi, oricum, nu voiai să enervezi niciun client important. 

Însă Vera dădu din cap. Probabil că Elaine avea dreptate, iar Becca nu ar 


fi ascultat glasul raţiunii. Se întrebă ce i-o fi spus Robbie. Tipu’ e un bărbat 
singuratic şi e nou în oraş. Vrea doar să aibă parte de puţină companie. 
Adică o tânără care să petreacă timp cu el, cu care să stea la masă şi să 
bea puţin. Nimic mai mult. Şi o să primeşti şi câteva lire pentru asta. lar ea 
probabil că fusese îndeajuns de naivă încât să-l creadă. 

— Becca şi grăsanul s-au întâlnit la Pescăruş în noaptea în care a 
dispărut? 

— S-au întâlnit afară. I-am spus lui Robbie că era minoră şi nu voiam să- 
i las înăuntru. Presupun că le-a găsit el alt loc. 

Normal că da! Robbie Marshall, factotumul, omul care putea obţine 
orice pentru oricine. Cum de te iubeşte atât de tare mama ta, Robbie? Când 
o să se afle toate astea o să fie devastată. 

Elaine vorbea mai departe. 

— Asta a fost o greşeală. Ar fi trebuit să-i las în club. Aşa aş fi putut să 
mai arunc un ochi asupra ei. 

— Cum îl chema pe afacerist? 

Elaine clătină din cap. 

— Îmi pare rău, Vera, nu ştiu. Ţi-aş spune, dacă aş şti. 

Vera o pironi cu privirea, însă nu-şi putea da seama dacă Elaine chiar 
spunea adevărul sau nu. Se pricepea la minciuni. Era printre cele mai bune 
la aşa ceva. 

— Şi nu le-ai spus nimic din toate astea poliţiştilor la momentul 
respectiv, în timp ce avea loc o anchetă legată de dispariţia unei persoane, 
când părinţii ei erau disperaţi să afle ce s-a petrecut cu fiica lor? 

Tăcerea femeii tinu loc de răspuns. 


Capitolul 41 


Când Vera ajunse la secţie, era mai încordată decât o văzuse Joe 
vreodată. Încă furibundă în urma conversatiei cu Sinclair şi soţia lui, însă 
motivată, ştiind, în sfârşit, ce trebuia să facă pentru a rezolva cazul. În 
timpul şedinţei, Joe se uita la ea şi îşi făcea griji, gândindu-se că toată 
agitația şi furia aveau să-i provoace un atac de cord. O femeie de o 
asemenea vârstă şi un astfel de gabarit nu trebuia să se enerveze aşa tare. 
Deja fusese avertizată în privinţa tensiunii şi lua medicamente, atunci când 
îşi amintea de ele. 

— Deci ştim cine e a doua victimă de la St. Mary. Chiar dacă fata avea o 
dantură perfectă — pun pariu că părinţii ei erau fixişti, nici nu se punea 
problema de vreun suc artificial sau mâncare nesănătoasă pentru fiica lor —, 
a făcut o radiografie la un moment dat, iar doctorul Keating i-a confirmat 
identitatea pe baza ei. 

Vera se opri ca să-şi tragă sufletul şi se uită prin cameră. 

— A doua victimă este Rebecca Murray, în vârstă de şaptesprezece ani, 
singurul copil al unor părinţi devotați. O tânără dezmăţată, amatoare de 
petreceri nocturne, aşa încât în clipa în care mama şi tatăl ei, neliniştiţi, au 
apelat la poliţie, nu au fost luaţi în serios de colegii noştri de atunci. Mie nu 
mi-a trebuit prea mult să aflu că s-a întâlnit cu Robbie Marshall la Pescăruş 
în weekendul dinainte să dispară şi pare probabil ca el să-i fi stabilit o 
întâlnire cu un afacerist pe care-l cunoştea. 

Joe se gândea la fiica lui, la Jess a lui, şi se întreba cum s-ar fi simţit dacă 
ar fi dat-o dispărută şi nu ar fi fost băgat în seamă. Jess devenise obraznică 
şi îndărătnică în ultima vreme, lupta deja pentru mai multă libertate. În 
câţiva ani o să vrea să meargă pe la petreceri şi să se vadă cu băieţi cu care 
n-ar trebui să se întâlnească. Alungă cât de repede gândul şi se concentră 
din nou la ce spunea Vera. 

— Joe a stat de vorbă cu amicii lui de la primărie. Ce ne poţi spune 
despre rolul lui Sinclair în proiectul de reabilitare? 

— Totul e în regulă din punctul lor de vedere. A băgat un purcoi de bani 
şi atrage în continuare alţi investitori. 

— Elaine nu mi-a lăsat impresia asta, spuse Vera. Altceva? 

Joe clătină din cap. 

— Niciun indiciu de corupţie, nu umblă nicio bârfă despre vreun câştig 


gras pentru consilierii locali de pe urma proiectului. 

— Probabil că nici n-are nevoie să-i mituiască. Orice are iz de reabilitare 
e numai bun pentru ei. lar reglementările în privinţa urbanismului sunt mult 
mai permisive ca pe vremuri. Şi fiindcă Sinclair deţine atât de multe 
proprietăţi în oraş, el are un interes legitim ca proiectul să fie de succes. 

Joe văzu că Vera devenise mai calmă. Dispăruse o parte din furia 
provocată de felul în care fuseseră trataţi părinţii Rebbeccăi Murray; 
detectiva adora să stea în faţa echipei şi să-şi lumineze colegii. 

Vera continuă: 

— Holly şi Charlie au fost pe urmele misteriosului Prof, iar acum l-am 
identificat şi pe el. Este vorba despre Stephen Bradford, poet apreciat şi fost 
profesor la Universitatea Durham. 

Detectiva se întoarse către Holly. 

— Nu eşti convinsă că e implicat în vreun fel, nu-i aşa Hol? 

Întrebarea părea o provocare. 

— N-are cum să nu fie implicat, spuse Holly. Cel puţin în cazul lui Gary 
Keane. Altminteri, de ce ar fi lăsat un mesaj pe telefonul individului? Însă 
îmi vine greu să mi-l închipui criminal. Are multe de pierdut. 

— E posibil ca el să fie persoana căreia i-a plăcut de Rebecca Murray? 
Afaceristul misterios care a stat să bea cu Robbie Marshall? 

Joe se gândi că aşa s-ar fi legat toate elementele. Era exact ce le trebuia 
atunci — ceva care să facă lumină în ancheta lor. 

— Nuu, Elaine Sinclair îl ştia bine pe Prof. Susţine că nu l-a recunoscut 
pe bărbatul care saliva după tânăra chelneriţă. 

Vera se opri din mersul ei de colo-colo şi se aşeză pe biroul din faţa 
camerei, dând din picioarele dezgolite. Era încălţată cu aceleaşi sandale 
dintotdeauna, cu talpă de cauciuc şi barete din Velcro. 

Joe îi observă picioarele murdare şi pe moment se simţi scârbit. 

— Elaine ar putea să-l protejeze pe profesor când spune că fata a 
dispărut la braţ cu un străin. 

Vera luă în calcul posibilitatea. 

— Da, s-ar putea să ai dreptate. Nu am fost convinsă pe de-a-ntregul 
când a zis că nu-l mai văzuse niciodată pe bărbatul ăla. 

Detectiva se întoarse către Charlie. 

— Ar merita să verifici la Universitate dacă au existat vreodată plângeri 
în sensul ăsta din partea studentelor. 

Charlie dădu din cap. 


— La cum văd eu lucrurile, identitatea celui de-al doilea cadavru ne dă 
peste cap toate ideile pe care le aveam despre mobilul crimei. 

Vera nu mai dădea din picioare, ci îşi unise gleznele groase şi stătea într- 
o poziţie încordată. 

— Nu prea ştiu unde intră John Brace în toată schema. Era altă treabă 
când credeam că iubita lui, mama fiicei lui, zăcea alături de Marshall; acum 
el pare c-a ieşit din schemă. 

— În afară de faptul că recunoaşte că i-a ascuns cadavrul lui Marshall, 
spuse Joe. Trebuie să fi fost implicat şi în uciderea fetei. Nu pot să cred 
teoria cum că scheletele de acolo ar fi fost băgate în scurgere la momente 
diferite. Astea-s deja bazaconii. 

— Poate că le făcea un serviciu vechilor lui prieteni, Marshall şi Sinclair, 
şi muşamaliza moartea Rebeccăi. 

Holly încerca marea cu degetul. 

— Dacă Rebecca era mai puţin isteaţă decât îi plăcea să creadă şi a fost 
trasă pe sfoară de Marshall, e posibil să se fi opus în momentul în care 
străinul a început să-i facă avansuri sexuale. Şi-atunci, se poate ca el s-o fi 
ucis ca să nu-l acuze de viol. 

— Atunci de ce a trebuit să moară şi Marshall? 

Vorbele Verei sunară ca un urlet de frustrare. În încăpere se lăsă liniştea. 
Detectiva continuă pe un ton mai potolit. 

— Marshall n-avea cum să-l fi ameninţat că mergea la poliţie. Ar fi vrut 
să dea uitării incidentul la fel de mult ca afaceristul misterios. Joe, mâine la 
prima oră vreau să mergi la Warkworth să vorbeşti cu Brace. Pe mine mă 
ştie prea bine. Se ajunge la atacuri personale. În arhive nu am găsit nimic 
despre o posibilă implicare a lui în ancheta legată de dispariţia Rebeccăi 
Murray, însă probabil că asta nu înseamnă mai nimic. Era prea isteţ să lase 
vreo urmă. Vezi dacă-ţi spune ceva interesant. S-ar putea să te subestimeze 
şi să-i scape ceva util. 

Joe se gândi că Vera era disperată dacă voia să-l trimită pe el să discute 
cu John Brace. Până atunci şi-l păstrase numai pentru ea. Avea probleme 
personale cu Brace şi tocmai de asta om să meargă personal. 

Când ajunse la închisoare în următoarea zi de dimineață, la penitenciar 
avusese loc un incident, mai exact una dintre problemele de zi cu zi care 
întrerupeau monotonia şi pentru care deţinuţii nu puteau ieşi: cineva 
încercase să se sinucidă sau o luase razna în celulă. Joe fu rugat să aştepte în 


camera mică, aflată imediat după recepţie. Urmau să-l aducă pe Brace 
imediat ce puteau. Joe se aşeză plictisit pe scaunul tare din plastic. Nu avea 
absolut nimic de făcut. Nu avea telefon. Nu avea niciun ziar. Trecu un sfert 
de oră, însă nu veni nimeni să-l pună la curent cu ce se întâmpla, iar 
detectivul se întrebă dacă uitaseră de el. Începu să dea ture în micul spaţiu şi 
se gândi că probabil aşa se simțeau şi deţinuţii în celulă, însă acolo, cel 
puţin, avea loc unde să se foiască. Pe perete se afla un panou cu fotografii 
ale persoanelor importante din închisoare. Toți zâmbeau cu dinţii la vedere, 
aşa încât păreau nişte chipuri nefireşti, chiar groteşti: guvernatorul, 
capelanul şi persoana care se ocupa de instruirea deţinuţilor. Până şi şeful de 
la catering. Joe se uită lung la poze, gândindu-se la cu totul altceva, după 
care îşi reîncepu turele prin cameră în timp ce încerca să pună cap la cap 
itele misterului. 

Când uşa se deschise zece minute mai târziu, Joe fu luat prin surprindere. 
Fusese atât de preocupat de gândurile lui, încât uitase complet de ce se afla 
acolo şi fu surprins de explozia de lumină naturală de care avu parte în 
drum spre locul în care urma să aibă loc întrevederea. Paznicul se scuză că 
îl făcuse să aştepte, însă nu îi explică motivul. Joe fu poftit într-o cameră de 
interogatoriu minusculă şi fu surprins să-l vadă pe John Brace deja acolo. 
Pentru o clipă, detectivul se pierdu cu firea şi se bâlbâi în timp ce încerca să 
se prezinte. Era în continuare pierdut în gânduri, posibilităţi şi speculaţii 
legate de cele trei crime. 

— Deci azi n-a venit flaşnetarul, spuse Brace, dar şi-a trimis maimuța să- 
i ţină locul. 

— Inspector Stanhope e ocupată. 

Nu lăsă comentariul să-l afecteze. Partial, chiar se bucura de ce auzise. 
Vera îi spusese că Brace avea să-l subestimeze. 

— Însă ne gândeam că ar trebui să-ţi spunem că am identificat cadavrul 
celălalt, de lângă Robbie Marshall. 

Expresia facială a lui Brace era la fel arogantă şi amuzată ca de obicei, 
însă când auzi cele spuse de Joe, se crispă pentru o clipă. 

— Da? 

— O vreme existase posibilitatea să fie vorba de fosta ta parteneră, 
Mary-Frances Lascuola. 

— Nu a fost niciodată partenera mea! 

Pe Brace îl cuprinse furia. 

— A fost doar o tipă cu care am făcut sex. 


— Şi cu care ai făcut un copil. 

— A fost decizia ei să păstreze copilul. N-am avut nicio treabă cu asta. 

Joe se gândi că era o poveste destul de diferită faţă de ce îi spusese Verei 
şi lui Patty. Lor le spusese că Mary-Frances fusese dragostea vieţii lui. 

— Dar îţi pasă de Patty. Nu-i aşa că ai rugat-o pe Vera să aibă grijă de 
ea? 

— Ei bine, da, chiar dacă sunt aici, mai am un dram de responsabilitate. 

— Femeia din scurgere era mai tânără decât Mary-Frances, spuse Joe. 
Era o liceană în vârstă de şaptesprezece ani care a dispărut chiar înainte de 
amicul tău, Marshall. Până acum nu descoperiserăm nicio legătură, însă ea 
lucra la Pescăruş în timp ce Marshall lua prânzul cu un prieten. Un prieten 
care părea foarte interesat de ea. 

Liniştea care se aşternu în încăperea mică fu întreruptă de înjurăturile şi 
râsetele din curte, de cealaltă parte a peretelui. Cel mai probabil, un grup de 
tineri tocmai ieşiseră din celule şi se duceau la muncă sau la sală. Joe 
continuă: 

— O chema Rebecca Murray. Îţi spune ceva numele? 

Din nou, tăcere. 

— Treaba cu Robbie Marshall... 

Brace ezită. Probabil că deja regreta ce urma să zică. Însă Joe era, până 
la urmă, doar maimuța Verei, iar lui Brace îi plăcea să se dea mare. Îi plăcea 
să arate că înţelegea oamenii, toţi oamenii lui, atât din poliţie, cât şi din 
afara ei, şi ce anume era cel mai important pentru ei. 

— Treaba cu Robbie Marshall e că-i plăcea foarte mult reputaţia de om 
care face lucrurile să se întâmple. Asta îi dădea prestanţă. Lucra la şantierul 
naval la Departamentul de achiziţii şi ăsta era motto-ul lui: „Spune-mi ce 
vrei, iar eu îţi fac rost de chestia aia.” 

— Deci dacă tipului îi plăcea fata, Robbie ar fi văzut situaţia ca pe o 
provocare de a-i oferi ce-şi dorea? 

Joe începea să înţeleagă despre ce era vorba. 

— O provocare, exact. Însă se băgase cam adânc în nişte treburi cu 
indivizi care aveau aşteptări mari. Nişte indivizi care aveau impresia că 
Robbie le era dator fiindcă îi făcuseră câteva favoruri. Poate că, la rândul 
lui, se simţea chiar obligat să obţină pentru ei ce-şi doreau. Deci, poate că 
era mai mult decât o simplă provocare. Era o răsplată. 

— Un mod de a-şi plăti datoriile? 

— Cam aşa ceva. 


Brace se lăsă pe spate în scaunul cu rotile. 

— Erau nişte indivizi cu care nu voiai să te pui rău. 

Tăcu o clipă. 

— Nişte oameni cu care eu, unul, am refuzat să am de-a face. 

Joe nu răspunse, nu îi zise că avusese impresia că nu avea scrupule, că ar 
fi făcut afaceri cu oricine ar fi fost profitabil. 

— Şi ai cumva idee cu cine lua prânzul Marshall în acea zi la Pescăruş? 

Brace nu răspunse direct. 

— Mi-a fost stabilită data pentru audierea în vederea eliberării 
condiţionate. 

— Şi te gândeşti că Vera ar putea să tragă nişte sfori pentru tine? 

Brace dădu din umeri. 

— N-ar strica dacă ar spune că am ajutat-o. 

— Deci tipul de la Pescăruş? Cunoscutul lui Marshall? 

Brace ignoră din nou întrebarea. 

— Robbie era foarte agitat în duminica pe care am petrecut-o cu el 
înainte de a-i găsi cadavrul la St. Mary. l-am spus asta şi Verei. Era mai 
speriat decât îl văzusem vreodată şi nu-i stătea deloc în fire. Pur şi simplu el 
n-avea destulă imaginaţie ca să-i fie teamă. 

— Ţie, în schimb, ţi-e frică, John? 

Îi folosise prenumele intenţionat, încerca să-l atragă de partea lui, deşi 
ştia că avea să-l enerveze. John Brace se obişnuise să fie respectat. Mai 
mult, nu-i plăcea să-i fie pus la îndoială curajul. 

— Până şi aici? De asta nu vrei să-mi spui cum îl chema? 

Bărbatul se uită la el. 

— Nu am niciun nume să-ţi dau. În orice caz, nu ceva clar. 

— Dar ai putea specula? 

Brace tăcu din nou. 

— După cum am mai zis, am vorbit cu Robbie, m-am oferit să-l ajut 
dacă aveam cum, însă ştia că existau anumite lucruri pe care nici măcar eu 
nu le mai puteam repara. Sinclair s-ar putea să-l ştie pe bărbatul în cauză. 
Robbie făcuse câteva drumuri până la Glasgow în acea primăvară. 
Primăvara lui 1995. 

— Robbie Marshall lucra cu tatăl lui Sinclair? 

Joe se întrebă ce-avea să spună Vera de această descoperire. 

— Stătea la masă cu băieţii grei? 

— Aşa umbla vorba, şi nici măcar eu nu puteam să trag sforile atât de 


departe de casă. 

Brace făcu din nou o pauză. 

— Aparent încheiaseră o afacere care nu ieşise ca lumea, iar Alec 
Sinclair avea impresia că Robbie îi e dator. 

— Ai putea să mi-l descrii pe Alec Sinclair? 

Joe simţea că, uşor-uşor, ajungea la cheia misterului. Dacă Alec Sinclair 
era bărbatul de la restaurant, aşa putea fi explicată ezitarea lui Gus Sinclair 
de a colabora cu poliţia când dispăruse Rebecca Murray. 

— Obez. Deloc în formă. Îl păştea atacul de cord. 

Joe se gândi că descrierea se potrivea perfect cu ce îi spusese Elaine 
Verei. Apoi i se suprapuse o altă imagine. Şefa lui. Părea, în egală măsură, 
şi o descriere a Verei. 

Brace îşi ridică privirea. 

— E mort acum, ca să ştii. Deci, şi dacă l-a ucis pe Robbie, nu mai e 
nimic de făcut în legătură cu asta. 

Joe se ridică, aşa încât îl domina pe bătrânul din scaunul cu rotile, şi se 
întrebă dacă aşa se simteau şi bătăuşii când îşi intimidau victimele. 

— Ceea ce nu înţeleg eu este cum de nu ai văzut cadavrul fetei atunci 
când l-ai îngropat pe Robbie Marshall. Există o situaţie în care totul se 
leagă: Sinclair-senior o ucide pe fată pentru că nu e de acord să facă ce vrea 
el. E nervos şi frustrat. Poate că o ia de-a dreptul razna. Apoi, îmi pot 
imagina că-l ucide şi pe Robbie ca să nu sufle o vorbă. Sau ca să trimită un 
mesaj — să arate că nu şi-a îndeplinit obligaţia faţă de Sinclair. Dar de ce 
erau la St. Mary? Şi, în caz că au fost ucişi altundeva, de ce era maşina lui 
Robbie acolo? 

Şi de ce a fost ucis Gary Keane după atâţia ani din moment ce Alec 
Sinclair era mort deja? 

— Tu eşti detectivul, băiete. Eu nu mai sunt. 

— Tot mai susţii că n-ai văzut cadavrul fetei? 

— Nu-ţi mai spun nimic, maimuţoiule. Trimite flaşnetarul încoace. 

Brace ridică tonul. 

— Paznic, du-mă înapoi! Am terminat. 

Vera se închise în biroul ei minuscul şi blocă uşa, după care deschise 
fereastra îngustă ca să intre puţin aer. Dinspre vest bătea un vânt umed, în 
rafale, şi se anunţase furtună. În atmosferă se simţea presiune şi era posibil 
să înceapă să tune şi să fulgere. Din nou, detectiva se gândi că era sfârşitul 
unei veri foarte lungi. În sfârşit, ştiau clar al cui era al doilea cadavru şi 
spera că se apropiau şi de concluzionarea anchetei, însă mai trebuia să lege 
unele lucruri. Toți cei implicaţi, de la fitoasa de Judith Brace, cu căsoiul ei 
din Ponteland, până la încă misteriosul profesor Stephen Bradford, toţi erau 
falşi şi alunecoşi. Toată lumea, în afară, probabil, de Patty Keane, mintea 
într-o mai mică sau mai mare măsură. 

Vera luă o foaie de hârtie şi un creion şi începu să noteze elementele 
importante. Lucrurile pe care le ştiau şi care erau dincolo de îndoială, nu 
ceea ce le spuseseră diversele persoane. Existau trei cadavre. Toate 
avuseseră o legătură cu Pescăruşul. Posibil şi cu Insula St. Mary. Whitley 
Bay era în lumina reflectoarelor în cadrul anchetei. Detectiva se ridică şi se 
apropie la fereastră, însă aerul era cald şi umed, aşa că nu se simţi deloc 
împrospătată. Deschise uşa şi îl strigă pe Charlie, care stătea la birou. 

— Ştim vreun număr de telefon al Profului? 

— Ştim fixul şi mobilul. E un alt număr de mobil decât cel de pe care l-a 
sunat pe Gary Keane. Nu am încercat să-l contactez fiindcă nu voiam să-i 
dau de înţeles că suntem pe urmele lui. I-am rugat pe specialişti să-i 
determine locaţia prin intermediul aparatului, dar se pare că nu l-a pornit. 

Vera se gândi că era prea târziu să se mai îngrijoreze că Bradford avea 
să-şi dea seama că era urmărit. Numai faptul în sine că-şi părăsise locuinţa 
de pe coastă dădea de înţeles că îl prevenise careva. Detectiva sună pe fix, 
neaşteptându-se să răspundă cineva, şi îşi imagină cum aparatul ţârâie în 
casa goală, cu vedere la mare. Când intră robotul, lăsă un mesaj gândit 
dinainte: 

„Stephen, aici Vera, Vera Stanhope. Nu ştiu dacă-ţi mai aduci aminte de 
mine, dar cu siguranţă îţi aduci aminte de tata. Trebuie să vorbim. Voi fi pe 
Insula St. Mary astăzi de la două, timp de o oră. Sper să ne vedem acolo.” 

Apoi încercă şi numărul de mobil, gândindu-se că o să fie închis şi că 
urma să lase acelaşi mesaj, însă cineva răspunse după ce sună de două ori. 
Auzi o voce voioasă, profesională, de femeie. 


— Alo. Telefonul lui Stephen. 

— Aş putea vorbi, vă rog, cu Stephen? 

Vera avusese nevoie de câteva clipe să-şi dea seama că la celălalt capăt 
chiar era o persoană, însă reuşi să-şi mascheze surpriza. 

— Un moment, vă rog. 

Urmă un strigăt: 

— Tata! 

Apoi se auzi un sunet înfundat, iar apelul se întrerupse. 

Vera încercă să sune din nou, însă a doua oară nu se întâmplă nimic. Nu-i 
răspunse nicio femeie. Nu intră niciun robot. Tăcere. Revenind la uşă, Vera 
îi strigă lui Charlie că telefonul lui Bradford fusese pornit şi că tehnicienii 
puteau să-i dea de urmă, după care luă o pelerină veche de ploaie şi o 
pălărie din cuierul aflat în colţ şi tropăi spre ieşire, fără să anunţe pe nimeni 
încotro se ducea. 

Porni către Whitley Bay la volanul Land Rover-ului lui Hector. Spera ca 
maşina să aibă rol de talisman, fiind o legătură cu Proful. Apoi îşi spuse din 
nou că nu era superstiţioasă. Parcă în spaţiul eliberat de curând de lângă 
Dom, însă evită biroul lui Sinclair, plin de imagini digitale care prezentau 
cum avea să arate faleza la un moment dat. Mirosul de peşte prăjit o atrase 
către o dugheană de unde-şi cumpără nişte cartofi prăjiţi cu bucăţi de peşte 
pane din care mâncă în timp ce mergea. Tocmai aruncase casoleta de 
polistiren când o sună Joe. Văzu o bancă pe faleză, în apropiere de fâşia de 
plajă, însă ferită de vânt, şi vorbi cu el după ce se aşeză, privind între timp 
câinii care fugeau după mingi şi mamele sportive care făceau jogging 
împingând cărucioarele. 

— Deci, începu Vera, fiind nevoită să strige pentru a acoperi zgomotul 
valurilor, crezi că tatăl lui Gus Sinclair e individul cu care s-a văzut 
Rebecca Murray în seara în care a dispărut? 

Prin cap îi treceau tot felul de idei: Gus Sinclair nu era în zonă atunci 
când Rebecca a venit prima oară, însă nu ar fi trebuit ca Elaine să-l 
recunoască pe bărbat? Poate că nu. Pe atunci doar lucra pentru Gus; nu 
erau împreună. După care: Oricum, dacă Elaine era eminenţa cenuşie, aşa 
cum a dat de înţeles Janice Gleeson, poate că ea îl ştia foarte bine pe Alec 
Sinclair şi avea atât propriile legături cu mafia din Glasgow, cât şi 
propriile motive pentru a-l proteja pe Alec. Apoi: Gus o fi ştiut că Robbie 
făcea afaceri cu taică-su? 

— Cred că e posibil, spuse Joe. 


— Ţi-a explicat Brace cum de nu a observat o adolescentă moartă în 
scurgere atunci când l-a băgat acolo pe Robbie Marshall? 

Pescăruşii de hering ţipau deasupra ei şi aterizau ca să mănânce 
bucăţelele de cartofi care-i căzuseră pe pavaj. 

— În clipa aia n-a mai vrut să-mi răspundă la întrebări. A spus că vrea să 
stea de vorbă cu flaşnetarul, nu cu maimuța. 

Vera nu-şi putu reţine un zâmbet. 

— Ei bine, ducă-se pe pustii. Am stat destul după fundul lui. 

— Unde eşti? 

— Sunt la mare. Alerg după cai verzi pe pereţi. Dar o luam razna în 
biroul ăla. Nu era aer curat şi nu aveam loc pentru idei noi. 

Se întrebă dacă era cazul să-i spună de mesajul pe care i-l lăsase lui 
Bradford, dar hotărî să n-o facă. Era complet improbabil ca Bradford să-l 
bage în seamă, iar ea avea să pară tâmpită fiindcă îl aşteptase. 

— Uneori e de folos să revii la scena crimei. Ştii tu, îţi pot veni idei noi. 

Detectivul nu răspunse şi Vera se gândi că probabil Joe chiar nu ştia. Nu 
era stilul lui de a munci. 

— Ce vrei să fac? spuse acesta într-un final. 

— La fel ca până acum. Dă de oamenii cu care mai trebuie să vorbim. 
Stephen Bradford. Mary-Frances Lascuola. Chiar dacă are o altă identitate, 
trebuie să dăm cumva de ea. 

Vera tăcu o clipă. 

— Du-te şi mai vorbeşte o dată cu prietena aia a ei. Cea care predă yoga. 
S-ar putea să ştie ea ceva. Şi, din moment ce era chelneriţă la Pescăruş, 
probabil că e persoana ideală cu care să vorbeşti şi despre Rebecca Murray. 

— Holly a vorbit deja cu ea. 

Joe nu părea convins. Poate că-şi dorea să ajungă devreme acasă, spre 
bucuria lui Sal. 

— Da, dar tu o s-o dai pe spate. 

Vera tocmai voia să închidă telefonul, când îi trecu încă ceva prin minte. 

— Găseşte o fotografie actuală cu Stephen Bradford. Cu siguranţă există 
ceva pe internet. Holly şi Charlie n-au obţinut nimic folositor când au mers 
la Durham. 

Vera închise telefonul şi se ridică. 

În aer se simţea umezeala, dar nu ploua încă. Trei cargoboturi imense 
stăteau pe loc la gura râului Tyne. Rămăseseră acolo de săptămâni întregi — 
nu erau doar în aşteptarea fluxului ca să poată intra în port. Vera auzise tot 


felul de zvonuri: compania rusească de care aparţineau intrase în faliment şi 
stăteau acolo aşteptând fie să le cumpere cineva, fie să se strângă banii 
necesari să ajungă până în port. Echipajul era captiv, şi îşi aştepta 
eliberarea. Ideea o duse cu gândul la John Brace, captiv în scaunul lui cu 
rotile, captiv în celula de la închisoare, şi, pentru o clipă, simţi o undă de 
compasiune, după care îşi aminti de Fiona Fenwick, văduva paznicului, la 
fel de captivă în furia şi durerea ei. 

Vera merse către nord, rămânând în partea de jos a esplanadei, şi se uită 
la ceas. Era unu şi un sfert. Mai trebuia să stea patruzeci şi cinci de minute 
pe insulă. Trecu de Cafeneaua Rendezvous, la al cărei chioşc era o coadă 
mică pentru îngheţată şi înăuntrul căreia se aflau cupluri vârstnice care beau 
ceai şi stăteau cu câinii legaţi de picioarele scaunelor. Vera fu o clipă tentată 
să intre — ar fi ucis pentru o cană de ceai — însă îi era teamă să nu întârzie 
sau să-l rateze pe Prof, aşa că merse mai departe, pe partea de sus a 
esplanadei, de unde golful se vedea mai bine, cu pelerina pe braţ. 

La rezervaţia naturală, un grup de bărbaţi se afla în ascunzătoarea cea 
mai apropiată de drum, cu binoclurile concentrate asupra păsărilor care 
făceau baie într-o baltă, iar pe cealaltă parte a lacului un individ se uita 
peste gard la acelaşi grup. Era mult prea departe pentru ca Vera să-şi dea 
seama de trăsăturile lui şi, oricum, se gândi că n-avea cum să-l recunoască 
pe Bradford nici dacă l-ar fi văzut clar. Ar fi trebuit să aştepte până când 
avea o fotografie recentă cu el înainte de a stabili acea întâlnire ţicnită. 
Propriul ei rendez-vous. Cu siguranţă că el n-avea s-o recunoască pe ea, 
pentru că nu o mai văzuse de când era mică, însă probabil că dăduse de vreo 
poză de-a ei pe site-ul vreunei televiziuni locale. Cu siguranţă îl ducea capul 
să facă aşa ceva. Îl ducea capul mai mult decât pe ea. 

În parcarea din apropierea insulei, Vera se opri şi se uită din nou la 
panoul mare pe care era expus modul în care urma să aibă loc dezvoltarea. 
Se vedea o imagine digitală a unei clădiri din beton armat şi sticlă. Îşi dădu 
seama că noul restaurant era foarte asemănător cu Pescăruşul şi începu să se 
întrebe cât de mult cântărise părerea lui Sinclair la realizarea proiectului. Şi 
câţi bani investise? 

Mai urma doar o scurtă plimbare peste podeţul care ducea la insulă. Deja 
se vedeau căsuţele şi farul din spatele lor. Verificase ora fluxului şi a 
refluxului înainte să-l sune pe Prof şi ştia că putea să treacă fără griji până la 
ora cinci. Spera să termine cu mult înainte. Era doar un mod ridicol de a 
fugi de responsabilităţi, o scuză ca să plece o jumătate de zi de la birou. 


Detectiva se plimba pe un ponton, când în spatele ei începu agitația. Din 
depărtare se auzea sirena unei ambulanţe care spărgea liniştea după-amiezei 
liniştite şi risipea oamenii ieşiţi la plimbare. În spatele ei venea o maşină de 
poliţie. Ambele încetiniră la podeţ, astfel încât toată lumea să aibă timp să- 
şi tragă copiii la o parte din drumul lor. Când maşina de poliţie ajunse pe 
insulă, din ea sări un agent în uniformă care începu să direcţioneze curioşii 
înapoi. 

— Faceţi puţin loc, oameni buni! Lăsaţi paramedicii să-şi facă treaba. 

Vera mergea în sens opus. Copiii scânceau, plângându-se că joaca prin 
băltoace le fusese întreruptă, că nu avuseseră ocazia să urce pe scara în 
spirală până în vârful farului sau că nu apucaseră să arunce bani pe cine ştie 
ce fleac din magazinul pentru vizitatori. Detectiva se simţi cuprinsă de 
adrenalină şi deveni aproape entuziasmată, nevenindu-i să creadă că 
incidentul era o simplă coincidenţă. Stabilise o întâlnire cu Proful şi se 
petrecea aşa ceva. Putea să fie vorba chiar despre lucrul de care aveau 
nevoie să finalizeze odată ancheta. 

Agentul îi obstrucţionă calea. 

— Îmi pare rău, dragă, s-a produs un accident. 

Nu-i vorbise pe un ton obraznic, dar era clar iritat că femeia grasă şi 
proastă din faţa lui nu-şi dăduse seama de ce trimitea lumea în celălalt sens. 

Vera îşi scoase legitimatia, simțind un moment ridicol de glorie fiindcă o 
găsise pe loc. Savură şi privirea surprinsă a poliţistului, precum şi 
schimbarea bruscă a atitudinii. 

— Ce fel de accident? 

— Nimic grav. Un puşti care se urcase pe stânci să se uite mai bine la 
foci a căzut prost. Cei de la centrul de prim-ajutor de pe insulă s-au gândit 
că e posibil să-şi fi rupt ceva. Eu am venit doar ca să fac loc ambulanţei. 

Vera simţi cum adrenalina se scurse ca apa unui duş rece şi îşi dădu 
seama cât de ridicol era să creadă că accidentul avusese ceva de-a face cu 
prezenţa ei acolo. Asta se întâmpla când devenea obsedată de un caz: nu 
mai avea privire de ansamblu, vedea totul prin prisma anchetei. Făcu cale 
întoarsă şi porni către parcare, pleoscăind prin bălțile dintre stânci, din când 
în când pierzându-şi echilibrul şi fiind efectiv cât pe ce să cadă de câteva 
ori. Ajunse în apropiere de scurgere şi îşi curăţă sandalele în cea mai 
apropiată băltoacă, scoțând mizeriile strânse şi bucăţelele de alge. 

După ce termină operaţiunea, văzu că mulţimea se împrăştiase puţin, 
probabil dându-şi seama că nu avusese loc nimic interesant. Ceva mai sus 


de ea, observă o siluetă care o privea. Era acelaşi individ pe care-l văzuse cu 
puţină vreme înainte de cealaltă parte a lacului, însă de data asta era mai 
aproape. Brusc simţi că-l mai văzuse undeva. Era din nou adolescentă, era 
din nou în casa lui Hector, între dealuri, într-o iarnă rece de crăpau pietrele, 
şi auzea un glas voios de bărbat: 

„E. frig ca dracu” afară, Hector. Deschide.” 

Se uita din nou pe geamul ei îngheţat şi îl vedea pentru o clipă în 
momentul în care tatăl ei deschidea uşa, iar lumina din camera de zi scălda 
aleea din faţa casei. Era acelaşi bărbat. Profesorul Stephen Bradford. Mai în 
vârstă, dar îmbrăcat în haine aproape identice. Costum de tweed, cizme şi 
jachetă. Aproape că exista o şansă ca pe cap să aibă aceeaşi pălărie. Aceeaşi 
postură băţoasă, ca de militar. Nu semăna deloc cu tipologia poetului din 
imaginaţia ei. Era solid, cu oase mari, însă nu fusese niciodată gras propriu- 
zis, şi îşi dădu seama că avuseseră dreptate: nu avea cum să fie el bărbatul 
obez care salivase când o văzuse pe Rebecca Murray la Pescăruş. Era mult 
prea plin de el ca să saliveze după cineva. 

Îl strigă, însă era prea departe s-o audă. În timp ce porni către el, maşina 
de poliţie demară şi ea înapoi pe pod cu sirena pornită. Vera bănui că făcea 
din nou loc ambulanţei, însă Bradford probabil crezuse că venea după el. E 
posibil să o fi văzut vorbind cu agentul de poliţie şi era, la rândul lui, la fel 
de obsedat ca ea. Mereu crezuse că el era buricul pământului. Se întoarse, 
aproape fugind. Probabil avea maşina în parcare pentru că, atunci când Vera 
reuşi să ajungă sus, Proful era de negăsit. În timp ce detectiva porni înapoi 
spre Whitley Bay, începu să plouă. 

În uşa centrului de yoga din Whitley Bay stătea un semn pe care scria că 
era închis în după-amiaza respectivă. Joe îşi luă o cafea de vizavi şi se aşeză 
la o masă de afară, întrebându-se ce să facă în continuare. Se tot gândea la 
vizita lui la închisoare; simţea că îi scapă ceva, un detaliu foarte important. 
Parcă prin faţa lui trecea ceva, dar nu se putea întinde suficient încât să-l 
apuce. 

Înăuntrul cafenelei, un grup de şase femei tricotau în jurul unei mese: 
două hipioate în vârstă, o individă cu părul purpuriu şi trei tinere vorbeau de 
zor în zgomot de andrele. Lui Joe i se păreau nişte casnice care se aventurau 
în afara spaţiului domestic. Le înţelegea perfect. În timp ce le privea, îşi 
strânseră lucrurile şi plecară, salutând-o pe fata de la tejghea. Acoperişul 
staţiei fu lovit de câţiva stropi de ploaie, apoi se dezlănţui potopul şi Joe 
văzu cum apa ricoşa de pe cimentul din zona neacoperită a peronului. 
Femeile se adunară la ieşirea dinspre oraş, aşteptând să se mai potolească 
precipitaţiile înainte să fugă spre maşini. În timp ce pleca la rândul lui din 
cafenea, văzu că una dintre femeile mai în vârstă era deja pe stradă, cu faţa 
îndreptată către cer, râzând până se făcu fleaşcă. Celelalte o aplaudară cu 
entuziasm. 

Joe rămase pe peron şi o sună pe Holly. 

— Laura nu e aici. Am încercat şi acasă la ea înainte de asta. Ai idee pe 
unde ar putea fi? 

— Ai putea încerca la Shaftoe House, centrul de dezintoxicare. Face şi 
acolo o oră o dată pe săptămână. 

Joe se gândi că din moment ce Shaftoe House era oricum în drumul lui 
spre Kimmerston, n-avea rost să sune înainte. Avea maşina parcată pe o 
străduţă lăturalnică de lângă staţia de metrou Whitley Bay, iar apa de acolo 
deja îi ajungea la glezne. Se îndreptă spre Bebington cu sistemul de 
încălzire pornit la maximum, încercând să-şi usuce picioarele. În după- 
amiaza întunecată, centrul de dezintoxicare, cu toate turnuleţele şi muchiile 
lui ascuţite, părea ceva rupt dintr-un film de groază ieftin. Înăuntru era mult 
prea cald, iar detectivul aproape că simţi cum din pantalonii uzi încep să-i 
iasă aburi. 

Joe ajunsese tocmai când Laura îşi termina ora. Merseră într-una dintre 
camerele rezervate activităţilor. Ian, şeful de proiect, îi poftise acolo, iar pe 


durata discuţiei tot apărea din când în când pe coridor, uitându-se prin uşa 
de sticlă. Poate avusese cândva o experienţă neplăcută cu poliţia şi se 
gândea că Laura ar avea nevoie de cineva prin preajmă. Afară ploua în 
continuare şi era atât de întuneric încât trebuia să stea cu lumina aprinsă. 

Laura nu era nepoliticoasă, dar nu avea nici pe departe o atitudine 
primitoare. Probabil că după ce vorbise cu Holly nu mai avea chef de o a 
doua vizită, deşi se aşteptase la ea. 

Joe se prezentă. 

— Ştiu că ai vorbit cu colega mea, însă am mai aflat câte ceva între timp 
şi avem câteva întrebări. E posibil să fie întrebări diferite. 

— Chiar nu-mi dau seama cu ce vă pot fi de folos. I-am spus colegei tale 
tot ce ştiu. 

Centrul urma să se închidă, iar pe geam Joe văzu cum un grup de 
pacienţi fugeau râzând către staţia de autobuz de pe strada următoare. Doi 
dintre ei se opriseră sub copacii din care şiroia ploaia ca să-şi ruleze ţigări. 

— Când detectiva Jackman a vorbit cu tine, încă nu identificaserăm 
ambele cadavre de la St. Mary. Din moment ce ai fost prietenă cu Mary- 
Frances, ni s-a părut că ar trebui să ştii asta dinainte. Vestea o să apară şi 
mâine la ştiri. Se vor cere informaţii publicului. 

— Şi unul dintre cadavre era al lui Mary? 

Era imposibil de spus ce-i trecea prin minte, dacă se întristase numai la 
gândul că prietena ei din tinereţe zăcea într-o scurgere de atâţia ani. Joe se 
gândea că era mereu în control. Atât al trupului, cât şi al gândurilor. 
Probabil că orice dependent avea nevoie să fie aşa. Se întrebă dacă avea 
vreun partener, cineva cu care se putea relaxa, cu care nu mai era aşa de 
tensionată. 

— Nu. Ştim că bărbatul este Robert Marshall. Era de-al casei la 
Pescăruş. Tânăra pe care am găsit-o este o liceană dispărută în 1995. Abia 
începuse să fie chelneriţă la club. O chema Rebecca Murray. 

O privi pe femeie, dar aceasta păru să nu reacționeze la auzul numelui. 

— Îţi aduci aminte să fi lucrat cu ea? S-a dat sfoară-n ţară când a 
dispărut. 

Laura dădu din cap scurt. 

— Vrei să spui că Mary-Frances ar putea fi încă în viaţă? 

Din nou, era imposibil de spus ce părere avea despre veştile primite. Joe 
credea că femeia nu-i spunea tot. Se simţi la fel ca la închisoare, cu Brace în 
faţă. Era tulburat, avea sentimentul că nu observase nişte conexiuni. 


— Dacă da, credem că şi-a schimbat numele. 

Pe Joe îl durea capul, se simţea de parcă ar fi avut febră. Niciodată nu-i 
plăcuse când era furtună, şi din nou îi veni greu să se concentreze. 

— A lucrat vreodată sub alt nume pe când eraţi prietene? 

Femeia se gândi o clipă. Spre deosebire de Joe, părea să fie în largul ei. 

— M-a întrebat şi colega ta asta. După cum i-am spus şi ei, Mary nu a 
lucrat niciodată sub alt nume. Mai inventa ea lucruri, însă era mândră de 
descendența ei italiană. O făcea diferită. 

— Cum adică inventa lucruri? 

— Mereu scria câte ceva într-un caieţel. Am crezut că era un jurnal, însă 
am aruncat un ochi la un moment dat când nu era prin preajmă şi am văzut 
că nu era vorba despre asta. Erau poveşti. Versuri. 

Laura se uită la Joe. 

— Lucruri inventate. 

— "Ţi-a vorbit vreodată despre ele? 

Laura clătină din cap. 

— Nu, dar îmi vorbea despre ce citea. Mereu era cu nasul în cărţi. 
Uneori era atât de entuziasmată de câte o carte încât îmi citea cu voce tare 
din ea. De regulă nu mă prindeam ce i se părea aşa special. 

Femeia râse uşor. Păru forţat, de parcă nu râdea prea des, de parcă era 
obişnuită să fie serioasă. 

— Mary era mult mai deşteaptă decât mine. 

Laura tăcu din nou. 

— Uneori vorbeam despre ce urma să facem după ce ne puneam din nou 
pe picioare. Asta pe vremea când chiar încercam să ne punem pe picioare. 
A doua oară. Când eram aici. 

Femeia se uită înjur. 

— Asta se întâmpla după ce fiica lui Mary-Frances fusese adoptată? 

Laura dădu din cap. 

— Gândindu-mă cum eram pe atunci, îmi vine greu să cred că e vorba 
despre una şi aceeaşi persoană. Aici a început noua mea viaţă. Mereu 
spuneam că voiam să fiu în formă, să mă apuc de yoga, dar nu doar pentru 
partea fizică. Eram atrasă de spiritualitate, cred, deşi pe atunci nu 
înţelegeam asta. Umplea un gol sufletesc. 

— Şi Mary-Frances? Care era visul ei, viitorul ei ideal? 

Joe nu se gândise niciodată că drogaţii şi alcoolicii ar fi capabili să se 
gândească la altceva decât la următoarea doză sau următorul pahar. 


— Voia să-şi continue studiile, să meargă la universitate, să-şi ia licenţa 
şi să se angajeze undeva ca lumea. Voia să studieze limba engleză. 

Detectivului îi trecu prin minte că Stephen Bradford era omul perfect 
care ar fi putut s-o ajute pe Mary-Frances. Oare fusese la Durham odată cu 
el? Poate că îşi dăduse examenele şi intrase de una singură la facultate. 
Ceea ce ar însemna că nu şi-a păstrat numele de Mary-Frances Lascuola. 
Holly i-ar fi dat de urmă. 

— L-ai spus colegei mele că nu ai mai lucrat la Pescăruş pentru că nu-ţi 
plăceau anumite lucruri care se petreceau acolo. La ce anume te-ai referit? 

Laura se uita în gol pe geam, iar Joe îi observă profilul, pielea fină şi 
netedă întinsă pe oasele delicate. 

— Nu-mi aduc aminte să fi spus aşa ceva. 

— L-ai cunoscut pe Robert Marshall, bărbatul mort? 

— A trecut în vizită pe la Mary-Frances de câteva ori. Încă locuiam în 
acelaşi apartament, însă ultima oară când l-am văzut a fost în perioada în 
care veneam zilnic la Shaftoe House. Îmi aduc aminte că Robbie o aştepta 
în faţa centrului într-o după-amiază, după ce terminaserăm programul. Ea 
nu voia să stea de vorbă cu el, însă tot a convins-o cumva, fiindcă până la 
urmă au rămas împreună. Mi-a zis să merg înainte şi să iau autobuzul către 
Whitley şi că ea o să vină mai târziu. 

Laura întoarse capul către Joe. Avea un mic piercing în nas şi trei inele 
mici în fiecare ureche. Detectivului nu-i plăcuseră niciodată piercing-urile 
de niciun fel, însă cele pe care le vedea arătau cumva elegant. 

— 'Trecuseră vreo trei ore. Începusem să-mi fac griji. Nu ştiam dacă era 
îndeajuns de puternică să refuze în caz că i-ar fi oferit ceva. Nu ştiam ce să 
fac, pe cine să contactez. Apoi am auzit cheia în uşă. 

În cameră se aşteru tăcerea. Joe îşi zise că femeia retrăia momentul. 
Uşurarea pe care o simţise atunci când prietena ei reapăruse. 

— Venise singură? 

— Da. 

— Şi cum era? 

— A jurat că nu băgase nimic, dar se comporta foarte ciudat. Părea 
agitată, hiperactivă. Nu voia să-mi spună ce-i zisese Marshall. A insistat să 
ieşim în oraş la cină. Uneori, când aveam bani, mai mergeam la un 
restaurant grecesc. Nu era foarte elegant, dar era foarte primitor. Proprietarii 
erau un tip în vârstă şi nepotul lui. lar mâncarea nu era deloc rea. A spus că 
făcea ea cinste, iar când a deschis portofelul am văzut că avea un purcoi de 


bani. 

— Cam câţi bani, după părerea ta? 

Joe încercă să-şi păstreze tonul potolit. Voia ca întrebarea să pară 
firească, voia ca Laura să creadă că era vorba despre o conversaţie 
obişnuită, nu un interogatoriu. Nu voia să strice vraja care o purtase cu 
douăzeci de ani în urmă. 

— Aş zice că vreo sută de lire. 

Laura afişă unul dintre zâmbetele ei rapide, care îi schimbau forma feţei. 

— Nu era o avere, dar pe atunci era o grămadă de bani şi cu siguranţă nu 
avusese portofelul aşa gras în dimineaţa aia. 

— Presupun că ai întrebat-o de unde îi avea. 

— N-a vrut să-mi spună nimic. Mi-a zis că jurase să păstreze secretul. 

Laura se întoarse din nou, şi se uită pe geam. Afară era înnorat, iar 
geamul se aburise. Şterse cu mâneca o mică porţiune ca să vadă mai bine. 

— Şi a doua zi? 

— A doua zi a fost destul de obişnuită. Ne-am trezit, am aşteptat să vină 
autobuzul spre Bebington. Am întrebat-o din nou de Robbie Marshall. „Nu 
mi se pare că e un om de treabă.” Cam aşa ceva a spus. „Nu cred că John ar 
trebui să aibă încredere în el.” 

— Se referea la John Brace? 

Joe încercă să-şi imagineze scena din autobuzul către Bebington. Lumea 
mergea la muncă, iar copiii la şcoală. Cele două femei vorbeau. Probabil că 
erau prietene bune pe atunci. Experiențele avute împreună le apropiaseră. Şi 
totuşi, Mary-Frances avea secrete. 

— Da, la John Brace. Credeam că o părăsise, însă probabil că păstraseră 
legătura. 

Spusele femeii nu trădau nicio emoție. Era încă un lucru pe care Mary- 
Frances nu i-l spusese prietenei ei, iar detectivul îşi dădu seama că încă o 
deranja. Probabil că de asta vorbea aşa liber cu el. 

— Şi aţi venit aici, la centru? 

— Era puţin diferit pe atunci. Era un cadru mai formal. Totul începea cu 
un atelier. Posibil să se fi ţinut chiar în camera asta. Probabil că azi s-ar 
numi ceva de genul terapie de grup. Lumea stătea şi vorbea laolaltă despre 
cum e să fii dependent. Cam asta. Mary era şi ea prezentă, dar tăcută. 
Asistenta de la psihiatrie care ne supraveghea observase diferenţa. De 
regulă, Mary participa destul de mult. A spus că era în regulă şi că doar 
avea nişte lucruri la care se gândea. Apoi am luat pauză de cafea. N-am 


văzut unde s-a dus. Am mers să verific la baie, dar nu era nici acolo. Pur şi 
simplu dispăruse. 

— Au lăsat-o pur şi simplu să plece? 

— Nu era ca la închisoare, domnule sergent. 

— Şi atunci a fost ultima oară când ai văzut-o? 

Joe se întrebă ce crezuse Laura atunci, dacă dispariţia lui Mary fusese 
pentru ea ca o trădare a prieteniei. 

— Am bănuit că Robbie Marshall o ademenise înapoi pe stradă, sau că 
găsise un client special pentru ea. 

— Robbie era peştele ei? 

Joe ştia că echipa luase ideea în calcul, însă tot era şocat. Vera spunea 
mereu că nu era nevoie de cine ştie ce să-l şocheze. Însă Robbie Marshall 
provenea dintr-o familie iubitoare şi avea un serviciu bun. De ce s-ar fi 
degradat în asemenea hal încât să profite de femei vulnerabile, închiriindu- 
le cui plătea mai mult? Se gândi la Eleanor stând în casa ei dichisită şi 
depănând amintiri despre un fiu tandru şi iubitor. 

— Robbie n-ar fi spus asta despre el, zise Laura. Şi-ar fi spus 
comerciant. 

Apoi, Laura îl anunţă că trebuia să plece. Trebuia să-şi ţină ora de după- 
amiază din Whitley. Însă, după ce Ian, fostul dependent care lucra la centru, 
îl conduse pe Joe afară, Laura rămase în urmă şi, exact înainte ca uşa să se 
închidă în spatele lui, Joe îi văzu cu coada ochiului pe cei doi stând de 
vorbă. 

Când ajunse la secție, Joe îl găsi pe Charlie la birou. Tocmai vorbea cu 
persoana de contact de la Universitatea Durham, cerând din nou detalii 
despre studenţii lui Bradford, în speranţa că poate o anume Mary-Frances se 
număra printre ei. Joe se aşeză pe birou, încercând să asculte convorbirea, 
când îl sună Vera. Semnalul era bruiat, aşa că detectivul fu nevoit să o roage 
să repete. Merse pe coridor, astfel încât zgomotul de fundal pe partea lui să 
fie cât mai scăzut. 

— Cred că l-am văzut pe Prof în Whitley. 

Apoi urmă o poveste lungă şi întortocheată despre cum îi lăsase un mesaj 
pe fix, ceva cu un copil accidentat şi Proful care o tulise când văzuse 
maşina de poliţie. 

— De ce nu ne-ai spus că mergi să te vezi cu el? Nu trebuia să te duci de 
una singură. 


— Ei, am făcut-o la derută, nu voiam să vă fac să pierdeţi vremea. Mă 
îndrept spre casă acum. A început potopul în timp ce mergeam înapoi spre 
oraş să-mi iau maşina şi sunt ciuciulete. 

Joe se gândi că o merita. 

Când termină de vorbit cu Vera, Charlie încă discuta: 

— Îţi mulţumesc, Christine. Da, dacă ai putea să mă anunţi cât de 
repede, ne-ai fi de mare folos. Dacă tot faci asta, ar mai fi un ultim lucru... 
Au existat vreodată plângeri de hărţuire sexuală asociate cu profesorul 
Bradford? Vreun zvon că s-ar fi comportat necuviincios faţă de vreuna 
dintre studente? 

Charlie ascultă, îi mulţumi femeii şi puse receptorul în furcă. 

— Ei bine? 

— Cel puţin în privinţa asta, profesorul era curat ca lacrima. 

Joe nu era surprins. Era deja convins că individul care fusese atras de 
liceana Rebecca Murray era Alec, tatăl lui Gus Sinclair. 

Charlie îşi tot făcea de lucru cu un carnet la birou. 

— Au sunat tehnicienii chiar înainte să ajungi. Mobilul lui Bradford a 
fost activat în cursul zilei de azi şi i-au aflat locaţia. O stradă din Bebington. 
Anchor Lane. 

Joe se întreba ce înseamnă această informaţie. 

— Acolo stătea Keane. Vera a spus că îl sunase pe mobil, însă a răspuns 
o femeie. Crezi că Bradford e acasă la Gary Keane? Mai avem vreun agent 
în faţa locuinţei? 

— Mă îndoiesc. Criminaliştii şi-au terminat treaba, deci n-ar avea de ce 
să mai fie. Crezi că merită să ne încercăm norocul? 

— Nuu, Vera l-a văzut în Whitley acum puţină vreme. Chiar dacă era în 
Bebington înainte de asta, e clar că nu mai e de mult acolo. Probabil că s-a 
dus înapoi la vila lui de pe malul mării. Acolo n-avem niciun agent de pază. 

Afară se întuneca. Ploaia torențială se oprise, însă norii negri erau încă la 
altitudine joasă, iar ziua se scurta. Joe primi un SMS de la Sal, care-l întreba 
pe la cât credea că ajunge acasă. Ar fi vrut să meargă la şedinţa de Pilates. Îi 
spuse că tocmai pleca, după care-şi aduse aminte că Vera ceruse o poză 
actuală cu Bradford, aşa că îşi porni calculatorul. Găsi pe Google o poză a 
bărbatului când primea un premiu literar la un eveniment din Londra. Stătea 
în faţa microfonului şi era la costum, iar la gât avea papion. Fotografia era 
din urmă cu doi ani. Joe se uită la ea fugitiv, gândindu-se să ajungă acasă, la 
Sal, înainte să-i facă din nou capul calendar. Tipări şase exemplare şi le lăsă 


pe biroul Verei. Abia atunci se uită mai atent la poză. Era convins că îl 
văzuse pe individ recent, însă într-un alt context. În cu totul alt context. 

Vera era la ea acasă. Îşi dăduse jos hainele care şiroiau imediat ce intrase 
şi se băgase în cadă, cu apa până la gât, mai dând din când în când drumul 
la robinet când devenea călâie. Când făcea baie putea să gândească cel mai 
clar. Tocmai rederula mental conversaţia pe care o avusese cu Joe în drum 
spre casă. Oprise Land Rover-ul în timp ce şerpuia pe drumurile înguste, 
dar semnalul tot fusese foarte slab. 

— Avem confirmarea că profesorul Bradford a trecut din nou prin 
Bebington. 

Vocea lui Joe suna foarte ciudat, distorsionată din cauza lipsei de semnal. 

— Ce-a pus la cale acolo? 

Apoi îl ascultase în timp ce îşi expunea teoria. La final închisese, 
spunându-i doar că o să se întâlnească a doua zi de dimineaţă. Însă în 
mintea ei se felicită că pregătise un detectiv atât de bun ca el. Un detectiv 
care era în stare să-şi dea seama de legături şi să vadă dincolo de aparente. 
Joe încă era la secţie cu Charlie şi Holly, iar cei trei adunau cât mai multe 
informaţii pentru a fi gata în următoarea zi. Dacă nu ar fi fost fleaşcă, 
aproape că i-ar fi venit şi ei să li se alăture. Nu-i plăcea să creadă că se 
puteau descurca şi fără ea. 

În timp ce stătea în cadă şi se holba la crăpăturile din tavan, nu era prea 
sigură ce însemna teoria lui Joe, în afară de faptul că trebuiau neapărat să 
discute cât mai repede cu Proful. Hotărî că stătuse destul în apă. Dacă mai 
rămânea mult urma să se încreţească toată, ca o murătură. Mai rău, exista 
şansa să adoarmă şi să se trezească abia când apa ar fi fost rece. Se 
mobiliză, ieşi din cadă, apucă un prosop mare de culoare gri, care cândva 
fusese alb, se înfăşură în el, iar în picioare îşi puse o pereche de papuci de 
bumbac şterpeliţi de la un hotel de fiţe în care stătuse pe durata unui curs de 
management. 

Odată ajunsă în dormitor se îmbrăcă, punându-şi o pereche de pantaloni 
de jogging cumpăraţi pe vremea când doctorul îi spusese că era cazul să 
facă mişcare, şi un pulovăr mare. În tot timpul ăsta era cu gândurile în altă 
parte, încercând să facă legături. În urma băii fierbinţi se simţea puţin 
înfrigurată şi se gândi să facă focul, însă fu distrasă de noile idei care-i 
veniseră înainte să apuce să-l pornească. Luă fotografia cu Mary-Frances de 
la Patty şi se uită din nou la ea. Îi amintea de poza cu propria mamă, la 


rândul ei însărcinată. Vera îşi aducea aminte cum era în copilărie, când 
fugea la vecini ca să se simtă mai bine. Simţi o legătură directă cu Patty. 
Ambele erau femei abandonate, într-un fel sau altul, de mamele lor, ambele 
fuseseră bruscate şi avuseseră de suferit. Îl sună pe Joe, însă fu 
redirecţionată către căsuţa vocală. Nu-şi găsea cuvintele pentru un mesaj 
vocal, aşa că închise direct. Putea s-o lase pe a doua zi. 

Deja se făcea întuneric. Vera vedea luminile satului din vale şi auzea 
sunetul înfundat de hard rock pe care vecinul ei îl asculta în timp ce lucra în 
hambar. I se făcu brusc foame, aşa că deschise frigiderul să ia ceva de 
mâncare şi înăuntru găsi o tocăniţă antică de oaie, fix în fundul 
congelatorului. Încă un mic moment de glorie. Când Hector mai trăia, 
congelatorul exista numai ca să păstreze păsări şi mamifere moarte. În timp 
ce mâncarea se încălzea în cuptorul cu microunde, Vera luă un morman de 
haine murdare de după uşa bucătăriei şi le băgă în maşina de spălat. Dragă, 
eşti o zeiţă în gospodărie. Pe lângă că-şi făcea de mâncare, mai reuşea, pe 
deasupra, şi să spele rufe şi să aprindă focul. Vântul începuse să bată către 
nord-vest, iar aerul era mai proaspăt. 

Probabil că adormise, pentru că se trezi brusc şi îşi dădu seama că era 
chiar foarte întuneric, iar focul aproape se stinsese. Mai turnă câţiva cărbuni 
din sac. Nu era cazul să folosească din cei care nu scoteau fum. Vântul 
devenise şi mai puternic. Auzea cum bătea în jurul coşului, iar focul se 
aprinse pe loc. Încerca să se hotărască dacă să-şi fiarbă un ceai sau să-şi 
toame un whisky înainte de culcare, când deodată auzi o maşină pe drum. 
Probabil că era Joanna care se întorcea de la vreo lansare de carte de-a ei. 
Îşi promova noul volum, iar în ultima vreme era foarte des plecată seara. 
Însă maşina nu se opri la ferma de lângă Vera. Se opri chiar în faţa casei ei. 

Detectiva nu trăsese draperiile — de regulă nu se sinchisea decât dacă 
bătea un vânt estic foarte puternic şi nu voia să simtă curentul — aşa că putea 
să se uite afară stând pe scaun. Văzu o maşină elegantă, nu vechitura 
Joannei. Chiar şi când se oprise, Vera se gândise pentru o clipă că putea fi 
Joanna, că văzuse lumina aprinsă la ea şi că voia să-i facă o vizită, să stea la 
un pahar de vorbă. Vecina ei mai proceda astfel uneori; apărea cu o sticlă de 
vin roşu şi începea să-i povestească Verei despre editori şi cititori, imitând 
vreun agent literar beat peste care dăduse la o petrecere sau pe fata de bani 
gata care vedea munca în acel domeniu doar ca pe un inconvenient 
temporar dintre facultate şi căsătoria cu un bancher putred de bogat. Joanna 
o făcea mereu să râdă. O făcea mereu să creadă că echipa ei se înşela şi că, 


de fapt, avea prieteni. 

În clipa aceea, însă, Vera nu râdea. Rămase pe scaun, uitându-se pe 
geam, bucuroasă că încuiase uşa când intrase. De regulă nu se sinchisea, 
însă uneori vecinii mai veneau pe nepusă masă cu diverse legume din 
grădină, iar ea nu voise s-o prindă goală puşcă. Portiera maşinii se deschise 
şi, pentru o clipă, cât lumina din bord încă era aprinsă, bărbatul fu luminat 
din spate. Cu siguranţă era un bărbat. Vera se întrebă dacă nu cumva se 
aşteptase la această vizită de când îl văzuse uitându-se la ea în apropiere de 
Insula St. Mary. Proful nu avea răbdare şi nu era genul de om care să se dea 
bătut. Probabil era curios ce ştia Vera despre el. Se întreba cum putea s-o 
facă să nu-i mai scormonească prin viaţă. 

Era îmbrăcat exact cum şi-l amintea. Jachetă de tweed şi pălărie. Aducea 
mai mult a nobil de ţară sau paznic de vânătoare decât a poet sau profesor. 
Vera se gândi să-i citească poeziile la un moment dat, deşi niciodată nu o 
atrăseseră versurile decât dacă spuneau o poveste. Îşi închipui că opera 
Profului era, probabil, foarte inteligent scrisă. Era genul care trebuia să se 
dea mare. Se dădu cu scaunul înapoi pentru a nu fi văzută pe gemuleţ. Ura 
numai gândul că bărbatul putea s-o spioneze de afară. Bradford bătu la uşă. 
Detectiva nu se mişcă. O clipă îngheţă, fiind din nou adolescenta înfăşurată 
în pătură care se uita afară la o lume condusă de bărbaţi în vârstă şi cu gura 
mare. Bradford bătu din nou. 

— Haide, Vera, deschide-mi. E frig ca dracu” aici! 

Erau aproape aceleaşi cuvinte, însă, spre deosebire de atunci, se enervă, 
nu se simţi intimidată. Doar n-avea să stea într-un colţ aşteptând să plece. 
Se ridică, bucurându-se că adormise înainte să apuce să-şi toame un whisky. 
Avea nevoie să fie cu capul limpede mai mult decât oricând. Întoarse cheia 
şi deschise uşa. 

Îl lăsă să aştepte puţin înainte să-l poftească înăuntru, vrând să-i dea de 
înţeles că era casa ei şi că ea era ṣefa. Nu reuşi. El intră, îşi scoase pălăria şi 
jacheta şi le agăţă în cuierul de pe hol, după care intră în camera de zi, ştiind 
calea foarte bine. 

— Nu s-au schimbat prea multe. 

Părea amuzat. 

— M-aş fi aşteptat să fi renovat puţin, Vera. Credeam că ai mai adăugat 
nişte detalii feminine. Dar locul a rămas la fel de spartan. 

Mai puse nişte cărbuni pe foc, după care se aşeză pe celălalt scaun. Cel 
în care stătea ea când Hector mai era în viaţă. 


— Ce faci aici? 

— Stau de vorbă cu fiica unui vechi prieten. Nu e nimic greşit în asta. 
Cred cu tărie în prietenie, Vera. În loialitate. 

Bradford se întoarse către ea. 

— Despre asta am venit să-ţi vorbesc. Despre Hector şi despre loialitate. 

La secţie, Holly îl privea pe Joe cum îi direcţiona pe ceilalţi şi îşi dădu 
seama câtă încredere câştigase de când îl văzuse prima oară. Părea mai ferm 
când venea vorba de propria judecată şi nu mai avea nevoie să stea sub 
fustele Verei tot timpul. Holly se întrebă cât avea să mai dureze până să fie 
promovat, să aibă propria echipă, şi dacă Vera urma să privească acest lucru 
drept o continuare a progresului şi o evidenţiere a calităţilor ei de mentor, 
sau drept o trădare. 

Joe îi ceruse lui Holly să-i povestească despre ce făcuse în Bebington, 
întrebând-o despre discuţiile purtate cu vecinii lui Gary Keane. Centrul 
atenţiei fusese strămutat din Whitley Bay asupra fostului sătuc minier în 
care Keane trăise şi murise. Joe începuse prin a spune cât de uşor era să 
ratezi un detaliu care avea să se dovedească crucial. 

— Aşa am păţit-o când l-am vizitat pe Brace la zdup de dimineaţă. Ştiam 
că îmi scapă ceva important. Ştii cum e, ca atunci când vezi pe cineva 
cunoscut, însă nu-ţi aduci aminte cum îl cheamă. Apoi am văzut poza lui 
Bradford şi mi s-a aprins beculeţul. 

Încerca să o facă să se relaxeze, să se simtă mai bine, nu să-şi facă 
mustrări de conştiinţă pentru că greşise când vorbise cu vecinii. Lui Holly îi 
trecu din nou prin minte că urma să fie un şef de echipă grozav. 

Charlie era la alt birou şi vorbea la telefon, adunând informaţii de la 
diverşi informatori sau necunoscuţi. Încă încercau să stabilească unde se 
afla Bradford la momentul respectiv. Cineva îi reperase numărul de 
înmatriculare, iar poliţia rutieră avea să-i dea de veste lui Charlie dacă îi 
vedeau maşina. Un poliţist comunitar fusese trimis la casa lui de la 
Seahouses. Dacă Bradford se întorcea acasă, avea să fie arestat. 

Holly nu putea să nu aibă o atitudine defensivă. Ştia că nu era deloc bună 
să interacţioneze cu oamenii. Se străduise din răsputeri cu Patty Keane, spre 
exemplu, însă simţise stinghereala femeii, lipsa ei de încredere. În timp ce 
vorbea cu Joe Ashworth, detectiva îşi dădu seama că nu fusese îndeajuns de 
temeinică atunci când investigase pe teren. Urmase procedurile, însă nu 
fusese îndeajuns de temeinică. Nu pusese întrebările potrivite. 

Încercă să-i explice lui Joe cum se simţea. 

— Pur şi simplu nu-s bună la asta. Vera se duce într-un loc, iar lumea pur 
şi simplu începe să discute cu ea. Cu toţii îi spun tot felul de secrete. Cum o 


face? 

— E interesată, replică Joe. Indiferent dacă are sau nu relevanţă pentru 
anchetă, o interesează ce au ei de spus. 

Joe tăcu o clipă. 

— Şi fiindcă e o babă care-şi bagă nasul peste tot pentru că nu are viaţă 
personală. 

Holly se gândi la spusele lui Joe. Ea ce viaţă personală avea? Poate că 
era cazul să mai iasă din casă, să întâlnească oameni, să-şi facă prieteni şi în 
afara poliţiei. 

— Pe lângă asta... 

Joe rânji, după care redeveni serios. 

— ...nu eşti singura care a dat-o în bară pe Anchor Lane, nu-i aşa? Şi eu 
am comis-o grav de tot. 

Era târziu, iar în restul secţiei era linişte. Afară se auzeau maşinile şi un 
grup de tineri gălăgioşi după o seară petrecută în pub. Charlie sună la 
închisoare, dar acolo părea că nimeni nu voia să-şi asume responsabilitatea 
de a le comunica informaţiile cerute, pentru că pe timp de noapte lucra doar 
o mână de oameni. 

— Trebuie să existe cineva cu autoritatea necesară şi pe timp de noapte. 

Şi Charlie părea să fi renăscut în ultimul an, devenind mai hotărât. Holly 
se gândi că, probabil, ea era singura care nu se dezvoltase deloc. 

— Da, cel mai bine faci aşa şi-l pui să mă sune imediat ce dai de el, 
bine? 

Charlie puse receptorul înapoi în furcă şi înjură sotto voce birocraţia. 

Joe continua cu întrebările despre Bebington, făcând-o pe Holly să-i 
spună tot ce-şi amintea despre persoanele de pe strada lui Keane şi să refacă 
întregi conversații. 

Telefonul lui Charlie sună, iar el răspunse pe loc. Probabil credea că 
dăduseră de şeful închisorii după ce-l treziseră cu noaptea-n cap. Însă era 
clar că vorbea cu altcineva. Convorbirea nu dură mult, iar Charlie puse o 
singură întrebare: 

— Unde? 

Puse din nou receptorul în furcă şi toţi îl priviră. 

— O patrulă din Morpeth a văzut maşina lui Bradford acum jumătate de 
oră. Cine ştie de ce, atât le-a luat tembelilor să ne spună şi nouă. 

— L-au urmărit? 

Tot Joe era cel care prelua frâiele. Pe Holly nu o deranja. De data asta 


nu-şi dorea o astfel de responsabilitate. 

— Nu, n-au vrut să-l sperie. Bradford pleca din oraş pe drumul către 
Mitford şi Cambo. La ora asta nu prea e trafic pe-acolo, deci şi-ar fi dat 
seama că e urmărit. 

Urmă un moment de tăcere. 

— Ce făcea acolo? întrebă Charlie. Dacă voia să plece înapoi spre casă, 
către Seahouses, ar fi luat-o de-a lungul coastei sau pe Al. Drumul ales îl 
duce către interior. 

— E drumul spre casa Verei. 

Joe luase deja telefonul în mână şi tasta frenetic numărul de fix al Verei. 
Nu răspunse nimeni. 

— Poate că deja s-a culcat, spuse Charlie. 

— Are fixul lângă pat şi s-a mai întâmplat să fie şi praştie şi tot a 
răspuns. 

Joe tăcu o clipă. 

— Oricum, nu s-ar îmbăta aşa tare în timpul unei anchete. 

Joe sună din nou. 

— Încerc şi pe mobil. 

Ridică receptorul astfel încât şi ceilalţi să audă tonul de apel, însă urmă 
inevitabilul robot care le spunea că inspectorul Stanhope nu era disponibilă 
şi că puteau lăsa un mesaj. 

— Ar putea fi la vecini. Ştii cum e cu mobilele pe acolo. 

Însă, cumva, Holly ştia că Vera nu era la vecinii ei. 

Joe se întoarse şi îi privi. 

— Ce facem? Cred că avem nevoie de o echipă de intervenţie. Ştim că 
Bradford e un ucigaş şi că probabil e disperat. 

— Nu! 

Holly era deodată gata să-şi asume decizia. Ştia că acela era ultimul 
lucru pe care şi-l dorea Vera, chiar dacă Bradford venise la ea. Chiar dacă 
era o chestiune de viaţă şi de moarte. Ar fi văzut-o drept o înfrângere şi ar fi 
urât toată situaţia. 

— Trebuie să avem încredere în ea, nu-i aşa? Îl cunoaşte pe individ, doar 
l-a contactat şi trebuia să se vadă cu el în Whitley Bay în după-amiaza asta. 
Probabil îşi imaginează că poate discuta cu el. Vrea o mărturisire. O 
explicaţie. După atâta vreme, nu mai există dovezi. 

— Nu l-a mai văzut de când era mică, iar în după-amiaza asta a stabilit 
să se vadă cu el într-un loc public, nu într-o casă aflată în mijlocul 


pustietăţii. 

Joe era, ca întotdeauna, precaut. 

— Nu sunt gata să-mi asum un astfel de risc. 

— Vera şi l-ar asuma, spuse Charlie. 

Nu mormăise ca de obicei. Vorbise clar şi răspicat. 

— Cred că Holly are dreptate. Nu e cazul să intrăm în panică, mai bine 
facem totul în linişte. Mergem noi. 

Se urcară în maşina lui Charlie, cu el la volan. Spunea că ştie drumul ca- 
n palmă şi cunoaşte toate scurtăturile. Holly stătea în stânga lui, în faţă, iar 
Joe era în spate. Fusese alegerea lui. Nimeni nu vorbea în timp ce maşina 
gonea pe drumurile înguste de ţară. În scurtă vreme, gardurile vii şi 
vegetaţia fură înlocuită de pantele goale ale dealurilor. Vremea se 
schimbase din nou; nu se mai simţea umezeala, ci adia un vânt care aducea 
uneori câţiva stropi. Holly începu să tremure, iar Charlie porni sistemul de 
încălzire. Trecură de un sat cu câteva felinare şi un rând de căsuțe 
întunecate. Apoi ajunseră pe drumul cunoscut, către casa în care Vera 
locuise de când era copil. 

Charlie opri în dreptul unei ferme aflate cam cu o sută de metri înainte de 
locuinţa defectivei. 

— Nu vrem să facem zgomot, nu-i aşa? 

Opri luminile şi motorul. Se făcu linişte. 

— Deci, care-i planul? 

Holly se întoarse către Joe. 

— Nu obişnuieşte să-şi tragă draperiile. Hai să vedem ce se întâmplă. 
Hotărâm pe urmă. 

Holly se întreba ce părere ar fi avut Vera dacă i-ar fi văzut cum veneau 
toţi trei să o salveze dintr-o situaţie în care cel mai probabil nu avea nevoie 
de ajutor. Oare avea să râdă în hohote, dându-i lacrimile, sau avea să fie 
furibundă? Însă, oricum ar fi fost, era mai bine decât o echipă de intervenţie 
care să dea buzna cu girofarul pornit. Porniră către casă pe bâjbâite, uneori 
ieşind de pe potecă în iarba de pe margine. După o cotitură a drumului se 
vedea mai bine; Joe avusese dreptate, prin geamurile Verei se vedea lumină. 
Maşina elegantă a lui Bradford era parcată afară. Deja vedeau cu toţii 
numărul de înmatriculare. Atunci simţiră miros de fum şi văzură că lumina 
nu provenea de la instalaţia electrică, ci de la un incendiu. Flăcările ieşeau 
pe sub uşa din faţă de parcă încercau să scape. 

Vera stătea în locul lui Hector, pe scaunul cel mai apropiat de foc. 
Bradford era aşezat pe scaunul cu spătar drept, care părea destul de 
confortabil, însă distrugea spatele oricui stătea prea mult pe el. Pe când trăia 
tatăl ei, acela fusese mereu scaunul Verei. Tipic Hector. 

— N-ai de gând să-mi oferi ceva de băut, Vera? Aşa, de dragul 
vremurilor de demult. 

— Nu. Beau numai cu prietenii mei. Nu cu infractori. 

— Hector a fost un infractor. Strict din punct de vedere juridic, fireşte. 
Sunt convins că ai mai băut câte ceva şi cu el. 

Însă Bradford îşi pierduse siguranţa de sine. Vera se gândi că improviza 
replicile. Proful ştia doar opinia lui Hector despre Vera atunci când îşi 
planificase discuţia, iar Hector mereu avusese o părere proastă despre fiica 
lui. Vera îşi dădea seama că Bradford nu se aşteptase să fie aşa puternică, 
aşa greu de intimidat, şi simţi cum îi creşte încrederea. 

— El nu a fost un criminal. 

— Eşti convinsă de asta? 

Deci aşa ai de gând să joci. O să dai vina numai pe Hector. Peste 
cadavrul meu. 

— Absolut. Pentru că, vezi tu, noi ştim lucrurile astea. Ştim ce s-a 
petrecut. Ştim ce s-a întâmplat cu atâţia ani în urmă şi ştim şi ce s-a petrecut 
săptămâna trecută, când a murit Gary Keane. Ştim întreaga poveste. 

Bradford încercă să se aşeze mai comod pe scaun, însă piesa de mobilier 
îl forţa să stea cu spatele drept. Vera nu ştia cu exactitate de ce păstrase acel 
scaun. Probabil pentru astfel de momente. 

— Ştii, mă cam îndoiesc de asta. 

Avea un ton alunecos. Era prea mult pentru Vera. 

— Dar de ce nu-mi povesteşti tu, atunci? Spune-mi povestea aşa cum o 
ştii tu, ce zici? Să începem cu Gaşca celor Patru: Hector, Robbie Marshall, 
John Brace şi cu tine. Prietenii ciudaţi. Cu toţii eraţi neadaptaţi într-un fel 
sau altul. Eraţi uniţi de o pasiune comună şi o viziune de modă veche asupra 
vieţii rurale din Anglia, ceva ce credeaţi că vă aparţine de drept doar vouă. 
Hector se considera liderul, însă tu ai fost mereu junele-prim, adevărata 
putere din spate. 

Vera văzu cum pe faţa lui Bradford apăru un mic zâmbet şi se gândi că îi 


plăcea ce auzea. Era jalnic, dar avea nevoie în continuare să i se spună cât 
de important era. În ciuda tuturor premiilor literare şi recenziilor pozitive 
despre opera lui, avea nevoie în continuare de opinia unei femei de vârsta a 
doua pentru a-şi hrăni egoul. 

— Eram prieteni foarte buni, să ştii. Prieteni adevăraţi. 

— Duceaţi cu toţii vieţi separate. 

Îl ignoră complet pe Bradford. 

— Hector a început să se complacă, să bea prea mult, probabil că a ajuns 
mai mult o bătaie de cap. Îmi imaginez că a fost o uşurare pentru toată 
lumea când a murit. Tu ţi-ai continuat cariera, ai devenit un poet faimos, te- 
ai însurat. Ai făcut un copil. 

Vera îi aruncă o privire scurtă, însă el nu păru să aibă vreo reacţie, aşa că 
detectiva continuă: 

— Ai divorţat. John Brace s-a însurat şi s-a folosit de profesia lui pentru 
propriile scopuri. Robbie Marshall era cel mai ciudat dintre voi. Nu era 
tocmai interesat de faimă, ca tine, sau de bani, ca John Brace. El era 
interesat de afaceri. Îi plăcea să facă lucrurile să se întâmple. Să vă facă 
vouă pe plac. 

— Robbie a fost mereu puţin mai... 

Bradford se opri, căutând cuvântul potrivit. 

— „sălbatic. 

— Fi, dragă, acum poţi să strâmbi din nas cât vrei, dar pe atunci nu te 
deranja să vă facă treaba murdară. 

Vera se uită din nou la el. 

— Şi îl luaţi şi pe el peste tot. E acolo în poze. Gaşca celor Patru la 
expoziţie. Din când în când luaţi masa la Pescăruş ca să vă sărbătoriţi 
succesele. 

Bradford o întrerupse din nou. 

— Ca să ne sărbătorim prietenia. 

Vera nu-l băgă în seamă. 

— Apoi John Brace s-a îndrăgostit. Hector deja nu mai era aşa de activ 
pe atunci. Nu prea mai făcea parte din echipă, dar Brace avea nevoie de 
ajutorul vostru, nu-i aşa? De al tău şi al lui Robbie. Ca s-o salveze pe 
femeia visurilor lui. 

În cameră se instală tăcerea. Poate că Bradford îşi dăduse deja seama că 
Vera chiar ştia povestea. Mare parte din ea, în orice caz. Detectiva mai 
aruncă un lemn de măr pe foc şi îl privi cum se aprinde, parcă simțind 


mirosul fructului. 

— Draga de Mary-Frances. 

Bradford aproape că şoptise. 

— Deci şi tu ai căzut sub vraja ei. Mă întrebam eu. 

— O, eram cu toţii puţin vrăjiţi de Mary-Frances. Până şi Robbie 
Marshall, iar pe el nu-l mai văzusem să aibă până atunci vreun impuls 
sexual de vreun fel. 

Bărbatul se holbă la foc. 

Vera continuă relatarea: 

— Brace a tras nişte sfori şi a făcut în aşa fel încât să fie angajată la 
Pescăruş, însă nu era un loc bun pentru ea. Era heroinomană şi avea nevoie 
de mai mult sprijin decât îi putea oferi Sinclair. Mai ales după ce renunţase 
la fiica ei. Iar la club se petreceau nişte lucruri pe care nici măcar Gus 
Sinclair nu le putea controla. Aşa că a început să meargă la centrul de 
dezintoxicare, la Shaftoe House. 

— Dar lui John nu-i plăcea asta. 

Bradford preluă rolul de povestitor. 

— Ştia ce fel de oameni veneau acolo. Nu putea înțelege cum locul ăla 
avea să o ajute să nu-şi mai bage în venă. 

— Pe lângă asta, mai şi deranjase pe cineva, nu-i aşa? Ajunsese nu cu 
multă vreme înainte, la Urgenţă, cu nişte oase rupte, după ce fusese bătută 
rău. Oare unul dintre foştii ei clienţi fusese nemulţumit când îl refuzase? 
Cineva cu influenţă, cineva de care trebuia să scape? John o putea proteja 
de poliţie, însă mi-a mărturisit că existau oameni de care îi era teamă până 
şi lui. 

Bradford se uită la foc şi nu spuse nimic. 

— Aşa că v-a venit o idee. Aţi hotărât s-o trimiteţi la ţară. În minunatul 
loc idilic în care credeaţi cu toţii, locul care avea să-i rezolve toate 
problemele. 

Proful se holbă la ea. 

— Nu-ţi mai bate joc, Vera. Şi tu locuieşti la ţară, nu-i aşa? Cât crezi că 
ai rezista la oraş? 

Vera nu ştia ce să răspundă, astfel încât continuă: 

— L-aţi contactat pe vechiul vostru amic, Hector, ca să vă ajute. Ştia 
oare pe cineva care putea să aibă grijă de o tânără care trebuia să rămână 
ascunsă o vreme? Cineva care să facă în aşa fel încât să nu aibă probleme 
cu peştele ei şi nici să nu-şi facă rău. Cineva care s-o ajute să nu-şi mai bage 


în venă. Ce mai conta că Hector nu putea să aibă grijă nici de propria fiică, 
darămite de a altcuiva? 

Bradford râse uşor. 

— Nici nu mă aşteptam să poată. 

— Nu, dar ştia un cuplu care putea. Doi oameni minunaţi care nu 
avuseseră niciodată copii. Locuiau chiar lângă el. Norma şi Davy Kerr au 
primit-o şi le-au spus tuturor că era nepoata lor. lar Hector primea bani în 
fiecare lună pentru că aranjase totul şi mai stătea cu un ochi pe ea. Banii 
treceau prin mâna lui Robbie Marshall, fireşte. Robbie descurcăreţul, omul 
care putea face orice să se întâmple. Chiar dacă Hector făcea parte din 
Gaşca celor Patru, Brace ştia că nu putea să pună bază în el şi nu voia ca 
sursa banilor să poată fi identificată. 

Vera se întrebă dacă Hector dăduse măcar un sfanţ mai departe, către 
Norma şi Davy. Spera că aşa se întâmplase, însă bănuia că se duseseră toţi 
pe ouă de păsări rare şi whisky ieftin. 

— Mary-Frances s-a pus pe învăţat cât a stat aici, spuse Bradford. Şi-a 
dat examenele şi a intrat la facultate. Dar şi după asta venea la fermă în 
weekend şi în vacanţă. 

lar Hector şi-a primit în continuare cele 500 de lire până când a 
dispărut Robbie Marshall. 

— A mers unde ai predat tu? La Durham? 

Bradford aprobă din cap cu mândrie. 

— A terminat magna cum laude. Voiam să facă şi un master, însă ea avea 
alte planuri. Avea conştiinţă socială. 

Aşa e, i-a spus lui Alison Mackie că voia să lucreze în serviciile sociale. 

— Dar nu a studiat sub numele ei adevărat. Cum îşi spunea acolo? 

— Hope. Hope Lethbridge. 

— Normal. 

Vera deja se distra. 

— Bănuiesc că ţie ţi s-a năzărit ideea, din moment ce eşti poet şi toate 
cele. Foarte semnificativ, Hope!“. Şi, bineînţeles, am auzit şi numele ăsta de 
curând. Într-o situaţie foarte diferită. 

Detectiva era tentată să-i explice, să-i arate cât de bine lucrase echipa ei, 
însă nu voia să grăbească lucrurile. Era o poveste care trebuia spusă cum se 
cuvine. 

— Ştii, am cunoscut-o pe Mary-Frances. Sau Hope, cum îşi spunea deja 
pe atunci. La înmormântarea lui Hector. Era acolo, alături de Norma şi 


Davy. 

— Am fost cu toţii acolo, spuse Bradford, ca să ne luăm rămas-bun cum 
se cuvine. 

Între cei doi se instală o tăcere întreruptă doar de vântul care zgâlţâia 
părţile slăbite ale acoperişului. Vera îşi continuă relatarea: 

— Între timp, Robbie Marshall îşi dăduse seama că nu avea niciun viitor 
la şantierul naval. Contractul lui era pe terminate. Poate că Gus Sinclair îşi 
plănuia deja întoarcerea la Glasgow. Robbie a decis că era cazul să facă şi el 
ceva în această privinţă. Dar s-a gândit să meargă direct la flaşnetar, nu să 
stea de vorbă cu maimuța. 

Vera rânji, chiar dacă ştia că Bradford nu înţelegea referinţa. 

— Robbie a avut mereu mai multă ambiţie decât neuroni, spuse 
Bradford. 

Aproape că lăsa impresia că era de aceeaşi parte a baricadei ca Vera. 
Tensiunea dintre ei părea să fi dispărut. 

— Da, a început să se gudure pe lângă tatăl lui Gus, Alec. 

— Care petrecea tot mai multă vreme la Pescăruş, spuse Vera. Îşi spăla 
prin club toţi banii obţinuţi din afaceri murdare şi îşi dăduse seama că 
Elaine era o femeie mult mai pricepută la afaceri decât era fiul lui. Asta 
până când a murit o liceană. Presupun că ăsta a fost motivul incendiului de 
la Pescăruş. N-a avut nicio treabă cu vreo tentativă de a frauda compania de 
asigurări — cui îi păsa că era în pierdere câtă vreme se spălau atâţia bani? De 
fapt, era vorba despre Alec Sinclair, care îşi ştergea urmele după ce fugise 
înapoi în nord. 

Bradford o privi pe Vera. 

— Presupun că ştii că seniorul e mort? 

Detectiva dădu din cap, hotărându-se că era mai bine dacă treaba nu dura 
toată noaptea. 

— Alec Sinclair prinsese gustul femeilor foarte tinere, iar Robbie l-a 
ajutat făcându-i rost de o liceană pe nume Rebecca Murray. 

Vera îl privi pe Bradford. 

— Ai idee exact ce s-a întâmplat în noaptea aia? Ştii cum a murit? 

— Nu! 

Bărbatul părea oripilat de idee. 

— Serios, Vera, chiar n-am avut nimic de-a face cu asta! 

— Poate că nu. Până la urmă, aveai şi tu o fiică pe atunci, nu-i aşa? 

Bradford nu răspunse. Afară, vântul bătea din ce în ce mai tare. Vera era 


tentată să se ridice să tragă draperiile ca să se protejeze de vremea urâtă, dar 
hotărî că trebuia să termine mai întâi povestea. Încă mai era mult din ea. 

— Nu sunt foarte sigură ce s-a petrecut mai apoi. 

Adoptase un ton mai tăios. Nu mai avea timp de jocuri. 

— Două dintre persoanele implicate nu vor să spună nimic, iar alte două 
sunt moarte. 

Vera se uită la Bradford. 

— Frai şi tu acolo în noaptea aia? Noaptea de 23 iunie, când a murit 
biata fată? Au luat legătura cu tine când Alec Sinclair a ucis-o? i-au cerut 
sfatul? 


— Nu. 
După felul în care-şi strângea buzele, era clar că nu mai avea nimic de 
adăugat. 


— Mergem mai departe cu două zile. 25 iunie. Ceilalţi făceau drumeţii 
pe dealuri cu Hector. Robbie era neliniştit. Nu e de mirare, ţinând cont că 
trebuia să scape de un cadavru. De trupul Rebeccăi Murray, victima lui 
Sinclair-senior. Însă, probabil, îşi dăduse seama că John Brace nu voia să se 
bage. Până şi John al nostru ar fi dat înapoi când venea vorba de uciderea 
unei liceene dintr-o familie respectabilă. În Hector deja nu mai avea nimeni 
bază. Aşa că Robbie a trebuit să se descurce de unul singur. Brace mi-a spus 
că urma să se vadă cu un informator la St. Mary în seara aceea, dar eu cred 
că trebuia să se vadă cu Mary-Frances. Îmi închipui că stabiliseră să se vadă 
ca să facă o plimbare romantică la lumina lunii, urmată de o noapte 
petrecută la vreun hotel de fiţe din Tynemouth. Ea nu era prizonieră aici, în 
dealuri. 

În mintea ei, Vera îşi imagina că stă pe faleză cu Mary-Frances, care se 
uita înspre golf şi îşi aştepta iubitul. 

— Brace a păstrat totul cât mai veridic atunci când mi-a povestit despre 
noaptea aceea. Chiar a dat din întâmplare de maşina lui Robbie. Însă 
Marshall nu era mort pe atunci. Era chiar foarte viu şi tocmai scăpa de 
cadavrul Rebeccăi Murray. 

Vera făcu o pauză. 

— Cine l-a ucis pe Robbie, Profule? 

Detectiva avea un ton domol, persuasiv chiar. 

— A fost Brace? El a hotărât că Marshall devenise prea periculos? Că 
trebuia să fie oprit înainte ca Brace însuşi să fie angrenat în scandalul pe 
care avea să-l declanşeze? Sau Mary-Frances? Ea a fost cea care a văzut ce- 


a păţit săraca fată şi n-a mai rezistat? O fi luat vreun bolovan de pe mal şi i- 
a zdrobit ţeasta lui Marshall în timp ce băga cadavrul în scurgere. Cred că în 
clipa aceea Mary-Frances şi-a dat seama că fata moartă putea fi ea. Pentru 
că bărbatul care o bătuse pe ea era Alec Sinclair, şi acela era motivul pentru 
care dispăruse aşa brusc. 

— Nu am fost acolo, Vera. Nu pot să-ţi spun. 

Bradford se foi din nou pe scaunul incomod. 

— Însă pot să-ţi spun asta: dacă încerci s-o acuzi pe Mary-Frances, John 
o să depună mărturie în locul ei. Preferă să-şi petreacă restul zilelor la 
răcoare decât să-i fie trimisă femeia la judecată. 

Vera se gândi că avusese dreptate în privinţa lui John Brace: era un 
romantic incurabil, de-a dreptul siropos. În clipa aceea se stinseră luminile. 

Bradford se sperie mai tare decât Vera de întunericul brusc. Ea ştia că 
mereu când bătea un vânt mai puternic se lua curentul. Între cele două case 
era un cablu defect pe care compania electrică promisese că o să-l repare, 
însă nu o făcuse niciodată. Vera se îndreptă bâjbâind către uşa din faţă şi 
văzu că şi ferma lui Jack şi a Joannei rămăsese fără lumină. Problema urma 
să se rezolvă abia de dimineaţă, iar până atunci existau lumânări şi o lampă 
Tilley. Lumânările erau încă în nişte farfurii pe pervaz, rămase de ultima 
oară când căzuse curentul, iar detectiva găsi şi câteva chibrituri într-o cutie. 
După ce aprinse lumânările, văzu că Bradford nu se mişcase. Scosese un 
uşor zgomot speriat, după care îngheţase. Lampa Tilley era pe pervaz şi 
imediat începu şi aceasta să lumineze, după ce Vera îi aprinse fitilul şi 
acţionase mânerul de alamă. 

Bradford se aplecă în faţă imediat ce femeia se aşeză la loc. Avea chipul 
luminat pe-o parte de lumina roşiatică a focului, iar pe cealaltă de cea 
albicioasă a felinarului. Îşi pregătise replicile în timp ce detectiva îşi făcuse 
de lucru. 

— Nu ţi se pare că totul s-a terminat bine, Vera? Nimic n-o s-o aducă 
înapoi pe fată, iar bărbatul care a ucis-o e, la rândul lui, mort. John Brace e 
bolnav şi aşteaptă eliberarea condiţionată. Lasă-l să-şi petreacă ultimii ani ai 
vieţii cu iubita lui. 

Când spusese cuvântul „iubita”, în tonul lui Bradford se strecurase o notă 
de ironie. 

Vera se gândi la cu totul altceva pentru o clipă. 

— Tu ai iubit vreodată pe cineva? 

Bărbatul râse scurt, aproape înecându-se, fiind uimit de întrebare, însă 
până la urmă răspunse. 

— Cu siguranţă nu pe nevastă-mea. Toată chestia cu căsătoria a fost un 
dezastru de la bun început. L-am iubit pe Hector, mentorul şi bunul meu 
prieten. 

Bradford adoptă un ton cât mai sincer. 

— EI ar fi ştiut ce era de făcut într-o astfel de situaţie. Ar fi lăsat 
lucrurile aşa cum sunt. 

Verei îi venea să-i spună să termine cu prostiile şi că nu-i păsa nici cât 
negru sub unghie ce-ar fi făcut Hector. Însă avea lucruri mai importante de 


discutat. 

— Şi cu fiica ta cum rămâne? De ea îţi pasă? Până la urmă i-ai dat pe 
mână librăria din Bebington. 

— Ah, mă gândeam eu că trebuie să ştii de Felicity. 

Râse din nou scurt. 

— E posibil ca Hector să-ţi fi subestimat intelectul, totuşi. 

Urmă un moment de tăcere, timp în care detectiva putu să distingă 
fâsâitul înfundat al lămpii şi vântul care bătea în continuare la fel de tare. 

— Ştii că n-am cum să las lucrurile aşa. Tu şi Hector aţi greşit ani 
întregi, crezând că e o mişcare deşteaptă să încălcaţi regulile. Să furaţi ouă. 
Să faceţi trafic cu păsări rare. 

— Erau reguli stupide. 

În ton i se citea amuzamentul. Parcă vorbea cu un student mai puţin 
dotat. 

— Nu despre asta e vorba, nu? Poate că tu crezi asta. Poate chiar ai 
dreptate. Însă legea contează. Toţi oamenii mici pe care-i dispreţuieşti atât 
de tare trebuie să o respecte, la fel şi tu. La fel şi eu. 

Detectiva îl privi. 

— Pe lângă asta, mai e şi Gary Keane. E imposibil să trec treaba asta cu 
vederea. 

Proful nu răspunse. Rămase cu coatele pe genunchi, uitându-se la 
covoraşul de pe pardoseala de piatră. 

— Aşa că îmi continui povestea, bine? Hai să ajungem în prezent. Tu şi 
Sinclair aţi creat un mic monstru în persoana lui Gary Keane, l-aţi 
transformat dintr-un băiat rău care se pricepea la aparate electronice şi 
calculatoare în cineva cu pretenţii. A avut chiar şi îndrăzneala să iasă cu 
fiica ta, nu-i aşa? Draga de Felicity. Ştiai că avea magazinul chiar pe 
Anchor Lane atunci când ai făcut librăria? 

— 'Ţinusem legătura. De pe vremea Pescăruşului. Uneori era folositor. 
Căutam un spaţiu, iar el ştia asta. Felicity voia musai o librărie. Avea nu ştiu 
ce vis naiv să aducă literatura aproape de mase. Nici prin cap nu mi-a trecut 
că ei doi aveau să se înțeleagă aşa de bine. 

— Însă nu de asta l-ai ucis, nu-i aşa, Profule? 

Îi folosea porecla pentru că acolo, în casa lui Hector, părea mai potrivit. 

— L-ai ucis ca o favoare pentru vechiul tău amic, John Brace. Asta 
fiindcă Gary încerca un mic şantaj. Poate se gândea că Felicity o să-l ia mai 
în serios dacă avea nişte bani la teşcherea. Poate că îi păsa atât de tare de ea 


încât nu-şi dădea seama că juca un joc periculos încercând să stoarcă bani 
de la cel mai bun prieten al tatălui ei. 

— Îţi dai seama că nu poţi dovedi nimic din toate astea? 

— Ah, iarăşi iese la suprafaţă aroganta. Ai mereu impresia că eşti mai 
deştept decât noi toţi. Ăsta ţi-a fost dezavantajul. Nu eşti atent la detalii. 
Spre exemplu, ai lăsat un mesaj vocal pe telefonul lui, după care ai rămas 
prin zonă, aşa încât un martor cu memorie bună îşi poate aminti că erai la 
scena crimei. 

Se bucură că îl lăsase fără replică. 

— Lasă-mă să văd dacă m-am prins. 

Vera îi zâmbi cu toţi dinţii. 

— Vreau să-mi dau seama dacă mă apropii de isteţimea ta. Gary ştia că 
trupul de la St. Mary nu era al lui Mary-Frances Lascuola — el era cel care îi 
crease noua identitate — şi credea că ştie şi cum s-o dovedească. Patty avea 
un medalion cu o şuviţă de la mama ei. În zilele noastre, toată lumea a auzit 
de ADN. Cheia magică prin care se elucidează orice crimă. Glonţul de 
argint. Gary a intrat prin efracţie când Patty era plecată şi a luat medalionul, 
după care l-a ameninţat pe John Brace că urma să-l folosească în caz că nu 
plătea. Astfel, am fi aflat că era extrem de probabil ca Mary-Frances să fie 
în viaţă. De fapt, nici n-am avut nevoie de ADN ca să ne dăm seama că al 
doilea trup găsit era al cu totul altei persoane. Însă după ce Gary a început 
să facă presiuni tot mai mari, John te-a contactat şi ţi-a cerut ajutorul. Încă e 
îndrăgostit după atâţia ani; după cum ai spus chiar tu, ar fi în stare de orice 
ca s-o protejeze pe Mary-Frances. Aşa că a apelat la un prieten. Iar tu, ca un 
gentleman, ai spus că-l vei ajuta. Era vorba de onoare. 

Vera spera ca bărbatul să-i simtă ironia din ton. Focul aproape se 
stinsese, însă nu mai puse lemne sau cărbuni. Povestea ei se apropia de 
final. Era obosită şi se bucura că în curând totul avea să se sfârşească. 

Se întoarse cu faţa la Bradford. 

— Gary habar n-avea ce urma să păţească atunci când l-ai rugat să vă 
vedeţi, nu-i aşa? Credea că o să bateţi palma, era flatat că veneai până la el 
acasă, că îl tratai ca pe egalul tău. Tatăl prietenei lui sofisticate. A cumpărat 
un vin bun şi a făcut ordine în apartament. Însă tu l-ai înjunghiat cu propriul 
cuţit de bucătărie şi l-ai lăsat acolo, sângerând. Presupun că tu ai făcut asta, 
nu? Nu Mary-Frances. Probabil i-ai spus să rămână afară, să ţină de şase. 

Vera făcu o pauză. 

— Trebuie să recunosc: a fost o acoperire bună. Un cuplu de vârsta a 


doua care trebăluia în grădina publică. Cine să-i bănuiască de crimă? Te-ai 
distrat făcând pe soţul lui Mary-Frances? Ai simţit puţină adrenalină? 
Trebuie să te fi şocat puţin sergentul meu care a venit să-ţi pună întrebări. 
Te aşteptai ca trupul lui Gary să fie găsit abia a doua zi de dimineaţă. lar voi 
doi aţi fost mereu anonimi. Misterioşi, imposibil de găsit. Asta până când 
sergentul meu a tipărit o fotografie cu tine la cine ştie ce eveniment literar 
simandicos şi şi-a dat seama că tu erai cel cu care vorbise în Anchor Lane în 
seara în care murise Gary Keane. Iar asta a declanşat o altă amintire: o poză 
nereuşită cu persoana care se ocupă de instruirea deţinuţilor, lipită pe 
peretele din camera de aşteptare de la închisoarea Warkworth. Hope 
Lethbridge, alias Mary-Frances Lascuola. Tipa care încearcă să schimbe şi 
mai multe vieţi. Femeia care s-a apropiat cât a putut de mult de bărbatul pe 
care-l iubea. 

— Vera, îţi dai seama că n-o să poţi convinge pe nimeni la proces. 
Suntem oameni respectabili, iar juraţii sunt mereu impresionați de 
intelectualii din clasa de mijloc. Nu există dovezi. 

— Dragă, nu-i treaba mea să-i conving pe juraţi. Asta ţine de procurori. 
Treaba mea e să ajungeţi la judecată, iar pentru asta cred că am dovezi cu 
vârf şi îndesat. 

Vera îşi simţea gâtul uscat de cât vorbise şi simţi cum i se închid ochii. 
Se întrebă dacă puteau să doarmă puţin înainte să-l aresteze şi să-l ducă la 
secţie. Se gândi că el avea, cel mai probabil, dreptate, şi că juraţii aveau să-i 
achite pe amândoi, însă cumva conta mai puţin decât să ştie adevărul. 

Probabil că aţipise o clipă, pentru că nu-şi dădu seama că Bradford se 
ridicase decât după ce acesta aruncă după ea cu lampa Tilley. Se feri 
instinctiv, iar aceasta abia îi rată capul, spărgându-se în schimb pe jos. 
Covoraşul se aprinse pe loc, flăcările îl cuprinseră în întregime. Draperiile 
lungi ajungeau până la el; trebuiau scurtate încă de pe vremea când Vera era 
mică, iar în câteva secunde fură cuprinsă de vâlvătaie. Apoi văzu că partea 
de jos a pantalonilor lui Bradford luase foc. Vera alergă în bucătărie, umplu 
un lighean cu apă şi se întoarse în camera de zi. Bărbatul nu făcuse nicio 
încercare de a stinge focul, nu se mişcase de lângă centrul flăcărilor. 
Rămăsese pe loc, ca țintuit, cu braţele puţin depărtate de trup, în timp ce 
flăcările îl consumau. Nu scotea niciun sunet. Doar chipul schimonosit îi 
arăta durerea, iar Vera ştia că imaginea avea să-i rămână întipărită în minte 
pe veci. Detectiva aruncă apa pe el, dar ştia că n-avea rost. Nu se putea 
apropia îndeajuns, iar lichidul abia dacă îl atinse. Era un sacrificiu, ultimul 


lui mare gest de prietenie. 
La uşa din faţă se auziră bătăi, iar Vera fugi către ea. 

— Ceea ce nu înţeleg eu, spuse Holly, este de ce Brace ţi-a spus de la 
bun început despre Robbie Marshall. De ce şi-a asumat un asemenea risc? 
Chiar dacă îşi făcea griji în privinţa lui Patty, mai erau şi alţi oameni la care 
putea să apeleze ca să stea cu ochii pe ea. 

Se aflau în Whitley Bay şi se plimbau pe faleză. Vera le promisese celor 
din echipa ei o zi liberă, le luase fish and chips, iar atunci mâncau îngheţată 
şi priveau marea. Se simţea neobişnuit de calmă. Ancheta se terminase. 
Avea una dintre încheieturi încă bandajată fiindcă se arsese în timp ce ieşea 
din casă, însă atâta lucru nu o oprea să ţină în mână cornetul rece şi crocant, 
plin de îngheţată. Muşcă din glazura de ciocolată. 

— Pentru că ştia că oricum aveau să fie descoperite cadavrele şi voia să 
controleze modul în care se aflau veştile. Mereu a fost obsedat de control. 
Ura faptul că era la zdup, neajutorat, nevoit doar să privească. Faptul că eu 
am fost cea care s-a dus să le vorbească deţinuţilor a fost ca un semn pentru 
el. A crezut că o să reuşească să ne convingă că al doilea cadavru era ai lui 
Mary-Frances. 

Vera făcu semn cu capul către Insula St. Mary. 

— Odată ce începe construcţia noului şi mirificului restaurant, o să 
înceapă să sape tot soiul de şanţuri pentru canalizare şi fundaţie. Brace nu 
credea că trupurile aveau să mai rămână ascunse mult timp. A luat-o înainte 
ca să ne convingă că acolo era îngropată Mary-Frances. Credea că 
rămăşiţele erau atât de degradate, că n-am fi putut s-o identificăm. De când 
stă el la răcoare, tehnologia a mai avansat. Povestea lui cum că ştia de un 
singur cadavru îngropat acolo era o prostie; ştia foarte bine că urma să dăm 
şi de al doilea. Spera să ne convingă definitiv că Mary-Frances murise. 

— Nu sunt convins că noul restaurant va mai fi construit. 

Charlie îşi mâncase îngheţata rapid, muşcând din ea înainte să apuce să 
se topească şi să-i curgă pe bărbie. 

— Deşi consiliului local i-a convenit să se gudure pe lângă Sinclair, nu 
toată lumea avea habar de trecutul lui. Amicul meu jurnalist de la BBC 
crede că are destule dovezi despre legătura lui Sinclair cu găştile din 
Glasgow încât să-i facă să se gândească de două ori. lar dacă proiectul se va 
derula, totuşi, cu siguranţă că asta nu se va întâmpla curând. 

— Ce se va întâmpla cu Mary-Frances? întrebă Joe. 


Vera dădu din umeri. 

— Nu vorbeşte. Am impresia că nu-i pasă aşa mult de ea. Înţelege cum 
merge treaba prin închisori. A lucrat în închisoare de când a terminat 
facultatea la Durham. Dar vrea să-l sprijine pe Brace. Vrea să-i stea alături 
în timpul suferinţei. Cei de la procuratură nu cred că au destule dovezi. Sunt 
sigură că ea l-a ucis pe Marshall. Chiar dacă Judith era băgată până-n gât în 
şmecheriile lui Sinclair, despre Brace avea dreptate. Nu era în stare să-şi 
ucidă prietenul. Dacă Mary-Frances nu mărturiseşte, crima e imposibil de 
dovedit după atâta vreme. Şi, în ciuda faptului că a fost implicată în moartea 
lui Keane, nu cred că ea e cea care l-a ucis. Profu” Bradford a fost făptaşul, 
iar acum şi el e mort. 

Vera făcu o pauză. 

— Ştiaţi că ţine cursuri de alfabetizare la Shaftoe House? A avut grijă să 
nu fie niciodată acolo în aceeaşi zi cu Laura Webb. 

— E o femeie bună, spuse Joe. 

Vera căzu pe gânduri. Putea fi o criminală o femeie bună? Poate că da. 
Dar, după cum îi spusese lui Bradford, nu ea trebuia să decidă aşa ceva. Ea 
trebuia doar să aibă grijă ca legea să nu fie încălcată. Începură să meargă 
agale spre maşini. 

— Ce o să faci în legătură cu casa? 

Se părea că în acea zi Holly era responsabilă cu întrebările dificile. Ea 
era cea care o aducea pe Vera cu picioarele pe pământ. La momentul 
respectiv, detectiva stătea la Jack şi Joanna, într-o cameră de rezervă, fiind 
răsfăţată în fiecare dimineaţă cu ceaiul servit la pat, iar seara cu mâncare ca 
lumea. 

— Cu banii de asigurare, ai putea s-o dărâmi şi să-ţi faci ceva mai 
confortabil. 

Tot Holly vorbise, insistentă ca întotdeauna. Ea refuzase îngheţata. Păşea 
alături de ei, agitată din pricina mersului lor lent şi stând cu mâinile în 
buzunare. 

— Sau ai putea să te muţi undeva mai aproape de civilizaţie. 

Vera clătină din cap. Avea gura plină de îngheţată de vanilie. Bradford 
avea dreptate. N-o să părăsească dealurile niciodată. 

— Nu mi-am plătit asigurarea. Jack a spus că o poate petici. 

Îşi zise că locuinţa lui Hector fusese întotdeauna suficient de confortabilă 
pentru ea. 


Capitolul 49 


John Brace era în capela de la închisoarea Warkworth. Se tot foise în 
scaunul cu rotile, dându-se înainte şi înapoi, agitându-se. Îşi impuse să stea 
locului. Paznicul îl dusese acolo fiindcă îi spusese că avea nevoie de nişte 
timp de unul singur. Prietenul lui cel mai bun era mort, ucis într-un 
incendiu. Nu putea suporta ideea de a sta alături de ceilalţi deţinuţi. Nu 
atunci. Paznicul avea un puşti cu probleme comportamentale, iar Brace îi 
dăduse bani ca să meargă la un psiholog care făcuse minuni. Paznicul îl 
ducea la capelă în cele mai multe nopţi. De fiecare dată găsea altă scuză, 
însă nimeni nu-şi băga nasul. 

Întâi auzi cheile, îşi imagină cum sunt scoase din borsetă, apoi cum se 
întorc în broasca de la uşa capelei. Se gândi că poate era capelanul şi se 
pregăti mintal pentru vorbele lui de compasiune şi respiraţia urât 
mirositoare. Cel mai bine era să ai aşteptări cât mai reduse. Însă ea era cea 
care venise. Era la fel de suplă şi stătea la fel de drept, iar Brace vedea 
aceeaşi frumuseţe care-l atrăsese prima oară. Purta pantaloni negri şi o 
cămaşă neagră, iar în urechi avea nişte cercei sub formă de păsări. Se uită la 
ei şi se gândi că erau noi. Aveau formă de rândunică de mare sau de 
pescăruş. Părul îi era aproape la fel de scurt ca al lui şi era grizonat. 
Renunţase la orgoliu şi nu se chinuise niciodată să şi-l vopsească. 

Îngenunche lângă el şi îl luă pe după umeri. 

— Of, dragul meu! Credeai că o să mă ţină la secţie? Să mă ţină în arest? 
Nu, s-a terminat totul. Acuzaţiile au fost retrase. Nu au destule dovezi. Te-ar 
putea acuza pe tine, fireşte, dar ce rost ar avea? 

Ea nu se prefăcuse niciodată că el n-ar fi fost bolnav şi că avea să-şi 
revină. Brace îşi dădu seama că femeia tremura. Era nespus de bucuros s-o 
vadă. Urma să-şi petreacă restul zilelor acolo, dar cu ea alături. 


Capitolul 50 


Patty Keane era în faţa închisorii Warkworth. Era aproape întuneric, iar 
vântul tot bătea puternic, în rafale. Se gândi iarăşi la copii. Cei de la 
Serviciile sociale găsiseră pe cineva care să stea cu ei câteva ore şi spera să 
nu-i dea bătăi de cap persoanei respective. Lângă ea stătea Vera. Mare şi 
liniştită. O uşă îngustă din marea poartă de lemn se deschise, iar pe ea ieşi o 
siluetă mică. Părea să fie la sute de kilometri distanţă, însă le văzu cum o 
aşteptau sub felinarul de la capătul parcării şi porni direct către ele. Pe 
măsură ce femeia se apropia, Patty văzu că purta cercei de argint care 
străluceau în lumină. 

Când mai era doar o mică distanţă între ele, Mary-Frances Lascuola se 
opri locului, nesigură. 

— Îi e frică, spuse Vera. Crede că poate nu vrei s-o vezi. Că poate o 
urăşti. 

Rostise cuvintele atât de încet, încât vorbele aproape îi fură acoperite de 
vânt, iar Patty crezu că poate doar şi le imaginase. 

Femeia rămase locului în continuare, aşa că Patty merse ea într-acolo. 
Rămaseră la distanţă de numai un metru. Vera dispăruse în umbră. Apoi 
Mary-Frances ridică mâna şi o mângâie pe Patty pe obraz. 

— Patricia... Fata mea frumoasă... 


Mulţumiri 


Un roman este un efort mai colaborativ decât admitem de obicei. 
Mulţumesc tuturor celor care l-au ajutat să ajungă cititorilor: Sara Menguc 
şi co-agenţii săi, în special Moses Cardona de la John Hawkins and 
Associates din New York City, tuturor celor de la Pan Macmillan. În special 
minunatului meu editor Catherine Richards şi echipei de la Minotaur. 

Cu menţiuni speciale, Marcia Markland, Sarah Melnyk şi Martin Quinn. 
Maura Brickell este mult mai mult decât un publicist şi nu sunt foarte sigură 
ce aş face fără ea. 

Profesorul James Grieve și-a petrecut o mare parte din timpul său preţios 
explicându-mi despre oase. El şi Nicola au devenit mari prieteni şi dacă 
greşesc în privinţa ştiinţelor naturii, sper să mă ierte. 

Vera este la fel de cunoscută pe ecran ca pe pagina de acum şi sunt 
recunoscător distribuţiei şi echipei dramaturgiei TV care mi-au adus 
personajul la un public mai larg. Mulţumiri speciale se datorează Brendei 
Blethyn, magnifica actriţă care a devenit Vera mea. 

Şi ca întotdeauna lui Tim, care găteşte cel mai bun curry şi mă susţine 
constant. 


Nota Autorului 


Aceasta este o operă de ficţiune şi, deşi cititorii din nord-estul Angliei 
vor recunoaşte Insula Sfânta Maria — şi s-ar putea să-şi amintească Golful 
Whitley pe vremea clubului de noapte Spanish City and Idols — vor şti că 
Pescăruşul nu a existat niciodată. Sunt mândră că locuiesc în oraş şi, dacă 
ocazional îl descriu ca fiind puţin ponosit, asta nu înseamnă că îl iubesc — 
cu atât mai puţin. Planurile de regenerare a coastei trebuie aplaudate; 
dezvoltatorul ticălos Gus Sinclair este o figură a imaginaţiei mele şi nu are 
nicio relaţie cu niciunul dintre oameni — voluntari, consilieri sau oameni de 
afaceri şi femei — care luptă pentru a oferi oraşului meu un viitor mai 
prosper. Mă lupt cu tine în felul meu şi sper că — urmare a cărţii, mai mulţi 
oameni ne vor vizita şi vor cunoaşte Golful Whitley singuri. 

ANN CLEEVES 
pescăruşul 


şi aducea aminte de obsesia comună care il făcuse să-și 
piardă slujba și care il impinsese, in cele din urmă, in acel loc de 
cosmar, departe de una dintre puținele persoane care 
avuseseră vreodata nevoie de el, intre timp, 0 mai vazuse pe 
femeia asta, firește, insă aceea eră amintirea care stăruia. ȘI 
simti un fir de sperantă, o idee, sansa unei evadări. Aparitia 
nou-venitei era aproape de domeniul miracolului. Nu era 
credincios, insă din cand in cand, acolo in capelă, se rugase 
cerând intervenția divina, iar in acea clipa i se paru cà 
rugăciunile ii fuseseră ascultate, Pentru că in fata lui era Vera 
Stanhope, fica inspectorului de politie Hector. lar el avea 


informati de dat la schimb. 
Ann Cleeves - Pescarusul 


„Mi-a plăcut la nebunie Pescărusul — pur si simplu imi amintește 
de ce Ann Cleeves e una dintre scrintoarele mele preferate de 
mystery! Mà bucur să aflu mai multe despre Vera de la o carte la 
alta, iar Pescâruşul prezintă amanunte noi despre una dintre 
cele mai complexe şi simpatice detective.” 

Louise Penny 


Nuodată la modă, supraponderală, arțagoasă, singură și fără 
sa-i pese câtuși de putin ce cred alții despre ea, Vera Stanhope e 
unul dintre cei mai buni detectiv din lume 

Winnipeg Free Press 


0 ador pe Vera, care e un fel de incrucisate intre Miss Marple și 


Pal a i 
Columbo... Mai vrem, vå ro j , 
s it Crime Fiction Lover 


D as 


uy Aripa închisorii rezervată deținuților în vârstă sau cu dizabilități (n. trad.). 

{2 Combustibil din Marea Britanie colorat roşu, destinat exclusiv utilizării în agricultură; are un preț 
redus, taxele fiind mai mici pentru el (n. trad.). 

(3) Autoare britanică de cărți pentru copii (n. trad.). 

(4) Maree care coincide cu Luna nouă sau plină (n. red.). 

t5} Colecțție de romane siropoase din Marea Britanie (n. trad.). 


t6} Speranţă (n. trad.). 


